
CAPITOLUL | 

Totul a început într-o după-amiază de vară, în iulie, lună de 
caniculă, cu cerul fără pic de nor şi cu un vânt uscat, încărcat de 
praf. 

La intersecţia drumului dintre Fort Scott şi Nevada, care taie 
Autostrada 54, şoseaua principală de la Pittsburg la Kansas City, 
se afla o benzinărie şi un /unchroom!: o şandrama de lemn care 
avea doar o pompă de benzină, ţinută de un bătrân văduv şi de 
fiica lui, o blondă plinuţă. 

La ora unu şi câteva minute, un Packard prăfuit opri în faţa 
lunchroom-ului. În maşină se aflau doi bărbaţi: unul dintre ei 
dormea. 

Şoferul, Bailey, un bărbat scund şi îndesat, cu o faţă plină, 
dură, agitată, brăzdată într-o parte de o cicatrice albă subţire şi 
cu nişte ochi negri neliniştiţi, cobori. Purta un costum uzat şi 
cam soios, prăfuit. Manşetele cămăşii murdare erau roase. Nu 
se simţea prea bine. Cu o seară înainte băuse vârtos şi arşiţa îl 
chinuia. 

li aruncă o privire tovarăşului său, Bătrânul Sam, care 
adormise în maşină şi apoi, ridicând din umeri, intră în 
lunchroom, lăsându-l să sforăie mai departe. 

Blondina, aplecându-se peste tejghea, îi zâmbi. Avea dinţi 
mari şi albi, care-i amintiră lui Bailey de clapele unui pian. Era 
prea grasă ca să-l intereseze şi nu-i răspunse la zâmbet. 

— Bună, şefule, îl salută ea veselă. Uf! E o căldură infernală, 
nu? N-am dormit o clipă azi-noapte. 

— Scotch! comandă scurt Bailey. 

Işi împinse pălăria pe ceafă şi-şi şterse faţa cu o batistă 
murdară. 

Fata puse pe tejghea o sticlă de whisky şi un pahar. 

— Ar trebui să bei bere, zise ea, scuturându-şi buclele blonde. 
Pe o căldură ca asta, whisky-ul nu e bun. 

— Tacă-ţi fleanca! 


1 Lunchroom - mic restaurant, specializat în mâncăruri gata preparate sau 
care pot fi pregătite imediat (n. t.). 


Bailey înhăţă sticla şi paharul, se duse într-un colţ la o masă şi 
se aşeză. Blondina se strâmbă, ridică din umeri, luă o carte şi 
începu să citească. 

Bailey trase o duşcă zdravănă şi apoi se lăsă pe speteaza 
scaunului. Era îngrijorat din pricina banilor. „Dacă Riley nu 
coace repede ceva, se gândi el, va trebui să dăm o lovitură la 
vreo bancă!” Se încruntă neliniştit. Nu-i prea surâdea treaba 
asta. Erau prea mulţi sticleţi în jurul lor ca să le reuşească ceva. 
Se uită pe geam la Bătrânul Sam, care dormea în maşină. Bailey 
rânji spre omul adormit. „În afară că ştie să conducă o maşină, 
Sam e inutil. E prea bătrân pentru treburile astea. Nu se 
gândeşte decât la haleală şi la soilit. Doar Riley sau eu am putea 
face rost de ceva parale, dar cum?” 

Whisky-ul îi stârnise foamea. 

— Ouă cu şuncă, da' repede, i se adresă el blondei. 

— Ăla nu vrea nimic? întrebă blondina, arătându-l pe Bătrânul 
Sam, rămas în maşină. 

— Ţi se pare că ar vrea ceva? zise Bailey. Mişcă, mi-e foame! 

Pe geam, văzu oprindu-se un Ford prăfuit şi din el coborând 
un bărbat gras, mai în vârstă. 

„Heinie! Ce face oare aici?” se miră Bailey. 

Grăsanul intră legănându-se în /unchroom şi-i făcu semn cu 
mâna lui Bailey: 

— Salut, băiete! Nu te-am văzut demult. Ce mai faci? 

— Prost, mormăi Bailey. Căldura asta mă omoară. 

Heinie veni la masa lui. Trase un scaun şi se aşeză. El era un 
om de bază pentru scursurile societăţii care se ocupau şi cu 
şantajul. Aduna întruna informaţii şi adesea, în schimbul banilor, 
furniza ponturi utile bandelor mici care operau în jurul Kansas- 
lui, ajutându-le să dea diverse lovituri. 

— Poţi să repeţi chestia asta, zise Heinie, adulmecând mirosul 
şuncii prăjite. Azi-noapte am stat de pază la Joplin, la o 
păcătoasă de nuntă. Cât pe ce să mor de căldură. Inchipuie-ţi o 
nuntă pe o arşiţă ca asta! 

Văzând că Bailey nu-l ascultă, îl întrebă: 

— Cum merg învârtelile? Pari cam dărâmat. 

— N-am mai avut o zi bună de săptămâni întregi, răspunse 
Bailey, aruncând mucul de ţigară pe podea. Până şi caii, mama 
lor, sunt împotriva mea! 


— Vrei un pont pe cinste?! îl întrebă Heinie. Se aplecă spre el 
şi, coborând glasul, şopti: Pontiac e „sigur”. 

Bailey rânji: 

— Pontiac? Mârţoaga aia e bună pentru căluşei. 

— Greşeşti, zise Heinie. Au băgat zece mii de dolari în el şi 
acum arată bine. 

— Şi eu aş arăta bine dacă s-ar cheltui atâta bănet pe mine, 
mârâi Bailey. Ş 

Blondina îi aduse o farfurie cu ouă cu şuncă. In timp ce punea 
farfuria pe masă, Heinie adulmecă mâncarea. 

— Frumoaso, adu-mi şi mie la fel şi o bere, comandă el. 

Zâmbindu-i, ea îl plesni peste mâna ce o pipăia şi se întoarse 
la tejghea. 

— Asta-i genul de femeie care-mi place; am cântărit-o, spuse 
Heinie, privind-o. Face cât două. 

— Heinie, trebuie neapărat să fac rost de bani, spuse Bailey 
cu gura plină. Ai vreo idee? 

— Nici una. Dacă aud ceva, îţi dau de veste, dar acum n-am 
nimic de calibrul tău. Astă-seară am o treabă importantă. 
Trebuie să păzesc tămbălăul de la Blandish. Îmi ies doar 
douăzeci de dolari, în schimb e băutură câtă vrei. 

— Blandish? Cine mai e şi ăsta? 

— Pe ce lume trăieşti? îl întrebă dezgustat Heinie. Blandish e 
unul dintre cei mai bogaţi indivizi din America. Se spune că are 
peste o sută de milioane. 

Bailey sparse gălbenuşul cu furculiţa. 

— lar eu am cinci dolari, mormăi el cu furie. Asta-i viaţa! Care- 
i treaba cu el? 

— Nu cu el, ci cu fii-sa. Ai văzut-o vreodată? Ce bucăţică! Aş 
da zece ani din viaţă pentru o noapte cu ea. 

Bailey rămase indiferent. 

— Le cunosc eu pe fetele astea bogate. Niciodată nu ştiu ce 
vor. 

— Pariez că asta ştie, zise Heinie şi oftă. Tat-su organizează o 
petrecere în cinstea ei - împlineşte 24 de ani - cea mai frumoasă 
vârstă. Îi dăruieşte diamantele familiei, continuă Heinie, dându- 
şi ochii peste cap. Ce colier! Cică valorează cincizeci de mii de 
dolari! 


Blondina se întoarse cu mâncarea lui, având grijă să se ţină 
cât mai departe de el. După ce plecă, Heinie îşi trase scaunul 
mai aproape şi se apucă să înfulece zgomotos. 

Bailey terminase. Stătea răsturnat pe scaun şi începu să se 
scobească în dinţi cu un chibrit. 

„Cincizeci de mii! S-ar putea oare şterpeli colierul ăsta? O 
avea Riley curajul să încerce aşa ceva?” se gândea el. 

— Unde e petrecerea? La ea acasă? 

— Da, răspunse Heinie, îndesându-şi mâncare în gură. După 
care, ea şi tipul ei, Jerry MacGowan, merg la restaurantul Go/den 
Slipper !. 

— Cu colierul? întrebă Bailey ca din întâmplare. 

— Pariez că odată ce şi-l pune nu-l mai dă jos. 

— Eşti sigur? 

— Precis c-o să-l aibă la gât. Ziariştii vor fi acolo. 

— La ce oră o să ajungă la restaurant? 

— Pe la miezul nopţii. 

Heinie rămase cu furculiţa în aer: 

— La ce te gândeşti? 

— La nimic. 

Bailey îl privea cu faţa lui cărnoasă, inexpresivă. 

— Numai ea şi tipul ăsta, MacGowan? Nimeni altcineva? 

— Nimeni. 

Heinie puse brusc furculiţa jos. Mutra lui trăda îngrijorare. 

— Ascultă! Nu-ţi fă planuri în legătură cu colierul! Ai începe 
ceva ce nu ţi-ar reuşi. Îţi spun eu, tu şi cu Riley nu sunteţi destul 
de barosani ca să învăârtiţi o treabă ca asta. Potoleşte-te! Am să 
găsesc eu ceva şi pentru tine, dar nu colierul lui Blandish! 

Bailey rânji spre Heinie, care se gândi că semăna cu un lup. 

— Nu te agita! Ştiu ce pot şi ce nu pot învârti! Bailey se ridică: 
Cred c-o şterg. Nu uita: dacă se iveşte ceva, anunţă-mă! Salut, 
băiete! 

— Ce te-a apucat graba aşa deodată? îl întrebă Heinie, 
încruntându-se. 

— Vreau să plec înainte să se trezească Bătrânul Sam. Cât oi 
trăi nu-i mai plătesc nici o masă. Salutare! 

Se duse la blondină, achită consumaţia şi apoi se îndreptă 
spre Packard. Căldura-l izbi ca un pumn. 


1 Golden Slipper - Papucul de aur (n. t. ). 


După paharul ăla de whisky se simţea puţin ameţit. Se urcă în 
maşină şi îşi aprinse o ţigară, în timp ce în cap i se învârteau o 
grămadă de idei. 

„Cum o să se audă de colier, se gândea el, toţi manglitorii din 
zonă or să se agite şi or să se întrebe cum să pună mâna pe el. 
Va avea oare Riley curajul să pună laba pe el?” 

ÎI zgâlţâi pe Bătrânul Sam ca să-l trezească. 

— Hai! porunci el aspru. Ce dracu' e cu tine? Dormi toată 
ziua? 

Înalt şi slab, Bătrânul Sam, care avea ca la vreo şaizeci de ani, 
se îndreptă alene de şale, clipind. 

— Mergem să mâncăm? întrebă el, plin de speranţă. 

— Am mâncat, îi răspunse Bailey pornind maşina. 

— Şi eu? 

— Du-te şi ia-ţi ceva dacă ai bani. Eu n-am, mârâi Bailey. 

Bătrânul Sam oftă. Îşi strânse cureaua şi-şi trase pălăria 
veche şi soioasă peste nasu-i lung şi roşu. 

— De ce ne merg aşa prost treburile? întrebă el jalnic. Nu mai 
avem un sfanţ. Altădată toate mergeau bine, acum - ioc. Ştii ce 
cred eu? Cred că Riley petrece prea mult timp în pat cu tipesa 
lui şi nu se mai ocupă de afaceri. 

Bailey încetini şi opri în faţa unui grugstore.. 

— Tacă-ţi fleanca! zise el, cobori şi intră într-o cabină 
telefonică. Formă un număr şi, după o lungă aşteptare, Riley 
răspunse. 

Bailey auzea hârâitul radioului şi pe Anna cântând cât o 
ţineau puterile. Începu să-i spună lui Riley ce aflase de la Heinie, 
dar renunţă. 

— N-auzi ce-ţi spun, nu-i aşa? zbieră el. Nu poţi închide 
blestematul ăla de aparat, mama lui? 

Riley părea pe jumătate mort. Bailey îl lăsase în pat cu Anna. 
Se şi mira că Riley catadicsise să răspundă la telefon. 

— Aşteaptă! zise Riley. 

Muzica se opri, iar Anna începu să ţipe furioasă. Bailey îl auzi 
pe Riley zbierând şi apoi zgomotul unei palme zdravene. Bailey 
clătină din cap, oftând. Riley şi Anna se băteau toată ziua. || 
scoteau din sărite când era şi el de faţă. 


1 Drugstore - magazin în care se vând articole de drogherie, cosmetică, 
discuri, ziare, cărţi, precum şi mâncăruri, prăjituri şi băuturi nealcoolice. (n. 
t.) 


Riley se întoarse la telefon. 

— Ascultă, Frankie, îl imploră Bailey. Mă prăjesc de viu în 
nenorocita asta de cabină. Vrei să asculţi? Chiar e important. 

Riley începu la rândul lui să se vaite de căldură. 

— Ştiu, ştiu, mormăi Bailey. Ai de gând să mă asculţi? Putem 
să punem mâna pe un colier de cincizeci de mii de dolari. Fata 
lui Blandish va purta colierul astă-seară. O să meargă la Go/den 
Slipper cu tipul ei, numai ei doi. Am aflat pontul de la Heinie. Ce 
zici de asta? 

— Cât ai zis? 

— Cincizeci de mii. Blandish, milionarul. Ce părere ai? 

Deodată Riley păru că revine la viaţă: 

— Ce aşteptaţi acolo? Veniţi înapoi! zbieră el agitat. Avem de 
discutat! Întoarceţi-vă! 

— Suntem deja în drum spre tine, răspunse Bailey, punând 
receptorul în furcă. 

Se opri să-şi aprindă o ţigară. Mâna-i tremura nervos. „Riley 
nu e aşa laş cum îl credeam. Dacă izbutim să învârtim ca lumea 
trebuşoara asta, o să avem bani!” îşi zise el. 

Se îndreptă cu paşi repezi spre Packard. 

Bătrânul Sam îl privi somnoros. 

— Deşteptarea, jigodie! Lucrurile se precipită! 

Bailey păşea cam stingher printre mesele din sala principală a 
restaurantului Go/den Slipper. Se bucura că totul era cufundat în 
semiîntuneric. Deşi Anna îi spălase cămaşa şi-i curăţase 
costumul, ştia totuşi că arată ca un vagabond şi era îngrijorat ca 
nu cumva cineva să-l găsească şi să-l dea afară. 

Restaurantul gemea de lume şi treaba mergea ca pe roate. 
Personalul restaurantului era prea ocupat ca să-l observe. 

Se retrase într-un colţ întunecat de unde putea să vadă toată 
sala şi se rezemă de perete. 

Îl asurzea zgomotul vocilor care se străduiau să-l depăşească 
pe cel făcut de orchestră. Se uita întruna la ceas. Era 
douăsprezece fără zece. Îşi roti privirea prin sală. La intrare, trei 
sau patru fotografi stăteau cu aparatele de fotografiat pregătite. 
Presupuse că o aşteptau pe Miss Blandish. N-o văzuse niciodată 
şi ştia că n-ar fi în stare s-o recunoască, aşa că îi pândea pe 
fotografi. 


Era genul lui Riley să facă pe marele şef şi să-l trimită pe 
Bailey în restaurant, în timp ce el, împreună cu Bătrânul Sam, 
rămăseseră în Packard. Lui îi revenea întotdeauna cea mai 
scârboasă parte a afacerii. 

„Lasă, lasă, după ce vom împărţi banii o să părăsesc banda”, 
se gândea el. 

Se săturase până peste cap de Riley şi Anna. Cu banii ce-i va 
primi pe diamante o să-şi cumpere o fermă de păsări. Se trăgea 
dintr-o familie de fermieri şi, dacă n-ar fi dat de bucluc şi n-ar fi 
stat la închisoare trei ani, nu s-ar fi înhăitat niciodată cu Riley. 

Gândurile-i fură întrerupte brusc când orchestra se opri şi se 
auzi un zgomotos „La mulţi ani!”. 

„A venit” îşi zise Bailey şi se ridică în vârful picioarelor ca să 
privească peste mulţime. 

Dansul se întrerupse şi toţi priveau către intrare. Fotografii se 
îmbrânceau, luptându-se pentru un loc mai bun. 

Sala se lumină puternic îndată ce Miss Blandish îşi făcu 
apariţia, însoţită de un bărbat frumos, înalt, îmbrăcat în 
smoching. 

Bailey n-avea ochi decât pentru Miss Blandish. | se tăie 
respiraţia când o văzu. Sub lumina puternică, părul ei de un 
roşu-auriu arunca reflexe pe pielea-i albă. Se gândi că nu văzuse 
niciodată o fată atât de frumoasă. Nu semăna cu nici una din 
fetele pe care le cunoscuse el. Avea calităţile lor şi multe altele 
pe deasupra. O privea cum salută veselă mulţimea care bătea 
din picioare şi striga în jurul ei. Se holba la ea încordat şi se 
destinse numai când zarva se mai potoli şi ea se aşeză 
împreună cu MacGowan la o masă mai îndepărtată. 

Fusese atât de impresionat de frumuseţea fetei, încât uitase 
de colier, dar acum, depăşind şocul produs de înfăţişarea ei, 
văzu colierul şi respiraţia îi şuiera din nou printre dinţii încleştaţi. 

Superbul colier de diamante strălucitoare îl făcu să transpire. 
Privindu-le, îşi dădu seama dintr-o dată ce tărăboi o să iasă când 
or să dispară. 

„Vor fi cea mai mare pradă. Toţi sticleţii vor alerga după ele. 
Poate că am fost nebun că l-am încurajat pe Riley să le fure, se 
frământa el, ştergându-şi mâinile de transpiraţie. Blandish e 
milionar şi o să întoarcă lumea pe dos. După ce vom pune mâna 
pe colier, tevatura o să fie cumplită.” 


Bailey se uită la masa lui Miss Blandish. Băgă de seamă că 
MacGowan era cam aprins la faţă. Se părea că băuse zdravăn şi, 
la un moment dat, când îşi umplu paharul, îi atinse braţul ca şi 
când ar fi încercat să-l convingă să nu mai bea. MacGowan îi 
zâmbi şi goli paharul, apoi o luă pe fată pe ringul de dans. 

„Tipul se cam matoleşte, se gândi Bailey. Dacă mai suge aşa, 
curând n-o să se mai ţină pe picioare.” 

Mulțimea se dezlănţuise. Toţi păreau pe jumătate beţi. Bailey 
rânji: 

„Să ai o groază de biştari, îşi zise el amar, şi să te porţi ca un 
porc.” 

O văzu pe Miss Blandish îmbrâncită de mulţime. Se 
îndepărtase brusc de MacGowan şi-şi făcea loc să ajungă la 
masă. MacGowan o urma protestând. Se aşezară. El începu iar 
să bea. 

La masa de lângă Bailey, o tânără blondă se certa cu 
partenerul ei, un grăsan în vârstă ce părea să fie beat de-a 
binelea. Blonda se ridică deodată şi, luând din frapieră o sticlă 
de şampanie, i-o turnă în cap. El, îndobitocit, se holba la ea, în 
timp ce şampania care i se scurgea de pe părul năclăit îi uda 
smochingul alb. _ 

Blonda puse sticla la loc în frapieră şi se aşeză. li făcu o 
bezea. Oamenii de lângă el se întoarseră să-l privească. Câţiva 
bărbaţi râdeau. Grăsanul se ridică încet. Roşu la faţă şi furios, 
aruncă farfuria cu mâncare în obrazul fetei, care începu să tipe 
îngrozitor. Un tânăr sări şi-l izbi cu pumnul. Grăsanul se clătină 
şi se prăbuşi peste masa din spatele lui, răsturnând-o cu zgomot 
de pahare şi porţelanuri sparte. Cele două femei aflate la masa 
aceea săriră în sus ţipând. 

„Porci!” îşi zise Bailey. 

Se uită la Miss Blandish. Era în picioare, trăgându-l 
nerăbdătoare de braţ pe MacGowan, care se ridică nesigur şi o 
urmă spre ieşire. 

Fata căreia i se aruncase mâncarea în faţă încă zbiera. Se 
încinse o bătaie între doi beţivani şi tânăr. Bătăuşii se aflau chiar 
în calea lui Bailey, împiedicându-l s-o urmărească pe Miss 
Blandish. 

Îşi croi drum împărțind câţiva pumni, ce-i făcură pe cei doi 
bărbaţi să se împleticească, apoi se îndreptă iute spre ieşire. 


În hol trecu pe lângă MacGowan care, rezemat de perete, o 
aştepta pe Miss Blandish. Cobori şi parcurse în fugă aleea spre 
Packard-ul care-l aştepta. La volan se afla Bătrânul Sam, iar 
Riley stătea lângă el. 

— Or să iasă într-un minut, zise Bailey, trântindu-se pe 
banchetă în spatele lui Riley. O să conducă ea. Prietenul ei e 
beat mort. 

— Să pornim, îi spuse Riley Bătrânului Sam. O să ne oprim la 
ferma pe lângă care am trecut când am venit. Ne luăm după ea 
imediat ce ne depăşeşte şi-i tăiem drumul. 

Bătrânul Sam călcă ambreiajul şi Packard-ul porni încet. 
Bailey îşi aprinse o ţigară şi-şi scoase revolverul din tocul pe 
care îl purta la subsuoară. Il puse pe banchetă, alături de el. 

— Are colierul? întrebă Riley. 

— Da. 

Riley era mai înalt şi mai slab decât Bailey şi cu vreo cinci sau 
şase ani mai tânăr. N-ar fi arătat rău dacă ochiul drept n-ar fi 
fost de sticlă, însă aşa avea un aer şiret, viclean. 

Bătrânul Sam merse cu viteză peste o jumătate de kilometru, 
apoi, când se zări ferma, încetini, trase maşina pe iarbă şi opri 
motorul. 

— Coboară şi pândeşte-o, porunci Riley. 

Bailey aruncă ţigara, îşi luă pistolul şi coborî din maşină, 
postându-se la marginea drumului. In depărtare se vedeau 
luminile restaurantului şi se auzea zgomotul îndepărtat al 
orchestrei. 

Aşteptă vreo câteva minute şi apoi zări farurile unui automobil 
care se apropia. 

Fugi înapoi la Packard. 

— Vin! 

Cum se urcă în maşină, Bătrânul Sam porni motorul. Un 
Jaguar de două locuri, decapotabil, îi depăşi. Miss Blandish 
conducea cu viteză. MacGowan părea că nu mai e în stare de 
nimic. 

— Hai! comandă Riley. Asta-i o treabă rapidă. Nu-i lăsa să se 
îndepărteze! 

Packard-ul ţâşni după Jaguar. 

Era o noapte întunecoasă, fără lună. Bătrânul Sam aprinse 
farurile, care luminară Jaguar-ul. II vedeau pe MacGowan, al 
cărui cap se zgâlţâia din pricina vitezei maşinii. 


— El n-o să ne dea bătaie de cap, murmură Bailey. E matol. 

Riley mormăi ceva. 

După următoarea curbă ajunseră într-o zonă împădurită. La 
ora aceea, drumul era pustiu. 

— Bine! Acum, după ea! zise Riley. 

Acul vitezometrului sări de la 105 la 110 km/oră. Packard-ul 
gonea fără zgomot. Vântul începu să şuiere şi copacii se vedeau 
doar ca nişte pete. Distanţa dintre cele două maşini rămase însă 
aceeaşi. 

— Ce păzeşti? urlă Riley, holbându-se la Bătrânul Sam. Ti-am 
spus să-i ajungi! 

Bătrânul Sam apăsă puternic pe acceleraţie. Packard-ul mai 
înaintă vreo câteva sute de metri, dar Jaguar-ul parcă zbura şi 
distanţa dintre maşini se mări. 

— Are viteză prea mare faţă de rabla noastră. N-o să-i putem 
prinde, murmură Bătrânul Sam. 

Maşinile goneau acum cu peste 110 km/oră. Jaguar-ul îşi 
păstra avansul. 

Când apăru o bifurcaţie a drumului, Bătrânul Sam întrezări 
brusc un moment favorabil. 

— Ţineţi-vă bine! strigă el, apăsând cu toată forţa pe frână şi 
întorcând brusc de volan. Cauciucurile scrâşniră pe asfalt şi 
Packard-ul se răsuci şi se îndreptă spre tufişuri. În spate, Bailey 
fu aruncat de pe locul lui. El simţi cum maşina se lasă pe o 
parte, roţile din stânga ridicându-se în aer şi revenind apoi pe 
şosea. Maşina se zgâlţâi puternic atunci când Bătrânul Sam luă 
piciorul de pe frână şi apăsă acceleraţia. Trecu vâjâind peste 
iarbă şi porni nebuneşte pe câmp, apoi ţâşni iarăşi pe şosea. 

Pentru că o luaseră pe scurtătură, se aflau acum în faţa 
Jaguar-ului. 

Bailey se întinse pe banchetă înjurând şi căutându-şi 
revolverul. 

— Bine lucrat, zise Riley, aplecându-se ca să poată privi 
înapoi. 

Bătrânul Sam, observând Jaguar-ul în oglinda retrovizoare, 
începu să meargă în zig-zag pe şosea, reducând viteza şi silind 
Jaguar-ul să încetinească. Până la urmă, cele două maşini se 
opriră. Bailey cobori din Packard. Miss Blandish încerca să 
întoarcă Jaguar-ul. Ajunse lângă ea la ţanc. Se aplecă peste 
portieră, scoase cheile din contact şi o ameninţă cu pistolul: 


— Coborâţi! zbieră el. Sus mâinile! 

Miss Blandish îl privea lung. Din cauza şocului, ochii ei mari 
păreau şi mai mari. MacGowan deschise ochii şi se ridică încet. 

Riley rămăsese la pândă în Packard. leşise pe geam, cu 
revolverul în mâna transpirată. Bătrânul Sam deschise nervos 
portiera, gata să sară afară. 

— Haide! Haide! mârâi Bailey. leşiţi odată! 

Miss Blandish cobori. Nu părea speriată, ci doar surprinsă. 

— Ce înseamnă toate astea? bolborosi MacGowan, coborând 
din automobil, strâmbându-se şi ţinându-se de cap. J 

— Uşurel! îi zise Bailey ameninţându-l cu revolverul. Asta-i un 
jaf! 

MacGowan începea să se trezească din beţie. Se dădu mai 
aproape de Miss Blandish. 

— Surioară, dă-mi colierul! zise Bailey. Repede! 

Miss Blandish îşi duse mâinile la gât şi începu să se retragă. 
Bailey înjură. Îl cam lăsau nervii. În orice clipă putea să treacă 
vreo maşină şi atunci ar fi dat de bucluc. 

— Dă-mi-l sau dai de dracu'! mârâi. 

În timp ce fata se îndepărta, Bailey înainta spre ea cu paşi 
mari şi repezi şi trecu pe lângă MacGowan care, revenindu-şi 
brusc din beţie, îl lovi în cap cu putere. Bailey se clătină, îşi 
pierdu echilibrul şi căzu. Revolverul îi zbură din mână. 

Miss Blandish îşi înăbuşi un țipăt. Riley nu se mişcă. Se 
gândea că Bailey poate să se descurce singur. Nu voia să fie 
identificat nici de Miss Blandish, nici de MacGowan dacă 
lucrurile s-ar fi terminat prost. Îi zise Bătrânului Sam să stea cu 
ochii pe fată. 

Bătrânul Sam se apropie tiptil de Miss Blandish. Ea parcă nici 
nu-l observase. Se uita fix la Bailey, care se ridicase într-un 
genunchi înjurând şi scuturându-şi capul. Bătrânul Sam stătea 
timid lângă ea, dar era oricând gata să o prindă dacă ar fi 
încercat s-o şteargă. Bailey îl privea pe MacGowan înaintând 
cam nesigur, încă beat, dar gata de bătaie. 

Bailey se ridică să-l înfrunte. Îl apucă pe MacGowan de gât. 
Nu era o mişcare prea bună şi nu putu să oprească pumnul lui 
MacGowan, care-l lovi în stomac. Bailey gemu şi căzu în 
genunchi. 

„Puşlamaua ştie bătaie. De ce nu intervine Riley?” se gândi el. 


Înainte de a reuşi să se ridice, MacGowan îl izbi în cap şi 
Bailey se rostogoli pe iarbă. 

Înjurând, Riley cobori din maşină. 

Mâna lui Bailey atinse revolverul. Îl apucă şi, când MacGowan 
se îndreptă spre el, ridică revolverul şi apăsă pe trăgaci. 

Împuşcătura o făcu pe Miss Blandish să ţipe şi să-şi acopere 
faţa. 

MacGowan îşi duse mâna la piept şi căzu pe şosea. Cămaşa-i 
albă se pătă de sânge. 

Bailey se ridică, iar Riley se apropie în fugă. 

— Smintitule! Idiotule! îl înjură Riley. 

Se aplecă spre MacGowan, apoi privi în sus către Bailey, care 
venise mai aproape, şi se uită din nou în jos la MacGowan. Avea 
o faţă îngrozită. 

— E mort! Lepădătură! De ce l-ai omorât? O să dăm de 
dracu'! 

Bailey îşi duse mâna la guler şi-şi desfăcu nervos nodul 
cravatei. 

— De ce nu m-ai ajutat? bâigui el. Ce puteam să fac? N-a fost 
vina mea. 

— Spune asta la proces, nu mie, mârâi Riley. 

Era teribil de speriat. 

„Asta e crimă, se gândi el. Ne-am ars, dacă pun mâna pe 
noi...” 

Bailey o privi pe Miss Blandish, care se holba la corpul lui 
MacGowan. 

El îi zise lui Riley: 

— Trebuie să scăpăm de ea! Ştie prea multe. 

— Gura! urlă Riley. 

O privi pe Miss Blandish şi deodată îi veni o idee. Aveau o 
şansă să facă într-adevăr rost de bani. Tatăl acestei fete era 
milionar. Ar fi plătit oricât ca ea să se întoarcă acasă teafără. 

— Merge cu noi! 

Miss Blandish se îndepărtă de Bătrânul Sam. Se răsuci şi 
începu să alerge pe şosea. Înjurând, Riley alergă după ea. Fata îl 
auzi apropiindu-se şi începu să ţipe, dar Riley o ajunse, puse 
mâna pe ea, o smuci de braţ şi, când se întoarse, o lovi puternic 
în maxilar. O prinse în timp ce cădea. O ridică şi o duse la 
Packard, aruncând-o pe bancheta din spate. 

Bailey se apropie. 


— Aşteaptă un minut... 

Riley se întoarse spre el rânjind. Îl înşfăcă pe Bailey de 
cămaşă: 

— Nu te mai amesteca! şuieră el. Ne-ai băgat într-o crimă. 
Dacă ne prinde poliţia, ne-am ars! De acum încolo o să faci 
numai ce-ţi spun eu. Mută cadavrul de pe şosea şi ascunde 
maşina! M-auzi? 

Răutatea din vocea lui îl făcu pe Bailey să tresară. 

El şovăi, apoi, când Riley îi dădu drumul, se întoarse lângă 
Bătrânul Sam, care încremenise ca o statuie. 

Îl puse pe Bătrânul Sam să-l ajute să care cadavrul lui 
MacGowan în Jaguar şi trase maşina de pe şosea în pădure. 

Cei doi bărbaţi se întoarseră în fugă la Packard. 

— Eşti nebun dacă răpeşti fata, zise Bailey, aşezându-se lângă 
Bătrânul Sam. Copoii ne vor căuta. Cât timp crezi c-o să 
rezistăm? 

— Gura! porunci violent Riley. Acum, că l-ai omorât pe tip, nu 
putem spera să vindem colierul. De unde-i închipui c-o să luăm 
bani dacă nu de la Blandish? E milionar şi ar plăti oricât pentru 
fată. E singura noastră şansă. Şi-acum, gura! 

Se întoarse către Sam: 

— Dă-i drumul! O să mergem la Johnny. El o să ne ascundă. 

— Eşti sigur că ştii ce faci? îl întrebă Bătrânul Sam, pornind 
maşina. 

— Nu mai avem nimic de pierdut din cauza lepădăturii ăsteia! 
Mama lui! Ştiu eu ce fac! Să mergem! răspunse Riley. 

Maşina prindea viteză şi Riley se întoarse spre colţul unde o 
aruncase pe Miss Blandish. li luă colierul de la gât. 

— Ai o lanternă? îl întrebă pe Bailey. 

Bailey scoase din buzunar o lanternă şi o aprinse. Riley 
cercetă diamantele în razele de lumină. 

— Într-adevăr, sunt ceva, spuse el cu o voce plină de 
admiraţie. Dar n-o să încercăm să le vindem. Dacă Blandish le 
vrea înapoi, o să plătească. Aşa e mai sigur. 

Bailey mişcă lanterna astfel încât lumina căzu pe Miss 
Blandish. Era încă leşinată. În ciuda vânătăii de pe faţă, unde o 
lovise Riley, Bailey îşi zise că era cea mai frumoasă femeie din 
câte văzuse vreodată. 

— O fetişcană! zise el, gândind cu voce tare. E teafără? 

Riley se uită la Miss Blandish. Privirea lui era aspră. 


— Fără-ndoială! Apoi, fixându-l pe Bailey, Riley continuă: ŞI, 
ca să n-avem vorbe, n-ai să te legi de ea, aşa că nu-ți face 
planuri! 

Bailey stinse lanterna. Maşina gonea în noapte. 

Cam la un kilometru şi ceva de La Cygne, Bătrânul Sam zise: 

— Avem nevoie de benzină. 

— De ce dracu' n-ai umplut rezervorul înainte să începem 
treaba? răbufni violent Riley. 

— De unde era să ştiu eu că o să mergem la Johnny? se văită 
Bătrânul Sam. 

Bailey aprinse iar lanterna şi o privi pe Miss Blandish. Nu-şi 
revenise. 

— E-n regulă, spuse el. E o benzinărie drept înainte. 

La următoarea cotitură zăriră luminile benzinăriei. Bătrânul 
Sam opri lângă pompă. Din birou ieşi un băiat, frecându-şi ochii 
şi căscând. Începu să umple rezervorul. Riley se aplecă, 
ascunzând-o cu spatele lui pe Miss Blandish. Nu avea motive de 
îngrijorare. Băiatul era pe jumătate adormit şi nu aruncă nici o 
privire spre maşină. 

Pe neaşteptate, apărură la cotitură farurile unui automobil. Un 
Buick mare, negru opri aproape de Packard. Această maşină îi 
îngrijoră teribil pe cei trei bărbaţi. Bailey puse repede mâna pe 
revolver. 

În Buick se aflau doi bărbaţi. Unul dintre ei coborî. Era înalt, 
masiv, cu o pălărie neagră cu boruri înguste, trasă pe ochi. 
Aruncă o privire pătrunzătoare către Packard. Observase 
mişcarea rapidă a lui Bailey şi se apropie. 

— Eşti nervos sau ce se-ntâmplă? întrebă cu o voce groasă, 
agresivă, privindu-l atent pe Bailey. 

Nici unul dintre cei doi bărbaţi nu se distingeau clar din cauza 
întunericului. 

Riley spuse: 

— Şterge-o, nu-i nici o sfârâială! 

Vlăjganul privi spre el: 

— Ăsta pare să fie Frankie, zise el şi râse. Am crezut o clipă că 
e un mare grangur care vrea să „împuşte” ceva. 

Cei trei bărbaţi din Packard înlemniră. Priviră Buick-ul. Şoferul 
aprinse plafoniera maşinii, aşa că puteau să-i vadă. Îi ameninţa 
cu o mitralieră. 


— Tu eşti, Eddie? întrebă Riley, simțind cum i se usucă gura. 

— Da! mormăi bărbatul înalt. Flynn are o mitralieră, aşa că vă 
sfătuiesc să nu încercaţi nimic, pentru că veţi regreta. 

— Nu încercăm nimic, răspunse grăbit Riley. Blestemă 
ghinionul de a fi dat peste una din bandele lui Grisson: Nu te-am 
recunoscut! 

Eddie scoase o ţigară din pachet şi scăpără un chibrit. Riley se 
mişcă repede ca s-o ascundă pe Miss Blandish, dar Eddie o 
văzuse. 

— O pipiţă! spuse el, aprinzându-şi ţigara. 

— Noi trebuie s-o ştergem, spuse Riley precipitat. Ne vedem 
altădată. Sam, dă-i drumul! 

Eddie ţinea mâna pe portieră. 

— Cine e fata, Riley? 

— Nici una dintre cele pe care le cunoşti tu! E o prietenă de-a 
mea. 

— Aşa deci? Pare cam prea liniştită. 

— E beată, mormăi Riley, în timp ce transpiraţia îi şiroia pe 
faţă. 

— Nu mai spune! Eddie se prefăcu a fi şocat. Pariez că sunt în 
stare să ghicesc cine a îmbătat-o. la să mă uit la ea mai de- 
aproape! 

Riley ezită. Cu coada ochiului îl văzu pe Flynn ieşind din Buick; 
mitraliera era îndreptată chiar spre el. 

Riley se lăsă pe spate fără nici un chef. Eddie aprinse o 
lanternă puternică şi o îndreptă asupra fetei leşinate. 

— Foarte drăguță, aprecie el. Ar trebui să-ţi fie ruşine, Riley, 
că ai îmbătat o fată atât de faină. Mă-sa ştie unde e? Făcu un 
pas înapoi, suflându-i în faţă fumul ţigării: Unde o duci? 

— Acasă, răspunse Riley. Eddie, lasă prostiile! Trebuie să 
plecăm. 

— Sigur, aprobă Eddie, îndepărtându-se puţin. N-aş vrea să fiu 
în pielea ei când s-o trezi într-o maşină cu trei maimuțe ca voi! 
Dă-i bătaie! 

Bătrânul Sam acceleră şi Packard-ul ţâşni pe autostradă. 
Gonea pe şosea cu toată viteza. 

Eddie îi urmări îndelung cu privirea. Îşi scoase pălăria şi se 
scărpină în cap. Flynn duse mitraliera în maşină şi apoi se 
apropie. Era un bărbat scund, cu o faţă mică şi ascuţită care-l 
făcea să semene cu un şobolan fioros. 


— Ce facem? întrebă Eddie, neştiind ce să creadă. Parcă 
pluteşte ceva în aer. 

Flynn dădu din umeri: 

— Ar trebui să aflăm mai multe despre treaba asta. 

— Vrei să spui că tu ar trebui să te interesezi, bombăni Eddie, 
dar tu n-ai creierul meu. Ce fac fraierii ăia cu o fetişcană ca aia? 
Cine o fi? 

Flynn îşi aprinse o ţigară. Nu-l interesa. Veneau de la Pittsburg 
şi era obosit. Voia să ajungă acasă şi să se culce. Eddie 
continuă: 

— Era lovită în falcă. Să nu-mi spui că un rahat ca Riley a 
răpit-o. Nu cred că are curaj. Mă duc să schimb o vorbă cu Ma. 

— Oh! Pentru Dumnezeu! se plânse Flynn. În noaptea asta 
vreau să dorm puţin, chiar dacă tu nu vrei. 

Eddie nu-i dădu nici o atenţie. Se apropie de băiat, care îi fixa 
cu ochii rotunzi, înfricoşat. 

— Frăţioare, caută-mă pe afară! îi porunci Eddie, aşezându-se 
la birou. 

Când băiatul ieşi, formă un număr şi aşteptă. Puțin după 
aceea vocea lui Doc bubui în receptor. 

— Vă sun de la benzinăria de dinainte de La Cygne, spuse 
repede şi cu voce joasă Eddie. Riley şi banda lui tocmai au şters- 
o. Aveau o fată cu ei - clasa întâi şi ştii că eu mă pricep! Nu era 
de teapa lor. Riley a zis că e beată, dar arăta ca şi cum fusese 
lovită zdravăn în falcă. Bănuiesc că Riley a răpit-o. Vrei să-i spui 
lui Ma? 

Doc răspunse: 

— Aşteaptă! 

După o lungă întârziere, reveni la telefon: 

— Ma vrea să ştie cum arăta şi cum era îmbrăcată. 

— E roşcată, mai mult decât drăguță; arată mai bine decât 
cele mai multe actriţe de cinema. N-am mai văzut aşa o 
frumuseţe. Are un nas din acela lung, fin, aristocratic şi o frunte 
înaltă. E într-o rochie de seară albă şi cu şal negru, foarte 
scumpe. 

Îl auzea pe Doc transmiţându-i lui Ma cele spuse de el şi 
aştepta nerăbdător. 

— Ma crede că s-ar putea să fie fata lui Blandish, zise Doc 
revenind la telefon. Astă-seară a ieşit la restaurantul Go/den 


Slipper din Pine Valley şi a purtat colierul familiei Blandish. Nu- 
mi închipui însă că Riley a dat o lovitură aşa barosană, nu-i aşa? 

Eddie gândea rapid: 

— Se poate ca Ma să aibă dreptate. M-am gândit eu că pare o 
figură cunoscută. Am văzut fotografii cu fiica lui Blandish şi, 
dacă-mi amintesc bine, fata asta arăta întocmai. Dacă Riley a 
pus mâna pe ea şi pe diamante, a dat lovitura! 

Brusc vocea ascuţită şi aspră a lui Ma izbucni în receptor: 

— Tu eşti, Eddie? Chiar acum am trimis băieţii într-acolo. Vă 
întâlniți la intersecţia Lone Tree. Dacă Riley a înhăţat-o pe fata 
lui Blandish, o duce la Johnny. N-are unde s-o ascundă decât 
acolo. Dacă e într-adevăr ea, adu-o aici. 

— Cum zici tu, Ma. Şi banda lui Riley? întrebă Eddie. 

— Chiar trebuie să-ţi spun eu tot ce să faci? urlă Ma. Pune-ţi 
bila la treabă şi întinde-o! 

Telefonul amuţi. 

Eddie se întoarse în grabă la Buick. Îi dădu băiatului un dolar 
şi apoi se urcă în maşină lângă Flynn. 

— S-o ştergem! vorbi el cu o voce tulburată. Ma a trimis 
băieţii încoace. Crede că Riley a răpit-o pe fata lui Blandish. 

Flynn mormăi: 

— E nebună! Pe nişte tolomaci ca ăştia nu-i ţin nervii să salte 
un pachet, darmite pe fata lui Blandish. Oricum, unde mergem? 

— La intersecţia Lone Tree, apoi la Johnny. 

— Adio somn! zise Flynn sălbatic. Asta înseamnă că am 
condus peste o sută de blestemaţi de kilometri. 

leşiră în autostradă. Eddie zise râzând: 

— Poţi să dormi şi altădată. Vreau să mă mai uit o data la 
tipă! Să mergem! 

Flynn apăsă pe acceleraţie. 

— Numai la femei te gândeşti. 

— La ce altceva ar trebui să mă gândesc? întrebă Eddie. 
Femeile şi banii pun totul în mişcare. 

Se crăpa de ziuă când Packard-ul urca dealurile abrupte care 
duceau la ascunzătoarea lui Johnny. 
Bătrânul Sam conducea cu atenţie. Era obosit, dar nu voia să 
recunoască. Zilele astea îi fusese mereu teamă că Bailey va 
încerca să se descotorosească de el, socotindu-l prea bătrân. 


Bailey şi Riley priveau cu atenţie în oglinda retrovizoare, să vadă 
dacă nu-i urmărea nimeni. Amândoi erau nervoşi şi nu se puteau 
stăpâni. 

Miss Blandish căuta să stea cât mai departe de Riley. N-avea 
nici cea mai mică idee unde o duceau. De când îşi revenise din 
leşin, nici unul dintre cei trei bărbaţi nu-i adresase vreun cuvânt. 
Se temea să întrebe ceva, ca să nu atragă atenţia asupra ei. Era 
sigură că de-acum tatăl ei anunţase deja poliţia şi o căutau: s-ar 
putea să fie doar o chestiune de timp până ce va fi găsită - 
încerca ea să se liniştească, dar ce se va întâmpla totuşi cu ea 
în acest timp? Şi gândul ăsta o obseda, umplând-o de groază. 
Nu-şi făcea nici o iluzie în privinţa bărbaţilor de lângă ea. Vedea 
cât de înfricoşaţi arătau. 

„Trebuie să mă feresc de cei doi bărbaţi mai tineri”, se 
gândea ea. 

În timpul acestei curse, Riley nu s-a gândit decât la 
ameninţarea pe care o reprezenta pentru ei banda Grisson. Era 
sigur că Eddie îi va povesti lui Ma Grisson despre fată. Ma era 
cea mai inteligentă şi cea mai periculoasă dintre membrii 
bandei. Putea să parieze că Ma va bănui cine e fata. Va afla şi 
de diamante. Ce va face? E posibil să trimită banda după ei. 
Oare va ghici că mergeau la Johnny? Se îndoia. Johnny lucra 
numai cu borfaşi mai mici. O bandă mare ca cea a lui Ma 
Grisson n-avea legături cu o „podoabă” ca Johnny. 

„E cazul să acţionăm rapid, îşi zise el. Indată ce vom ascunde 
fata, trebuie să luăm legătura cu Blandish. Cu cât mai iute vom 
pune laba pe bani şi fata se va înapoia la Blandish, cu atât vom 
fi mai în siguranţă.” 

Bătrânul Sam o luă brusc spre un drum îngust şi murdar care 
ducea direct spre bârlogul lui Johnny. Reduse viteza şi, după un 
kilometru şi ceva, ajunseră la cabana lui Johnny, o clădire din 
lemn cu două etaje, ascunsă de copaci. La ea ducea o cărare 
plină de gropi, ce tăia drept printre tufişuri. 

Bătrânul Sam opri şi Bailey cobori. 

— Vezi dacă e acasă, zise Riley, rămânând pe loc. 

Îşi pipăi revolverul, privind neliniştit tufişurile. 

Bailey se apropie de cabană şi bătu la uşă. 

— Hei, Johnny! strigă el. _ 

După un timp, Johnny deschise uşa. li privea bănuitor - Johnny 
trecuse de şaptezeci de ani. Era un bătrân înalt şi slab, cu faţa 


abrutizată de băutură şi cu nişte ochi spălăciţi, apoşi. Într-un 
timp, cu ani în urmă, fusese unul dintre oamenii în care aveau 
cea mai mare încredere din banda lor, dar băutura îl dăduse 
gata. 

Johnny îl privi pe Bailey şi apoi se uită la maşină. O zări pe 
Miss Blandish. 

— Ce e? întrebă el. Sunteţi la ananghie, băieţi? Eşti tu, Bailey, 
nu-i aşa? 

Bailey încercă să intre în cabană, dar Johnny rămase pe loc. 

— Johnny, vrem să rămânem aici câteva zile, zise Bailey. Dă- 
ne drumul înăuntru! 

— Cine-i fata? întrebă Johnny fără să se mişte. 

Riley o împinse pe Miss Blandish afară din maşină şi se 
apropie, urmat de Bătrânul Sam. 

— Hai, nu sta aşa! Lasă-ne să intrăm. O să-ţi dăm o groază de 
bani dacă ne ajuţi. Haide, nu ne mai ţine afară! spuse Riley. 

Johnny se îndepărtă din cadrul uşii şi Riley o îmbrânci pe Miss 
Blandish în cabana care avea o cameră mare la parter de unde, 
pe o scară, se ajungea la etaj, unde era un fel de balcon de 
lemn; de aici se intra în alte două camere. Încăperea era 
groaznic de murdară. Mobilierul consta dintr-o masă şi patru lăzi 
care serveau drept scaune, o maşină veche de gătit, un felinar 
atârnat de perete, un radio pe un raft şi mai nimic altceva. 

Bătrânul Sam intră ultimul. Închise uşa şi se sprijini de ea. 

Miss Blandish alergă la Johnny şi îl apucă de braţ: 

— Te rog, ajută-mă! se rugă ea gâfâind. 

Mirosul de băutură şi de sudoare stătută care venea dinspre 
el îi făcea rău. 

— Oamenii ăştia m-au răpit. Tatăl meu... 

Riley o smuci, îndepărtând-o. 

— Gura! mârâi ei. Încă un cuvânt şi dai de dracu'! 

Johnny se uită neliniştit la Riley: 

— Nu vreau să fiu amestecat într-o răpire, protestă el slab. 

— Te rog telefonează-i tatălui meu, începu să-l roage Miss 
Blandish, însă Riley se apropie de ea şi o izbi peste faţă. 

Ameţită, fata se trase înapoi, ţipând înfricoşată. 

— Te-am prevenit, nu? strigă el. Gura! 

Ea îşi acoperi obrajii cu palmele, iar ochii îi scăpărau: 

— Bestie! Cum îndrăzneşti să mă atingi? 


— O să fac mai mult decât să te ating dacă nu-ți ţii gura, 
mârâi Riley. Stai jos şi taci, că altfel de pocnesc iar! 

Bătrânul Sam se apropie. Părea îngrijorat. Ridică una din lăzi 
şi o puse lângă Miss Blandish. 

— Nu te necăji, domnişoară. Nu trebuie să-l scoţi din sărite. 

Miss Blandish mai curând se prăbuşi decât se aşeză pe ladă. 
Îşi ascunse faţa în mâini. 

— Cine e fata? întrebă Johnny. 

— Fata lui Blandish, răspunse Riley. Valorează un milion de 
dolari, Johnny. Îi vom împărţi cinstit între noi. Nu vom sta aici 
mai mult de trei-patru zile. 

Johnny se uită chiorâş la el. 

— Blandish e destul de bogat, nu? 

— E milionar. Ce zici, Johnny? 

— Bine... 

Johnny îşi scărpină scăfârlia jegoasă. 

— De acord, dar nu mai mult de patru zile. 

— Unde am putea s-o ducem? întrebă Riley. Ai o cameră 
pentru ea? 

Johnny arătă spre una din uşile care dădeau înspre balcon: 

— Acolo sus. 

Riley se întoarse spre Miss Blandish: 

— Mişcă-te! 

— Fă ce-ţi spune, domnişoară, o sfătui Bătrânul Sam. N-ai 
nevoie şi de alte probleme. 

Fata se ridică şi urcă scările. Riley o urmă. Lângă balustrada 
balconului, fata se opri şi privi în jos la cei trei bărbaţi care o 
fixau cu privirea. Cu un aer indiferent, Johnny se îndreptă spre 
un raft de lângă uşa de la intrare, pe care se aflau nişte arme. 
Erau acolo două automate. Riley deschise uşa camerei pe care i- 
o arătase Johnny, izbind-o cu piciorul. 

— Treci înăuntru! 

Fata intră în camera mică şi întunecată. Riley o urmă. Aprinse 
o lampă de gaz atârnată de tavan şi privi în jur. Acolo se afla un 
pat cu o saltea murdară, dar fără aşternut. O cană plină cu apă, 
ce avea deasupra o pojghiţă de praf, zăcea pe podea. Un 
lighean de tablă stătea sprijinit de o ladă. Ferestrele erau 
acoperite cu scânduri. În încăpere plutea un miros de mucegai. 


— Asta o să fie ceva diferit pentru tine, rânji Riley. O să-ţi mai 
scurteze din nas. Stai aici şi nu fă scandal dacă vrei să nu vin să- 
ţi ard vreo câteva. 

Miss Blandish urmărea un păianjen mare, care se târa pe 
perete. Ochii îi erau plini de spaimă. 

— Ţi-e frică, nu? întrebă Riley. 

Se apropie şi luă în mână păianjenul de pe perete. Picioarele 
scurte şi păroase ale insectei se agitau înnebunite. 

— Vrei să-i dau drumul pe rochia ta mişto? 

Miss Blandish se trase înapoi, tremurând de groază. 

— Fii cuminte şi totul va fi bine, spuse Riley rânjind. Dacă nu, 
o să-ţi pară rău! 

În timp ce vorbea, strivi păianjenul între degetul cel mare şi 
arătător. 

— Dacă nu eşti cuminte, păţeşti la fel! Şi-acum, ţine-ţi pliscul! 

leşi, trântind uşa după el. 

Bailey şi Bătrânul Sam stăteau pe lăzi şi fumau. Riley cobori 
scările. 

— Ai ceva de haleală, Johnny? întrebă el, apoi înlemni. 

Johnny ţinea în mână un automat, ameninţându-i pe cei trei 
bărbaţi. Riley duse mâna spre revolver, însă îl opri o sclipire ivită 
în ochii apoşi ai lui Johnny. 

— Riley, nu încerca nimic. Te fac bucăţi! 

— Ce-ţi veni? şuieră Riley printre buzele înţepenite. 

— Nu-mi place afacerea asta. Stai jos! Vreau să-ţi vorbesc. 

Riley se aşeză lângă Bailey. 

— Am auzit totul la radio cu o jumătate de oră înainte de 
sosirea voastră. Cine l-a omorât pe tip? 

— El, spuse Riley arătându-l cu degetul pe Bailey. Păduchele 
ăsta s-a pierdut cu firea. 

— Pe toţi dracii, a trebuit s-o fac, urlă Bailey. Eu l-am ucis! 
Şobolanul ăsta m-a lăsat singur. 

— Gura! spuse Riley violent. Ce importanţă mai are? Individul 
e mort şi noi avem pe cap o crimă, însă mai avem şi fata. Dacă 
o să putem smulge bani de la babacul ei, n-avem motiv de 
îngrijorare. 

Johnny clătină din cap. După o scurtă şovăială, îndreptă 
automatul spre podea. 

— Băieți, vă cunosc de când eraţi copii. Niciodată n-am crezut 
c-o să ajungeţi ucigaşi. Nu-mi place asta. Crimă şi răpire. Copoii 


se vor ţine după voi. O să daţi de dracu'! O să fiţi daţi în 
urmărire generală. Asta nu-i de voi. 

— Partea ta din pradă va fi de două sute cincizeci de mii, 
vorbi Riley liniştit. E o sumă barosană, Johnny. 

— Gândeşte-te ce de băutură ai să poţi să-ţi cumperi cu tot 
bănetul ăsta. O să înoţi în whisky, adăugă brutal Bailey. 

Johnny clipi din ochi cu îndoială: 

— Nu cred eu că-i vorba de atâţia bani. 

— Două sute cincizeci de mii, Johnny, şi toţi vor fi numai ai tăi. 

Incet, Johnny puse automatul înapoi în raft. Cei trei bărbaţi 
răsuflară uşuraţi. Îl urmăriră cum strânge nişte căni de tablă şi 
pune mâna pe o oală de pământ. 

— Ei, băieţi, beţi o înghiţitură? 

— Ce e? întrebă neîncrezător Riley. Ceva făcut de tine? 

— E ceva bun, chiar foarte bun. 

Johnny turnă în căni băutura pe bază de cidru de mere şi le 
dădu la fiecare. 

Băură cu prudenţă. Lui Bailey i se făcu greață, dar Riley şi 
Bătrânul Sam reuşiră să bea o duşcă din băutura ce le ardea 
gâtlejul. 

— Nu ai ceva de haleală, Johnny? întrebă Bătrânul Sam, 
ştergându-şi gura cu mâneca. Mor de foame! 

— la-ţi singur, răspunse Johnny. E o oală pe plită. 

In timp ce Bătrânul Sam se îndrepta spre plită, Bailey îi spuse 
lui Riley: 

— Ai făcut rău c-ai răpit fata. Ar fi trebuit să scăpăm de ea. 
Eddie o să-i spună lui Ma Grisson şi ea o să-l trimită pe Slim 
după noi. 

— Gura! urlă furios Riley. 

Johnny încremeni. 

— Ce-i asta? Slim? El nu are nici o treabă, nu-i aşa? întrebă el. 

— Bailey vorbeşte prostii, răspunse Riley. 

— Da? Bailey se uită la Johnny. Pe drum ne-am întâlnit cu 
Eddie Schultz. A văzut fata. O să-i spună lui Ma Grisson. 

— Dacă Slim intră în combinaţia asta, eu nu mai vreau să mă 
amestec, spuse Johnny, îndreptându-se către locul unde erau 
automatele. 

Riley scoase revolverul lui de calibru 38. 

— Şterge-o de-acolo! Nu mi-e frică de Slim Grisson! N-o să ne 
deranjeze! 


— Slim e rău! exclamă nesigur Johnny. Măi băieţi, vă cunosc 
pe toţi. Ştiu că aveţi şi o latură bună. Însă Slim Grisson nu are 
aşa ceva. E dezgustător, e rău până-n măduva oaselor. 

Riley scuipă pe sobă. 

— N-are nimic în cap, zise el. Nu e decât un idiot. 

— Se poate, dar e un ucigaş. Omoară cu cuțitul. Nu-mi plac 
tipii care folosesc cuțitul. 

— Lăsaţi-o baltă! zise Riley. Să mâncăm! 

Bătrânul Sam puse tocana în farfuriile de tablă. 

— Porcăria asta miroase ca blestematele alea de pisici, 
mormăi el. Puse puţină mâncare pe o farfurie. Am s-o duc sus 
fetei. Poate vrea să mănânce. 

— Nu-i pe gustul ei ales, mormăi el rânjind. 

— E mai bine decât nimic, răspunse Bătrânul Sam. 

Luă farfuria, urcă scările şi intră în cămăruţa slab luminată. 

Miss Blandish stătea pe marginea patului şi plângea. Când 
Bătrânul Sam intră, ridică privirea. 

— Hai, înghite asta, spuse el stingherit. O să te simţi mai bine 
dacă o să mănânci. 

Mirosul stricat al tocanei îi făcu greață. 

— Nu... mulţumesc. Nu pot... 

— Pute oleacă, zise Bătrânul Sam, scuzându-se, dar ar trebui 
să mănânci. 

Puse farfuria jos. Se uită la salteaua murdară şi clătină din 
cap: 

— Pun rămăşag că nu-i ca aceea cu care eşti obişnuită 
dumneata. Să văd dacă nu pot găsi o pătură sau altceva. 

— Mulţumesc, eşti amabil. 

Ea ezită, apoi, coborând vocea, continuă. 

— Nu vrei să mă ajuţi? Dacă o să-i telefonezi tatălui meu şi o 
să-i spui unde sunt, o să fii răsplătit. Te rog, ajută-mă! 

— Nu pot, domnişoară, răspunse Bătrânul Sam, întorcându-se 
spre uşă. Sunt prea bătrân pentru buclucuri. Cei doi tipi de jos 
sunt nişte oameni josnici. Nu pot face nimic pentru dumneata. 

leşi, închizând uşa după el. 

Riley şi Bailey mâncau şi Bătrânul Sam făcu la fel. Când 
terminară, Riley se ridică. 

— E cea mai rea mâncare pe care am pus în gură vreodată. 
Se uită la ceas: era nouă şi cinci. Mai bine o sun pe Anna. O să 
se întrebe ce mi s-a întâmplat. 


— Îţi place să te amăgeşti, spuse Bailey. Tu şi Anna ta. Crezi 
că o interesează unde eşti? 

Se ridică şi se apropie de fereastră. 

Riley dădu operatoarei numărul Annei. După o oarecare 
întârziere, se auzi glasul ei. 

— Bună, scumpo. Aici e Frankie. 

— Frankie! Vocea Annei era stridentă. Cei trei bărbaţi o 
auzeau. Unde eşti, şobolan împuţit? Ce-ţi închipui că ai rezolvat 
dacă m-ai părăsit? Crezi că mi-a făcut plăcere să dorm singură 
noaptea trecută? Unde eşti? Ce faci? Dacă te culci cu alta, te 
omor! 

Riley rânji. Se simţea bine să audă iar vocea Annei. 

— Nu te necăji, puişor. Am avut de terminat o afacere - cea 
mai barosană din viaţa mea - şi asta o să ne aducă parale. De 
acum încolo ai să porţi haină de nurcă, scumpo. Am să-ţi dau 
atâta bănet, încât ai s-o faci pe madam Hutton să arate pe lângă 
tine ca o cerşetoare. Acum ascultă, sunt la Johnny - în partea 
cealaltă a intersecţiei Lone Tree. 

— Riley! Bailey nu mai avea glas din cauza spaimei. Au venit! 
Două maşini - e banda lui Grisson! 

Riley trânti receptorul în furcă şi se repezi la fereastră. 

Două automobile opriseră lângă Packard. Din ele se năpustiră 
mai mulţi bărbaţi, îndreptându-se spre cabană. Riley recunoscu 
silueta înaltă, masivă a lui Eddie Schultz. 

Riley se plimba agitat prin cameră. 

— Urcă şi stai cu ea, îi ordonă lui Johnny. Vezi să nu scoată 
nici un sunet! O să încercăm să le tragem pe sfoară pe 
păsărelele astea. Urcă! 

ÎI împinse pe Johnny în sus pe scări şi intrară amândoi în 
camera în care era Miss Blandish. Zăcea pe pat şi, când 
deschiseră uşa, se ridică. 

— Afară e un tip care-ţi va face mult rău, spuse Riley; de frică, 
faţa îi şiroia de transpiraţie. Dacă ştii ce e bine pentru tine, stai 
liniştită. O să încerc să-l păcălesc, dar dacă îi trece prin cap că 
eşti aici sus, poţi să-ţi faci ultima rugăciune, nu mai ai nici o 
scăpare. 

Nu atât vorbele, cât mai ales faţa palidă şi teroarea care i se 
oglindea în ochi o făcură să-i treacă un fior rece prin inimă. 

De pe balcon, Riley se uită la grupul de bărbaţi care, cu feţele 
îndreptate către el, îl priveau şi ei. Eddie stătea cu amândouă 
mâinile înfundate în buzunare, cu pălăria neagră trasă pe ochi. 
Flynn se afla în stânga grupului; nu i se vedeau mâinile, iar ochii 
priveau reci şi scormonitori. Woppy şi Doc Williams rămăseseră 
lângă uşă, fumând amândoi. 

Însă Slim Grisson fu acela care îi reţinu atenţia lui Riley. Slim 
şedea pe marginea mesei. Îşi fixa absent vârfurile pantofilor 
murdari. Era înalt, subţire şi cu o faţă ca o plăcintă. Gura lui 
băloasă, pe jumătate deschisă, ochii goi, sticloşi îl făceau să 
arate ca un retardat; însă ceva nemilos, inuman răzbătea de sub 
această mască. Viaţa lui Slim Grisson era cea a unui ucigaş 
patologic. La şcoală fusese totdeauna leneş, refuzând să facă 
cel mai mic efort pentru a învăţa. Începuse să vrea bani de 
timpuriu. Era sadic şi de câteva ori fusese prins torturând 
animale. La 18 ani avea deja înclinații de ucigaş. De fapt, era un 
degenerat. Câteodată se arăta mai vioi, încât părea normal, dar 
de cele mai multe ori se comporta ca un cretin. 

Ma Grisson, mama lui, refuzase la început să creadă că nu era 
un om normal. Îi găsise o slujbă la o sală de jocuri: să spele 
vase. Aici se înhăitase cu o bandă de contrabandişti de alcool. l- 
a văzut cum mânuiau pistoale şi teancuri de dolari. A pus mâna 
pe pistol. A urmat aproape firesc prima crimă. A şters putina şi 
vreo doi ani maică-sa nu a mai ştiut nimic de el. Apoi s-a întors. 
Se lăuda cu oamenii pe care-i omorâse cât timp locuise singur. 
Ma Grisson era hotărâtă să-l facă şeful unei bande. Începu să se 
ocupe de educaţia lui. Înainte de a-i da o treabă, îl dăscălea, 
revenind îndelung asupra fiecărui detaliu, aşa cum înveţi o 
maimuţă să facă acrobaţii. În momentul în care băga la cap ce 
voia ea, nu mai uita niciodată. Ma a format o bandă, adunând 
câţiva indivizi aflaţi la ananghie. Aşa era Flynn, care tocmai 
jeşise din puşcărie după patru ani, fiindcă jefuise o bancă; Eddie 
Schultz, care făcuse parte din garda personală a unuia dintre 
şefii Departamentului de criminalistică. Mai era Woppy, un 
expert în seifuri, şi Doc Williams, medic, un bătrân care fusese 
privat de drepturi şi era bucuros să aibă din nou o slujbă. ll 
pusese pe fiu-su mai mare peste aceşti tipi. L-au acceptat ca 
şef, dar în spatele lui se afla influenţa lui Ma. Fără ea, Slim ar fi 
fost un neajutorat. 


Riley era îngrozit de această creatură infectă. 

Ca semn că se predă, se ţinea cu mâinile de reverele 
balonzaidului. Stătea nemişcat, privind la oamenii de la parter. 

— Salut, Frankie! Pariez că eşti surprins că mă vezi iar, spuse 
Eddie. 

Riley cobori încet scările. Privirea lui nu se dezlipea de grupul 
care-l aştepta. 

— Bună, zise el cu o voce gâtuită. Hm, nu credeam să te văd 
atât de curând. 

Stătea lângă Bailey, care nu se uita la el. 

— Unde-i păpuşica cu care erai? întrebă Eddie. 

Riley făcu un efort disperat să rămână calm. 

Dacă voiau să iasă teferi din încurcătura asta, trebuia să-i 
ducă de nas pe indivizii ăştia şi s-o facă într-un mod 
convingător. 

— Să nu-mi spui c-ai făcut tot acest drum numai ca s-o vezi 
iar, nu? zise el, încercând să vorbească liniştit. Doar nu te-ai 
gândit că o s-o întâlneşti, nu? N-ar fi aşa bine pentru tine, fiindcă 
noi, obosiţi de tovărăşia ei, am părăsit-o. 

Eddie aruncă chiştocul de ţigară pe podea şi-l strivi cu 
piciorul. 

— Zău? Nu mai spune! Aş fi vrut s-o mai privesc o dată. Cine 
era, Frankie? 

— O, doar o pupăză! Nu era una dintre cele pe care le cunoşti 
tu, răspunse Riley. 

Işi dădu seama că toţi cei din banda lui Grisson, în afară de 
Slim, îl fixau cu priviri reci, întunecate. Avu sentimentul 
copleşitor că ei ştiau că minte. Singurul care nu-i acorda nici o 
atenţie era Slim. 

— Nu cumva ţi s-a întâmplat s-o iei de la restaurantul Go/den 
Slipper? întrebă Eddie. 

Riley simţi brusc o durere şi un gol în stomac. 

— Pramatia aia mică? Localul ăla nu e de nasul ei. Am cules-o 
de la barul lui Izzy. Se făcuse turtă, aşa că am luat-o să ne 
distrăm puţin cu ea. 

Riley zâmbi forţat, mai mult ca o grimasă. 

— Dar n-a vrut să se distreze cu noi, aşa că am lăsat-o să se 
ducă acasă. 

Eddie râse. Se distra. 


— Zău? Frankie, ai putea să scrii scenarii de film. Ai, fără 
îndoială, multă imaginaţie. 

Slim ridică capul foarte încet. Îl privi fix pe Riley, care tresări. 

— Unde e Johnny? întrebă Slim. 

— Sus, răspunse Riley, simțind cum i se scurge sudoarea pe 
spate. 

Slim întoarse încet capul şi se uită la Eddie. Toate mişcările lui 
erau calculate. 

— Adu-l, spuse el. 

Uşa de sus se deschise şi Johnny apăru în balcon. Se aplecă 
peste balustradă. Bărbaţii de jos îl priveau fix. Johnny nu-şi 
făcuse duşmani, pentru că nu lua partea nimănui. Era neutru. 
Riley îl imploră să tacă printr-o privire lungă, plină de înţeles, 
dar Johnny nici nu se uita la el. Îl privea numai pe Slim. 

Slim îşi freca nasul ascuţit. 

— Salut, Johnny! 

— Salut, Slim! răspunse Johnny, punându-şi mâinile la vedere 
pe balustradă. 

— Nu ne-am mai văzut de multă vreme, nu-i aşa? zise Slim cu 
un rânjet afectat. 

Mâinile i se mişcau tot timpul în sus şi în jos pe coapse; 
pipăiau din când în când cravata; îndreptau haina jerpelită. Erau 
nişte mâini osoase, fără astâmpăr, înspăimântătoare. 

— Johnny, am un cuţit nou. 

Johnny îşi mută greutatea de pe un picior pe altul. 

— Straşnic, zise el şi se uită stânjenit la Eddie. 

Slim făcu o mişcare. Fusese atât de rapid, încât Johnny nu-l 
putuse urmări. In mâna lui apăru imediat un cuţit cu o lamă 
subţire de oţel, lung de vreo 15 centimetri, cu un mâner negru. 

— Uită-te la el, Johnny, zise Slim, întorcându-l pe toate părţile. 

— Eşti un băiat norocos că ai un cuţit ca ăsta, spuse Johnny, 
încremenit de frică. 

Slim aprobă: 

— Da, ştiu. Priveşte cum luceşte. 

Cuţitul proiecta lumina soarelui, care trecea prin geamul 
murdar, în tavan, făcând nişte pete albe care dansau. 

— Şi e ascuţit, Johnny! 

Doc Williams, care stătea în picioare, puţin în spatele lui 
Eddie, muşcând nervos dintr-o ţigară, păşi înainte. 


— Slim, las-o mai moale, vorbi el cu o voce joasă, încercând 
să-l calmeze. 

Simţise apropierea pericolului. 

— Gura! mârâi Slim spre el, şi faţa lui buhăită se umplu de 
răutate. 

Îşi ridică ochii spre Johnny, care stătea nemişcat. 

— Johnny, vino aici! 

— Ce doreşti? întrebă răguşit Johnny, fără să se mişte. 

Slim începu să scrijelească masa cu cuțitul. 

— Vino jos! porunci el, ridicând uşor vocea. 

Doc îi făcu semn lui Eddie, care spuse: 

— Slim, lasă-l în pace! Johnny e băiat de-al nostru, e băiat 
bun. 

Slim se uită la Riley. 

— Însă el nu este un băiat aşa bun, nu-i aşa? 

Lui Riley se înmuiară genunchii. Sudoarea îi lucea pe faţă. 

— Lasă-l în pace, spuse brutal Eddie. Pune cuțitul ăla 
deoparte. Vreau să-i spun ceva lui Johnny. 

Eddie era singurul din bandă în stare să-l manipuleze pe Slim 
când era în toane rele, însă şi el era destul de deştept încât să-şi 
dea seama că acum se juca cu focul. Intr-o zi n-o să mai poată s- 
o scoată la capăt cu el. 

Slim se strâmbă, apoi cuțitul dispăru. Se uită pieziş la Eddie şi 
începu să se scobească în nas. 

— Johnny, ne interesează prietena lui Riley. Ai văzut-o? 
întrebă Eddie. 

Johnny îşi umezi buzele uscate. Ar fi vrut să bea ceva. Ar fi 
vrut ca toţi oamenii ăştia să plece din casa lui. 

— Nu ştiu dacă e sau nu prietena lui, dar se află aici, răspunse 
el. 

Nimeni nu se mişcă. Lui Riley i se tăie respiraţia, iar Bailey se 
făcu verde la faţă. 

— Johnny, vrem s-o vedem, continuă Eddie. 

Johnny se întoarse şi deschise uşa. O chemă pe fată şi apoi se 
îndepărtă. Miss Blandish ieşi în balcon. Bărbaţii priviră în sus 
spre ea. Când fata îi văzu, se trase înapoi şi se lipi de perete. 

În mâinile lui Woppy, Eddie şi Flynn apărură deodată 
revolvere. 

— Luaţi-le armele! lătră Slim, fixând-o cu privirea pe Miss 
Blandish. 


— Du-te, Doc, spuse Eddie. Noi te acoperim. 

Mişcându-se cu mare grijă, Doc se apropie de Bailey şi-i 
smulse repede pistolul din tocul care-i atârna sub braţ. Bailey 
stătea nemişcat, umezindu-şi buzele. Apoi Doc îi luă revolverul 
lui Riley. Când era cu spatele, Bătrânul Sam scoase brusc 
revolverul. Mişcarea fusese surprinzător de rapidă. Woppy îl 
împuşcă în cap, cu o bubuitură puternică. Doc simţi glontele 
vâjâindu-i pe lângă obraz. Surprins, făcu câţiva paşi în spate, 
mormăind, în timp ce Bătrânul Sam se prăbuşi la podea. 

Riley şi Bailey se albiră la faţă. Li se opri respiraţia. Slim se 
uită la ei şi apoi la cadavrul Bătrânului Sam. Avea o expresie de 
lup înfometat. Johnny o împinse pe Miss Blandish, care hohotea 
isteric, înapoi în dormitor. 

— Scoateţi-l de aici, spuse Slim. 

Doc şi Woppy cărară afară din cabană cadavrul Bătrânului 
Sam şi se întoarseră repede. Eddie se apropie de Riley şi-i apăsă 
cu pistolul în piept. 

— Bine, fraiere, vorbi el, apăsând pe fiecare cuvânt, jocul s-a 
terminat. Eşti la strâmtoare! Scuipă tot ce ştii! Cine e fata? 

— Nu ştiu, răspunse Riley, respirând greu şi tremurând din tot 
corpul. 

— Dacă tu nu ştii, eu ştiu, continuă Eddie. 

Îl apucă pe Riley de cămaşă şi cu mâna stângă îl scutură uşor. 

— E fata lui Blandish. Aţi răpit-o ca să puneţi laba pe 
diamante. Eram pe urmele voastre, fraierilor! Acum, diamantele 
sunt la tine! 

Băgă mâna în buzunarul hainei lui Riley şi scoase colierul. 

Urmă o lungă tăcere, timp în care toţi se uitau la colier. Apoi 
Eddie îi spuse lui Riley: 

— Îmi pare rău pentru tine, prostule, spuse el, ca şi când i-ar fi 
părut într-adevăr rău. Nu te văd bine. 

Se apropie de Slim şi-i dădu colierul. 

Slim privi colierul în lumina soarelui. Era fermecat. 

— Priveşte, Doc. Nu sunt frumoase? Uită-te cum strălucesc. 
Sunt ca nişte stele pe un cer negru. 

— Valorează o avere, zise Doc, uitându-se la colier. 

Privirea lui Slim se îndreptă spre uşa dormitorului de la etaj. 

— Eddie, adu-o jos. Vreau să-i vorbesc. 

Eddie se uită la Doc care clătină din cap. 


— Ce facem cu gorilele astea, Slim? întrebă Eddie. Trebuie să 
ne întoarcem la Ma. Ne aşteaptă. 

Slim privea colierul. 

— Adu-o aici, Eddie! repetă el. 

Eddie ridică din umeri. Urcă scările. Johnny nu-i întâlni privirea 
atunci când trecu pe lângă el în dormitor. Miss Blandish stătea 
lipită de perete. Tremura foarte tare. Când Eddie intră în 
cameră, îşi duse mâna la gură, căutând disperată o scăpare. 

Lui Eddie îi părea rău pentru ea. Se gândea că şi aşa, chiar 
îngrozită, tot era cea mai frumoasă fată pe care o văzuse 
vreodată. 

— Nu trebuie să te temi de mine, Slim vrea să te vadă. Acum 
ascultă, fetiţo, Slim nu e numai dezgustător, dar nu e nici în 
toate minţile. Dacă faci exact ce-ţi spune, n-o să te atingă. Nu-l 
enerva. E periculos ca un şarpe, aşa că ai grijă. Hai, te aşteaptă! 

Miss Blandish se ghemui. Ochii i se întunecară de spaimă. 

— Nu mă duce jos. Nu mai suport. Te rog, lasă-mă aici. 

Eddie o luă uşor de braţ. 

— Am să fiu cu tine. Trebuie să vii. O să fie bine. Dacă o să 
încerce ceva, o să-l opresc. Acum, vino, fetiţo! 

O conduse pe scări. 

Slim o privea în timp ce se apropia. 

— Parcă e dintr-o revistă, nu-i aşa? murmură către Doc. Uită- 
te la părul ei frumos! 

Doc era îngrijorat. Nu-l mai văzuse niciodată pe Slim în starea 
asta. De obicei ura femeile. 

Eddie o aduse pe Miss Blandish în faţa lui Slim. Se retrase, 
stând la pândă. Toţi aşteptau să vadă ce se va întâmpla. 

Miss Blandish se uită cu groază la Slim, care-i zâmbea, ţinând 
capul într-o parte, cu ochii lui galbeni scânteind. 

— Eu sunt Grisson. Poţi să-mi zici Slim. Işi frecă nasul cu 
degetul mare. Astea sunt ale tale, nu? întrebă el arătând 
colierul. 

Miss Blandish făcu semn că da. Creatura asta din faţa ei era 
atât de respingătoare şi de înspăimântătoare, încât simţea o 
dorinţă nebună să urle şi s-o ţină numai într-un urlet. 

Slim mângâia pietrele. 

— Sunt frumoase ca şi tine. 

| le întinse. Văzând această mişcare, Miss Blandish se trase 
înapoi, tremurând. 


— Nu vreau să te necăjesc, spuse Slim, clătinând capul. Îmi 
placi. la-le! Colierul îţi aparţine. Puneţi-l. Vreau să văd cum îţi 
stă cu el. 

Eddie interveni: 

— Ascultă, Slim, încetează. Colierul e al nostru, al tuturora. 

Slim chicoti. Îi făcu cu ochiul lui Miss Blandish. 

— L-ai auzit? N-are curaj să îl ia de la mine. Se teme de mine, 
toţi se tem de mine. Intinse colierul. Pune-l! Vreau să te văd cu 
el la gåt. 

Incet, ca în transă, fata luă colierul, dar atingând diamantele 
se simţi parcă străbătută de curent electric. Aruncă colierul 
tipând şi fugi orbeşte pe scări, unde era Johnny. 

— la-mă de aici! urlă frenetic. Nu mai pot îndura! Nu-l lăsa să 
se apropie de mine! 

Slim tresări; înţepeni şi apoi scoase cuțitul. Brusc, dintr-un 
cretin bolnav se transformă într-un ucigaş vicios. Aplecat de 
mijloc, se întoarse spre ceilalţi. 

— Ce dracu' aşteptaţi? gemu el. Luaţi-i de aici! Repede! Afară 
cu ei! Afară! 

Woppy şi Flynn se apropiară de Riley şi Bailey. Îi îmbrânciră 
afară din cabană în luminiş. 

Slim se întoarse spre Doc. 

— Legaţi-i de un copac! 

Palid la faţă, Doc luă nişte funii care zăceau într-un colţ într-o 
grămadă de gunoi. li urmă pe Woppy şi Flynn. 

Slim se uită la Eddie. Ochii lui galbeni păreau că ard. 

— Păzeşte-o! N-o lăsa să fugă! 

Inşfăcă colierul, îi dădu drumul în buzunar şi ieşi afară în 
căldură. Tremura de enervare. Dorinţa de a ucide pusese 
stăpânire pe el. î 

Il auzea pe Riley urlând isteric. li vedea faţa lividă şi gura 
schimonosită de frică. 

Bailey mergea în tăcere. Era palid, dar în ochii lui mocneau 
scânteieri periculoase. 

Grupul de bărbaţi ajunse pe un teren mic, defrişat, între 
tufişuri şi, dându-şi seama că e un loc bun pentru execuţie, se 
opriră. 

Slim arătă spre copacii care i se păreau mai potriviţi: 

— Legaţi-i acolo! 


În timp ce Flynn îl ţinea pe Bailey imobilizat, Woppy îl lega pe 
Riley de copac cu frânghia pe care i-o azvârlise Doc. Riley nu 
făcea nici o încercare să se salveze. Stătea în faţa copacului 
tremurând de spaimă şi fără nici o speranţă. Woppy se întoarse 
spre Bailey: 

— Du-te la pomul ăla, ordonă el brutal. 

Bailey se îndreptă fără grabă spre copac şi îşi rezemă spatele 
de el. Când Woppy se apropie, îl lovi pe neaşteptate cu piciorul. 
Lovitura îl izbi pe Woppy în stomac şi Bailey se refugie de partea 
cealaltă a copacului, punând trunchiul subţire între el şi 
revolverul lui Flynn. 

Slim se enervă la culme: 

— Nu-l împuşca! urlă el. Îl vreau viu! 

Woppy zăcea pe iarbă, încercând să respire. Nimănui nu-i 
păsa de el. Doc se retrăsese în spatele unor tufişuri, alb la faţă 
şi arătând ca un om grav bolnav. Voia să se ţină deoparte. 

Flynn începu să se strecoare încet spre copac, în timp ce Slim 
stătea nemişcat. Cuţitul fin şi ascuţit îi strălucea în mână. A 

Bailey se uită în jur, căutând o posibilitate de scăpare. In 
spatele lui, arbuştii formau un zid gros; în faţa lui, Flynn se 
apropia prudent, iar în stânga stătea Slim cu cuțitul în mână. 
Putea să scape numai dacă fugea la dreapta. Făcu brusc o 
săritură, dar Flynn era mai aproape decât crezuse. Incercă să-l 
lovească, însă Flynn se lăsă pe vine. Pumnul lui trecu peste 
capul acestuia şi Bailey se întinse cât era de lung. Flynn se 
aruncă peste el. 

Timp de un minut se încleştară. Apoi Bailey, care era mult mai 
puternic, se desprinse. Îl lovi pe Flynn în maxilar şi Flynn căzu 
jos leşinat. 

Bailey sări într-o parte. 

Slim nu se mişca. Stătea acolo, cu trupul slăbănog încovoiat, 
cu gura băloasă, pe jumătate deschisă, şi cuțitul atârnându-i 
între degete. Woppy nu mai avea nici o reacţie. Bailey se 
răzgândi brusc. În faţa lui se afla numai Slim. Doc nu conta. 
Dacă putea să-i vină de hac lui Slim, atunci el şi Riley l-ar lua pe 
Eddie prin surprindere. Merita să încerce. Se îndreptă spre Slim, 
care-l aştepta cu ochii galbeni scânteind. 

Brusc, Bailey îl văzu pe Slim rânjind. Masca lui de idiot căzuse 
şi apăruse ucigaşul. Bailey ştiu că urma să moară. Niciodată nu 


fusese atât de înfricoşat. Stătea încremenit, ca un animal înainte 
de tăiere. 

Cuţitul zbură prin aer şi îl înjunghie. Lama i se înfipse în gât. 

Slim se aplecă peste el privindu-l cum îşi dă sufletul şi simţea 
alergându-i prin vene acea ciudată senzaţie de plăcere pe care 
o avea întotdeauna când omora pe cineva. 

Woppy, palid, se ridică. Incepu să înjure încet. Flynn, întins 
încă pe spate, se mişcă cu greutate. Pe obraz îi apăruse o 
vânătaie. Doc îşi întoarse privirea. Nu era la fel de dur ca ceilalţi. 

Slim îl privi pe Riley, care închisese ochii. Dinspre el venea un 
geamăt morbid, de om terminat. Slim îşi curăţă cuțitul pe nisip. 
Apoi se îndreptă de şale. 

— Riley, murmură el. 

Riley deschise ochii. 

— Slim, nu mă omori, gâfâi el. Dă-mi o şansă! Nu mă omori! 

Slim rânji. Apoi, mişcându-se încet în lumina ce răzbătea 
printre copaci, se năpusti asupra omului înlemnit de frică. 


CAPITOLUL II 


1 

Miss Blandish fu împinsă în lumina puternică a lămpii care 
atârna din tavan. Ochii îi erau acoperiţi cu două bucăţi de vată 
lipite cu plasture. Se sprijinea de Eddie. Se rezema pe el cu 
toată greutatea. Îi simțea mâna aspră şi caldă pe braţ şi acesta 
era singurul contact cu întunericul care o înconjura. 

De pe scaunul ei, Ma Grisson o privea fix. 

Înainte de a pleca de la cabana lui Johnny, Eddie îi telefonase, 
anunţând-o că veneau. Avusese timp să se gândească la ce 
însemna această răpire pentru ea şi pentru bandă. Cu puţin 
noroc şi acţionând cu grijă, ea şi banda puteau obţine un milion 
de dolari până la sfârşitul săptămânii. De peste trei ani se 
străduia să consolideze reputaţia bandei. N-aveau prea multe 
parale, dar nici rău n-o duceau. Celelalte bande îi socoteau nişte 
hoţi de mâna a treia. Acum, datorită acestei fete zvelte, roşcate, 
vor deveni cei mai bogaţi, cei mai puternici şi cei mai căutaţi 
infractori din Kansas City. 

Ma Grisson era înaltă, voluminoasă şi diformă. Două pungi de 
grăsime îi atârnau de o parte şi de alta a bărbiei. Avea părul creţ 
fără luciu, vopsit într-un negru intens. Ochii ei mici scăpărau. 
Purta o rochie murdară de dantelă crem. Pe pieptu-i uriaş 
străluceau bijuterii ieftine. Braţele ei groase, brăzdate de vene, 
ieşeau din mânecile rochiei. 

Avea tot atâta forţă ca un bărbat. Era o bătrână hidoasă şi toţi 
membrii bandei, chiar şi Slim, se temeau de ea. 

Eddie o dezlegă la ochi pe Miss Blandish. Avu un şoc puternic 
atunci când o văzu pe această femeie bătrână, răsturnată în 
fotoliu. Simţi că i se taie respiraţia şi se trase câţiva paşi înapoi. 

Eddie îi atinse liniştitor braţul. 

— Ei bine, Ma, fata e aici; am adus-o, după cum ai poruncit. 
Ţi-o prezint pe Miss Blandish. 

Ma se aplecă puţin înainte. Ochii ei ca mărgelele şi privirea-i 
pătrunzătoare o îngroziră pe fată. 

Ma ura pălăvrăgeala la fel de mult ca şi pe palavragii. Era 
scumpă la vorbă, însă cu această ocazie simţi nevoia să ţină un 
discurs. 

— Ascultă! Oi fi tu fiica lui Blandish, dar pentru mine asta nu 
înseamnă nimic! Ai să stai aici până ce babacul o să te 


răscumpere. De el depinde cât timp rămâi la noi. Cât eşti aici, să 
te porţi cum trebuie. Atâta vreme cât stai liniştită, o să fii lăsată 
în pace, dar, dacă ne faci greutăţi, o să găsim noi ac de cojocul 
tău, ţi-o făgăduiesc! O să-ţi pară rău dacă te pui cu mine. Ai 
înţeles? 

Miss Blandish se uita la ea ca şi cum nu-i venea să creadă că 
putea exista aievea o astfel de bătrână înfiorătoare. 

— Ai înţeles? repetă Ma. 

Eddie o înghionti uşor pe Miss Blandish. 

— Da, răspunse ea. 

— Du-o în camera din faţă, îi zise Ma lui Eddie. Totul e 
pregătit acolo. Încui-o şi coboară! Vreau să-ţi vorbesc. 

Eddie o conduse pe Miss Blandish afară din cameră. Pe când 
urcau scările, îi spuse: 

— Fetiţo, baba nu vorbeşte aiurea. E mai deşteaptă decât 
Slim, aşa că ai grijă ce faci. 

Miss Blandish nu răspunse nimic. Părea înfricoşată şi zdrobită. 

Câteva minute mai târziu, Eddie intră în camera lui Ma, unde 
se mai aflau Doc şi Flynn. 

Woppy fusese trimis în oraş să afle cum stau lucrurile. 

Eddie îşi turnă un pahar de whisky, apoi se aşeză pe braţul 
unui scaun. 

— Ma, unde s-a dus Slim? 

— S-a culcat. Nu-ţi bate capul cu el. Vreau să discut cu tine şi 
cu Flynn. Aţi auzit ce i-am spus fetei că o să dea de bucluc dacă 
nu stă liniştită? Acelaşi lucru e valabil şi pentru voi amândoi. Nici 
voi, nici Woppy să nu-mi daţi bătaie de cap, pentru că avem aici 
o fată frumoasă. Dacă prind pe vreunul dintre voi încurcându-se 
cu ea, o să vă pară rău! Multe bande au dat de belea mai mult 
din cauza unei femei decât din cauza copoilor. Nu vreau să vă 
văd bătându-vă pe ea. Fata asta trebuie lăsată în pace. Aţi 
înţeles? 

Eddie râse batjocoritor: 

— Asta e valabil şi pentru Slim? 

— Lui Slim nu-i pasă de femei, răspunse Ma, aruncându-i o 
privire fioroasă. Are destulă minte. Dacă o să te gândeşti mai 
mult la ce ai de făcut şi mai puţin la dame, o să fie mai bine. 
Asta e valabil şi pentru Woppy şi pentru tine, zise ea, uitându-se 
la Flynn, care se plimba stingherit prin cameră. Aţi înţeles? Să 
lăsaţi fata în pace! 


— Nu sunt surd, răspunse îmbufnat Flynn. 

— Şi tu, Eddie? 

— Te-am auzit de prima oară, Ma. 

— Bine. Ma întinse mâna după o ţigară şi şi-o aprinse. Fata 
asta valorează un milion de dolari. A dispărut pe la miezul 
nopţii. Acum Blandish a anunţat poliţia şi copoii i-au chemat în 
ajutor pe federali. Trebuie să luăm legătura cu Blandish şi să-i 
spunem să nu mai vorbească cu poliţia şi să facă rost de un 
milion de dolari în bancnote pentru a ni-i trimite. N-o să avem 
necazuri cu el. Are bani şi-şi vrea odrasla înapoi. Se uită la 
Eddie. Coboară în oraş şi telefonează-i lui Blandish. Anunţă-l că 
în curând o să primească indicaţii despre cum vrem să ne dea 
banii. Avertizează-l că, dacă încearcă să ne ducă, fiică-sa o să 
aibă de suferit. Nu-i nevoie să-ţi spun eu ce să-i zici: fii brutal şi 
neîndurător. 

— Bine, Ma. 

— Atunci şterge-o! 

Ridicându-se în picioare, Eddie întrebă: 

— Ma, cum împărţim prada? Eu am descoperit fata. Mi se 
cuvin mai mulţi bani decât celorlalţi. 

— N-avem încă banii, i-o tăie scurt Ma. O să vorbim atunci 
când o să punem mâna pe ei. 

— Şi cu mine cum rămâne? întrebă Flynn. Şi eu am fost acolo. 

— Nu zău?! făcu Eddie. Dacă nu eram eu, te-ai fi dus să te 
culci. 

— Gura! răbufni Ma. Afară! 

Eddie ezită, apoi, văzându-i ochii mici, tăioşi, ridică din umeri 
şi părăsi camera. 

Auziră Buick-ul pornind şi îndepărtându-se. 

— E rândul tău acum, îi zise Ma lui Flynn. Cine mai ştie că 
suntem amestecați în ce s-a întâmplat noaptea trecută cu Riley 
şi banda lui? 

Flynn se scărpină în cap: 

— Johnny, desigur. El a văzut ce s-a petrecut şi ştie că noi am 
luat fata, dar totul e-n regulă cu el. A rămas să îngroape cele 
trei cadavre şi să scape de maşina lor. O să trebuiască să-i dăm 
şi lui ceva. Riley îi promisese un sfert. Bătrânul se aşteaptă ca şi 
noi să avem grijă de el. 

— O să avem! zise Ma. Cine mai ştie? 

Flynn se gândi o clipă. 


— Băiatul care era de serviciu la benzinărie. L-a văzut pe 
Eddie vorbind cu Riley. Bănuiesc că a observat că aveam 
revolver. S-ar putea să fi zărit şi fata. 

— Nimeni altcineva? 

— Nu. 

— Nu vreau să riscăm. Ai grijă de băiat! Ar putea vorbi. Du-te! 

Când Flynn plecă, Ma se aşeză mai comod în scaun. Işi dădu 
seama că Doc Williams se plimba fără odihnă prin cameră, 
părând neliniştit. Se uită întrebător la el. Relaţiile ei cu Doc erau 
diferite de cele cu restul bandei. El era un om instruit şi Ma 
respecta lucrul ăsta. 

Ştia că, în urmă cu câţiva ani, Doc Williams fusese un chirurg 
renumit. Se însurase cu o femeie cu vreo douăzeci de ani mai 
tânără. Pe neaşteptate, ea a fugit cu şoferul lui şi el s-a apucat 
de băutură. Câteva luni mai târziu, fiind beat, a făcut o operaţie 
pe creier, însă pacientul a murit. A fost judecat pentru omor şi a 
luat cinci ani. | s-a ridicat şi dreptul de a practica medicina. 
Flynn l-a întâlnit la închisoare şi, când au ieşit, l-a adus în banda 
lui Ma. Aceasta a fost destul de deşteaptă ca să-şi dea seama ce 
bine ar fi dacă ar avea în bandă un chirurg şi un doctor bun. De 
atunci, Ma nu a mai trebuit să cheme doctorul când vreunul din 
membrii bandei era rănit. Îl ţinea pe Doc pe băutură şi el avea 
grijă de ei. 

— Dacă încurcăm bine iţele, zise Ma, vom fi în siguranţă. Am 
să lansez zvonul că Riley a răpit fata. Mai devreme sau mai 
târziu asta o să ajungă la urechile copoilor. Or să-l caute şi, când 
o să vadă că nu-l găsesc, or să fie siguri că el a răpit-o. Rânji 
arătându-şi dinţii mari, falşi. Atâta vreme cât nu găseşte nimeni 
locul unde sunt îngropaţi, o să creadă că ei au înhăţat fata şi noi 
o să fim în siguranţă. 

Doc se aşeză. Îşi aprinse o ţigară cu mişcări lente. Pe faţa lui 
de beţivan se citea neliniştea. _ 

— Detest răpirile, spuse el. E o afacere oribilă, crudă. Imi pare 
rău pentru fată şi pentru tatăl ei. Nu-mi place povestea asta. 

Ma rânji. Doc era singurul din bandă care avea voie să spună 
ce gândeşte sau să-i dea sfaturi. Rareori Ma le lua în seamă, dar 
îi plăcea să-l asculte. Avea cu cine vorbi când se simţea singură 
şi uneori sfaturile lui erau bune. 

— Eşti un prostănac bătrân, un papă-lapte, îi zise ea 
dispreţuitor. Până acum, fata a avut tot ce-a visat. Las' să 


sufere. Babacul ei are milioane. Îi dă mâna să sufere. Şi eu am 
suferit, şi tu la fel. Suferinţa le face bine oamenilor. 

— Da, răspunse Doc, turnându-şi ceva tare de băut. Dar ea e 
tânără şi frumoasă. E o tânără căreia îi zdrobiţi viaţa. Nu-i aşa că 
n-ai de gând s-o mai trimiţi înapoi la tatăl ei? 

— Nu, acolo nu se va mai întoarce. Când o să ne dea banii, o 
să scăpăm de ea. Ştie prea multe. 

Doc spuse stingherit: 

— Nu-mi place asta, dar presupun că nu-i treaba mea. 

Işi goli paharul şi apoi şi-l umplu iar: 

— E urât ce faci, Ma, şi nu prea îmi place. 

— O să-ţi placă banii când o să-ţi capeţi partea ta, îl repezi 
cinică Ma. 

Doc îşi privi paharul. 

— De mult nu mă mai interesează banii. Aş vrea să-ţi spun 
ceva. Slim s-a purtat foarte ciudat cu fata, zău, chiar foarte 
ciudat. 

Ma îl fulgeră cu privirea: 

— Ce vrei să zici? 

— Aveam impresia că pe Slim nu-l interesează femeile. Tu mi- 
ai spus asta, nu? 

— Da - şi mă bucur. Am avut destule necazuri cu el şi mă 
bucur că n-am avut astfel de probleme. 

— Fata asta îl interesează, spuse Doc liniştit. Nu l-am văzut 
niciodată purtându-se aşa cum s-a purtat de când a dat cu ochii 
de ea. Părea vrăjit: ca un copil fermecat de prima lui dragoste. 
Imi pare rău, Ma, dar cred că acum o să ai astfel de necazuri. 

Obrazul lui Ma se schimonosi şi ochii i se îngustară. 

— Nu glumeşti, nu-i aşa? 

— Nu. Când o să vezi cum se comportă în prezenţa ei o să-ţi 
dai seama că am dreptate. Părea nerăbdător ca ea să poarte 
diamantele. Acum colierul e la el. Ai uitat? 

— N-am uitat, rânji Ma. O să mi-l dea când o să i-l cer. Crezi 
că într-adevăr s-a îndrăgostit? 

— Sunt sigur. 

— Am să pun imediat capăt acestei poveşti. Nu vreau să am 
necazuri în casa mea din pricina femeilor. 

— Nu fi aşa de sigură, zise Doc grav. Slim e periculos. Se 
poate ridica împotriva ta. Ma, greşeşti că nu vrei să recunoşti că 
Slim nu e un om normal. 


— Gura! mârâi Ma. 

Acesta era un subiect interzis. 

— N-am să ascult tâmpeniile tale. Slim e foarte normal. Eu îl 
pot manevra. Las' pe mine! 

Doc ridică din umeri. Dădu pe gât alt pahar. Faţa începu săi 
se înroşească. Acum nu-i mai trebuia mult ca să se îmbete. 

— Să nu spui că nu te-am prevenit. 

— Vreau să-i scrii o scrisoare lui Blandish, schimbă Ma 
subiectul. O s-o trimitem mâine. Spune-i să aibă banii puşi într- 
un geamantan alb. Să dea un anunţ în Tribune, care să apară 
poimâine, cum că vinde bidoane cu vopsea albă. Asta ne va da 
de veste că are banii pregătiţi. Avertizează-l ce are să i se 
întâmple fetei dacă anunţă poliţia. 

— Bine, Ma, zise Doc, luându-şi paharul şi ieşind din cameră. 

Bătrâna rămase câtva timp pe gânduri. Ceea ce îi spusese 
Doc o tulburase. Dacă într-adevăr Slim se îndrăgostise de fată, 
atunci cu cât mai repede se vor descotorosi de ea, cu atât va fi 
mai bine. Încerca să se convingă că Doc exagerase. Lui Slim îi 
fusese întotdeauna frică de fete. L-a supravegheat cu atenţie 
încă din copilărie. Era sigură că n-avusese niciodată vreo 
experienţă sexuală. 

Se ridică în picioare. 

„E mai bine să-i vorbesc, se gândi ea. O să-i iau colierul. 
Trebuie să mă gândesc bine cum îl vând. Poate ar fi mai sigur 
să-l ţin aici un timp. Câteva luni o să fie riscant să-l plasăm.” 

Urcă scările spre camera lui Slim. 

Slim, în cămaşă şi pantaloni, stătea întins pe pat. Ţinea 
colierul între degetele osoase, privindu-l în timp ce îl legăna 
uşor. Când Ma intră în cameră, colierul dispăru cu aceeaşi 
iuţeală fantastică cu care putea să scoată cuțitul. 

Cu toate că fusese rapid, Ma reuşise să vadă colierul, dar nu 
spuse nimic. 

— De ce zaci aşa? întrebă ea, apropiindu-se de pat. Eşti obosit 
sau e altceva? 

Slim se uită posomorât la ea. Uneori maică-sa îl plictisea cu 
întrebări prosteşti. 

— Hm! Da, sunt obosit. N-am avut chef să ascult tot ce 
pălăvrăgeaţi acolo jos. 


— Ar trebui să fii mulţumit că eu sunt cea care porunceşte 
aici, spuse rânjind Ma. Slim, o să fim bogaţi. Fata asta înseamnă 
pentru noi o grămadă de bani. 

Faţa lui Slim se lumină şi privirea-i posomorâtă îi dispăru. 

— Ma, unde-i fata acum? 

Ma îl privi. Până acum nu mai văzuse niciodată o asemenea 
expresie pe faţa lui. Încremeni, gândindu-se că Doc avusese 
dreptate. Sărmanul nebun părea îndrăgostit. 

„N-aş fi putut crede în vecii vecilor aşa ceva, îşi spuse ea.” 

— E încuiată în camera din faţă, răspunse Ma scurt. 

Slim se întoarse pe spate, uitându-se în tavan. 

— Ma, e frumoasă, nu? întrebă el chicotind. N-am mai văzut 
niciodată o fată ca ea. Ai văzut ce păr are? 

— Frumoasă? mârâi Ma. Ce-ţi pasă? E la fel ca toate fetele. 

Slim întoarse capul şi o privi fix. Părea surprins: 

— Aşa crezi? Tu n-ai ochi? Ce-i cu tine? Întotdeauna am crezut 
că eşti deşteaptă. E frumoasă. Eşti chioară dacă nu vezi ce 
frumoasă e. Îşi plimbă degetele prin părul lung şi slinos. Parcă e 
o vedetă din reviste. Ma, aş vrea s-o păstrez eu. Nu trebuie să-i 
dăm drumul să se ducă acasă, nu-i aşa? O să punem mâna pe 
bani şi o s-o ţinem aici. N-am avut niciodată o prietenă. O să fie 
prietena mea. 

— Zău?! mormăi Ma. Crezi că te-ar vrea? Uită-te la cămaşa şi 
la mâinile tale. Sunt împuţite. Îţi închipui că una ca ea o să se 
uite la tine? 

Slim îşi examină mâinile. Brusc arăta nesigur. 

— Cred că aş putea să mă spăl, zise el ca şi când o asemenea 
idee nu-i mai trecuse prin cap niciodată. Pot să-mi pun şi o 
cămaşă curată. 

— N-am vreme să discut prostii d-astea, zise Ma dur. Vreau 
colierul. 

Slim o privi lăsându-şi capul într-o parte. Apoi scoase colierul 
din buzunar şi-l legănă în faţa ei, ţinându-l departe de ea. 
Deodată îi apăru pe chip o expresie care nu-i plăcu deloc lui Ma. 

— E frumos, nu-i aşa? Dar n-o să ţi-l dau. Îl ţin eu. Ştiu eu, 
dacă pui mâna pe el, îl şi vinzi. Te gândeşti numai la bani. Eu am 
să i-l dau fetei înapoi. E alei. 

Ma se stăpânea cu greu. 

— Dă-mi colierul! mârâi ea, întinzând mâna. 

Slim cobori din pat şi o înfruntă cu ochii lucind: 


— Il ţin eu. 

Până acum lui Ma nu i se mai întâmplase aşa ceva. Pentru o 
clipă fu atât de surprinsă încât nu ştiu ce să facă, apoi nervii îl 
explodară şi înaintă spre Slim, ridicându-şi pumnii mari. 

— La dracu'! Dă-mi-l până nu te pocnesc! urlă ea, cu faţa 
schimonosită de furie. 

— Înapoi! 

În mână îi apăru brusc cuțitul. Se ghemui, străfulgerând-o cu 
privirea pe maică-sa. 

— Înapoi! 

Ma se afla într-o situaţie neaşteptată. Uitându-se la faţa lui 
ascuţită, vicioasă şi la ochii lui galbeni strălucitori, îşi aminti de 
avertizarea lui Doc. Simţi un fior rece pe şira spinării. 

— Slim, lasă cuțitul, zise ea, calmându-se. Ce crezi că rezolvi? 

Slim se uită la ea şi rânji brusc: 

— Ma, te-ai speriat, nu? Mi-am dat seama că te-am băgat în 
sperieţi. Eşti la fel ca toţi ceilalţi. Chiar şi tu te-ai speriat de 
mine. 

— Nu vorbi prostii. Eşti fiul meu. De ce să mă sperii de tine? 
Şi-acum, haide, dă-mi colierul! 

— Îți spun eu cum facem, zise Slim, cu o expresie vicleană pe 
faţă. Tu vrei colierul, eu fata. Vom face schimb. Aranjezi ca ea 
să mă placă şi eu îţi dau diamantele. Ce zici? 

— Da' ce, tu, sărman nebun... începu Ma, dar se opri când 
Slim dădu drumul colierului în buzunar. 

— Nu ţi-l dau până când fata n-o să fie drăguță cu mine, o 
avertiză el. Ma, vorbeşte cu ea! Spune-i că n-am să-i fac nici un 
rău. Vreau să-mi ţină de urât. Gorilele alea de jos nu mă plac. Tu 
îl ai pe Doc cu care să discuţi. Eu n-am pe nimeni. O vreau pe 
ea. 

In timp ce Slim vorbea, Ma se gândea. Chiar dacă ar avea 
colierul, n-ar putea încă să-l plaseze. Vor trece câteva luni până 
o să-l poată vinde. Pentru moment, n-avea nici o importanţă 
dacă-l ţinea el. Acum era important că fiul ei se răzvrătise şi că 
autoritatea ei era şubrezită. Privi cuțitul din mâna fiului ei. Îşi 
aminti iar de avertizarea lui Doc. Era adevărat. Slim nu era 
normal. Era periculos. Nu voia să rişte să fie înjunghiată. Mai 
bine făcea ceea ce voia el. Asta nu va dura prea mult. Când 
tatăl fetei va plăti răscumpărarea, fata o să dispară şi Slim o s-o 
uite şi o să se potolească. Poate era o idee bună să-l lase să se 


distreze puţin cu fata. Dacă i-a căzut cu tronc, de ce să n-o 
aibă? Doc vorbeşte mereu de oprelişti şi renunţări. Da, e o idee 
să-i lase lui Slim fata. Poate fi spre binele lui, îi va da ceva la 
care să se gândească în loc să lâncezească în camera lui. 

— Slim, lasă cuțitul, spuse Ma, îndepărtându-se de el. Nu văd 
nici un motiv pentru care n-ai putea să te distrezi cu fata. Am să 
văd ce pot face. Pune cuțitul deoparte. Ar trebui să-ţi fie ruşine 
că ţi-ai ameninţat mama cu cuțitul. 

Slim îşi dădu brusc seama că obținuse o victorie. Chicoti: 

— Acum vorbeşti înţelept, Ma, spuse el şi puse deoparte 
cuțitul. Ma, aranjezi ce ţi-am spus şi o să-ţi dau colierul, dar să 
faci în aşa fel încât să fie bine! 

— O să vorbesc cu ea, şi Ma ieşi încet din cameră. 

Pentru prima oară Slim fusese mai puternic decât ea şi asta 
nu-i plăcea. 

„Doc are dreptate, se gândea ea, coborând scările. E 
periculos. Lucrurile se pot înrăutăţi. La dracu', încep să 
îmbătrânesc. În curând n-o să mai fiu în stare să-l manevrez 
deloc!” 

Imediat ce Eddie ajunse în oraş, parcă Buick-ul şi cumpără un 
ziar. Răpirea lui Miss Blandish şi asasinarea lui Jerry MacGowan 
ocupau prima pagină a ziarelor. Citi repede relatarea. Nu află 
nimic nou. Căpitanul de poliţie declara că aveau o pistă 
importantă, dar nu spunea care. Eddie presupuse că e vorba 
doar de o cacealma. 

Intră în tutungeria din colţul străzii. Îl salută pe grăsanul de la 
tejghea şi trecu în sala de joc dând la o parte o perdea. Camera 
învăluită în fum era plină de bărbaţi care beau şi jucau biliard. 
Eddie se uită în jur şi-l zări pe Woppy cu o sticlă de whisky în 
faţă. 

— Bună, zise Eddie, apropiindu-se şi aşezându-se. Care-s 
noutăţile? 

Woppy ceru barmanului să-i mai aducă un pahar. 

— Multe. Ai văzut ziarele? 

— Nu-i mai nimic în ele. 

Făcu un semn barmanului când acesta puse paharul pe masă. 
Îşi turnă băutură. 


— Aşteaptă ediţia de seară. Ţi-aduci aminte de jigodia care 
adună informaţii pentru articolele din Gossip’? Heinie? Şi-a dat 
drumul la gură în faţa copoilor. 

— Ce spui? De când este informator? 

— Compania de asigurare oferă o recompensă frumoasă 
pentru colier. Bănuiesc că Heinie vrea biştarii. Le-a ciripit 
copoilor că pe Bailey l-a interesat colierul. Au întors oraşul pe 
dos, dar nu l-au găsit pe Bailey, aşa că ei cred că el şi Riley au 
dat lovitura. E fain pentru noi, nu? 

Eddie rânji: 

— Cred şi eu. 

— Copoii au pornit la treabă. S-au întâlnit cu Blandish. Oraşul 
e plin de copoi. Mai bine ai avea grijă să nu te înhaţe. 

— Mă întorc acasă. Am să-i telefonez lui Blandish chiar acum 
şi pe urmă o şterg. Mai bine vino şi tu cu mine. 

— Bine. 

Pe când Eddie se ridica, Woppy întrebă: 

— Şi roşcata ce face? Băiete, tare aş vrea s-o am şi eu o dată! 

— Mai bine nu. Ma a declarat război. A spus să lăsăm fata în 
pace! A făcut mare tărăboi pe chestia asta. 

Woppy se strâmbă: 

— Sunt clipe în care Ma mă supără. La ce bun să ai o păpuşă 
ca aia în casă dacă nu te poţi folosi de ea? 

— Răspunsul este milionul de dolari, zise Eddie rânjind. 

Se îndreptă spre cabina telefonică, însă pe uşă scria că 
telefonul e defect. Mai era o cabină telefonică într-un drugstore 
de peste drum. Părăsi tutungeria şi se opri pe marginea 
trotuarului, aşteptând să se poată strecura printre şirul de 
maşini. ` 

In timp ce aştepta, observă o fată în stația de autobuz. li 
atrase imediat atenţia: orice fată bine îl interesa. Era o blondă 
înaltă, cu vino-ncoace. Avea o drăgălăşenie care-l atrăgea. li 
privi o clipă faţa. Era fardată bine. Avea gura puţin cam mare, 
dar pentru Eddie asta nu conta. li plăcea că era sexy şi că purta 
cu eleganţă o rochie galbenă de vară. 

„Straşnică bucăţică, se gândi el. Nu mi-ar părea rău dacă aş 
nimeri cu ea pe o insulă pustie.” 

Traversă strada şi intră în drugstore. Intră în cabina 
telefonică. Apoi puse o batistă peste receptor ca să înăbuşe 

sunetul vocii, formă numărul pe care-l avea de la Miss Blandish 
şi aşteptă. 

Nu avu prea mult de aşteptat. O voce spuse: 

— Alo? John Blandish la telefon. Cine e, vă rog? 

— Ascultă cu atenţie, tipule, zise Eddie cu o voce aspră, 
gravă. O avem pe fata ta. Dacă o vrei înapoi, nu te du la poliţie. 
Vrem un milion de dolari în schimbul ei. Pregăteşte banii în 
bancnote obişnuite, nu mai mari de o sută, şi pune-i într-un 
geamantan alb. Mâine o să primeşti instrucţiuni unde să-i aduci. 
Ai înţeles? 

— Da. 

Vocea lui Blandish era încordată şi îngrijorată. 

— Fiica mea e sănătoasă? 

— Se simte fain şi o să se simtă aşa cât timp ai să faci ce îţi 
spun. Dacă încerci vreo şmecherie, o să aibă de suferit şi nu 
mint deloc când spun asta. Nu exagerez cu nimic. Îți poţi 
imagina ce o să-i facem înainte s-o omorâm. Depinde de tine, 
tipule. O să fie bine atâta timp cât faci ce-ţi ordonăm noi. Dacă 
nu, o să ţi-o înapoiem terfelită de tot şi, poate, moartă! 

Agăţă receptorul şi ieşi repede din drugstore, zâmbind în 
sinea lui. 

In timp ce aştepta să traverseze strada, o văzu pe partea 
cealaltă pe blondă aşteptând încă în staţia de autobuz. 

Ea îi aruncă o privire, apoi se îndepărtă. 

Eddie îşi pipăi cravata. Se gândi că era destul de neplăcut că 
trebuia să se întoarcă să-i dea raportul lui Ma. Traversă şi se 
uită la fată, gata să-i zâmbească, dar ea nici nu-şi ridică ochii. 
Merse spre tutungerie şi se opri să se uite înapoi. Fata venea 
după el. Eddie se opri, aşteptând. Ea nu-l privi. Când trecu pe 
lângă el, lăsă o carte de vizită să cadă la picioarele lui. Nu se 
opri şi nici nu-l privi. El se uită lung după ea, sorbindu-i din ochi 
mişcările senzuale ale şoldurilor, şi apoi ridică bucata de carton. 
Pe ea era mâzgălit: 243, Pa/ace Hotel, Vest. 

Surprins, îşi împinse pălăria pe ceafă. Era puţin dezamăgit. 
Nu-şi închipuise că e o cocotă. 

O urmări cu privirea şi o zări tocmai când lua un taxi. Aşteptă 
să se îndepărteze şi apoi puse cartea de vizită sub cureaua 
ceasului. 

„Poate când o să am ceva mai mult timp, se gândi el intrând 
în tutungerie, o să-i fac o vizită.” 


— Am aranjat tot, îi spuse el lui Woppy. S-o ştergem de aici. 

Woppy îşi termină băutura, plăti barmanului şi cei doi bărbaţi 
se îndreptară spre locul unde Eddie lăsase Buick-ul. 

În parcare tocmai intra un Ford. În maşină se aflau doi bărbaţi 
solizi. Amândoi se uitau fix la Eddie şi Woppy. 

— Copoii, spuse Woppy, mişcându-şi foarte încet buzele. 

Eddie descuie Buick-ul. Işi simţea sudoarea rece şiroindu-i pe 
faţă. Se urcară în automobil. Amândoi se străduiau din răsputeri 
să pară degajaţi. Cei doi bărbaţi din Ford însă îi urmăreau cu 
privirea. Eddie porni maşina şi intrară în trafic. 

— Nu te uita înapoi, îl avertiză el pe Woppy. 

După câteva minute se liniştiră. 

— Gorilele astea mă umplu de groază. Cu cât o să am mai 
puţin de-a face cu ei, cu atât voi fi mai liniştit, spuse Eddie cu o 
voce gâtuită. 

— Poţi să repeţi asta, zise nervos Woppy. Oraşul e plin de 
copoi. 

Ajunseră înapoi tocmai când Flynn cobora dintr-un Dodge 
uzat. Cel trei bărbaţi intrară în camera lui Ma. 

— E totul în regulă? îl întrebă ea pe Flynn. 

— Da! Nici o grijă. Nu era nimeni în jur. Nici n-a trebuit să 
cobor din maşină. A venit să-mi umple rezervorul, după ce a 
terminat, i-am făcut de petrecanie. Asta-i tot, raportă el. 

Ma dădu din cap. Se uită apoi la Eddie. 

— Am vorbit cu el, zise Eddie. Nu i-am dat nici o şansă să-mi 
răspundă. Ştie însă la ce să se aştepte dacă joacă dublu. Ma, 
oraşul e plin de copoi. Atmosfera e încărcată. Azvârili ziarul pe 
masă. Nu e nimic nou aici. Heinie a fost la poliţie. Le-a spus că 
Bailey l-a descusut în legătură cu diamantele. Copoii îl caută şi 
pe el şi pe Riley. 

— V-am spus că aşa o să se întâmple, rânji Ma ca o lupoaică. 
Câtă vreme nu-i dezgroapă o să fim în siguranţă. Treaba merge 
strună. 

— Când fata o să ajungă acasă, spuse cu seriozitate Eddie, o 
să avem necazuri. O să ciripească. 

Ma se uită fix la el. 

— Ce te face să crezi că o s-o trimitem înapoi? 

— Hm! 

Eddie dădu din cap. Se uită la Woppy care se strâmbă. 

— Afurisită complicaţie cu femeia asta. 


— La dracu' cu ea! urlă Flynn brutal. Trebuie să ne gândim 
numai la noi. 

— Şi cine o să-i facă de petrecanie? întrebă Eddie. Eu unul nu! 

— Nici eu, spuse Woppy. 

— Doc o să-i facă o injecție când doarme, zice Ma. Dacă n-o 
să vrea, o voi face eu. 

— Când? întrebă Flynn. 

— Când voi fi pregătită, mârâi Ma. Lasă asta în seama mea! 

Eddie se aşeză şi-şi luă ceva de băut: 

— Ma, lasă-mă să văd colierul. N-am avut timp să-l privesc 
îndeajuns. 

— E în seif, minţi Ma. Altădată. 

Ca să schimbe subiectul, întrebă: 

— De ce nici unul dintre voi, leneşilor, nu face de mâncare? 

Woppy se ridică în picioare. 

— Oh! lar macaroane! mormăi Eddie. Hei, Flynn, nu vrei să 
găteşti tu? 

Flynn ricoşă: 

— Gătesc la fel de bine ca şi tine. 

Eddie ridică fără speranţă din umeri: 

— Aici avem nevoie de o femeie. 

— Şi tocmai asta n-o s-aveţi, răspunse rece Ma. Şterge-o, 
Woppy! Vreau să mănânc. 

Eddie scoase cartea de vizită pe care o băgase sub cureaua 
ceasului. Citi din nou adresa. Se gândi la blondă. Hotări s-o 
caute chiar în seara aceea. Întoarse bucata de carton şi observă 
pentru prima oară că pe dos era scris un mesaj. Citi cele câteva 
cuvinte, apoi, foarte surprins, sări în picioare înjurând. O mână 
de femeie scrisese: 

„Ce-aţi făcut cu Frankie Riley?” 

Când ceasul bătea ora unsprezece, Buick-ul se opri lângă 
Hotel Palace. Eddie şi Flynn coborâră, lăsându-l pe Woppy la 
volan. 

— Învârte-te pe aici, zise Eddie. Dacă vezi vreun copoi, 
şterge-o, dar stai pe-aproape. S-ar putea să avem nevoie urgent 
de tine. 

— Las' pe mine, răspunse Woppy, ducând o ţigară la gură. 


Eddie şi Flynn se îndreptară spre intrarea hotelului. Nu era un 
hotel prea distins. Intrară în holul gol. În spatele biroului de la 
recepţie moţăia un bărbat gras, în vârstă, numai în cămaşă. 
Când Eddie se apropie, bărbatul deschise ochii. 

— Doriţi o cameră? întrebă el bucuros, ridicându-se. 

— Nu. Cine stă în camera 243? întrebă scurt Eddie. 

Omul deveni arogant şi spuse: 

— Anna Borg. Cine întreabă? 

Observă că celelalte camere din vecinătatea camerei 243 
erau libere. 

Flynn apucă revolverul de ţeavă, se apropie de el şi-l lovi în 
moalele capului. Bărbatul căzu în spatele biroului. Eddie se 
aplecă şi se uită la el. 

— Nu trebuia să-l loveşti aşa de tare, spuse el. Arată ca şi 
când ar avea familie. Mai bine leagă-l. 

Flynn se apropie de el şi-i legă mâinile la spate cu cravata. 
Lăsându-l în spatele biroului, se îndreptară spre lift şi urcară la 
etajul doi. 

— Stai aici şi păzeşte scările, spuse Eddie. Eu mă ocup de 
tipă. 

Porni de-a lungul coridorului, căutând camera 243. O găsi abia 
la celălalt capăt. Îşi lipi urechea de uşă şi ascultă. Apoi luă 
revolverul în mână şi intră în odaia întunecoasă. Închise uşa, 
bâjbâi după comutator şi aprinse lumina. 

Se uită în jur. Cămăruţa era goală şi neîngrijită. Pe scaun şi pe 
pat erau împrăştiate haine. Recunoscu, aruncată pe spătarul 
scaunului, rochia galbenă pe care o purtase fata. Toaleta era 
plină cu tot felul de cosmetice. O cutie mare de pudră fusese 
vărsată pe covor. 

Când se convinse că în cameră nu se afla nimeni şi nu era 
vreun loc unde ar fi putut să se ascundă cineva, deschise 
sertarele, dar nu găsi nimic care să-l intereseze. Se întreba unde 
plecase fata. Părăsi camera închizând uşa şi se întâlni cu Flynn 
la capătul scărilor. 

— Nu e prin apropiere. 

— Să spălăm putina, zise Flynn. 

— Camera de alături e goală, spuse Eddie. Am putea aştepta 
acolo. S-ar putea să se întoarcă. 

— Cum rămâne cu individul de jos? Ce se întâmplă dacă-l 
găseşte cineva? 


— O să-mi fac griji când o să-l găsească, răspunse Eddie. 
Mişcă! 

Merseră în linişte de-a lungul coridorului până la camera 241, 
deschiseră uşa şi intrară. Eddie lăsă uşa puţin crăpată. Rămase 
lângă ea, în timp ce Flynn se trânti pe pat. 

Timpul trecea, însă tocmai când începea să se gândească că- 
şi pierd vremea degeaba, Eddie auzi un zgomot ce-l alarmă şi-l 
făcu şi pe Flynn să coboare din pat şi să vină la uşă. Amândoi 
priviră prin crăpătură. 

Uşa din faţa camerei 243 se deschise încet. Apăru o fată, care 
privi de-a lungul coridorului. Eddie o recunoscu imediat: era 
blonda pe care o văzuse pe stradă. Inainte să se hotărască ce va 
face, fata ieşi, trânti uşa, alergă pe coridor şi intră în camera 
243. Auziră apoi cum închide uşa şi răsuceşte cheia în broască. 

— Asta-i dama? întrebă Flynn, răsuflând în ceafa lui Eddie. 

— Da! 

— E faină. Ce-o fi învârtind? 

Eddie deschise larg uşa şi ieşi în coridor: 

— Nu ştiu, dar am să aflu. Du-te la scară! 

Flynn traversă palierul. 

Eddie se îndreptă spre camera de unde ieşise fata. Apăsă pe 
clanţă şi uşa se deschise. Incercă să privească în întuneric şi să- 
şi dea seama dacă se auzea vreun zgomot, însă nu se auzea 
nimic. Apoi intră. 

Apăsă pe comutator şi simţi că i se taie respiraţia. Un om 
scund şi gras zăcea pe podea. Dintr-o rană la cap îi curgea 
sânge. Fusese împuşcat. Nu era nevoie să se apropie de el ca 
să-şi dea seama că era mort. 

De câtva timp Ma Grisson căzuse pe gânduri. Pe chip i se 
întipărise o expresie care-l preveni pe Doc Williams să n-o bată 
la cap. Doc dădea pasienţe. O privea, tot întrebându-se ce se 
petrecea în mintea ei. Tăcerea ei îl călca pe nervi şi, după un 
timp, lăsă cărţile. 

— Ma, te roade ceva? întrebă el prudent. 

— Vezi-ţi de pasienţa ta şi lasă-mă în pace, mormăi Ma. 

Doc ridică din umeri. Se sculă şi se îndreptă spre uşa de la 
intrare, o deschise şi privi noaptea cu lună. Îşi aprinse o ţigară şi 
se aşeză pe prag. 


Brusc, Ma se ridică în picioare ca şi când, în sfârşit, luase o 
hotărâre. Se apropie de dulap şi scoase un furtun lung de 
cauciuc. 

Doc o auzi mişcându-se şi se uită la ea. O văzu urcând scările 
şi văzu şi furtunul de cauciuc pe care îl avea în mână. Se miră 
puţin, întrebându-se pentru ce i-o fi trebuind. 

Ma Grisson merse de-a lungul coridorului către uşa din capăt. 
Descuie şi intră în cameră. Era o chichineaţă, cu ferestrele 
acoperite cu scânduri. 

În cameră nu se afla decât un pat, un scaun, o măsuţă, o 
oglindă pe perete şi un covor ros, jegos. 

Ma închise uşa şi o privi pe Miss Blandish, care stătea în pat, 
cu ochii larg deschişi, înspăimântată, în loc de cămaşă de 
noapte, purta un furou. 

Ma se aşeză pe pat. Arcurile se îndoiră sub greutatea ei. 

— Am să-ţi spun ceva. Ai fost vreodată atinsă cu o chestie din 
asta? întrebă ea, arătându-i furtunul. 

Miss Blandish clătină din cap. De abia se trezise dintr-un somn 
agitat şi vizita lui Ma i se părea o continuare a coşmarului. 

— Doare, spuse bătrâna. 

O lovi pe fată peste genunchi. Deşi pătura atenuase puţin 
lovitura, genunchiul o ustura. Miss Blandish înţepeni. Privirea 
somnoroasă i se şterse de pe faţă. Se ridică cu greutate în capul 
oaselor, strângând pumnii. Ochii îi luceau furioși. 

— Să nu îndrăzneşti să mă mai atingi! zise ea, cu respiraţia 
tăiată. 

Ma Grisson se strâmbă. Dinţii mari îi dădeau o expresie de 
lupoaică şi o făceau să semene cu fiul ei. 

— Şi ce-ai să faci? 

Cu mâna ei imensă o apucă pe Miss Blandish de încheieturile 
braţelor. O privea rânjind smucindu-se şi  răsucindu-se, 
încercând zadarnic să se elibereze. 

— Nu fi copil, spuse Ma. Poate că-s bătrână, dar sunt mult mai 
puternică decât tine. Ei, acum am să-ţi mai tai puţin din nas. 
Apoi o să discutăm. 

Jos, Doc, aşezat pe scară, îl văzu pe Woppy coborând din 
Buick şi apropiindu-se. 

— Eddie nu s-a întors încă? întrebă Woppy. 

— Nu. Ce s-a întâmplat? 


Woppy îl dădu la o parte şi intră în cameră. Doc îl urmă. 
Woppy ridică o sticlă, o privi în lumină şi apoi o aruncă 
dezgustat. 

— Nu-i nimic de băut în coşmelia asta? 

Doc se duse la dulap şi deschise o sticlă nouă de whisky. 

— Ce s-a întâmplat cu Eddie? întrebă el, în timp ce pregătea 
două băuturi. 

— Nu ştiu, răspunse Woppy, luând unul din pahare. Ne-am 
dus la hotel, iar el şi cu Flynn au intrat acolo. M-am învârtit prin 
faţa hotelului, apoi am văzut doi copoi. M-am cărat, înconjurând 
clădirea şi, când m-am întors, am auzit împuşcături. Începeau să 
vină mai mulţi copoi, aşa că am şters-o. 

— Mi se pare că Eddie a dat de bucluc. 

Woppy ridică din umeri. Îşi goli paharul: 

— E în stare să-şi poarte singur de grijă. Nu-mi pasă. Se opri 
şi-şi lăsă capul într-o parte: Ce se aude? 

Doc înţepeni şi privi neajutorat către tavan. 

— Parcă se aude fata ţipând?! 

— Urc să văd, spuse Woppy, pornind spre uşă. 

— Mai bine nu te duce, îl sfătui Doc. Ma e acolo cu ea. 

Cei doi bărbaţi ascultară o clipă ţipetele stridente ale fetei, 
apoi Woppy, strâimbându-se, se apropie de radio şi-l deschise. 
Ţipetele fură acoperite de muzică. 

— Poate că încep eu să mă înmoi, spuse Woppy, ştergându-şi 
faţa cu batista, însă uneori diavolul ăsta bătrân mă scârbeşte. 

Doc clătină paharul, apoi îl dădu peste cap. 

— Mai bine să nu te-audă vreodată spunând aşa ceva, 
mormăi el, aşezându-se. 

Sus, Ma Grisson se lăsă încă o dată pe pat, inspirând cu 
greutate aerul cu nasul ei gros. Se uita la Miss Blandish, care se 
zvârcolea în pat, cu lacrimile şiroindu-i pe obraz, mototolind 
cearceaful cu mâinile. 

— Acum cred că putem discuta, zise Ma. 

începu să vorbească. Ceea ce-i spunea o făcu pe fată să uite 
de durere. Se holba la bătrână ca şi când nu şi-ar fi crezut 
urechilor. Deodată ţipă: 

— Nu! 

Ma continua să vorbească. Miss Blandish se ridică şi se 
retrase la capul patului, repetând: 

— Nu! 


Până la urmă, Ma îşi pierdu răbdarea. 

— Nebuno! De aici nu poţi ieşi, mârâi ea. O să faci ce-ţi spun 
eu. Dacă nu, iar te ating! 

— Nu! Nu! Nu! 

Ma se ridică în picioare şi apucă iar furtunul de cauciuc. Apoi 
se răzgândi. 

— Ţi-aş strica pielea ta cea frumoasă şi n-aş vrea să fac asta. 
Se poate şi altfel. Am să-l pun pe Doc să te aranjeze. Trebuia să 
mă gândesc la asta de la început. Hm! Doc o să ştie ce să-ţi 
facă. 

leşi din cameră, lăsând-o pe Miss Blandish cu capul îngropat 
în pernă, hohotind disperată. 

Eddie privea cadavrul lui Heinie, simțind cum i se prelinge 
transpiraţia pe faţă. Se gândi: 

„Dacă ar intra acum copoii, aş fi într-o încurcătură teribilă”. 

Îşi roti privirea prin cameră. Nu erau semne că s-ar fi 
împotrivit. Presupuse că cineva bătuse la uşă şi, când Heinie 
deschisese, fusese împuşcat. După rana de mici dimensiuni pe 
care Heinie o avea la cap, Eddie ghici că revolverul folosit fusese 
unul de damă, de calibru 25. 

Atinse mâna lui Heinie. Era caldă încă. Probabil că murise 
doar de vreo jumătate de oră. 

Eddie se uită pe coridor. Flynn încă mai păzea scara. Părăsi 
camera. După ce ieşi, şterse atent clanţa cu batista. Apoi se 
îndreptă spre camera 243 şi încercă să intre. Uşa era încuiată. 
Ciocăni. Flynn îl privea de la capătul coridorului. Eddie bătu din 
nou. Nu primi nici un răspuns. Îşi lipi urechea de lemnul uşii. 
Auzi zgomotul unei ferestre care se deschidea. 

— Hei, tu, dinăuntru! Haide, deschide! 

Apoi liniştea nopţii fu întreruptă de ţipătul sălbatic al unei 
femei. Din câte-şi dădea seama, femeia din camera 243 se 
aplecase pe fereastră şi urla cât o ţineau plămânii. 

Eddie se îndepărtă de uşă. 

— Hai, nătărăule, strigă Flynn, s-o ştergem de aici. 

Eddie îl ajunse la capătul scării şi amândoi începură să 
coboare. 

— Aşteaptă! şuieră Flynn şi-l apucă pe Eddie de braţ. 


Privi în jos spre hol. Eddie se întinse peste umărul lui. Văzu 
doi copoi, cu revolverele în mână. Aceştia se îndreptau către 
scară, pornind spre ei. 

Eddie şi Flynn făcură stânga-mprejur şi urcară până la etajul 
următor. Auzeau oameni ţipând şi uşi deschizându-se. 

— Pe acoperiş! gâfâi Eddie. _ _ 

Alergară spre etajul superior. In urma lor alergau copoii. In 
timp ce străbăteau coridorul lung, o uşă se deschise şi un om 
speriat scoase capul afară. Trecând pe lângă el, Flynn îl lovi. 
Omul căzu. Din cameră, o femeie începu să tipe. 

La capătul coridorului se afla o uşă care dădea spre acoperiş. 
Era însă încuiată. Flynn trase două gloanţe în broască, apoi, 
dându-i un picior, o deschise. Zgomotul împuşcăturilor în spaţiul 
acela mic îi asurzi pe cei doi bărbaţi. Trăgându-şi răsuflarea, 
poticnindu-se, ieşiră pe acoperiş în aerul rece al nopţii. 

Alergând spre marginea acoperişului, se aruncară pe 
acoperişul unei clădiri vecine, care era cu vreo 5 metri mai jos. 
Luna, ascunsă într-un nor, lumina atât încât să vadă încotro s-o 
apuce. 

Se opriră pentru o clipă, încercând să hotărască în ce parte s- 
o ia. 

— Mai bine să ne despărţim, spuse Eddie. Tu o iei la stânga, 
eu la dreapta. Pe curând! 

Flynn se îndepărtă de Eddie. Deodată se auzi un strigăt şi 
Flynn se întoarse la timp ca să vadă câteva umbre apărând în 
partea de sus a acoperişului. Trase. Una din siluete căzu şi el 
continuă să fugă în întuneric. 

Adăpostit de un şir de coşuri, Eddie se opri să privească în jos 
către stradă. Oamenii ieşiseră din apartamente şi umpleau 
trotuarele. Apăru o maşină a poliţiei. Din ea coborâră patru 
copoi. Îşi croiră drum prin mulţime spre intrarea hotelului. Din 
depărtare se auzea sunetul unor sirene. 

Eddie se îndepărtă. Cobori pe alt acoperiş. Ghemuindu-se în 
umbră, privi înapoi. Pe acoperişul hotelului se aflau acum multe 
umbre care se mişcau. Se auzi o împuşcătură departe de el. Una 
din umbre dispăru. 

Eddie aşteptă, neştiind ce să facă. Nici unul dintre copoi nu 
părea să vină după el. Il urmăreau pe Flynn. Eddie rânji 
neliniştit. A fost o idee colosală să se despartă. 


Traversă în diagonală acoperişul spre un luminator. Cel mai 
bun lucru, îşi spuse în sinea lui, ar fi să intre în clădire şi să se 
ascundă până când ar putea să iasă fără teamă. 

Un poliţist apăru pe neaşteptate din spatele unui coş. Cei doi 
bărbaţi rămaseră cu gura căscată unul la altul, şocaţi, paralizaţi 
o clipă din cauza şocului, apoi polițistul acţionă rapid. Scoase 
revolverul, însă Eddie fusese mai iute. || lovi cu pumnul în cap şi 
peste mână cu revolverul. L-ar fi putut împuşca, dar îşi dădu 
seama că zgomotul împuşcăturii ar fi putut fi auzit de alţi copoi. 

Îi sări înainte, îi mai arse un pumn în faţă şi-l izbi şi cu patul 
revolverului. Polițistul, însă, era puternic şi gata de bătaie. 
încercă să-l lovească cu bastonul. Se apropie mai mult de Eddie. 
Cei doi bărbaţi se încleştară timp de câteva clipe, apoi Eddie îi 
trase un pumn poliţistului. În timp ce copoiul se apropie iar de 
el, Eddie se feri şi-l izbi puternic cu mânerul revolverului în 
moalele capului. Copoiul se prăbuşi ca un taur lovit. Gâfâind, 
Eddie se uită neliniştit în jur. În depărtare răsunau împuşcături. 
Alergă spre luminator şi-l deschise. Ivărul care-l ţinea închis era 
vechi şi cedă la prima lovitură. Privi jos în noapte, apoi îşi lăsă 
picioarele să-i atârne în gol şi-şi dădu drumul. Scoase lanterna şi 
lumină încăperea. Era plină de cutii, geamantane, mobilă veche. 
Se îndreptă spre uşă, o deschise prudent şi scrută cu privirea 
culoarul întunecat. Trase cu urechea, apoi înaintă, ajungând la 
capătul unor scări. Stinse lanterna şi începu să coboare către 
palierul inferior. 

Sirenele poliţiei făceau acum un zgomot asurzitor. Distingea 
zgomotul paşilor celor care alergau, în depărtare se auzeau 
împuşcături. Ajunse la palier şi privi peste balustradă. Jos de tot 
văzu trei copoi urcând scările în fugă. 

li curgea sudoarea pe faţă. 

„Situaţia e prea a dracului ca să-mi fie bine”, se gândi el. 

Deodată se întoarse şi intră fără să facă zgomot în prima 
cameră de lângă el. Lumina era aprinsă. O femeie stătea 
aplecată pe geam, uitându-se la agitația din stradă. Era în 
pijama şi îi vedea doar spatele şi picioarele. Chiar în situaţia 
asta disperată, Eddie se trezi gândindu-se că femeia are un corp 
drăguţ. 

Închise uşa şi se îndreptă tiptil către femeie. Rămase foarte 
aproape de ea, aşteptând. Aceasta simţi pesemne că nu maie 
singură, pentru că-şi îndreptă brusc spatele şi se întoarse. 


Eddie se aruncă asupra ei: cu o mână îi astupă gura, iar cu 
cealaltă o apucă de braţ. 

— Dacă faci vreun zgomot, îţi sucesc gâtul, îi spuse, ţinând-o 
lipită de el. 

Fata îl privea fix. Era doar un copil: nu putea să aibă mai mult 
de optsprezece ani. Ochii ei albaştri erau larg deschişi. Arăta aşa 
de speriată, încât Eddie se gândi c-o să leşine. 

— Nu te teme. Dacă nu faci gălăgie, nu păţeşti nimic. 

Ea se sprijini cu toată greutatea de el, închizând ochii. Eddie 
auzi zgomot de voci şi paşi apropiindu-se pe coridor. 

O scutură uşor pe fată. 

— Mă caută copoii. Totul o să fie bine dacă nu ţipi şi faci ce-ţi 
spun eu. Hai! Urcă-te în pat! 

O conduse până la pat şi o aşeză sub cearşaf. 

— Nu fă zgomot, o sfătui, luându-şi mâna de pe gura ei. 

— N-am să fac, răspunse ea, respirând greu şi privindu-l. 

— Eşti o fată bună. 

Stinse lumina, cufundând camera în întuneric. Se întinse jos 
pe podea lângă pat, departe de uşă. 

— Dacă intră aici şi mă găsesc, zise el, scoțând revolverul, o 
să încerce să mă împuşte şi s-ar putea să fii rănită. Aşa că nu 
trebuie să ţipi. 

— N-am să ţip, spuse fata cu mai multă siguranţă în voce. 

Auzea uşi deschizându-se şi oameni vorbind agitaţi. Se părea 
că poliţiştii intrau din cameră în cameră. 

— Fetiţo, depinde de tine să-i opreşti dacă intră aici, zise el de 
pe podea. 

Işi strecură mâna sub cearşaf şi o apucă pe a ei. Fu surprins 
când ea îi strânse mâna şi-i făcu cu ochiul. 

— Nu trebuie să te temi de mine. 

— Nu mă tem, răspunse ea. 

Aşteptau. li auzea răsuflarea precipitată şi-şi auzea inima 
bătând. 

Pe hol răsunară brusc paşi grei. Uşa fu deschisă cu grijă. 
Eddie ridică revolverul. Fata îi strângea mâna cu putere. Lumina 
puternică a unei lanterne traversă camera. Fata scoase un mic 
țipăt. 

— Cine-i acolo? întrebă cu o voce tremurătoare. 

Lumina se opri pe ea. 

— Poliţia, mormăi o voce din spatele luminii. Sunteţi singură? 


— Da... Ce este? 

— Căutăm doi infractori, spuse copoiul. Nu vă neliniştiţi! 
Domnişoară, ar trebui să Încuiați uşa! 

Uşa se închise şi paşii grei se îndepărtară. 

Eddie răsuflă adânc. Îi dădu drumul la mână, se ridică, se 
apropie de uşă şi răsuci cheia în broască. Se întoarse lângă pat 
Şi se aşeză pe podea. 

— Mulţumesc, puişor! Ai făcut o treabă bună. Am să rămân 
aici până or să se liniştească lucrurile, apoi o şterg. Linişteşte-te, 
n-ai de ce să te temi de mine. 

Fata nu spuse nimic. Se uita curioasă la el. Abia reuşea să-l 
zărească în lumina slabă ce se strecura prin ferestrele fără 
perdele. 

După câteva minute, Eddie se gândi că podeaua e cam tare. 
Se ridică şi se aşeză la capătul patului. 

— O să înţepenesc, zise el, rânjind. Culcă-te, dacă vrei! 

— Nu vreau să dorm. M-ai băgat în sperieţi, dar acum nu-mi 
mai e aşa teamă. 

Zgomotele din clădire se stinseseră. Câteva din maşinile 
poliţiei plecau. Se întreba dacă Flynn reuşise s-o şteargă. Bănuia 
că da. Flynn putea să se descurce şi singur. 

După o pauză lungă, fata spuse: 

— A fost ca la cinema. Toate împuşcăturile alea... Dacă nu m- 
fi ţinut de mână, aş fi ţipat. 

Eddie se uita la ea, din ce în ce mai curios. 

— Te ţin de câte ori vrei. 

Ea râse nervos. 

— Acum nu simt nevoia să ţip. 

El se ridică şi se uită pe fereastră. Strada, înainte arhiplină, se 
golise acum. Ultima maşină a poliţiei se îndepărtase. 

— Cred că pot pleca. Se pare că s-a terminat nebunia. 

Se apropie de pat şi-i zâmbi fetei: 

— Mulţumesc mult, fetiţo! Ai fost dulce! 

Ea se ridică pe jumătate din pat. 

— Eşti sigur că e bine să pleci? 

— Da! Nu pot să stau aici toată noaptea. 

Ea se întinse în pat. 

— Nu poţi? 

Vorbise atât de încet, încât Eddie auzise cu greu ce-i spusese. 
Zâmbi pe neaşteptate. 


a 


— Bine, nu mă opreşte nimic. Vrei să rămân? 
— Mă faci să roşesc, zise fata, ascunzându-şi faţa. Ce fel de 
întrebare poţi să pui unei doamne... 

Două zile mai târziu apăru în Tribune un anunţ prin care se 
ofereau spre vânzare bidoane cu vopsea albă. 

Ma Grisson azvârli ziarul spre Doc. 

— Banii-s pregătiţi. Acum trebuie să-i şi luăm. O să fie o 
treabă uşoară. Flynn şi Woppy se pot ocupa de ea. Doc, tu-i scrii 
lui Blandish. Spune-i să meargă la benzinăria Maxwell de pe 
Autostrada 71. Ştie el unde-i. Trebuie să ajungă la ora unu la 
terenul de golf Blue Hills. Se uită la Flynn şi Woppy, care o 
ascultau: Acolo o să aşteptaţi voi, băieţi. O să arunce 
geamantanul pe geamul maşinii când o să vadă un far aprins. 
Nu trebuie să oprească. Avertizează-l că va fi supravegheat 
chiar din clipa în care iese din casă. Dacă o să anunţe poliţia sau 
dacă încearcă vreo şmecherie, fata o să aibă de suferit. 

Continuă, întorcându-se spre Flynn şi Woppy: 

— N-o să aveţi nici o problemă. Blandish va fi prea 
înspăimântat de ce i s-ar putea întâmpla fetei. Drumul merge în 
linie dreaptă kilometri întregi. Dacă sunteţi urmăriţi, aruncaţi 
geamantanul în drum în aşa fel încât să poată fi văzut şi o 
întindeţi. N-or să vină după voi din cauza fetei. 

— Mâine seară? întrebă Flynn. 

— Da. 

Flynn băgă o ţigară în gură: 

— Ma, n-ai spus că o să scăpăm de fată? întrebă el, uitându- 
se fix la ea. De ce-o mai ţinem? 

Ma îşi îndreptă spatele. Ochii ei deveniră aspri: 

— O să terminăm cu ea când o să primim banii. 

— De ce să aşteptăm? 

— Cu cine crezi că vorbeşti? mârâi Ma. Tacă-ţi gura aia 
împuţită! 

Flynn se uită la Doc, care nu putu să-i suporte privirea. Doc se 
ridică, spuse ceva mormăind şi părăsi camera. 

— Ma, ce se întâmplă cu fata? întrebă Flynn. L-am văzut 
aseară pe şarlatanul ăsta bătrân intrând în camera ei cu o 
seringă. 

Ma se învineţi la faţă: 


— Da? Dacă n-ai altceva mai bun de făcut decât să-ţi vâri 
nasul unde nu-ţi fierbe oala, va trebui să-ţi găsesc eu o 
ocupaţie. 

Timbrul vocii ei îl alarmă pe Flynn. 

— Bine, bine, spuse el repede. Vorbeam şi eu ca să mă aflu în 
treabă. 

— Află-te în treabă cu cine vrea să te asculte, mormăi Ma. 
Şterge-o de-aici! 

Flynn părăsi în grabă camera. După o clipă de şovăială, 
Woppy îl urmă neliniştit. Cei doi bărbaţi urcară scările şi intrară 
în camera lui Eddie. 

Eddie era în pat şi citea pagina umoristică. 

— Hei, voi, mama voastră de derbedei, ce se aude? întrebă el 
vesel. 

Flynn se aşeză la picioarele patului. Woppy încălecă un scaun, 
sprijinindu-şi braţele groase de spătar. 

— Mâine seară punem laba pe biştari, spuse Woppy. Ştirea e 
în Tribune. 

— Un milion de dolari! zise Eddie, sprijinindu-şi spatele de 
perna murdară. Gândiţi-vă! În sfârşit, o să avem gologani! 

— Ce-ai să faci cu partea ta când o s-o capeţi? îl întrebă 
Woppy. 

— Am să-mi cumpăr o insulă în Mările Sudului şi am s-o 
populez cu fete frumoase îmbrăcate cu fuste de liane, răspunse 
Eddie. 

Woppy râse, lovindu-se peste coapsele pline. 

— Tu şi femeile tale! Eu am să-mi deschid un restaurant. 
Spaghetele mele vor fi cunoscute în toată lumea. 

Flynn, care-i asculta cu o faţă lipsită de expresie, întrebă 
brusc: 

— Eddie, ce se petrece în camera fetei? 

Eddie încetă să mai râdă şi-l privi fix pe Flynn. 

— Ce vrei să spui? 

— Exact ce am zis. Camera mea e lângă a ei şi am auzit câte 
ceva. Doc intră acolo. L-am văzut cu o seringă. Şi Slim s-a 
strecurat înăuntru. Noaptea trecută a rămas în cameră de la 
unsprezece seara până la patru dimineaţa. 

Eddie aruncă cearşaful şi cobori din pat. 

— Ce vrei să spui cu o seringă? 


— Ce-ai auzit. Când Doc a intrat la ea în cameră, avea în 
mână o seringă. Crezi că o droghează? 

— De ce ar face asta? 

— Nu ştiu, întreb şi eu. De ce intră Slim acolo? 

Eddie începu să se îmbrace grăbit. 

— Slim! Doar nu crezi că degeneratul ăla şi-a făcut speranţe 
în legătură cu fata?! 

— i-am spus că nu ştiu, dar Ma s-a înfuriat al dracului când 
am pomenit de fată. 

— Am să merg să vorbesc cu ea, spuse Eddie. N-o să-l las pe 
Slim să se agaţe de fată. Există o limită şi, al dracului să fiu, 
dacă nu asta e limita! 

— Mai bine nu te duce, zise Woppy alarmat. N-o să-i placă lui 
Ma. E mai sănătos să nu te bagi. 

Eddie nu-i dădu nici o atenţie şi-i porunci lui Flynn: 

— Ţine de şase! Dă-mi de veste dacă ţi se pare că Ma vrea să 
urce. 

— Bine, răspunse Flynn şi ieşi în coridor. 

Se aplecă peste balustradă. 

Eddie îşi trecu pieptenele prin păr, îşi puse o cravată, apoi 
traversă coridorul spre camera lui Miss Blandish. Cheia se afla în 
broască. O răsuci şi intră în cameră. Miss Blandish zăcea pe pat, 
întinsă pe spate, acoperită cu un cearşaf murdar. Se uita fix în 
tavan. 

Eddie închise uşa şi se apropie de ea. 

— Ei, scumpo, cum te simţi? 

Miss Blandish părea că nu ştie că el se află în odaie. Continua 
să se uite fix în tavan. 

Eddie îi atinse umărul şi o scutură uşurel: 

— Trezeşte-te, fetiţo! Ce s-a întâmplat? 

Ea întoarse încet capul şi-l privi. Ochii ei erau goi, pupilele 
îngrozitor de dilatate. 

— Pleacă! spuse ea împleticit. 

El se aşeză pe pat. 

— Eu sunt Eddie, mă cunoşti doar. Trezeşte-te! Ce se 
întâmplă? 

Ea închise ochii. Preţ de câteva minute, Eddie o privi intens. 
Deodată, fata începu să vorbească. Vocea ei slabă, fără viaţă, 
semăna cu aceea a unei persoane aflate în transă. 


— Aş vrea să fiu moartă. Se spune că toate problemele dispar 
după ce mori. 

Urmă o pauză lungă, timp în care Eddie o privi încruntat, apoi 
fata continuă: 

— Vise... nimic altceva decât coşmaruri. Vine aici un bărbat: 
totul pare real, însă el nu există în realitate. E înalt şi slab şi 
pute de murdărie. Stă aplecat peste mine şi vorbeşte. Nu înţeleg 
ce spune. 

Se mişcă sub cearşaf ca şi când nu-i putea suporta greutatea. 
Urmă iar un moment lung de tăcere, apoi continuă: 

— M-am prefăcut că sunt moartă. Am vrut să ţip când a intrat, 
dar n-am făcut-o, altfel ar fi ştiu că sunt vie. A stat ore întregi 
lângă mine mormăind. 

Apoi deodată ţipă: 

— De ce nu-mi face nimic? 

Eddie, pe a cărui faţă se scurgea transpiraţia, se trase înapoi. 
Ţipătul ei îl înspăimântase. Se uita către uşă, întrebându-se 
dacă nu-l auzise Ma. 

Miss Blandish se linişti din nou. Murmură ceva, mişcându-se 
neliniştită, mototolind cearşaful cu mâinile. 

— Mai bine mi-ar face ceva. Orice e mai bine decât să stea 
lângă mine ore întregi vorbind. Mai bine mi-ar face ceva! 

Flynn vâri capul pe uşă: 

— Ar fi mai bine s-o ştergi de aici. De ce a ţipat fata? 

Eddie se strecură afară din cameră, închise uşa şi apoi o 
încuie. Îşi şterse faţa asudată cu dosul palmei. 

— Ce se întâmplă acolo? întrebă Flynn. 

— Ceva cu adevărat oribil, răspunse Eddie. Mai bine ar fi 
murit. 

— Nimănui nu-i e mai bine mort, spuse Flynn tăios. Ce vrei să 
zici? 

Eddie se întoarse în camera lui. Flynn se ţinu după el. Când 
Eddie intră, Woppy îl privi, mirându-se de tristeţea exprimată de 
chipul lui. 

— leşi afară! urlă Eddie, apropiindu-se de pat şi trântindu-se 
pe el. 

Woppy plecă repede din cameră. Se uită întrebător la Flynn, 
care ridică din umeri. 

Eddie închise ochii. Pentru prima dată în viaţă se simţea 
murdar şi îi era ruşine de el însuşi. 

A fost identificată persoana împuşcată. 

John Blandish plăteşte răscumpărarea. 

Reporterii noştri au aflat că bărbatul omorât la Hotel Palace a 
fost identificat ca fiind Alvin Heinie, autor de articole despre 
cancanurile mondene. Heinie a fost cel care a informat poliția că 
banda lui Riley s-a interesat de fata lui Blandish, înainte de a fi 
răpită. 

Se ştie că răscumpărarea în valoare de un milion de dolari va 
fi plătită astăzi. Domnul Blandish, temându-se pentru fiica lui, a 
refuzat să coopereze cu autoritățile. 

Departamentul de Justiţie şi Biroul Federal de Investigații sunt 
pe urmele lor. Ei vor acţiona îndată ce se va şti că fata răpită 
este în siguranță. 

Poliția are motive să creadă că Alvin Heinie a fost lichidat de 
banda lui Riley, din răzbunare... 


Ma le citi articolul celor din bandă, care ascultau rânjind: 

— Bună treabă, spuse Flynn. Riley e acuzat pentru tot. Pot 
paria că, dacă un căpitan de poliţie o să cadă pe scări, o să 
spună că l-a împins tot Riley. 

Eddie era îngândurat. 

— Se poate să fie în regulă, dar mă întreb cine l-a împuşcat 
pe Heinie? N-a fost nici Riley şi nici noi. Fata asta, Borg, mă cam 
deranjează. Cred că ea l-a scos din circulaţie pe Heinie. De ce? 
Ştim că avea o anumită legătură cu Riley. Cred că trebuie să 
facem ceva în privinţa ei. 

— Ai dreptate, aprobă Ma. Înainte de a lua banii, trebuie să 
aflăm ce-i cu ea. Tu, Eddie, te duci în oraş şi pui întrebări. Ai 
putea să afli ceva. 

— Bine, răspunse Eddie, ridicându-se. Slim, vii cu noi? 

Slim stătea într-un colţ al camerei, departe de restul bandei. 
Citea pagina umoristică. Nici nu-şi ridică privirea când Eddie i se 
adresă. 

— Pleci singur, decise Ma. Lasă-ţi arma aici! 

Eddie ieşi în hol. Ma îl urmă. 


— Du-te şi vorbeşte cu Pete Cosmos, zise ea. El le cunoaşte 
pe toate fetele din oraş. Dă-mi revolverul! 

În timp ce-i dădea revolverul de calibru 45, Eddie întrebă: 

— Ma, nu poţi să-i spui lui Slim să lase fata în pace? 

Ma se crispă: 

— Eddie, vezi-ţi de treburile tale. Eşti un băiat bun. Nu-ţi băga 
nasul unde nu-ţi fierbe oala. 

— Hai, Ma, vorbi Eddie împăciuitor. Fata asta-i prea frumoasă 
pentru Slim. Nu vrei să-i dai nici o şansă? 

Imediat, ochii lui Ma se umplură de furie. Se învineţi la faţă. 

— Slim o doreşte, spuse ea coborând vocea şi fulgerându-l cu 
privirea pe Eddie. Şi o va avea! Nu te amesteca! Spun asta să 
audă şi toţi ceilalţi! 

Eddie îşi arătă dezgustul: 

— Ducă-se dracului unul care poate să aibă o fată numai dacă 
o droghează! 

Ma îl izbi peste gură cu dosul palmei. A fost o lovitură 
puternică, ce-l făcu să se clatine. Se uitară fix unul la altul, apoi 
Eddie se forţă să zâmbească. 

— E-n regulă, Ma. M-am trezit şi eu vorbind. Uită ce-am spus! 

O lăsă cu faţa întunecată de furie, uitându-se urât la el. 

îndreptându-se spre oraş, îşi spuse că trebuie să fie prudent. 
Ma era tot atât de periculoasă ca şi Slim. N-ar fi ezitat să-l 
împuşte pe la spate dacă ar fi crezut că i-ar face probleme în 
legătură cu Miss Blandish. Ridică din umeri. li părea rău de fată, 
dar nu putea să-şi rişte viaţa pentru ea. ` 

Sosi la Cosmos Club puţin după ora două. Incă se făcea 
curățenie după noaptea trecută. Dansatoarele repetau cu un 
omuleţ îmbrăcat în pantaloni albi şi maiou. Pianistul, cu o țigară 
atârnându-i în colțul gurii, cânta un swing. Fetele în şort îi 
zâmbiră lui Eddie. Era foarte cunoscut şi popular în acest club. 
Înainte de a intra în birou, se opri doar atât cât să le mângâie, 
să le ciupească şi să le spună câte o glumă. 

Pete Cosmos stătea la biroul lui, citind ziarul. Păru surprins 
când intră Eddie. Pete era un om gras, cu o mustață desenată 
parcă cu creionul şi având o preferinţă deosebită pentru 
cravatele cu modele, colorate strident. Cravata pe care o purta îl 
făcu pe Eddie să închidă ochii, dezgustat. 

Îşi strânseră mâinile. 


— Salut, Pete, spuse Eddie, aşezându-se pe colţul biroului. Ce 
se mai aude? 

Pete aruncă ziarul pe podea. Clătină capul, încruntându-se: 

— Asta-i beleaua, răspunse el, oferindu-i lui Eddie o havană. 
Nu se aude nimic. De când cu toate împuşcăturile astea, 
afacerile se duc la dracu'. Noaptea trecută am avut doar zece 
clienţi: patru dintre ei erau prietenii nevesti-mii şi n-au plătit. 

— Hm! mormăi Eddie compătimitor. Pe unde mă duc, aud 
aceeaşi poveste. Gorila asta de Riley se pare că într-adevăr i-a 
băgat în priză pe toţi. 

Pete îşi aprinse havana. 

— Eddie, nu pot să înţeleg un lucru. N-aş fi crezut niciodată că 
Riley are curaj s-o răpească pe fata aia. Dădea numai lovituri 
mici. Trebuie să se fi scrântit. Dacă ar fi fost vorba de Ma, care 
să fi învârtit o asemenea treabă... 

— Însă n-a făcut-o, i-o reteză Eddie. A lipsit din oraş toată 
săptămâna. 

— Sigur, sigur, răspunse Pete, sesizând tonalitatea brusc 
amenințătoare din vocea lui Eddie. Nu te-am văzut de 
săptămâni întregi pe tine sau pe băieţi. Indiferent cine a făcut-o, 
să fiu în locul lor şi să fi pus mâna pe fată, eu unul aş fi foarte, 
foarte atent, îndată ce răscumpărarea va fi plătită şi fata se va 
întoarce acasă, oraşul o să fie răscolit şi toate activităţile vor fi 
paralizate. Ascultă vorbele mele! 

— E sfârşitul lui Riley, răspunse Eddie. 

— Mi-ar plăcea să ştiu unde se ascunde, zise Pete. 

— Cine-i Anna Borg? întrebă ca în treacăt Eddie, studiind 
capătul aprins al havanei. 

— Ce te interesează? întrebă tăios Pete. 

— Vreau să ştiu cine e. O cunoşti? 

— Sigur. 

— Cine e? Din ce trăieşte? 

— Face parte dintr-o bandă. 

Eddie fu surprins: 

— Adevărat? A cui? 

Pete zâmbi: 

— Poţi să crezi? A lui Riley! 

Eddie fluieră: 

— Uite, uite! Într-adevăr asta-i o noutate pentru mine. 


— Îţi mai spun încă ceva, continuă Pete. Anna a fost părăsită 
şi copoii se întreabă de ce. Ea şi Riley erau aşa (şi îşi încolăci 
două dintre degetele murdare). Apoi Riley a dat lovitura 
secolului şi Anna a fost abandonată. Nimic nu pare să aibă sens. 

— Poate că Riley s-a săturat de ea. 

— Băieţii spun că nu. Anna jură că ea şi Riley nu s-au 
despărţit. Crede că i s-a întâmplat ceva. 

Pe faţa lui Eddie nu se putu citi nimic. 

— Ştii cum sunt femeile, vorbi el ironic. Pot spune orice ca să- 
şi salveze reputaţia. Pot să pun pariu că Riley a părăsit-o acum, 
când e gata să pună mâna pe o groază de bani. Numai că ea nu 
vrea să recunoască treaba asta. 

Pete ridică din umeri. 

— Se poate. În orice caz, nu mă priveşte. 

— Mai locuieşte la Hotel Palace? 

Pete îl privi curios: 

— De ce te interesează Anna? 

— Ma vrea să ştie. 

Pete se arătă surprins: 

— Hm! Anna e încă la Palace. O urmăresc doi copoi. Poliţia 
crede că Riley a venit s-o vadă, a dat peste Heinie, care locuia 
acolo şi nu s-a putut abţine să nu-l curețe pe Heinie, fiindcă l-a 
trădat. Ei cred că Riley ar putea să se întoarcă s-o vadă pe 
Anna, aşa că îl aşteaptă. _ 

Eddie îşi sprijini capul cu o mână: era îngândurat. In cele din 
urmă, rosti: 

— Pete, vreau să vorbesc cu puicuţa asta. Uite ce ai să faci: îi 
telefonezi chiar acum şi-i spui să vină la tine. Am să discut cu ea 
aici şi copoii n-or să ştie că am vorbit cu ea. 

— Despre ce vrei să discuţi cu ea? întrebă Pete bănuitor. Nu 
vreau s-o bag pe Anna în vreo belea. Mi-e prietenă. 

— N-o bagi în nici o belea, Pete. Fă ce ţi-am spus. E ordinul lui 
Ma. 

— Anna, tu eşti? întrebă el, în timp ce Eddie îl urmărea cu 
atenţie. Pete la telefon. A apărut ceva important. Vreau să vii 
aici chiar acum. Nu, n-am zis că e vorba de o slujbă, dar ar 
putea fi. Vii? Bine, te aştept, zise el şi închise. 

— E-n regulă? întrebă Eddie. 

— Vine. Va sosi într-o jumătate de oră. 

— Mulţumesc, Pete. Îi voi spune lui Ma. N-o să uite asta. 


— Aş prefera să mă uite, spuse Pete neliniştit. Şi ascultă, 
Eddie, nici o bădărănie cu Anna. 

— Linişteşte-te! Vreau să am doar o discuţie cu ea. 

Şi Eddie adăugă: i 

— Zi şi tu că faci o plimbare şi lasă-mă singur aici. Intoarce-te 
într-o oră. 

Pete ridică din umeri: 

— Bine, oricum e timpul să-mi iau prânzul. Cred că e cel mai 
bun lucru pe care aş putea să-l fac. 

— Pete, ai un revolver? zise Eddie. 

— Pentru ce vrei un revolver? întrebă Pete alarmat. 

— Haide, haide! nu mai pălăvrăgi. Ai un revolver? 

— În partea stângă, în sertarul de sus, răspunse Pete. 

— Bun. Întinde-o! 

După ce Pete plecă, Eddie trecu în spatele biroului şi se 
aşeză. Deschise sertarul şi scoase un revolver de calibru 38, pe 
care-l puse pe birou. Nu avea de gând să rişte cu o fată care 
făcea parte din banda lui Riley. Tipele astea aveau nervi tari şi 
pe deasupra era sigur că Anna îl lichidase pe Heinie. 

După o jumătate de oră de aşteptare, auzi pe coridor 
zgomotul unor paşi care se apropiau. Puse mâna pe revolver. 

Uşa se deschise brusc şi Anna intră. Purta o rochie de vară 
verde-pal şi o pălărie mare de pai. 

Eddie se gândi că arăta grozav. 

Înaintase până la jumătatea camerei, când îl văzu. Trântise 
uşa după ea. Se opri brusc şi se albi la faţă. Ochii i se îndreptară 
spre revolverul de pe birou. 

— Bună, scumpo. Intră. [ine-te bine! E o întâlnire 
prietenească, dar dă-mi geanta. Aruncă-mi-o! 

Ea ezită, apoi aruncă geanta pe birou. Eddie o azvârli într-un 
sertar. Apoi azvârli şi revolverul lângă geantă. 

— Nu-i nevoie să mă prezint, nu-i aşa? 

Fata îşi reveni din şocul pe care-l avusese când dăduse cu 
ochii de el. Obrajii nu mai erau palizi. Se îndreptă către un scaun 
şi se aşeză. Îşi puse picior peste picior, arătându-şi genunchii 
înainte de a-şi aranja fusta. 

— Ştiu cine eşti, spuse ea. 

Eddie scoase un pachet de ţigări, se ridică şi-i oferi una. Ea o 
luă şi el i-o aprinse. Se aşeză pe marginea biroului aproape de 
Anna. 


— Fetiţo, ce-a fost în capul tău când mi-ai dat adresa ta şi 
apoi, când am venit la tine, i-ai chemat pe copoi? întrebă el. 
Aproape că m-ai băgat în bucluc. 

Ea scoase fumul pe nas şi nu răspunse nimic. 

— Nu fi morocănoasă, fetiţo. Tu şi cu mine am putea să ne 
simţim bine împreună. 

— Chiar am putea? Ochii ei albaştri îl priveau cu răceală. 
Unde e Frankie? 

— Ce te face să crezi că eu ştiu unde e Frankie? 

— Tu şi cu Flynn v-aţi întâlnit cu Frankie în noaptea când a 
dispărut. Ai dat de el la staţia de benzină înainte de La Cygne. 
Băiatul care lucra acolo era un prieten de-al meu. El mi-a 
telefonat şi mi-a spus că tu şi Flynn aveaţi revolvere. În ziua 
următoare, băiatul a fost găsit împuşcat în cap. Unde este 
Frankie? 

Eddie rămase surprins de informaţia asta. Acum îşi dădu 
seama că Ma avusese o idee bună când se hotărâse să scape de 
băiat. 

— Fetiţo, habar n-am. Bănuiesc că e ascuns pe undeva. Tu 
trebuie să ştii mai multe despre el decât ştiu eu. 

Anna continua să-l privească cu răceală: 

— De ce a trebuit să-l ameninţi pe Frankie? 

Eddie era nervos. 

— Nu l-am ameninţat eu, ci Flynn. De fapt n-a fost nimic. Riley 
o avea cu el pe fata lui Blandish. Am fost un fraier că n-am 
recunoscut-o. Dacă o recunoşteam, i-o luam. Dar n-am făcut 
asta. De-atunci îmi trag palme. Mi-a spus că e o nouă prietenă şi 
eu l-am crezut. L-am lăsat în pace. 

Obrajii Annei se înroşiră, iar ochii îi sclipeau mânioşi: 

— Nu cred că Frankie m-a părăsit. Bănuiesc că i s-a întâmplat 
ceva şi tu ştii ce. 

— Scumpo, greşeşti. Şi eu bâjbâi ca şi tine, în schimb am 
câteva idei. 

— Ce idei? 

— Asta, de exemplu, spuse el, clătinând din cap. De ce să 
răscoleşti murdăria? Ştiu ce zic băieţii lui John Chinezu, dar s-ar 
putea să greşească. 

— Ce zic băieţii? atacă Anna, fulgerându-l cu privirea. 

— Spun că Riley te-a părăsit. S-a îndrăgostit de fata lui 
Blandish. 


Anna sări în picioare. 

— Asta-i o minciună! Frankie mă iubeşte! Ştiu că e o 
minciună. 

— Sigur, sigur. S-ar putea să fie aşa cum spui, dar atunci unde 
e? De ce nu ia legătura cu tine? Când o să încaseze 
răscumpărarea, o să-ţi dea oare ceva din ea? Nu prea cred asta, 
nu-i aşa? 

Ea începu să facă ture în jurul biroului. Eddie îşi dădea seama 
că-i zdruncinase încrederea în Riley. 

— Fata aia a lui Blandish e o frumuseţe, continuă el. Ştii, s-ar 
putea ca lui Riley să-i fi venit idei în legătură cu ea. Nu sunt 
sigur că băieţii greşesc întru totul în legătură cu tine şi cu Riley. 
Cred că te-a dus cu zăhărelul. 

Ea îl înfruntă. 

— Taci! Frankie nu mi-ar face una ca asta. 

— Toţi spun aşa! 

Şi Eddie se duse să se uite pe fereastră. 

Îşi dădea seama că îi spusese destule. După o clipă, ea se 
apropie şi rămase lângă el. 

— Ce să fac? întrebă ea. N-am un franc. 

— Îţi împrumut eu ceva bani. Îmi placi, puişor. Cât vrei? 

— Nu iau bani de la tine. 

— Bine, cum vrei. De câte ori ai necazuri sau eşti falită, 
anunţă-mă. Pete o să-ţi spună cum să dai de mine. Trebuie să 
plec. Uită-l pe Frankie. Îţi pierzi vremea crezând că o să mai auzi 
de el. Când o să pună mâna pe banii de răscumpărare, o să aibă 
toate fetele pe care le vrea. Pe curând, scumpo! 

leşi din birou, lăsând-o pe Anna cu ochii scăldaţi în lacrimi, 
privind pe fereastră. 

Flynn se uită la ceas. 

— Încă cinci minute, îi spuse el lui Woppy, care ţinea în mână 
un automat Thompson. Sfinte Sisoe! Am să mă bucur al dracului 
când o să se termine asta. 

— Da! aprobă Woppy. Ma zice că e ceva sigur şi uşor şi ea ştie 
întotdeauna ce spune. 

— Atunci de ce dracu' te agiţi? se înfurie Flynn. 

Cei doi bărbaţi stăteau în Buick-ul tras la marginea şoselei la 
umbra unor tufişuri. De aici drumul se vedea foarte bine. 


— Nici tu nu eşti prea calm, spuse Woppy, scoțând o batistă 
murdară şi ştergându-şi faţa. Cât e ceasul? 

— Uf, tacă-ţi gura! mârâi Flynn. 

Ar fi vrut ca Eddie să fi venit cu el. Woppy îl călca pe nervi. 
Atunci când era cu Eddie, ştia întotdeauna că dacă intrau într-o 
belea s-ar fi descurcat bine, dar Woppy era prea agitat. Nu se 
putea controla când se întâmpla ceva neprevăzut. 

— Aud o maşină, spuse Woppy. 

Pe drum, în depărtare, se vedeau nişte faruri. 

— Vine! anunţă Flynn. 

Cobori din maşină, scoțând din buzunar o lanternă puternică. 

Automobilul care se apropia mergea cu viteză mare. Când fu 
cam la vreo trei sute de metri de Flynn, acesta aprinse lanterna. 

Cu inima bătându-i puternic, Woppy pândea, strângând 
automatul în mâini. „Dacă maşina e plină de copoi? Băieţii ăia 
nu fac niciodată nimic la întâmplare. Ar trece ca fulgerul, 
trăgând cu mitralierele.” 

Automobilul încetini. Flynn vedea acum că în maşină se afla 
doar şoferul. 

„Blandish a respectat întocmai ordinele”, se gândi el. 

Maşina trecu pe lângă el. Pe geam căzu un obiect, care se 
rostogoli pe şosea. Apoi automobilul îşi continuă drumul, 
dispărând în întuneric. 

Flynn îşi umflă obrajii. Alergă spre valiza albă şi-o ridică. 

Woppy lăsă jos automatul şi porni motorul. Flynn se aruncă în 
maşină. Aşeză valiza pe podea, între picioare. 

— S-o ştergem! spuse el. 

Woppy apăsă pe acceleraţie şi maşina se smuci înainte. Flynn 
întoarse capul şi privi îndelung prin geamul din spate. Goniseră 
vreo câţiva kilometri. Nu-i urmărea nici un automobil. 

— E-n regulă! zise Flynn. Să mergem acasă. 

Când intrară în salon, Ma, Slim, Eddie şi Doc îi aşteptau. Flynn 
aruncă valiza pe masă. 

— Ma, nici o încurcătură. A fost exact cum ai spus tu. 

Ma se ridică încet şi se apropie de masă. Deschise cele două 
închizători ale valizei. Ceilalţi se strânseră în jurul ei. Chiar şi 
Slim părea cam agitat. Ma ridică capacul. Toţi stăteau holbându- 
se la pachetele cu bancnote. Niciodată în viaţa lor nu văzuseră 
atâta bănet. 


— Măi băieţi! Nu e minunat? întrebă Eddie. Măi frate, măi 
frate! 

Slim se lăsă peste bani respirând greoi, cu gura deschisă. 

— E-n regulă! spuse Ma, încercând să vorbească calm. Un 
milion de dolari. În sfârşit! 

— Ma, hai să-i împărţim, zise Eddie. Mor de dorinţă să 
cheltuiesc ceva din partea mea. Haide! Cam cât o să fie? 

— Da, mormăi Woppy, care era atât de agitat încât nu putea 
sta o clipă locului. Cât o să capăt, Ma? 

Ma închise capacul valizei. Se uită la fiecare dintre ei, apoi se 
îndreptă greoaie spre fotoliul şi se trânti în el. 

— Ce te-a apucat? întrebă Eddie neliniştit. Să împărţim banii! 

— In cazul de faţă, fiecare dintre aceste bancnote are o serie, 
răspunse Ma. Pot paria că sticleţii au lista lor. Aceşti bani sunt ai 
dracu' de periculoşi, dinamită curată, ce mai! 

— Ce spui? interveni neliniştit Eddie. Nu-i putem folosi? 

— Sigur că poţi, dacă vrei să ajungi în camera de gazare. ţi 
spun eu că e curată sinucidere să-i cheltuieşti. 

— Atunci de ce dracu' i-am luat? mârâi Flynn. 

Ma spuse răguşit: 

— Liniştiţi-vă, băieţi! Am avut eu grijă şi de asta. O să ducem 
banii la Schulberg. El e de acord să-i păstreze mai mulţi ani, iar 
noi vom căpăta numai o jumătate de milion. O jumătate de 
milion de dolari care se pot folosi sunt mai buni decât un milion 
care nu se pot folosi. 

Slim scuipă deodată în cămin. 

— Vorbe! zise el cu dezgust. Numai de asta sunteţi în stare! 
Vorbe! 

Se duse către canapea şi se aşeză. Începu să citească pagina 
umoristică. 

— Ma, nu-i chiar aşa grozav, spuse Eddie. Mă aşteptam ca 
partea mea să fie de vreo două sute de mii. 

Ma râse: 

— Cred şi eu că te-aşteptai. 

— Atunci cât ni se cuvine? întrebă Woppy arătându-se 
nerăbdător. 

— Fiecare din voi o să capete trei sute de dolari şi nimic mai 
mult. 

— Glumeşti?! Trei sute de dolari? întrebă Eddie, înroşindu-se. 
Ce-i bătaia asta de joc? 


— Ăştia-s banii voştri de cheltuială. Fiecare are dreptul la o 
sută de mii de dolari, dar nu-i veţi primi pe toţi odată. Vă ştiu 
eu, băieţi! Dacă puneţi mâna pe bani, o faceţi lată şi într-o 
săptămână vă înhaţă copoii. N-o să puteţi rezista şi-o să 
aruncaţi cu bani în stânga şi-n dreapta. Aşa sunt prinşi fraierii. Ei 
nu pot rezista să nu arunce cu bani şi copoii ştiu asta. 

Arătă cu degetul către Eddie: 

— Ce poveste o să le îndrugi copoilor când or să te ia la 
întrebări de unde ai dintr-o dată aşa de mulţi gologani? Hai, dă-i 
drumul şi spune. g 

Eddie începu să vorbească, apoi se opri. Işi dădu seama 
repede că Ma avea dreptate. 

— Ma, ai dreptate. A naibii chestie! Credeam că o să fiu 
bogat. 

— Acum am să vă spun ce-o să se întâmple cu banii, continuă 
Ma. O să intrăm în afaceri. De ani de zile aştept să avemo 
afacere. Voi, băieţi, o să lucraţi pentru mine. Am să cumpăr 
clubul Paradise. E de vânzare. O să-l renovăm, aducem fete, 
muzică bună şi o să facem bani. Cu jumătate de milion o să fim 
în stare să transformăm spelunca aia într-un local select. Sunt 
sătulă să conduc o bandă mică. A venit şi timpul nostru; de- 
acum ne lansăm în afaceri. Ce ziceţi? 

Cei patru bărbaţi se destinseră. Slim era singurul care n- 
ascultase. Continua să citească pagina umoristică. 

Doc spuse: 

— Cu siguranţă că ai creier în capul ăla al tău. Eu sunt pentru. 

— Şi eu. E o idee colosală, spuse şi Eddie. 

— Şi eu, aprobă Flynn. 

— Ma, la club o să ai şi un restaurant, nu? întrebă Woppy. Am 
să pot găti eu? 

Ma rânji: 

— Poţi să găteşti, Woppy. Fiecare din noi o să încaseze o 
cincime din venitul clubului. Veţi avea cu toţii bani şi va exista 
oricând o explicaţie în legătură cu proveniența lor. 

— Stai o clipă, spuse Eddie. Să presupunem că totuşi copoii ar 
vrea să ştie cum am finanţat afacerea. Ce-o să se întâmple? 

— N-aveţi nici o grijă. Schulberg o să spună că mi-a 
împrumutat banii. Chestia asta face parte din înţelegerea mea 
cu el. 


— Ma, într-adevăr, te-ai gândit la toate, zise Eddie. Când 
începem? 

— Chiar acum. Cu cât mai repede, cu atât mai bine. Mâine o 
să cumpăr clubul. 

Flynn interveni: 

— Şi acum trebuie să scăpăm de fată. Ai vorbit cu Doc despre 
asta? Unde o s-o îngropăm? 

Atmosfera calmă se risipi. Ma înţepeni. Se făcu întâi albă la 
faţă, apoi roşie. Zâmbetul dispăru de pe faţa lui Doc. Arăta ca şi 
când ar fi fost gata să leşine. Slim lăsă să-i cadă ziarul şi se 
ridică pe jumătate, cu ochii galbeni lucind. 

— S-o îngropaţi? Ce înseamnă asta? Despre ce să vorbiţi cu 
Doc? întrebă Slim. 

Îşi legăna piciorul. 

— Despre nimic, zise Ma repede. 

Arăta ca şi când ar fi vrut să-l omoare pe Flynn. Eddie hotărî 
că venise timpul să dea cărţile pe faţă: 

— Chiar, ce-o să se întâmple cu fata, Ma? 

Ma ezită, dar îşi dădu seama că nu era momentul să dea 
înapoi. Fără să se uite la Slim, spuse: 

— Trebuie s-o lichidăm. Ştie prea multe. Când doarme... 


— Ma! 
Vocea lui Slim, ascuţită, subţire îi făcu pe toţi să se întoarcă 
spre el. li aruncă maică-sii nişte priviri ucigătoare; ochii lui 


galbeni scânteiau. 

— Ce este? întrebă bătrâna, simțind în inimă un fior de teamă. 

— Fata îmi aparţine, zise Slim încet şi clar. Nimeni n-o s-o 
atingă, fiindcă altfel o să aibă de-a face cu mine. Imi aparţine şi 
eu o păstrez. 

— Ascultă, Slim, nu fi nebun! zise Ma. Vorbea cu greutate. | se 
uscase gura: N-o putem ţine aici. E periculos. Trebuie să 
dispară. 

Brusc, Slim dădu cu piciorul într-un scaun care-i stătea în 
drum. In mână îi apăru cuțitul. Woppy şi Doc se retraseră în 
grabă de lângă Ma, lăsând-o faţă-n faţă cu Slim. Bătrâna 
încremeni, în timp ce Slim începu să se apropie încet de ea. 

— O să te socoteşti cu mine, spuse el cu răutate. Vrei să-ţi tai 
gâtul, vacă bătrână? Dacă te atingi de ea, dacă vă atingeţi de 
ea, vă tai în bucăţi! 

Mâna lui Eddie se îndreptă către revolver. Ma văzu mişcarea. 


— Lasă revolverul, porunci ea răguşit. 

Se gândea cu groază că Eddie o să-l împuşte pe fiu-său. 

Slim se întoarse spre Eddie, care se trase deoparte. 

— Mă auziţi? ţipă el. E a mea! Am s-o păstrez. Nimeni n-o s-o 
atingă! 

Se uită fix la fiecare dintre ei, apoi ieşi, trântind uşa. Urmă o 
pauză lungă. Ma se făcuse albă la faţă. Se târî spre fotoliul ei şi 
se aşeză. Dintr-o dată arăta bătrână. Eddie şi Flynn se uitară 
unul la altul. Eddie ridică din umeri şi se îndreptă spre uşă. Flynn 
îl urmă. 

Woppy, transpirat, stătea pe canapea şi se prefăcea că citeşte 
un ziar. Doc îşi turna ceva de băut. 

Tăcerea din cameră deveni chinuitoare. 

Slim se oprise în capul scărilor, ca să audă ce se întâmpla în 
cameră. Zâmbi în sinea lui. În sfârşit, îşi arătase puterea. Îi 
înspăimântase pe toţi. De acum încolo, o să capete în bandă 
locul care i se cuvenea. Ma trecea pe locul doi. Privi de-a lungul 
coridorului spre camera lui Miss Blandish. Era timpul să înceteze 
să mai stea noapte de noapte lângă ea. Trebuia să-i arate că el 
e stăpânul - nu numai al mamei lui, ci și al ei. 

Porni pe coridor cu ochii galbeni scânteind. După ce deschise 
uşa, scoase cheia din broască şi, intrând în cameră, încuie uşa la 
loc. 

In timp ce traversa camera, Miss Blandish îl urmărea, dându-şi 
seama de faptul că bărbatul căpătase încredere în el şi ghicind 
ce putea să însemne asta pentru ea. Închise ochii, 
cutremurându-se. 


CAPITOLUL III 
1 


Deasupra uşii cu geam mat era o firmă: 


DAVE FENNER 
Detectiv 


Literele negre erau proaspăt inscripţionate. Uşa dădea într-un 
mic birou, frumos mobilat, cu o maşină de scris, două fotolii, un 
covor persan de bună calitate. De-a lungul pereţilor erau rafturi 
înţesate cu cărţi de drept cumpărate de curând şi care nu 
fuseseră deschise până atunci. 

David Fenner, răsturnat într-un scaun, cu picioarele întinse pe 
birou, se uita fix, netulburat în tavan, cu aerul unui om care nu 
are nimic de făcut, deşi ar fi dispus de tot timpul necesar pentru 
a avea o activitate. 

Fenner era un bărbat masiv, de vreo treizeci şi trei de ani. 
Brunet, cu trăsături brute, dar atrăgător, avea o alură de 
luptător, de bărbat căruia îi place să facă tot ce-i trăsneşte prin 
cap şi care, în general, chiar făcea asta. 

In stânga biroului se afla o uşă care dădea în anticameră. 
Aceasta era împărţită în două de o bară de lemn: o parte era 
rezervată pentru clienţii care aşteptau, cealaltă fiind biroul 
Paulei Dolan, o fată frumoasă cu păr ondulat, negru ca pana 
corbului, cu ochi mari, albaştri şi cu o siluetă despre care Fenner 
spunea că era singurul lucru de valoare în noua lui afacere. 

Paula stătea în faţa unei maşini de scris, răsfoind paginile 
faimoasei reviste Love. Din când în când căsca şi se uita la 
ceasul de pe perete. Era trei şi douăzeci. Telefonul de pe biroul 
ei sună, făcând-o să tresară. Puse jos revista şi intră în celălalt 
birou. 

— Scumpo, ai ţigări? întrebă Fenner, încordându-şi muşchii şi 
mişcându-se pe scaun. Eu nu mai am nici una. 

— Mi-au rămas trei. Pot să-ţi dau două. 

Paula se duse în cabinetul ei şi, întorcându-se cu cele două 
ţigări, i le puse pe birou. 

— Foarte drăguţ din partea ta, spuse Fenner, aprinzându-şi 
una. Mersi. 


Trase adânc în piept, măsurând-o pe Paula din cap până-n 
picioare. 

— Arăţi bine astăzi. 

— Da, nu-i aşa?! zise Paula cu amărăciune. Se pare însă că 
asta nu ajută la nimic. 

— Cum te descurci? întrebă Fenner, schimbând repede vorba. 
Ai ceva de făcut? 

— Cât ai şi tu, răspunse Paula aşezându-se pe colţul biroului. 

Fenner rânji. 

— Atunci sigur te istoveşti muncind. Nu face nimic, se va ivi 
ceva! 

— Aşa spui mereu de o lună de zile. 

Părea neliniştită. 

— Dave, nu o mai putem duce aşa prea mult. Cei de la 
magazinul de mobilă au telefonat că, dacă până mâine nu 
plăteşti cea de-a treia rată, vor veni să ia mobila înapoi. 

Fenner îşi roti privirea prin cameră: 

— Nu mai spune! Doar nu-ţi închipui că cineva care-i în toate 
minţile ar veni să ia înapoi toate troacele astea? 

— Se pare că n-ai auzit ce ţi-am spus, continuă ea îngrijorată. 
Dacă până mâine nu achiţi cea de-a treia rată, le vor lua înapoi. 
Aşa că eu pe ce o să mă mai aşez? 

Fenner se prefăcu speriat: 

— N-o să ia şi asta, nu-i aşa? 

— Dave Fenner, nu poţi fi serios măcar câteva secunde? Dacă 
până mâine dimineaţă nu facem rost de 200 de dolari, va trebui 
să închidem şandramaua. 

Fenner oftă: 

— Bani! Câţi bani avem? 

— 10 dolari şi 15 centi. 

— Aşa mult?! Făcu un gest cu mâna: Da! Suntem bogaţi. E un 
tip vizavi care e plin de datorii la bancă. 

— Nu văd cum ne-ar îmbogăţi pe noi treaba asta. 

— Păi noi nu datorăm bani băncii. 

— Nu e vina ta. Te-ai străduit din greu să le fii dator, nu? 

— Bănuiesc că da. Fenner îşi clătina capul abătut: Nu cred că 
tipii ăia au încredere în mine. 

— Oh, nu! răspunse sarcastic Paula. Ei doresc numai să nu te 
pună în încurcătură. Îşi aranjă o buclă rebelă. Încep să cred că ai 
făcut o greşeală deschizând acest birou. Câştigai bine la 


Tribune. Niciodată n-am crezut că ideea asta a ta cu agenţia va 
da rezultate bune. 

Fenner se arătă indignat: 

— Ce drăguță eşti că-mi spui asta! Atunci de ce ţi-ai lăsat 
slujba şi ai venit să lucrezi pentru mine? Te-am avertizat că la 
început o să fie greu, dar nu ai lăsat nimic să te împiedice să mă 
urmezi. 

Paula îi zâmbi: 

— Poate pentru că te iubesc, spuse ea încet. 

Fenner mormăi: 

— Pentru Dumnezeu, nu începe iar. Am şi aşa destule pe cap. 
Scumpo, de ce nu eşti tu fată deşteaptă? Cu înfăţişarea şi 
silueta ta, poţi agăța un milionar. De ce îţi iroseşti timpul şi 
talentul cu o gloabă ca mine? Am să-ţi spun ceva: întotdeauna 
am să fiu pe zero cu banii. În familia mea chestia asta e o 
tradiţie. Bunicul meu a fost un falit. Tatăl meu a fost un cerşetor. 
Unchiul meu a fost un ratat, a înnebunit fiindcă n-a putut face 
rost de bani... 

— Dave, când ne căsătorim? 

— Îmi rămâne doar să-mi consult horoscopul, spuse grăbit 
Fenner. De ce nu pleci acasă? Dacă n-ai nimic de făcut, îţi vin fel 
de fel de idei ciudate. la-ţi liber o după-amiază. Spală-te şi tu pe 
cap sau fă altceva! 

Paula ridică resemnată din umeri. 

— De ce nu vorbeşti cu Ryskind? Te poate primi înapoi la ziar 
dacă-l rogi frumos. Dave, ai fost cel mai bun reporter criminalist. 
Trebuie să-ţi simtă lipsa. De ce nu discuţi cu el? 

Fenner clătină din cap: 

— Beleaua e că el nu vrea să vorbească cu mine. Înainte de-a 
pleca i-am spus în faţă că e un escroc cretin, cu inimă de piatră 
şi fără o fărâmă de creier. Mi-amintesc că i-am spus că, chiar 
dacă m-ar invita la căsătoria părinţilor lui, nu m-aş duce. 
Oricum, nu cred c-ar mai suporta să mă vadă. 

Soneria anunţă în anticameră un vizitator. 

— Cine crezi că ar putea fi? întrebă încruntându-se Fenner. 

— Probabil cei care ne vor închide telefonul, răspunse Paula. 
N-am plătit factura, ţi-aminteşti? 

— Ce nevoie avem noi de telefon? Nu suntem în relaţii bune 
cu nimeni din oraş, nu-i aşa? 

Paula ieşi în anticameră, închizând uşa după ea. 


Se întoarse peste câtva minute, cu chipul răvăşit. 

— Priveşte cine e aici! spuse ea punându-i pe birou o carte de 
vizită. 

Fenner citi numele, apoi se lăsă pe spate, privind-o mirat pe 
Paula. 

— John Blandish. În persoană?! 

— Vrea să te vadă. 

— Eşti sigură că e el şi nu altcineva? 

— Sunt sigură. 

— Bine, atunci ce mai aştepţi? Lasă-l să intre, iubito! Pofteşte- 
l! 

Paula se îndreptă spre uşă şi o deschise. 

— Domnul Fenner este liber acum, domnule Blandish. Intraţi, 
vă rog! 

Se dădu la o parte, făcându-i loc lui John Blandish să intre, 
apoi ea ieşi, lăsându-i singuri. 

Fenner se ridică în picioare. Îl surprinse faptul că Blandish nu 
era un bărbat ceva mai solid. Depăşind puţin înălţimea medie, 
milionarul părea firav pe lângă muşchiulosul Fenner. 

Ochii aspri, calculaţi şi atenţi, ca ai unui om care îşi croise 
drum până în vârful piramidei prin luptă, fără să ceară milă sau 
s-o acorde cuiva, dădeau chipului său o expresie de forţă şi de 
hotărâre. 

Blandish îl măsură pe Fenner în timp ce dădeau mâna. 

— Fenner, am o propunere pentru dumneata. Cred că eşti 
omul pe care-l caut. Am auzit că ai legături în lumea interlopă. 
Cred că singura modalitate de a-i aduce în faţa justiţiei pe 
oamenii care mi-au răpit fiica este să mă folosesc de ajutorul 
cuiva ca dumneata, care are acces în mediul în care se învârt 
bandiții. Ce zici de asta? 

— Cred că aveţi dreptate, răspunse Fenner, aşezându-se la 
birou. Teoria dumneavoastră e bună, însă fiica dumneavoastră a 
fost răpită acum trei luni de zile. În momentul de faţă, trebuie să 
se fi şters aproape toate urmele. 

— Îmi dau seama de asta, zise Blandish. 

Scoase un portţigaret din piele şi-şi luă o ţigară. 

— Înainte de a trimite banii răpitorilor, agenţii federali au avut 
toate şansele să-i găsească pe oamenii ăia. Ei bine, nu i-au 
găsit. Acum încerc şi eu. Am vorbit cu F.B.l.-ul şi cu poliţia. 
Căpitanul Brennan a fost cel care mi-a sugerat să iau legătura 


cu dumneata. Mi-a spus că, dacă te angajez, el ar coopera cu 
dumneata, dându-ţi toate informaţiile. Sunt gata să-ţi ofer şansa 
să-i găseşti pe aceşti oameni, dacă te interesează. Îţi dau 3.000 
de dolari chiar acum şi, dacă-i găseşti, vei primi 30.000 de 
dolari. Asta-i propunerea mea. Ce spui? 

Pentru o clipă Fenner rămase puţin ameţit, apoi îşi reveni şi 
dădu din cap: 

— Sigur că voi încerca, domnule Blandish, dar nu promit că 
voi şi reuşi. Cei de la F.B.I. sunt cei mai buni din lume. Dacă ei n- 
au putut să-i găsească pe bandiții ăia, probabil că nici eu n-o să 
fac mare brânză, dar o să încerc. 

— Cum propui să începem? 

— Intâmplător, la Tribune eu m-am ocupat de răpire. A fost 
ultima treabă pe care am făcut-o înainte de a părăsi ziarul. Am 
un dosar cu toate faptele. Vreau să-l studiez. M-a mirat un lucru 
care mi s-a părut ciudat. li cunoşteam personal pe Riley şi pe 
Bailey. l-am întâlnit pe când verificam diverse informaţii prin 
cârciumi şi cluburi. Erau o bandă mică. Ce m-a uimit a fost cum 
de au avut curajul să încerce o răpire. Şi, aparent, au avut. Asta 
nu înţeleg. Dacă i-aţi şti cum îi ştiu eu pe cei doi escroci, aţi 
simţi acelaşi lucru. Răpirea nu se număra printre învârtelile lor. 
Cel mult aspirau să dea o lovitură la o bancă mică. Şi totuşi au 
răpit-o pe fiica dumneavoastră. Apoi m-am întrebat cum s-au 
evaporat. Cum de nici una dintre bancnotele pe care le-aţi plătit 
ca răscumpărare n-a apărut încă? Din ce trăiesc aceşti bandiți 
dacă nu cheltuiesc răscumpărarea? Şi încă ceva: Riley avea o 
prietenă - Anna Borg. Agenţii federali au pierdut ore întregi 
anchetând-o, dar n-au scos nimic de la ea. Ştiu precis că Riley 
era nebun după ea şi totuşi a părăsit-o ca şi când n-ar fi existat 
niciodată în viaţa lui. Asta e alt lucru pe care nu-l înţeleg. 

Făcu o pauză, apoi continuă: 

— Am să merg să mă întâlnesc cu Brennan chiar acum, 
domnule Blandish. Am să mă uit prin dosar ca să fiu sigur că nu 
mi-a scăpat nimic din ceea ce ar putea reprezenta o pistă. În 
câteva zile voi putea să vă spun dacă sper sau nu să mai existe 
o şansă să-i găsesc pe aceşti oameni. Se uită cercetător la 
Blandish: Totuşi, nu mi-aţi cerut să vă găsesc fata. Credeţi câ...? 

Faţa lui Blandish se întunecă: 

— E moartă. Nu mă îndoiesc de asta. Nu pot să cred că se află 
în mâinile unor astfel de oameni şi încă trăieşte. Nu, e moartă. 


Scoase din buzunar un carnet de cecuri şi completă unul de 
3.000 de dolari pentru Fenner. 

— Atunci peste două zile aştept veşti de la dumneata? 

— Da. 

Fenner îl conduse pe Blandish până la uşă. 

— Pentru mine banii nu contează, spuse Blandish. Nu fac 
economie. Dă de veste prin lumea interlopă că, dacă ştiu ceva şi 
vorbesc, capătă bani. Sunt convins că e singura cale de a găsi 
vreun indiciu. 

— Lăsaţi pe mine. Am să încerc să nu vă dezamăgesc. 

După ce Blandish plecă, Paula năvăli în cameră. 

— Ce a vrut? întrebă ea îngrijorată. Ţi-a dat ceva de făcut? 

Fenner arătă cecul: 

— lubito, am dat de bani. Uită-te aici. 3.000 dolari! Suntem 
salvaţi în ultimul moment. Poţi să te linişteşti. Încă ai un scaun 
pe care poţi să-ţi aşezi fundul! 


2 

Căpitanul Charles Brennan de la Poliţia oraşului, un bărbat 
gras, roşu la faţă, cu ochi albaştri tăioşi şi păr blond, care albise 
pe la tâmple, se întinse să-i strângă mâna lui Fenner. 

— Nu mi-a trecut niciodată prin cap că o să vină ziua când o 
să mă bucur că văd un detectiv particular în biroul meu. Stai jos. 
Cum îţi merge? 

— Ar putea fi şi mai rău, zise Fenner aşezându-se. Deşi nu 
sunt omul care să se vaite. 

— Am fost surprins când am auzit că ai ajuns detectiv, spuse 
Brennan, aprinzându-şi o ţigară de foi. Ar fi trebuit să rămâi la 
ziar. Viaţa unui detectiv particular e o viaţă de câine. 

— Nu aspir să trăiesc la fel de bine ca un câine, răspunse 
Fenner bine dispus. Mulţumesc că m-ai recomandat lui Blandish. 

Brennan făcu un gest de nepăsare cu mâna: 

— Să rămână între noi doi: Blandish aproape m-a scos din 
minţi. Acum, cu ceva noroc, am şansa să te înnebunească şi pe 
tine, iar pe mine să mă lase în pace. 

Fenner asculta cu atenţie: 

— Ce vrei să spui? 

— Aşteaptă, continuă Brennan cu o plăcere parcă bolnavă. 
Blandish nu m-a lăsat în pace o secundă de când blestemata lui 
de fiică a fost răpită. Pentru că nu am găsit fata, a trebuit să-i 


sugerez să te angajeze pe tine. Dimineaţa, la prânz şi seara 
venea la birou sau mă căuta la telefon: „Când o să-i găsiţi pe 
indivizii care mi-au răpit fiica?” Am auzit asta de o mie de ori, nu 
o dată. Când am să mor, cuvintele acestea vor fi găsite scrise pe 
ficatul meu. 

— Eşti drăguţ, vorbi cu amărăciune Fenner. Şi eu care 
credeam că ai vrut să-mi faci un serviciu! 

— Nu sunt chiar bunul samaritean. Îţi spun sigur un lucru: ai 
tot atâtea şanse să-i găseşti pe indivizii ăia cât ai ca să câştigi 
un concurs de frumuseţe. 

Fenner se făcu că n-aude: 

— Trebuie să fie pe undeva. 

— Sigur, sunt ei pe undeva. Pot fi în Mexic, Canada, în rai sau 
în iad. Timp de trei luni poliţiştii din toată lumea i-au căutat şi nu 
i-au găsit. Dar sunt de acord cu tine că trebuie să fie pe undeva. 

— Ce zici de fată? Crezi că e moartă? 

— Hm! Trebuie s-o fi omorât. De ce ar lăsa-o în viaţă? Pentru 
ei constituie doar un pericol. Nu m-ar mira s-o fi lichidat atunci 
când l-au ucis pe MacGowan, dar nu-mi dau seama unde au 
îngropat-o. 

— Ce s-a-ntâmplat cu Anna Borg? întrebă Fenner. Ce s-a ales 
de ea? 

— E încă pe aici. Un băiat de-al meu o urmăreşte de peste 
două luni, dar e curată pierdere de vreme. Acum are un nou 
prieten. Cred că a obosit aşteptând ca Riley să se arate. Are un 
număr la Paradise Club. 

— Cine-i noul prieten? 

— Eddie Schultz. 

Fenner se încruntă şi apoi pocni din degete. 

— ÎI ştiu, e unul din banda Grisson. Înalt, solid, bine ca animal. 

— Ăla e. Banda Grisson a preluat Paradise Club, o speluncă de 
mâna a treia condusă de un italian: Toni Rocco. L-au plătit ca să 
renunţe, au băgat bani în speluncă şi acum e într-adevăr un 
club. 

Fenner se arătă interesat şi întrebă: 

— De unde au avut bani? Banda Grisson nu prea avea bani, 
nu-i aşa? 

— Am controlat asta, spuse Brennan, arătând că e informat. 
Abe Schulberg finanţează clubul. Are o înţelegere cu Ma Grisson. 
Ea administrează clubul şi-i dă lui cincizeci la sută. 


Fenner îşi pierdu interesul. Îşi aprinse o ţigară, lăsându-se în 
scaun. 

— Aşa-i că informaţia nu s-a verificat? 

— Aşa e! Al naibii! Timpul şi banii risipiţi pe povestea asta mi- 
au dat coşmaruri. De când am început treaba, n-am înaintat nici 
măcar un pas. 

Fenner se strâmbă. Perspectiva de a obţine cei 30.000 de 
dolari era din ce în ce mai îndepărtată. Se ridică. Pe 
neaşteptate, îi veni o idee: 

— Din ce trăia Anna Borg când era cu Riley? întrebă el. 

— Avea un număr de dans cu evantaiul la Cosmos Club, cu 
succes mai ales la fraieri, dar Riley o ţinea. 

— Cosmos Club? Fenner căzu îndată pe gânduri. Se uită la 
ceas. Bine! Ţi-am răpit din timp, căpitane. Dacă aflu ceva, am să 
te anunţ! 

— N-ai să reuşeşti, spuse rânjind Brennan. Nu vei descoperi 
nimic. 

Fenner, cufundat în gânduri, se întoarse la birou. Deşi era 
trecut de şase, o găsi pe Paula aşteptându-l. 

— Încă mai eşti aici? o întrebă el intrând în birou. N-ai casă? 

— Mi-a fost frică să plec, gândindu-mă ca nu cumva în lipsa 
mea să mai apară vreun milionar, răspunse Paula cu ochii ei 
mari, albaştri larg deschişi. Oh! Dave! M-am gândit deja cum o 
să cheltuim banii ăia când o să-i primim. 

— În acest vis al tău este şi un cuvânt practic: când. 

Fenner intră în birou, urmat de Paula. 

— Dacă tot stai la birou, scumpo, fă-te măcar utilă. 
Cercetează dosarele cu afaceri murdare şi vezi dacă găseşti 
ceva despre Pete Cosmos. 

Cât timp fusese ziarist, Fenner strânsese sistematic orice 
informaţie în legătură cu activitatea gangsterilor mai mari sau 
mai mici din oraş. Adunase un mare număr de date, pe care le 
folosea adesea pentru a-i convinge pe borfaşi să-i dea vreo 
informaţie. 

După cinci minute, Paula se reîntoarse în birou cu o mapă 
plină cu tăieturi din ziare. 

— Dave, nu ştiu ce cauţi, dar aici e tot ce avem despre 
Cosmos. 


— Mulţumesc, iubito. Acum şterge-o acasă! Am de lucru. Îţi 
surâde ideea să cinezi astă-seară cu mine pentru a sărbători 
faptul că suntem pe cale să ne îmbogăţim? 

Paula fu plăcut surprinsă. 

— Sigur! Voi purta rochia cea nouă. Să mergem la 
Champagne Room. N-am fost niciodată acolo. Am auzit că e 
grozav. 

— Cel mai grozav lucru de-acolo e nota de plată. Poate c-o să 
ne ducem acolo după ce o să punem mâna pe cei 30.000 de 
dolari, dar nu înainte. 

— Atunci ce zici de Astor? Se spune că e cel mai convenabil 
din oraş. 

— Nu fi naivă, scumpo. Nu se spune şi cât costă de fapt, nu? 

Fenner o luă de mijloc. 

— Îți spun eu unde o să mergem: la Cosmos Club. O să 
combinăm afacerile cu plăcerea. 

Paula se strâmbă de parcă ar fi muşcat dintr-o lămâie. 

— Cosmos Club? Localul ăsta e o speluncă şi pe deasupra 
mâncarea e otravă curată. 

— Scumpo, şterge-o, am de lucru. La 8 şi jumătate vin să te 
iau de acasă. 

Fenner o învârti, îi dădu o palmă peste fund, după care o 
împinse repede spre uşă. 

Se aşeză la birou şi începu să citească tăieturile din ziare 
aduse de Paula. După vreo jumătate de oră, vorbi la telefon, 
apoi puse dosarul cu tăieturi în fişet, stinse lumina din birou, 
încuie uşa şi cobori la maşină. 

Se îndreptă spre apartamentul lui de două camere, unde făcu 
un duş şi îmbrăcă un costum închis. Işi verifică revolverul de 
calibru 38 şi-l aşeză în tocul prins de umăr. 

O găsi pe Paula aşteptându-l cu nerăbdare. Unul din lucrurile 
importante pe care Paula le învățase din proprie experienţă era 
că nu trebuie să-i faci pe bărbaţi să aştepte. Arăta foarte 
atrăgătoare în rochia neagră, înveselită de o garoafă roşie. 
Croiala rochiei îi punea în valoare silueta, care îi atrase privirea 
lui Fenner. 

— Ce mă deranjează pe mine, spuse Paula în timp ce se urca 
în maşină, arătându-şi picioarele în ciorapi de nailon, este că 
întotdeauna trebuie să-mi cumpăr singură floarea. In ziua în 
care ai să mi-o cumperi tu, am să leşin. 


— Fetiţo, nu mai visa la chestia asta, zise rânjind Fenner. N-o 
să m-apuc niciodată să fac chestii din astea, n-avea nici o grijă! 

Intrară în trafic. 

— Am aflat ceva despre Pete. Sfinte Sisoe! Ce surpriză o să 
aibă când o să încep să-i vorbesc! 

Paula se uită la el: 

— Sper că o să şi mâncăm la un moment dat. Vă şi văd pe 
tine şi pe grăsanul ăla stând faţă-n faţă, uitându-vă cu furie unul 
la altul şi scrâşnind din dinţi, în timp ce eu voi muri de foame. 

— Bine, iubito, o să mâncăm întâi, răspunse Fenner 
mângâind-o pe genunchi. 

Ea îi dădu mâna deoparte cu hotărâre. 

— Genunchii ăştia sunt rezervaţi viitorului meu soţ. Poţi să 
optezi pentru acest statut dacă vrei, dar trebuie s-o faci în scris. 

Fenner râse. Îi plăcea să iasă cu Paula. Se simțeau bine 
împreună. 

Când sosiră la Cosmos Club, localul era plin, dar maftre 
d'hôtel, un italian pricăjit, cu ochi mici, le găsi o masă. 

Fenner privi în jur şi ajunse la concluzia că era o speluncă 
destul de ordinară. Nu mai fusese pe acolo de vreo şase luni şi, 
între timp, localul se schimbase în rău. 

— Încântătoare morgă, spuse Paula, rotindu-şi privirea prin 
sală. Nu-mi pot imagina pe cineva venind aici decât dacă e prea 
sărac să se ducă în altă parte. i 

Fenner se prefăcu că n-aude. Studia meniul. li era foame. Un 
chelner jegos aştepta să ia comanda. 

După o lungă discuţie, hotărâră să ia pepene galben la gheaţă 
şi rață cu măsline. 

— Cel puțin o să putem mânca măslinele, spuse Paula. Nici 
chiar bucătarul de la Cosmos Club nu poate strica măslinele. 

Fenner râse: 

— Aşteaptă şi-ai să vezi. Pariez că or să fie tot atât de fragede 
ca mingile de golf. 

Dar când fură serviţi, nici unul n-avu motiv să se plângă. 
Mâncarea nu era formidabilă, dar cel puţin o puteau înghiţi. 

Între cele două feluri, au dansat. Paula încercă să fie 
romantică, dar Fenner, intenţionat, o călcă pe picioare. De 
aceea, dansul n-a fost prea reuşit. 

În timp ce ea alegea desertul, Fenner se ridică şi împinse 
scaunul. 


— Scumpo, a venit rândul afacerilor. Mă duc să discut cu Pete. 
Mănâncă în continuare! Nu lipsesc mult! 

Paula îi zâmbi, dar ochii îi luceau furioși. 

— Dave, vezi-ţi de treabă. Nu-mi duce grija! Am o groază de 
lucruri de vorbit cu mine însămi. Te aştept, în speranţa că n-o să 
te mai văd! 

— Dacă n-am fi într-un loc public, mârâi înţepat Fenner, te-aş 
pune în genunchi şi te-aş bate la fund. 

— Încântător gând, spuse Paula, împingându-l. Aleargă şi 
vorbeşte cu tipul ăla. Sper să te scuipe în ochi. 

Rânjind, Fenner îşi croi drum spre biroul lui Pete. Nu se obosi 
să bată. Intră de-a dreptul şi trânti uşa după el. Pete făcea 
socoteli într-un registru. Ridică privirea speriat. Când văzu cine 
e, se încruntă. 

— Cine ţi-a dat voie să dai buzna aici? atacă el. Ce doreşti? 

— Salut, grasule, zise Fenner, apropiindu-se şi aşezându-se pe 
colţul biroului. Nu ne-am văzut de mult. 

— Ce vrei? întrebă iar Pete, fulgerându-l cu privirea pe 
Fenner. 

— L-ai văzut de curând pe Harry Levane? 

Pete încremeni. 

— Nu şi nici nu vreau. De ce? 

— Tocmai am vorbit cu el. Pete, eşti în mare bucluc. 

Fenner dădu din cap cu amărăciune. 

— Harry mi-a povestit despre fata pe care ai luat-o cu tine 
vara trecută la Miami. Era minoră, Pete! Mă uimeşti! Poţi să 
capeţi doi anişori dacă-mi scapă această mică indiscreţie! 

Pete arăta de parcă îi vârâse cineva un ac în fund. 

— E o minciună! ţipă el, alb la faţă. Nu ştiu despre ce 
vorbeşti! 

Fenner îi zâmbi cu milă. 

— Pete, nu fi prost. Harry te-a văzut cu ea. Nu te iartă că l-ai 
băgat la închisoare trei ani pentru furtul bijuteriilor Clifford. Arde 
de dorinţa de a te scoate din circulaţie. 

Pe faţa lui Pete apărură broboane de sudoare. 

— Secătura, am să-l omor! Nu poate să dovedească nimic! 

— Poate. El ştie unde se află fata şi a vorbit cu ea. E gata să 
facă o plângere. 

— Şi unde-i fata? întrebă Pete cu o voce răguşită. O să discut 
eu cu ea. Aranjez eu. Unde e? 


— Eu ştiu unde se află. Ştiu unde se află şi Harry. Te va costa, 
Pete, dar ce înseamnă banii? Nu-ţi spun decât dacă ajungem la 
o înţelegere. Vreau o informaţie. Îţi dau ceea ce vrei tu dacă îmi 
dai în schimb ceea ce vreau eu. 

Pete îi aruncă o privire furioasă. 

— Ce vrei în schimb? 

— Nimic, Pete, doar o mică informaţie. Ţi-o aminteşti pe Anna 
Borg? 

Pete se arătă surprins. 

— Da, ce-i cu ea? 

— A lucrat aici? 

— Da. 

— A lăsat să se înţeleagă că ştie unde era ascuns Riley? 

— Nu ştia. Pot să jur. 

— A pomenit de Riley? 

— Am să-ţi spun şi asta! Tot timpul îl înjura şi-l blestema. 

— Cum l-a întâlnit pe Schultz? 

Pete ezită: 

— Îmi spui în schimb cum să iau legătura cu pramatia aia 
mică şi cu Harry? 

— Da, îţi promit. 

— La câteva zile după răpire, Schultz a venit aici. Voia să ştie 
cum poate lua legătura cu Anna. Zicea că Ma Grisson doreşte să 
vorbească cu fata. Când i-am spus că era urmărită de copoi, m-a 
obligat s-o sun şi s-o chem aici în birou. N-am fost de faţă când 
s-au întâlnit, dar după câteva zile, Anna nu mai lucra pentru 
mine. Mi-a spus că i s-a oferit o slujbă mai bună. Când banda 
Grisson a cumpărat Paradise Club, ea a început să lucreze acolo. 
Eddie şi ea trăiesc împreună. 

— Ce treabă avea Ma Grisson cu fata? întrebă Fenner. 

Pete dădu din umeri. 

— Habar n-am. 

Fenner se ridică. Se aplecă peste birou şi mâzgăli pe un petic 
de hârtie două adrese. 

— lată adresele. Eu aş lua legătura urgent cu ăştia doi. Harry 
arde de nerăbdare să te vadă la zdup. O să te coste o groază de 
parale să-i închizi gura. 

Pe când Pete punea mâna pe telefon, Fenner se îndrepta spre 
restaurant. 


O găsi pe Paula discutând aprins cu un gigolo, un bărbat 
frumos, subţire, care se aplecase spre ea, privindu-i plin de 
interes decolteul. 

Fenner îi dădu un ghiont zdravăn. 

— În regulă, amice. Întinde-o! 

Bărbatul se uită rapid la umerii masivi ai lui Fenner şi la mutra 
lui de bătăuş şi se grăbi să bată în retragere. 

— Nu-ţi fă probleme cu maimuța asta, îi zise Paula. Alungă-l! 
O lovitură bine plasată în maxilar şi l-ai aranjat! 

Insă bărbatul era deja pe la jumătatea sălii. 

— lubito, mă uimeşte compania pe care ţi-ai ales-o, îi spuse 
Fenner, zâmbindu-i. 

Paula se lăsă pe spate şi-i zâmbi şi ea. 

— Prietenul tău drag te-a scuipat în ochi? 

— Nu, dar asta nu înseamnă că n-ar fi vrut. Să mergem, 
scumpo! Vreau să mă culc. 

Ea se interesă: 

— Singur? 

— Hm! Singur, răspunse Fenner, conducând-o către ieşirea 
din restaurant. Mâine am nevoie să fiu în cea mai bună formă. 
Mă duc s-o văd pe Anna Borg şi, după câte am auzit, face cât 
zece. 

Paula se urcă în maşină şi-şi aranjă rochia. 

— Nu e dansatoarea aia cu evantaiul? 

— Ba da, răspunse Fenner şi rânji. Nu-ţi mai fă atâtea griji. N- 
am de gând să fiu unul dintre admiratorii ei numai pentru că 
dansează cu un evantai într-un club! 

Căpitanul de poliţie Brennan avusese dreptate când îl 
informase pe Fenner că banda Grisson preluase Paradise Club, 
dar greşise când spusese că banda îi plătise proprietarului, Toni 
Rocco, ca să se retragă. Rocco fusese înlăturat fără milă. 

Ma Grisson, Eddie şi Flynn îi făcuseră o vizită lui Rocco şi-i 
explicaseră de ce era mai sănătos să le cedeze clubul şi să 
accepte oferta lor generoasă: unu la sută din profit. 

Cândva Rocco fusese un jocheu bun. Era un bărbat foarte mic 
de statură, pe care îl înfricoşa prezenţa masivă şi amenințătoare 
a lui Ma. Deşi nu scotea mulţi bani cu clubul pe care-l 
cumpărase din economiile făcute din ceea ce câştiga la cursele 


de cai, se mândrea cu el. Să renunţe la club însemna să renunţe 
la ce-i era mai drag pe lume, dar, fiind destul de deştept, îşi 
dădu seama că, dacă nu renunţa, n-o mai ducea prea mult şi 
Rocco nu era încă pregătit să moară. 

Ma nu înţelegea de ce să cumpere cu bani gheaţă clubul când 
ştia că poate să-l obţină pe gratis. Deşi acum avea o jumătate 
de milion de dolari bani de cheltuială, transformările pe care 
intenţiona să le facă: mobilierul, oglinzile, iluminatul, aranjarea 
bucătăriei costau o groază de bani. li spusese lui Rocco că unu 
la sută din câştig era onorabil şi cinstit şi nici nu luă în seamă 
mârâielile lui că ar fi fost ceva mai acceptabil să primească cinci 
la sută. 

— Pune-ţi mintea la contribuție, prietene, spuse «ea, 
zâmbindu-i cu rânjetul ei de lupoaică. Unu la sută e mai bine 
decât nimic. Sunt câţiva haidamaci care au pus ochii pe clubul 
ăsta de mai multă vreme. În curând te vor obliga să le dai bani 
ca să te „protejeze”. Odată ce ai acceptat să le plăteşti, te vor 
aduce la sapă de lemn. Dacă nu plăteşti, unul din ei o să pună 
aici o bombă; însă, dacă preluăm noi clubul, or să dea bir cu 
fugiţii. Ei ştiu că nu e bine să ne supere. 

Rocco înţelese că nu e vorba de nici o bandă, însă era sigur 
că, dacă nu renunţă la club, unul din membrii bandei i-ar 
„planta” lui o bombă. 

Astfel, cu o umilinţă prefăcută, semnă cedarea drepturilor 
sale asupra clubului. Contractul de asociere, întocmit de 
avocatul lui Ma, era un document complicat în care se spuneau 
multe şi care de fapt nu însemna nimic. Rocco n-avea nici măcar 
dreptul să controleze registrele. Toate drepturile pe care le mai 
avea erau socotite drept favoruri care i se făceau. Avu vaga 
impresie că nici nu merita să vină să-şi încaseze partea lui din 
profit. 

Ma Grisson era foarte mulţumită de tranzacţie, însă n-ar mai fi 
fost aşa mulţumită dacă ar fi ştiut că Rocco îşi făgăduise că, 
până la urmă, o să-şi regleze conturile cu banda Grisson. Mai 
devreme sau mai târziu, îşi spusese el, trebuia să se ivească o 
şansă şi, când se va ivi, bătrâna lupoaică o să regrete că s-a 
purtat aşa cu el. 

Din cauza staturii sale mărunte şi blândeţii aparente, nimeni, 
şi cu atât mai puţin Ma Grisson, nu-şi dădea seama ce duşman 
periculos putea fi Rocco. 


Sub trăsăturile sale ascuţite, sub faţa întunecată de italian se 
ascundea o mentalitate de om viclean, înrăit, nemilos. 

Rocco îşi găsise singur o slujbă, casier al unei firme cam 
dubioase, care se ocupa cu administrarea unor imobile. Nu-i 
plăcea treaba asta, dar acum, când pierduse clubul, trebuia să- 
şi câştige cumva existenţa. Când străbătea străzile şi intra în 
case mizere, urcând scară după scară până când îl lăsau 
picioarele, se gândea mereu la banda Grisson. Odată şi odată, 
îşi tot promitea el, o să-i „aranjeze”, şi, când o să se întâmple 
asta, „aranjaţi” or să rămână. 

Ma Grisson alesese Paradise Club nu numai fiindcă putuse să-l 
obţină pe gratis, dar şi pentru că îi convenea amplasarea lui. 

Casa cu două etaje se afla în apropierea unei artere 
importante, într-o curte mică, fiind aşezată între un depozit şi o 
fabrică de ceasuri. Ambele clădiri erau goale de la ora 6 seara 
până la 8 dimineaţa. 

Clădirea clubului era situată în aşa fel încât, chiar în 
eventualitatea unui raid al poliţiei, portarul avea destul timp să 
dea alarma. Practic, era imposibil să fie înconjurat. Printre 
primele lucruri comandate de Ma a fost o uşă din oţel, groasă de 
aproximativ 7 centimetri, cu o ferestruică din geam incasabil. 
Această uşă fusese instalată la intrare, în locul vechii uşi. Toate 
ferestrele clădirii fuseseră prevăzute cu obloane de oţel care se 
închideau la apăsarea unui buton de pe biroul lui Ma. 

Intr-un interval uimitor de scurt, Ma transformă clubul într-o 
adevărată fortăreață. Construi o scară secretă care ducea de la 
etajul clubului în subsolul depozitului. Fără ca proprietarii 
depozitului să ştie, membrii bandei puteau intra şi ieşi în acest 
fel din club fără să fie văzuţi. 

Clubul fusese amenajat în interior de un decorator deştept, 

care-i costase scump. 
__ Holul fusese decorat în alb şi auriu, cu oglinzi colorate în roz. 
In dreapta se afla restaurantul şi ringul de dans, concepute ca o 
imensă peşteră cu stalactite care atârnau din tavan, cu 
separeuri de jur-împrejur pentru cei mai importanţi clienţi care 
doreau să vadă ringul fără ca ei să fie zăriţi. Încăperea era 
luminată cu tuburi de neon verzui care dădeau o lumină 
fantomatică, creând o atmosferă stranie, ireală. 

In partea opusă intrării în restaurant, apărată de o altă uşă de 
oţel de 7,5 centimetri grosime, se afla sala de joc cu mese 


pentru ruletă şi bacara. Sala de joc dădea în biroul lui Ma şi într- 
o cameră pe care o foloseau membrii bandei când îşi primeau 
prietenii apropiaţi. 

Sus erau amenajate camere pentru clienţii cu bani care 
doreau să se distreze cu fete fără să părăsească clubul. La 
capătul coridorului era o uşă încuiată care ducea în 
apartamentul lui Miss Blandish. 

Două luni după ce Ma Grisson preluase clubul de la Rocco, îl 
redeschise şi acesta deveni imediat un local la modă. 

Restaurantul-peşteră era cel mai fierbinte subiect despre care 
se discuta în oraş. Era de bonton să devii membru al clubului şi 
aici Ma îşi dovedi calităţile de lider. Anunţă în presă că numărul 
membrilor se limitează strict la 300. Inscrierea costa trei sute de 
dolari. Fu o adevărată avalanşă de cereri. La o săptămână după 
deschidere, dacă ar fi vrut, clubul ar fi putut avea peste 5.000 
de membri. Rezistând tentaţiei şi presiunii din partea celorlalţi 
membri ai bandei, care susțineau că trebuie să-i stoarcă de bani 
pe fraieri, Ma selectă doar 300 dintre toate cererile primite, 
atentă să aleagă numai cele mai influente şi bogate persoane 
din înalta societate a Kansas-ului. 

— În felul ăsta, comunică ea bandei, o să avem clasă. Ştiu eu 
ce fac. Nu vreau aici o gloată de scandalagii care să-mi dea 
bătaie de cap. Aşteptaţi şi veţi vedea că localul o să ajungă cel 
mai bun din oraş. 

Flynn şi Woppy se simțeau intimidaţi de grandoarea clubului. 
Woppy se temea să intre în bucătăria unde tronau trei bucătari- 
şefi, furaţi de la cele mai bune hoteluri din oraş. Visul lui de a 
deveni bucătar-şef se spulberă văzându-i pe aceşti trei experţi 
cu bonetele şi reţetele lor infailibile. 

Doc Williams era încântat de club. Putea să se îmbrace în 
smoching, să stea la bar şi să se poarte cu clienţii ca o gazdă 
binevoitoare, bând de fericire noapte de noapte. 

Şi Eddie era mulţumit de club. El supraveghea sala de joc, în 
timp ce Flynn stătea cu ochii pe restaurant. Ma îşi făcea rareori 
apariţia. Rămânea în biroul ei, ocupându-se de aprovizionare, 
registre şi bani. 

Singurul dintre membrii bandei care era mai mult absent era 
Slim. Continua să se târască pe acolo arătând jegos, 
dezordonat. Tot mai purta costumul negru, soios, pe care-l avea 
de câţiva ani. Se ţinea departe de activitatea clubului şi-şi 


petrecea cea mai mare parte din timp cu Miss Blandish. 
Insistase ca Miss Blandish să aibă nu numai un dormitor, ci şi un 
salon. Ma îi făcuse pe voie. 

Prezenţa fetei o neliniştea. Era perfect conştientă de riscul 
care-i păştea pe toţi dacă ţineau fata acolo. Miss Blandish era 
singura dovadă că banda Grisson o răpise. Dacă poliţia o găsea 
acolo, se risipeau toate speranţele lui Ma, toate planurile ei de 
viitor. Spera ca în scurtă vreme Slim să se plictisească de fată. 
Când se va întâmpla asta, Ma avea să se descotorosească de 
ea. 

În timp ce Fenner şi Paula se îndreptau spre casă, Paradise 
Club de-abia se trezea la viaţă. 

Maisey, garderobiera, primea pălării, etole şi haine de la 
clienţii care soseau în valuri. Maisey, angajată de Ma pentru 
silueta ei, era o fetişcană blondă, de o frumuseţe lipsită de 
personalitate, mereu cu ochii după bani, care se arăta foarte 
docilă cu bărbaţii care o pipăiau. 

Uniforma ei era formată dintr-o jachetă stacojie, foarte 
cambrată pe talie, un pantalon scurt din satin alb, iar în 
picioarele-i lungi şi apetisante avea ciorapi negri de plasă. Pe 
cap bereta albă era trasă ştrengăreşte pe-o parte. 

Maisey avea două misiuni: trebuia să aibă grijă de garderobă 
şi să fie atentă ca nici o persoană străină să nu urce la etaj. 

Avu mult de lucru preţ de câteva minute, apoi, pentru că nu 
mai sosea nici un client, urmă un moment de răgaz şi loja 
rămase o clipă goală. 

Îl văzu pe Slim intrând cu un pachet învelit în hârtie cafenie. 
Slim îi dădea lui Maisey fiori. Se grăbi să-i întoarcă spatele, 
prefăcându-se că aranjează paltoanele şi blănurile, evitând 
astfel să-l privească. 

Slim urcă scările şi traversă coridorul, îndreptându-se către 
apartamentul lui Miss Blandish. Se opri în faţa uşii privind în 
urmă, apoi scoase o cheie, descuie uşa şi intră într-un salon 
mare, aerisit. 

De fiecare dată când intra în cameră, îi plăcea şi mai mult. 
Niciodată nu văzuse o cameră atât de frumoasă. Decorată în 
nuanţe de gri şi bleu, fusese mobilată cu fotolii din piele gri, cu 
un covor bleu şi cu un televizor mare. Pentru el era cea mai 
plăcută cameră din lume. Un singur lucru îi lipsea - ferestrele; 


însă până şi Slim îşi dădea seama că ar fi periculos să ţină fata 
într-o încăpere cu ferestre. 

Se îndreptă spre dormitor şi se opri în prag. Dormitorul, 
decorat în alb şi roz, îi plăcea la fel de mult ca salonul. Un pat 
mare, dublu, cu tăblia capitonată, domina încăperea. La capătul 
patului se afla un alt televizor. Pe Slim îl pasiona privitul la 
televizor. Nu obosea niciodată să se uite la filmele de pe micul 
ecran. Miss Blandish stătea în faţa măsuţei de toaletă. Purta un 
capot roz care era deschis în partea de jos şi-i arăta picioarele 
lungi, frumoase. În picioarele goale avea papuci tot roz. Îşi făcea 
plictisită unghiile şi, deşi îl auzise pe Slim intrând, nu-şi ridică 
ochii. 

— Bună, o salută Slim. Ţi-am adus un cadou. 

Se apropie de ea. 

— Eşti norocoasă. Mie nu-mi face nimeni cadouri. 

Miss Blandish puse pila jos şi-şi lăsă mâinile să-i cadă în poală. 
Arăta ca şi când ar fi fost hipnotizată, ceea ce îl enerva în 
permanenţă pe Slim. 

— Costă o groază de bani, spuse Slim, observând-o de 
aproape ca să vadă dacă-l ascultă. Dar acum banii nu înseamnă 
nimic pentru mine. Pot să-ţi cumpăr orice îmi trăsneşte prin cap. 
Am toţi banii din lume. Ascultă, ce crezi că e? 

Aşeză pachetul în faţa ei, dar Miss Blandish nici nu se uită la 
el. Bombănind, Slim o ciupi de braţ cu mâna lui rece şi umedă. 
Ea nu se mişcă. Se strâmbă doar şi închise ochii. 

— Trezeşte-te! ţipă furios Slim. Ce-i cu tine? Hai, desfă 
pachetul! 

Fata, care era drogată, făcu o încercare timidă să dezlege 
sfoara, dar Slim, văzându-i neîndemânarea, îi smulse pachetul. 

— Lasă-mă pe mine! Îmi place să desfac pachete, începu să 
dezlege sfoara. Ai văzut-o astăzi pe Ma? 

— Nu. Miss Blandish vorbea şovăitor. N-am văzut-o. 

— Nu te place. Vrea să scape de tine. Dacă nu eram eu, acum 
zăceai pe fundul vreunui râu. Nici nu ştii ce bine o duci. Când 
eram copil, am văzut cum au scos din râu cadavrul unei femei. 
Era toată umflată. Unul din copoi a vomitat. Eu nu. Voiam s-o 
văd, dar ei m-au dat la o parte. Avea părul tău. 

Îşi pierdu brusc răbdarea şi, scoțând cuțitul, tăie sfoara, 
rupând hârtia. 


— E un tablou. E frumos. Când l-am văzut, m-am gândit la 
tine. 

Slim examină zâmbind mica pictură în ulei. Tabloul era 
abstract, în culori tari, violente. 

— Îţi place? 

Aruncă tabloul spre Miss Blandish, care se uită la el fără să-l 
vadă, iar apoi îşi întoarse privirea în altă parte. 

Se aşternu o tăcere lungă, timp în care Slim o privea fix pe 
fată. Se gândea câteodată că ar fi dorit ca această fată să nu fie 
numai o marionetă. Acum, după trei luni, timp în care-i făcuse 
tot ce-i trecea prin mintea lui perversă, lipsa ei de rezistenţă, 
datorată drogurilor, începuse să-l plictisească. l-ar fi plăcut să i 
se împotrivească. Ar fi vrut ca ea să lupte împotriva lui, pentru 
ca el să-şi poată scoate astfel la iveală cruzimea. 

— Nu-ţi place? întrebă el, fulgerând-o cu privirea. A costat o 
groază de parale. Spune odată ceva, ce dracu'?! Nu sta şi te 
holba aşa ca un manechin. Zi ceva! 

Miss Blandish se înfioră. Se ridică şi se apropie de pat. Se 
trânti pe el, acoperindu-şi faţa cu mâinile. 

Slim se uită la pictură. Brusc nu-i mai plăcu. 

— A costat o sută de dolari, vorbi el cu un aer vicios. Crezi că- 
mi pasă? Dacă nu-ţi place, spune aşa! Pot să-ţi cumpăr altceva. 

Sfâşie brusc pânza cu cuțitul, ciopârţind-o şi despicându-i 
rama, în timp ce dădea drumul unui val de înjurături murdare. 

— Acum n-o mai ai! urlă el, azvârlind bucăţile de tablou prin 
cameră. Sunt prea bun pentru tine. Trebuie să suferi! Oamenii 
care n-au suferit niciodată nu ştiu să preţuiască nimic. 

Se ridică şi se apropie de ea. 

— Trebuie să suferi! 

Miss Blandish zăcea liniştită cu ochii închişi. Arăta ca şi când 
ar fi fost moartă. 

Slim se aplecă spre ea. O înţepă cu vârful cuţitului în gât. 

— Te-aş putea omori, mârâi el. Auzi? Te-aş putea omori! 

Ea deschise ochii şi-l privi. Când o înţepase cu cuțitul, pe gâtul 
ei alb apăruse o pată de sânge. Pupilele ei mărite, uimite, îi 
făcură silă. Se retrase. Se amăgea singur, ea nu-i aparţinea, se 
gândea el. Ea nu mai era nimic. Doar un cadavru. Se gândi la Ma 
şi Doc. Ei erau de vină. Pipăi cuțitul. l-au stricat plăcerea. Au 
transformat visul lui desprins parcă dintr-o minunată carte cu 
poze într-un coşmar, într-un cadavru fără viaţă. 


Vorbind singur, se îndreptă spre salon. Deschise televizorul. 
După câteva clipe, privea concentrat o scenă în care un bărbat 
şi o femeie se îmbrăţişau cu pasiune. 

Printre clienţii care năvăliseră în valuri în holul clubului se afla 
şi un bărbat scund, îndesat, purtând un smoching care nu-i 
venea prea bine. 

Eddie, postat la garderobă, îl privi suspicios. Se gândea că 
arată ca un copoi şi, îndată ce individul intră în restaurant, Eddie 
cobori până la portar, un vlăjgan a cărui sarcină era să-i dea 
afară pe oaspeţii nepoftiţi. 

— Cine era individul ăla? întrebă Eddie. Arată ca un copoi. 

— A mai fost pe aici, răspunse portarul. Mr. Williams l-a adus. 
Mr. Williams a spus că, dacă tipul vine singur, putem să-i dăm 
drumul înăuntru. 

Harry Williams era unul dintre clienţii care cheltuiau cel mai 
mult atunci când veneau la club. Totuşi, Eddie hotărî că ar fi mai 
bine să-i spună şi lui Ma despre asta. 

O găsi în biroul ei, ocupată ca de obicei cu o groază de hârtii. 

— Ce este? întrebă ea. Am treabă. 

— Tocmai a intrat un individ care pare a fi copoi, zise Eddie. A 
semnat Jay Doyle. Portarul spune că a mai fost aici ca invitat al 
lui Harry Williams. 

— Nu-mi spune mie, spune-le băieţilor, zise ea furioasă. Nu 
mai fi aşa de neajutorat! Ştii ce ai de făcut. Asigură-te că nu 
intră în sala de joc sau sus. 

Eddie cobori în grabă spre restaurant. Intră în sală tocmai 
când şeful orchestrei prezenta primul număr de cabaret. 

Îl văzu pe Doyle stând singur într-un colţ întunecos. Nu-l găsi 
pe Flynn, aşa că se hotări să-l supravegheze chiar el pe Doyle. 

— Ei bine, domnilor, zise şeful orchestrei, acesta e momentul 
pe care-l aşteptaţi cu toţii. Încă o dată domnişoara Anna Borg vă 
va prezenta unul din celebrele ei numere, aş putea spune mai 
curând unul din „pasionantele” ei numere. Vă rog, aplauze 
pentru domnişoara Borg! 

În timp ce publicul începu să aplaude, bateristul bătu puternic 
în tobe şi luminile se stinseră. O pată albă de lumină fu 
proiectată în mijlocul ringului de dans. Din întuneric apăru Anna. 

Eddie rânji. Desigur, fusese şmecher când o agăţase pe Anna. 
Avusese multă bătaie de cap cu ea dădăcind-o, până când o 


învățase să-şi facă numărul, dar acum era răsplătit. Până şi Ma 
recunoştea că Anna era marea atracţie a clubului. 

Anna se îndreptă spre lumina orbitoare. Purta o rochie de 
lame auriu, cu un fermoar lung în faţă. Orchestra începuse 
melodia veche Nu pot să nu-l iubesc pe acest bărbat. Vocea 
Annei era aspră şi puternică. În timp ce cânta, ea trăgea încet în 
jos fermoarul, apoi, brusc, se dezbrăcă de rochie, aruncând-o şi 
făcându-i cu ochiul unui băiat de serviciu care se holba la ea. 
Continua să cânte, purtând acum doar un sutien alb şi un slip. 
Clienţilor nu le păsa de cântecul ei. li priveau cu lăcomie 
unduirile trupului. La sfârşitul primei strofe, îşi scoase sutienul. 
La sfârşitul celei de a doua - slipul. Purtând numai un cordon, 
începu să se plimbe în jurul meselor, în timp ce reflectorul o 
urmărea. 

„E formidabilă”, se gândea Eddie, uitându-se cum saluta 
publicul şi făcea bezele la sfârşitul cântecului. Avea mare succes 
la public. Îşi puse rochia şi luminile se aprinseră. _ 

Eddie se uită spre locul unde stătuse Doyle. Incremeni. 
Profitând de întuneric, acesta dispăruse. 

Când auzi soneria de la uşă, Fenner tocmai îşi bea cafeaua de 
dimineaţă. Întrebându-se cine putea să fie la ora aceea, se 
îndreptă spre uşă. 

Un bărbat scund, bine legat, îi zâmbea vesel. 

— Sunt Jay Doyle, se recomandă el. De la Poliţia oraşului. E 
cumva prea devreme? 

— Intră. Tocmai îmi beam cafeaua, răspunse Fenner. 

— Căpitanul mi-a zis să-ţi fac o vizită, vorbi Doyle, aruncându- 
şi pălăria pe un scaun şi aşezându-se. M-a informat că lucrezi 
acum pentru Blandish. 

Fenner îi turnă şi lui o cafea. 

— Într-adevăr. Zahăr? 

— Nu, mulţumesc. 

Doyle îşi aprinse o ţigară: 

— De vreo două luni o urmăresc pe madam Borg. Nu e 
imposibil ca Riley să ia până la urmă legătura cu ea, însă 
căpitanul socoteşte că mi-am pierdut vremea. Astfel că de azi 
eu am terminat. Ţi-am adus copii ale rapoartelor mele zilnice. 


Nu cred că o să găseşti ceva care să te intereseze, dar nu se 
ştie niciodată. 

Scoase din buzunar un plic gros şi i-l dădu lui Fenner. 

— Am de gând să mă duc s-o văd în dimineaţa asta, spuse 
Fenner. E singura mea legătură cu Riley. Nu pot să credcă a 
abandonat-o. Bănuiesc că trebuie să-i fi spus ceva înainte de a 
se da la fund. 

— Îţi pierzi vremea degeaba, zise Doyle. Am reţinut-o şi am 
interogat-o ore în şir. Riley într-adevăr a părăsit-o. O dovedeşte 
faptul că e cu Eddie Schultz. Nu s-ar fi uitat la Schultz dacă ar fi 
crezut că mai sunt şanse să-l ajute pe Riley să toace banii plătiţi 
de Blandish drept răscumpărare. 

— Bine, mă duc să discut cu ea. Pot să fac măcar atât. 

— Ai grijă! Asigură-te că Schultz nu e acolo când te duci în 
vizită la ea. Individul e periculos. 

— O să fiu cu ochii-n patru. 

— Noaptea trecută am fost la Paradise Club, continuă Doyle. 
M-am gândit că, înainte să renunţ s-o urmăresc pe tipă, artrebui 
să văd cum dansează. E ceva! Bănuiesc că n-o să stea prea mult 
cu Schultz. Are destul talent ca să apară pe Broadway. 

— Mă uimeşte faptul că o bandă amărâtă ca aceea a lui Ma 
Grisson a putut deschide un club. Schulberg trebuie să fi găsit 
dintr-o dată o groază de bani. 

— Da. Ştiam clubul de pe timpul când proprietarul era Rocco. 
Să-l vezi acum şi să-i vezi şi pe bandiții ăştia: toţi poartă 
smoching, cu excepţia lui Slim, care e la fel ca-ntotdeauna. 

Fenner se strâmbă: 

— Dacă cineva e oribil, în mod sigur el e acela. 

— Hm! Doyle zâmbi trist. Azi-noapte m-a speriat aşa de tare, 
că era să-mi dau duhul. În timp ce Borg îşi făcea numărul, m-am 
gândit că n-ar fi rău să arunc o privire mai amănunţită prin club. 
Momentul potrivit s-a ivit când s-au stins luminile. Voiam să 
cercetez etajul. Jos, în hol, se afla fata de la garderobă, care are 
grijă să nu intre persoane străine, dar am avut puţin noroc. 
Tocmai veniseră doi tipi şi-i dădeau pălăriile. Unul dintre ei a 
răsturnat cutia în care fata îşi ţine banii. Monedele s-au 
rostogolit în spatele tejghelei. Aşa că, în timp ce ea şi cu cei doi 
bărbaţi căutau banii, eu m-am strecurat pe scări. Sunt şapte 
camere sus, dintre care şase dormitoare. Uşa de la capătul 
coridorului este prevăzută cu o încuietoare şi cu un zăvor, ceea 


ce mi s-a părut ciudat. De ce e nevoie de un zăvor pe dinafară? 
Din cameră se auzea un televizor. Uşa era încuiată pe 
dinăuntru. N-am avut vreme să mă uit mai bine în jur, pentru că 
numărul domnişoarei Borg se terminase. Abia ajunsesem în 
capătul scărilor, când am auzit în spatele meu un zgomot. M-am 
întors şi am privit. Uşa încuiată era acum deschisă. În pragul ei 
stătea Slim Grisson. Avea în mână un cuţit. Când l-am văzut, mi- 
a crescut tensiunea. N-am mai stat acolo. Am coborât câte trei 
trepte odată. Fata de la garderobă s-a holbat la mine de parcă 
ar fi văzut o fantomă. Nu m-am oprit. Când să ajung la ieşire, 
am auzit un strigăt. Schultz alerga după mine. Vlăjganul de la 
uşa de la intrare a încercat să mă prindă, dar i-am tras una, am 
deschis uşa şi am fugit ca să scap cu viaţă. Schultz m-a urmărit 
până la strada principală. Apoi s-a întors. 

— Mi-ar fi plăcut că te văd cum fugeai, zise Fenner cu un 
zâmbet. Se pare că Ma Grisson ar avea acolo sus un bordel. l-ai 
spus lui Brennan? 

— Sigur, însă nu putem face nimic, fiindcă aproape toţi 
membrii clubului sunt granguri mari, cu influenţă. Niciodată n-o 
să primim mandat să intrăm acolo. Pe lângă asta, localul e ca o 
fortăreață. Uşa de la intrare e din oţel, iar ferestrele sunt 
acoperite cu obloane tot de oţel. 

— Ai vreo idee ce se întâmplă în camera încuiată? 

— Nu. Pot să fac presupuneri, la fel ca tine. 

— Unde o pot găsi pe Borg? 

— Ea şi cu Schultz stau într-un apartament aflat la ultimul etaj 
de la Malvern Court. Dar ai grijă. Nu te duce când Schultz e pe 
aproape. 

După ce Doyle plecă, Fenner petrecu vreo oră citind 
rapoartele pe care i le adusese. Nu află prea multe, în afară de 
faptul că Schultz părăsea întotdeauna apartamentul pe la ora 
unsprezece ca să se ducă la club. Anna pleca şi ea pe la ora unu 
ca să ia masa tot acolo. 

Fenner o sună pe Paula la birou: 

— Am să vin la birou după amiază. Mă duc să discut cu Borg. 
Ceva mesaje? 

— Te-a căutat domnul Blandish. Voia noutăţi. 

— O să-i telefonez de aici. Altceva? 


— O doamnă bătrână, grasă, voia să-i găseşti câinele, 
răspunse chicotind Paula. l-am spus că ai alergie la câini. E 
adevărat, nu? 

— Posibil. Avea ceva bani? 

— Bineînţeles că nu. 

Urmă o pauză, apoi Paula continuă: 

— AŞ dori să ai alergie şi la dansatoarele nostime. 

— După ce vorbesc cu asta, s-ar putea să am, răspunse 
Fenner şi închise. 

Îl sună pe Blandish. 

— Încă mai cred că am putea afla ceva de la Anna Borg, îi zise 
el lui Blandish, când acesta veni la telefon. Totul depinde de 
cum o abordez. Poliţia a stors-o destul şi n-a scos nimic de la ea. 
Mă duc să văd dacă obţin informaţii dându-i bani. Mi-aţi spus că 
banii nu contează. E încă valabil? 

— Sigur, răspunse Blandish. Cum ai de gând să procedezi? 

— Mă gândeam să-i spun că aţi putea s-o ajutaţi să ajungă pe 
Broadway dacă ne furnizează vreo informaţie care să ne 
conducă la Riley. Asta s-ar putea s-o intereseze. 

— Încearcă, spuse Blandish. 

— Am să vă sun când mă întorc, şi Fenner închise telefonul. 

Eddie Schultz se trezi tresărind dintr-un somn greu. Soarele 
pătrundea printre jaluzele şi el clipi, înjură, apoi se uită la ceas. 
Era zece dimineaţa. 

Anna dormea lângă el. Sforăia uşor şi Eddie o privi încruntat. 

Se ridică din pat şi-şi căută ţigările. II durea capul şi se simţea 
îngrozitor. Aprinse o ţigară, apoi se duse în salon. Işi pregăti un 
whisky mare şi-l dădu peste cap. 

Alcoolul parcă-i explodă în stomac. Gemu şi, când băutura îşi 
făcu efectul asupra întregului său sistem nervos obosit, se simţi 
mai bine. Mintea lui adormită, abrutizată de băutură, începu să 
lucreze. 

Îşi aminti de copoiul din noaptea trecută. Ma aproape că a 
explodat când Slim a coborât şi i-a spus că tipul fusese sus. 
Eddie se strâmbă. Ma, desigur, avusese dreptate. El fusese 
neatent, dar, din fericire, copoiul nu a descoperit nimic. 

Slim era cel care a făcut gălăgie. Trăise un moment de 
groază, pentru că era aproape sigur că Slim fusese gata să-l 


omoare. Dacă n-ar fi fost Ma acolo, cu siguranţă că Slim l-ar fi 
înjunghiat cu blestematul ăla de cuţit. Amintindu-şi scena, Eddie 
simţi o sudoare rece. 

In orice caz, greşeala fusese a lui Ma. Dacă e atât de tembelă 
şi-l lasă pe nebunul de fi-su s-o ţină acolo pe fata lui Blandish, 
tot ea trebuie să-şi asume şi răspunderea dacă lucrurile merg 
prost! 

Se întoarse în dormitor. 

Anna se trezise. Aruncase cearşaful de pe ea. Zăcea pe spate, 
uitându-se în tavan. Avea pe ea o cămaşă de noapte străvezie, 
din nylon. 

— Acum nu eşti pe scenă, mârâi Eddie, în drum spre baie. 
Acoperă-te! Eşti indecentă. 

Zece minute mai târziu, spălat şi ras, ieşi din baie. Anna încă 
lenevea în pat, uitându-se tot în tavan. 

— N-ai putea să-mi faci o cafea în loc să joci rolul femeii care 
parcă tocmai a scăpat dintr-o cârciumă şi care e hipnotizată? 
mormăi Eddie. 

— Fă-ţi şi singur! Ce, eşti chiar aşa de neajutorat? 

Anna se ridică brusc: 

— Eddie, sunt sătulă de viaţa asta. Am suportat destul. 

— Acum începem iar. Cu două luni în urmă îţi ascundeai 
talentul în dosul unor pene mâncate de molii şi câştigai câţiva 
dolari. Am aranjat să lucrezi în cel mai bun club din oraş. Câştigi 
o sută cincizeci de dolari pe săptămână şi tot nu eşti mulţumită. 
Ce vrei? Mai mulţi bani? 

— Vreau să ajung cineva. 

Cobori din pat şi intră în baie. 

Eddie ridică din umeri, se duse în bucătărie şi făcu cafeaua. 
Aduse cafeaua în salon. Veni şi Anna. Se îmbrăcase cu un halat 
şi-şi aranjase părul. Văzu sticla de whisky pe care Eddie uitase s- 
o pună înapoi în bar. 

— Nu poţi rezista nici zece minute fără să tragi la măsea? se 
răţoi ea. Ce, vrei să ajungi un alcoolic? 

— Gura! mârâi Eddie. 

Işi băură cafeaua într-o tăcere morocănoasă. 

— Dacă aş putea găsi pe cineva să mă finanţeze, aş pleca din 
spelunca aia, spuse brusc Anna. 

— Dacă aş putea găsi pe cineva să mă finanţeze, aş face 
acelaşi lucru, răspunse sarcastic Eddie. Nu-mi tot bate toba cu 


blestematul tău de talent. De ce nu vrei să te trezeşti? Eşti doar 
o dansatoare de duzină. Vezi că începi să nu mai încapi în 
chiloţi! 

Anna împinse ceaşca de cafea: 

— Voi, bărbaţii, sunteţi toţi la fel, vorbi ea amar. Frankie era 
tot aşa. Pe toţi vă interesează numai corpul meu şi cum arăt. Nu 
vă interesează ceea ce sunt eu de fapt. 

Eddie scrâşni: 

— Dacă prăjitura este bună, de ce ne-am întreba din ce e 
făcută? 

— Eddie, presupune însă că aş fi fost urâtă. Te-ai fi uitat la 
mine? Cu siguranţă că nu, deşi aş fi fost tot eu. 

— Of! Pentru numele lui Dumnezeu! Nu încetezi? Mă doare 
capul al dracului de tare. Nu eşti urâtă, aşa că ce mai vrei? 

— Mă înspăimântă faptul că încep să îmbătrânesc. Aş vrea să 
ajung cineva, înainte să se întâmple asta. Vreau să fiu cineva. 
Vreau să fiu o stea şi nu o fată de duzină care face striptease 
într-un club de mâna a doua. 

— Vrei să termini cu prostiile astea? o imploră Eddie. Mă 
deprimă. Ai ajuns foarte bine. Nu te poţi mulţumi cu atât? 

— Ce se întâmplă la etajul clubului? întrebă brusc Anna. 

Eddie înlemni, uitându-se tăios la ea. 

— Nimic. Ce vrei să zici? 

— Oh, cu siguranţă că e ceva putred acolo. Doar nu sunt 
chioară. Am impresia că Slim are acolo sus o fată. Eddie, cine e? 

— Eşti ţicnită! ţipă Eddie furios. Pe Slim nu-l interesează 
fetele. 

— l-am văzut şi pe Doc şi pe Ma urcând în camera aceea. Ce 
se întâmplă acolo? 

— Nimic! Gura! o repezi Eddie. 

— Se vede că mi-a lipsit o doagă din moment ce am ales să 
trăiesc cu tine, spuse supărată Anna. Aud de la tine doar: 
„Gura!” 

— Vorbeşti prostii şi asta ar trebui să te aştepţi să auzi. 

Intră în dormitor. Era timpul să se ducă la club. Se îmbrăcă. 

Anna veni după el. 

— Câtă vreme ai să mai fii înhăitat cu banda Grisson? îl atacă 
ea. Cât timp ai să mai fii sclavul căţelei ăleia bătrâne? 


— Nu începe cu chestia asta, urlă Eddie, chinuindu-se să-şi 
pună haina. Acum plec. Îmi ajunge ce am înghiţit de la tine pe 
ziua de azi. 

Anna zâmbi dispreţuitor: 

— Secătură! Ce-oi fi văzut eu la tine?! Aleargă, gigolo. Du-te, 
să-i lingi pantofii! 

— Să nu zici că n-ai nici o vină, ţipă Eddie. Ţi-am ascultat 
destul prostiile. O să vezi tu cine e stăpân aici. 

Se repezi la ea. O înşfăcă, o izbi peste faţă, trântind-o pe pat. 
Imobilizând-o, îi smulse halatul şi începu s-o lovească cu putere. 

Împingându-l, dând din picioare, Anna urla din toate puterile. 
Eddie continuă să o lovească până când începu să-l doară 
palmele şi vecinii de apartament începură să bată în pereţi. 

Eddie părăsi apartamentul trântind uşa şi lăsând-o pe Anna 
zvârcolindu-se în pat şi urlând. 

Aflându-se în maşină vizavi de clădire, Fenner îl văzu pe Eddie 
ieşind cu faţa întunecată de furie. Îl urmări cu privirea cum se 
urcă în Buick şi pleacă. 

Fenner ieşi din maşină, intră în clădire şi luă liftul până la 
ultimul etaj. 

Înainte de a suna, îşi verifică revolverul ca să fie sigur că era 
pregătit în cazul în care ar fi avut nevoie de el, apoi apăsă pe 
sonerie. 

După câteva minute de aşteptare, apăsă iar. Nici un răspuns. 
Fenner se încruntă. Era sigur că fata se afla înăuntru. De ce nu 
răspundea? Apăsă din nou, mai mult. După vreo câteva minute, 
uşa se deschise larg. 

Anna, cu o faţă schimonosită de durere şi furie, cu părul în 
dezordine, îl fulgeră cu privirea. 

— Ce crezi că e aici - brigada de pompieri? ţipă ea. Du-te 
dracului de aici! 

încercă stă trântească uşa, dar Fenner o ţinea întredeschisă 
cu piciorul. 

— Domnişoara Borg? 

— Nu vreau să văd pe nimeni! Şterge-o! 

— Sunt de la Agenţia Spewack, Anderson şi Hart, minţi 
Fenner. Sigur nu doriţi să mă vedeţi? 

Renumele impresarilor de pe Broadway o făcu pe Anna să 
stea pe loc. ÎI privi fix. 

— Glumeşti? întrebă ea neîncrezătoare. 


— De ce aş face glume cu dumneavoastră? întrebă amabil 
Fenner. Spewack v-a văzut aseară numărul. l-a spus lui 
Anderson şi, dacă Hart e în termeni buni cu Anderson, poţi paria 
oricât că Anderson i-a şi vorbit lui Hart despre asta. Domnişoară 
Borg, am o propunere pentru dumneavoastră. 

— Dacă e o glumă..., începu Anna, apoi se opri. „Dacă ar fi 
adevărat! Spewack, Anderson şi Hart să se intereseze de 
mine!”, se gândea Anna. 

— Dacă nu vrei să discuţi, nu face nimic, spuse Fenner 
retrăgându-se. Dar dă-mi voie să-ţi spun, fetiţo, că cele 800 de 
pipiţe care fac striptease în oraşul ăsta ar da orice să li se facă o 
astfel de propunere. 

Anna nu mai ezită. Deschise uşa. 

— Bine, intră. 

Îl conduse în salon. 

„AŞ putea să-l omor pe Eddie!”, reflectă Anna. Deja se gândea 
la pagubele pe care acesta i le pricinuise: „Dacă Spewack, 
Anderson şi Hart ar fi vrut s-o vadă? Dacă tipul ăsta voia s-o suie 
într-un taxi şi să meargă în oraş să-i vadă numărul? Cum ar fi 
arătat cu vânătăile pe care le avea?” 

— Domnişoară Borg, te-ar interesa să lucrezi la New York? o 
întrebă Fenner, alegând cel mai confortabil fotoliu şi aşezându- 
se. Sau trebuie să rămâi aici? 

Ochii Annei se deschiseră largi. 

— New York? Oh! Aş fi fericită. Nu, nimic nu mă ţine aici. 

— Nu ai contract cu Paradise Club? 

— E numai un aranjament încheiat cu ei, care se prelungeşte 
de la o săptămână la alta. 

— Asta-i bine. Stai jos, domnişoară Borg, calmează-te. Am să- 
ti povestesc un basm modern. 

Distrată, Anna se aşeză, dar se ridică imediat cu o grimasă de 
durere. 

— Te-ai aşezat pe o pioneză sau ce? întrebă Fenner cu 
interes. 

— Îmi face bine la siluetă să stau în picioare, răspunse Anna, 
zâmbind forţat. În meseria mea trebuie să arăt bine. 

— Relaxează-te, fetiţo, o să am eu grijă de silueta ta. O să fie 
o plăcere. 

— Acum ascultă, stimabile, dacă e o glumă..., zise Anna. 


— Nu e o glumă, domnişoară Borg, o întrerupse Fenner 
amabil. Avem un client care are mai mulţi bani decât minte. 
Vrea să finanţeze un spectacol pe Broadway. Asta îţi arată cât e 
de nebun, dar de ce să-l descurajăm? Are libretul, muzica şi 
acum vrea o stea. Insistă să folosim talente locale. A făcut avere 
în Kansas City şi este un sentimental. Vrea ca o fată de aici să 
aibă şansa să devină o stea. N-am găsit încă pe nimeni mai 
potrivit ca dumneata. Accepţi şansa asta? 

Anna făcu ochii mari de uimire: 

— Dacă vreau? Crezi într-adevăr că voi ajunge o stea pe 
Broadway? 

— Depinde numai de dumneata. Tot ce are de făcut Spewack 
e să-l cheme pe clientul nostru, să-i spună de dumneata şi totul 
va fi în regulă. 

— Oh! E prea frumos ca să fie adevărat! 

— Nu ţi-am spus că e un basm modern? întrebă Fenner 
încetişor. Un an pe Broadway, apoi la Hollywood. Te aşteaptă o 
carieră fulminantă. 

— Când o să semnez contractul? întrebă Arma, gândindu-se 
că şi-ar putea împacheta îndată lucrurile şi că l-ar părăsi pe 
Eddie. Când îl voi întâlni pe domnul Spewack sau cine-o fi? 

— Contractul va fi gata de semnat la prânz. Mâine pe vremea 
asta o să cinezi cu domnul Spewack la New York. 

— Eşti sigur că, într-adevăr, clientul vostru mă vrea pe mine? 
întrebă Anna, dintr-odată nervoasă. N-ai spus că domnul 
Spewack trebuie să dea mai întâi un telefon? 

— Sunt bucuros că ai adus în discuţie acest subiect, zise 
Fenner, aprinzându-şi o ţigară. Asta-i problema. Inainte de a 
vorbi cu clientul nostru, există o mică chestiune pe care trebuie 
s-o clarificăm. Domnişoară Borg, dumneata eşti pe placul 
nostru, însă, sincer vorbind, nu ne prea plac prietenii dumitale. 

Anna încremeni. 

— Ce vreţi să spuneţi? 

— Ei bine, tipii cu care ai de-a face nu sunt tocmai crema 
societăţii, nu? la-l ca exemplu pe Eddie Schultz. Domnişoară 
Borg, toţi ochii o să fie pe dumneata îndată ce se va afla că vei 
fi vedeta acestui spectacol. Trebuie să ne asigurăm că vei avea 
parte de publicitate favorabilă. 

Anna începu să se îngrijoreze. 


— Nu am legături aşa strânse cu prietenii mei. Odată ce ajung 
pe Broadway, nici prin gând nu mi-ar trece să păstrez legătura 
cu ei. 

— Bine, e drăguţ să ştim asta, dar cu puţin în urmă erai 
încurcată cu faimosul Riley şi dispariţia lui e acum la ordinea 
zilei. Presa va face legătura, fără doar şi poate, între dumneata 
şi el. Întregul spectacol ar putea fi ratat dacă această ştire ar 
apărea pe prima pagină a ziarelor. 

Brusc, Annei îi veni rău de supărare. 

— ÎI cunosc foarte puţin pe Riley. L-am întâlnit din întâmplare. 
Aşa e viaţa: pur şi simplu, se întâmplă să întâlneşti diverse 
persoane. 

— Ascultă, domnişoară Borg, fii sinceră cu mine. Nu 
„întâlneşti” numai din întâmplare oameni aşa cum l-ai „întâlnit” 
dumneata pe Riley. A trebuit să mă interesez în legătură cu 
dumneata. Să nu-ţi închipui că-mi place să-mi bag nasul în 
treburile altora, dar dacă vrem să te transformăm într-o vedetă, 
nu ne putem permite ca lumea să bârfească pe seama dumitale. 
Ştiu că îl cunoşteai pe Riley îndeaproape. 

Anna făcu un gest de disperare. 

— Atunci de ce ai mai venit aici, ca să-mi faci iluzii? Am ştiut 
că e o glumă! Am ştiut că e prea frumos ca să fie adevărat! 

— Ei! făcu Fenner. Nu te necăji. Totdeauna există o rezolvare 
pentru orice problemă, dacă se fac eforturi pentru a se găsi o 
soluţie. Acum, domnişoară Borg, ascultă. Nu putem ascunde 
faptul că ai avut legături cu borfaşii. E imposibil. Aşadar, ce vom 
face? Trebuie să folosim faptele în avantajul şi nu în 
dezavantajul dumitale. Se spune că toată lumea apreciază un 
om care iubeşte. Şi am să-ţi spun pe cine mai preferă publicul, 
mai mult chiar decât pe îndrăgostiţi: oamenii îi simpatizează pe 
cei care se pocăiesc. Aşa vei fi dumneata. O să servim presei o 
poveste lacrimogenă. O să spunem că ai pornit de la nimic, că 
te-ai îndrăgostit de Riley fără să ştii că e un bandit, că, 
disperată, când ai descoperit cine era el de fapt, ai încercat să-l 
faci să meargă pe drumul cel drept, că ţi-ai pierdut orice 
încredere în el când a răpit-o pe Miss Blandish. Pricepi? Din 
momentul în care Riley a ieşit din viaţa dumitale, te-ai străduit 
să te smulgi din mediul ăsta sordid, dar a apărut Eddie Schultz. 
Te-a forţat să trăieşti cu el. Apoi s-a ivit şansa să apari pe 
Broadway. Te-ai agăţat de ea cu amândouă mâinile. Bandiţii din 


Kansas City ţin de trecut. Acum eşti o persoană care s-a 
îndreptat. 

Anna se gândi că toate astea nu sună foarte convingător. 

— Crezi că vor crede toate chestiile astea? întrebă ea cu 
îndoială. 

— Dacă nu vor crede, eşti pierdută, fetiţo, spuse Fenner 
clătinând din cap. 

Anna se sprijini de cămin. Ar fi vrut să se poată aşeza. Simţea 
un gol în stomac. Era sigură acum că oferta de a apărea pe 
Broadway nu se mai putea concretiza. 

— Cum ai să-i faci să creadă asta? întrebă ea. Ziariştii! Cât îi 
urăsc! Spionează şi-şi bagă nasul unde nu le fierbe oala, te 
urmăresc şi nu te lasă în pace atunci când cred că poţi 
reprezenta un nou subiect! Puțin le pasă blestemaţilor cât te 
rănesc, cât rău îţi fac, cât te fac să suferi ca să-şi scrie articolul. 
Mama lor, îi urăsc pe toţi! 

Fenner se gândi că nu era momentul să-i spună că şi el a fost 
cândva ziarist. Probabil că l-ar fi împuşcat. 

— Îţi spun eu cum îi convingem: ar putea scrie altceva! Ai 
trona pe prima pagină a ziarelor din toată ţara. 

— Despre ce vorbeşti? îl repezi ea. 

— Ascultă, presupune că, datorită dumitale, poliţiştii ar găsi-o 
pe fata lui Blandish. Imaginează-ţi cum ar fi! Gândeşte-te la tot 
ce înseamnă asta: interviuri la televiziune, fotografia dumitale în 
toate ziarele, Blandish ţi-ar plăti recompensa şi numele dumitale 
ar sta scris pe Broadway cu litere de neon de un metru. 

— Eşti beat? îl bruftului Anna, faţa ei devenind brusc aspră. 
Nu ştiu nimic despre fata lui Blandish. Ce-i cu tine? 

— ÎI cunoşti pe Riley. Din tot ce ştii, trebuie să fie ceva ce-ar 
ajuta poliţia să-l găsească. 

Ochii Annei se întunecară, se înrăiră. 

— Hm! S-ar putea ca Frankie să mă fi părăsit, dar niciodată n- 
am să-l dau pe mâna copoilor. Cine crezi că sunt eu? O 
turnătoare? 

Fenner ridică din umeri şi se ridică. 

— Domnişoară Borg, dacă asta-i părerea dumitale despre o 
persoană care se pocăieşte, înseamnă că mi-am pierdut timpul, 
spuse el. Mi-a făcut plăcere să te întâlnesc. Am să-i spun 
domnului Spewack să caute talente în altă parte. 


— Aşteaptă o clipă, spuse Anna precipitat. Dacă aş şti ceva, 
ţi-aş spune, dar n-am habar de nimic. 

— Când l-ai văzut pe Riley ultima oară? întrebă Fenner. 

— În dimineaţa răpirii, Bailey i-a dat un telefon în legătură cu 
colierul. Riley mi-a spus că se duce să-l înhaţe. 

— A pomenit ceva de răpirea fetei? 

— Nu. 

— Aşadar nu mai ai nici o veste de la Riley după ce a plecat 
de-acasă în ziua răpirii? 

Anna ezită: 

— Ba da. Mi-a telefonat de la cabana lui Johnny Frisk. 

Fenner răsuflă adânc. În sfârşit! O nouă pistă! Ceva ce nu 
spusese poliţiei! 

— Johnny Frisk? Bătrânul beţivan care trăieşte în afara 
oraşului, dincolo de intersecţia Lone Tree? 

— Da. Brusc Anna înlemni: Cum de ştii cine e? 

— Mai aflu şi eu câte ceva. E adevărat că Riley a fost acolo? Şi 
n-ai spus asta niciodată poliţiştilor? 

Anna îl privi lung şi bănuitor: 

— Cine eşti? Asta-i o glumă, nu? Eşti copoi? 

Un zgomot îi făcu pe amândoi să se întoarcă spre intrarea în 
apartament. Cineva descuia uşa. Auziră paşi grăbiţi şi uşa de la 
salon se deschise brusc. 

Eddie Schultz intră. 

— Mi-am uitat blestematul ăla de portvizit..., zise el, apoi îi 
văzu pe Fenner. 

— lartă-mă, tipule, spuse calm Fenner şi-i izbi un pumn în 
maxilar. 

Eddie se prăbuşi ca şi când ar fi fost lovit de un topor. Anna se 
întoarse şi se repezi în dormitor, dar, în timp ce ea îşi lua 
revolverul, Fenner o întinse. 

Eddie se ridică încet, ţinându-se de falcă. O privi fix pe Anna. 
Apoi se sculă în picioare. 

— Ce se întâmplă aici? întrebă el zdruncinat. A dracului gorilă, 
aproape mi-a zdrobit maxilarul! Ce caută aici blestematul ăsta 
de ziarist? 

Anna îl privi cu groază. 

— Ce ziarist? zise ea cu un geamăt. 

Expresia de pe faţa ei îi dădu fiori reci lui Eddie. Avu 
presentimentul groaznic că lucrurile se vor schimba brusc. 

Când sună telefonul, Ma Grisson tocmai terminase dejunul, 
care-i fusese adus pe o tavă în birou. 

Doc Williams, care-i ţinea tovărăşie bând, fără să mănânce 
nimic, ridică receptorul. 

— Eddie! Vocea lui Eddie Schultz părea încordată. Ma e acolo? 

Doc îi întinse receptorul lui Ma: 

— Eddie. 

Ea apucă telefonul, ştergându-şi gura cu dosul mâinii. 

— Cee? 

— Ma, am intrat în bucluc. Ţi-aduci aminte de Dave Fenner 
care a lucrat la Tribune? A fost la mine în timp ce eu eram 
plecat. A păcălit-o pe Anna că ar putea s-o lanseze pe Broadway 
dacă îi dă un indiciu în cazul răpirii lui Miss Blandish. Ea i-a spus 
că, atunci când a vorbit ultima oară cu Riley, acesta se afla la 
Johnny. Fenner a plecat ca din puşcă. 

— Ce? urlă Ma. 

Faţa ei, de obicei palidă, se înroşi brusc. 

— Îl ştiu eu pe ticălosul ăla! O să smulgă adevărul de la 
Johnny. Mereu v-am spus că bătrânul ăla beţiv ar trebui 
înlăturat. 

— De-aia ţi-am telefonat, Ma. 

Eddie părea foarte tulburat. 

— Ascultă, Ma, nu putem da vina pe Anna. Ea nu ştie ce ştim 
noi. 

— Vino aici! îi ordonă Ma. 

— Gorila aia aproape că mi-a zdrobit falca, spuse Eddie. Ma, 
arăt ca dracu'. Cred că e mai bine să-l iei pe Flynn. 

— Nu-mi spune mie ce să fac! mârâi Ma şi trânti receptorul. 

Doc se înverzise la faţă. Se uită neajutorat la Ma. 

— Nu sta aici ca o momâie! se răsti Ma la el. Adu-i pe Flynn, 
Woppy şi Slim! Fuga! 

Doc ieşi grăbit. 

După câteva minute, intrară Flynn şi Woppy. Amândoi păreau 
neliniştiţi. Doc veni o clipă mai târziu, odată cu Slim, care căsca 
şi se scărpina în cap. 

— Ascultaţi, s-ar putea să dăm de dracu', spuse Ma. lIdioata 
aia a lui Eddie i-a spus unui ziarist despre Johnny. Tipul probabil 
că s-a dus să discute cu Johnny. Dacă îl ia tare, beţivanul ăla 


bătrân vorbeşte. Duceţi-vă urgent acolo toţi trei! Lichidaţi-l pe 
Johnny! Trebuia să fi făcut mai demult asta. Dacă ziaristul e şi el 
acolo când ajungeţi, lichidaţi-l şi pe el! Îngropaţi-i pe amândoi! 
Ştergeţi-o! 

— E un drum de vreo patru ore, mormăi Flynn. Eşti sigură 
că... 

— Ai auzit ce-am spus! urlă Ma, sărind în picioare şi bătând în 
birou cu pumnii ei mari. Şi daţi-i bătaie! Trebuie să ajungeţi 
acolo înaintea lui Fenner! 

— Eu nu mă duc. La dracu' cu asta! Am ceva mai bun de făcut 
acum, spuse Slim. 

Ma ieşi de după birou. Era atât de furioasă, încât chiar şi Slim 
se trase înapoi. 

— Ai să te duci! Te-ai moleşit al dracu'! Dacă nu-i închizi gura 
beţivului ăla bătrân, îţi pierzi jucăria. Mă auzi? Şi-acu', afară! 

Mormăind, Slim îi urmă pe Flynn şi Woppy, care ieşiseră din 
cameră. 

— E lată rău, Ma? întrebă încetişor Doc. 

Regreta că băuse ultimul pahar. Se simţea ameţit. 

— Femeile! Femeile! Femeile! mormăi Ma, bătând în birou. 
Totdeauna acelaşi lucru. Barker... Karpis... Dillinger... toţi au 
sfârşit la fel... din cauza femeilor! Tot ce-am plănuit se poate 
spulbera din cauza unei afurisite de paţachine care nu şi-a putut 
ţine gura blestemată. 

Pe când Woppy şi Slim se îndreptau spre ieşire, Flynn, care-şi 
fixase în seara aceea o întâlnire cu Maisey, se opri lângă ea. 
Maisey aranja ceva în garderobă. 

— Scumpo, băieţii şi cu mine o să fim ocupați, spuse el. Nu ne 
mai întâlnim azi. Avem noroc dacă ne întoarcem pe la nouă! 

Alergă şi îi ajunse pe Woppy şi Slim pe când se urcau în 
Dodge. Maisey ridică din umeri. Nu-i părea rău că întâlnirea 
fusese contramandată. Nu voia să iasă cu Flynn, care era un 
nemernic. Niciodată nu-şi ţinea mâinile acasă. 

işi puse haina. Era ora mesei şi i se făcuse foame. În timp ce 
cobora scările, îi făcu un semn de salut portarului. 

Acesta rânji. li privi şoldurile care se mişcau în timp ce cobora 
scările ca să ajungă în curte. 

Maisey întotdeauna mergea să ia masa la acelaşi restaurant. 
Aici se găseau cele mai bune chiftele din oraş şi nici nu era 
departe de club. 


Rocco ştia asta şi, aflându-se din întâmplare în apropierea 
restaurantului, se decise să mănânce şi el acolo. Dacă o lua cum 
trebuie, ar putea să capete ceva informaţii de la păpuşică. Arăta 
destul de fleaţă, dar n-ar fi exclus să-i scape vreo informaţie pe 
care el ar putea-o folosi împotriva lui Ma. 

In drum spre restaurant, zări Dodge-ul croindu-şi drum cu 
greutate prin şuvoiul de maşini şi fu surprins să-i vadă în 
automobil pe Slim, Woppy şi Flynn. Se întrebă încotro puteau să 
se ducă. 

O găsi pe Maisey stând la o masă într-un colţ, studiind foarte 
atentă meniul. 

— Bună, frumoaso, spuse el. Pot să-ţi fac cinste cu masa de 
prânz? 

Maisey îl privi şi-i zâmbi. Ştia că Rocco fusese proprietarul 
Paradise Club-ului. Era flatată că o băga în seamă. 

— N-am nimic împotrivă, sunt totdeauna bucuroasă să am 
companie. g 

Rocco îşi trase un scaun şi se aşeză. Il dureau îngrozitor 
picioarele. Avusese o dimineață grea, dar acum se terminase. 

Comandă pentru Maisey un prânz special şi o salată de crabi. 

— Ei, scumpo, cum merge clubul? Totul e în ordine? întrebă 
el. 

— Sigur. Cred şi eu că scoate mulţi bani. Oftă: Aş vrea să-mi 
pice şi mie măcar o mică parte din banii ăştia. Primesc numai 30 
de dolari păduchioşi şi bacşişuri, iar uniforma trebuie să mi-o 
cumpăr singură. 

— Credeam că ai mai mult. Cu silueta ta ai reuşi mai bine într- 
un honky tonk!. 

— Nici moartă n-ai să mă vezi într-una din speluncile alea. Ar 
trebui să ştii că eu nu sunt una din alea, se arătă indignată 
Maisey. 

— Scuză-mă, am greşit. 

Au fost serviţi şi o vreme mâncară în tăcere. Din când în când, 
Rocco se uita la fată, încercând să-şi dea seama cum ar trebui 
să-i facă propunerea. Hotări cu regret că doar banii o puteau 
interesa. 

După ce termină, Maisey se lăsă pe spătarul scaunului cu un 
aer mulţumit. 


1 Honky tonk - şantan = local de petrecere în care cântăreţi și dansatori dau 
spectacole de varietăți pentru a distra publicul. (n. t.) 


— A fost într-adevăr grozav. Mulţumesc, eşti dulce. 

— Nu sunt chiar un pierde-vară, zise modest Rocco. Spune-mi, 
scumpo, ţi-ar plăcea să faci rost de vreo 30 de dolari? 

Maisey îl privi bănuitoare: 

— Şi ce trebuie să fac pentru asta? 

Îi atinse braţul. 

— Nu ce crezi tu. E o afacere. Ce-ai spune dacă am merge 
acasă la mine să discutăm? 

— Nu, mulţumesc, răspunse cu hotărâre Maisey. Am mai auzit 
eu d-astea şi până acum. 

Rocco se prefăcu indignat: 

— Fetiţo, m-ai înţeles greşit. Am o idee pe care vreau să o 
discut cu tine; o idee ce-ar putea să-ţi aducă încă 30 de dolari 
pe săptămână. Dar dacă nu te interesează... 

— Încă 30 de dolari pe săptămână? Maisey se îndreptă pe 
scaun. De ce nu putem discuta despre asta chiar acum şi chiar 
aici? 

Rocco clătină capul. Se ridică în picioare. 

— E strict secret, dar s-o lăsăm baltă. Am să găsesc eu altă 
fată care să nu fie aşa de sclifosită ca tine. 

Făcu semn să i se aducă nota şi plăti dintr-un teanc gros de 
bancnote, cu care umblă în aşa fel încât să-l vadă Maisey. Puse 
teancul înapoi în buzunar, conştient că Maisey îl privea cu 
lăcomie. 

— Mulţumesc pentru companie. Pe curând! Ş 

— Hei! Nu te grăbi aşa. S-ar putea să mă răzgândesc. In orice 
caz, unde e apartamentul tău? 

— Chiar după colţ. În două minute suntem acolo. 

Maisey ezită, apoi se ridică. 

— Noi, bietele fete, riscăm atât de mult pentru câţiva dolari, 
spuse ea. Bine...! Dar ţine minte: nimic care să aibă de-a face cu 
dragostea. 

— Nu mi-a trecut prin cap niciodată aşa ceva, minţi Rocco. 

Avea un apartament mic şi confortabil la etajul trei, deasupra 
unei benzinării şi a unui service auto; intrarea era prin spate, 
printr-o curte care era folosită şi ca loc de parcare. 

Maisey fu surprinsă văzând ce drăguţ era mobilată şi cât de 
bine întreţinută era principala încăpere, ce era folosită atât ca 
salon, cât şi ca dormitor. Mobila era de stejar, deschisă la 
culoare. Câteva covoraşe arătau ca nişte insule pe podeaua 


lustruită. Scaunele erau mari şi capitonate. Se mai afla acolo un 
pat în care puteau dormi patru oameni sau chiar cinci, dacă se 
înghesuiau. 

Maisey rămase cu gura căscată, uitându-se la pat. 

— E cam imens pentru un tip mic ca tine, nu?! îl întrebă ea pe 
când el o ajuta să-şi scoată haina. Mă gândesc că ai putea să te 
pierzi, fiind atâta loc în pat. 

— Ai fi surprinsă să afli câte se întâmplă în patul ăsta, spuse 
Rocco clipind. Mie îmi place să am mult loc ca să mă pot mişca. 

— Sunt convinsă de asta, zise Maisey cu admiraţie şi chicoti. 

În timp ce ea începu să se plimbe prin cameră, examinând 
obiectele, Rocco pregăti două băuturi. 

— Vino şi stai jos, scumpo. Vreau să discutăm afaceri. 

Maisey îşi dădu drumul încet într-unul din imensele fotolii. Era 
aşa de adânc, încât genunchii îi ajunseră mai sus decât capul. 
Dându-i paharul cu whisky, Rocco privea cu interes ceea ce 
putea zări de unde stătea. 

— Dă-i drumul, spuse Maisey. Te ascult! 

Rocco ridică paharul spre ea. Maisey bău jumătate din whisky- 
ul din pahar, apoi îşi umflă obrajii. 

— Ascultă, ăsta e destul de tare ca să dea gata şi un elefant. 

— Crezi? întrebă Rocco, mângâindu-i genunchii goi. Dar tu nu 
eşti un elefant. 

Maisey chicoti. N-avea prea des ocazia să bea un whisky bun. 
În timp ce Rocco îi oferea o ţigară, goli paharul. 

— Am să-ţi aduc altul plin, îi zise Rocco, luându-i paharul şi 
îndreptându-se către bar. 

— Numai puţin, fiindcă altfel mă îmbăt criţă, îl rugă Maisey, 
aşezându-se mai comod. 

— De ce-ţi faci griji? îi zise Rocco turnând în pahar vreo patru 
degete de whisky şi doar puţină apă. 

Îi puse paharul la îndemână, apoi se aşeză în faţa ei. 

— Caut o fată isteaţă care poate să-mi dea câteva informaţii. 
E strict secret, fetiţo. Vreau să aflu ceva despre banda Grisson. 
Tu eşti aproape de ei. Poţi să-mi dai informaţiile de care am 
nevoie. 

Lui Maisey nu-i surâse deloc ideea. Se temea de Ma Grisson. 
Ar putea fi periculos s-o tragi pe sfoară pe Ma. Bău încă puţin 
whisky încercând să se gândească. Insă pentru Maisey gânditul 


era o problemă dificilă. Rocco aproape că îi auzea creierul 
scârţâind. 

— Scumpo, dacă nu te atrage ideea, uită de asta. Am să-ți 
pun muzică. Am o colecţie mare de muzică swing. Dacă vrei însă 
să câştigi 30 de dolari pe săptămână, asta-i şansa ta. 

— Ce fel de informaţii vrei? întrebă cu prudenţă Maisey. 

— Nu sunt insistent, spuse Rocco. N-am mai fost în local de 
când mi l-a luat Ma. Se petrece ceva ilegal acolo? 

Maisey râgâi încetişor. 

— Multe. Câteodată mă ia cu tremurat la gândul unei razii a 
poliţiei. 

— Nu fii secretoasă. Dă-mi câteva amănunte. 

Maisey îl ameninţă uşor cu degetul: 

— Dă-mi întâi ceva bani, frumosule! 

Rocco oftă. 

„Se pare că în zilele noastre femeile se gândesc numai la 
bani”, îşi zise el. 

Scoase teancul de bancnote, numără douăzeci de bancnote 
de un dolar şi i le pasă lui Maisey. 

— Am încredere în tine, iubito, spuse el, întrebându-se dacă 
nu cumva aruncase banii pe fereastră. Acum dă-i drumul! 

Maisey îşi termină băutura. Se simţea un pic ameţită. 

— Să vedem. Se uită încruntată în tavan. Au ruletă. Asta-i 
ilegal, nu? Apoi au un bordel la etaj. Şi asta-i ilegal. Am să-ţi mai 
spun ceva. Toate uşile sunt făcute din oţel şi la ferestre sunt 
obloane tot din oţel. Până să intre copoii, pariez că n-ar mai găsi 
nimic acolo. 

Rocco o privea nefericit. Cunoştea cele mai multe din 
amănuntele pe care i le dădea ea. Încercă altfel: 

— Unde se duceau băieţii acum? o întrebă el. l-am văzut pe 
Flynn, Woppy şi Slim în Dodge, plecând din oraş. 

Maisey îşi puse picior peste picior. Rocco clipi. De unde 
stătea, vedea tot. 

— Chiar nu am de unde să ştiu, spuse ea. Flynn mi-a spus că 
au ceva de rezolvat. 

Respiră adânc: 

— Pfiu! Whisky-ul ăsta e tare! Mi-a spus că nu se întorc până 
la nouă. Ce zici de încă un pahar? 

Calm, Rocco îi mai turnă un pahar. 


— Mai încearcă, zise el. E ceva ieşit din comun în club? Ceva 
ciudat? 

Maisey bâjbâi după pahar şi aproape îl răsturnă. 

— Au! Aproape c-am vărsat băutura asta atât de bună. Cred 
că sunt puţin cam pilită. 

— Nu. Eşti doar fericită, o linişti Rocco, ajutând-o să pună 
paharul înapoi pe masă. 

— Hm! S-ar putea. 

Încercă fără succes să-şi fixeze privirea pe Rocco: 

— Am să-ţi spun ceva: Slim are o prietenă. 

Rocco clătină din cap: 

— Nu, scumpo, asta nu se poate. El n-a avut niciodată vreo 
prietenă şi nici n-o să aibă vreodată. Nu e făcut pentru asta. 
Găseşte altceva. 

Maisey îl privi agresiv: 

— Mă faci mincinoasă? Îţi spun că are o prietenă pe care o 
ţine sus, încuiată într-o cameră. 

Rocco simţi deodată un fior de emoție. Ar putea oare afla 
ceva interesant de la găina asta proastă? 

— De ce o ţine încuiată? întrebă el. 

Maisey îşi făcu vânt cu mâna, dând din cap. 

— Habar n-am! Oricum, dacă monstrul ăla ar vrea să-mi facă 
ceva, ar trebui să mă încuie şi pe mine într-o cameră ca să 
ajungă la un rezultat. Chicoti: îmi pare rău pentru fata aia. Slim 
n-o lasă aproape niciodată singură. Tot timpul stă cu ea în 
camera încuiată. 

Rocco era intrigat. 

— Ai văzut-o vreodată? 

— O singură dată, dar am auzit că, în fiecare seară, înainte să 
înceapă programul la club, Slim o ia la plimbare. Nu stau mult 
afară. Cred că se plimbă puţin în jurul clădirii şi apoi o aduce 
înapoi. Odată am sosit la club un pic mai devreme, ceasul meu 
mergea prost. Atunci am văzut-o. Slim şi fata coborau scările. 
Am zărit-o doar o clipă, fiindcă a apărut Ma şi m-a îmbrâncit în 
toaletă. 

— Cum arată fata? întrebă Rocco, ascultând-o cu atenţie. 

— Nu i-am văzut chipul. Avea pe cap un şal pe care şi-l 
trăsese şi peste faţă. M-a mirat, însă, altceva. Cobora scările ca 
şi cum n-ar fi văzut nimic - ca orbii. 

— Ma ştie de toate astea? 


— Sigur, la fel şi Doc. Doc urcă în fiecare zi în camera ei. 

Rocco se gândi o clipă. 

„Va trebui să verific informaţia asta”. 

— Aş vrea să văd şi eu fata, spuse el. Cum să fac? 

— N-o să te opresc eu. Învârte-te pe lângă club între zece şi 
unsprezece şi o să-i vezi pe Slim şi pe fată plimbându-se. 

„Dacă Slim lipseşte până la nouă, nu sunt şanse prea mari s-o 
văd în seara asta pe fata pe care o ţin ascunsă”, se gândi Rocco. 

— N-o să-mi spui că ies prin uşa de la intrarea în club?! zise 
el. 

Maisey simţi brusc că leşină. Camera se mişca în sus şi în jos, 
ca o barcă. 

— Există o intrare dosnică, prin depozitul de lângă club, spuse 
ea. 

Rocco zâmbi. Acum era sigur că nu-şi irosise banii. 

— Scumpo, se pare că acest whisky a fost un pic cam prea 
tare pentru tine. Vino şi aşază-te pe pat! 

— Ai dreptate. Mă simt îngrozitor. 

Rocco o ridică de pe scaun. Maisey se clătină şi, dacă n-ar fi 
sprijinit-o, ar fi căzut. 

— Vai de mine! Cineva îmi mişcă barca visurilor, spuse ea şi 
se agăţă de el. 

Rocco se uită la ceasul de pe cămin. Trecuse puţin de ora trei. 
O conduse pe Maisey până la divan şi o aşeză încet. 

— Mereu aceeaşi poveste, zise ea, cu ochii închişi. Tipii spun 
totdeauna că e vorba doar de afaceri, dar mereu mai vor şi 
„altceva”. 

Rocco lăsă jaluzelele. Întotdeauna încerca să creeze o 
atmosferă favorabilă. Când o luă în braţe, Maisey suspină 
fericită. 


CAPITOLUL IV 

Fenner ajunse pe la patru după-amiază acolo unde începea 
drumul prăfuit care ducea la cabana lui Johnny. Condusese cu 
viteză, dându-şi seama că banda Grisson s-ar putea să-l 
urmărească. 

Inainte de a părăsi oraşul, se oprise doar pentru a-i telefona 
Paulei, spunându-i unde se duce. 

— Cred că am dat de un fir, zise el. Sună-l pe Brennan şi 
spune-i ce se întâmplă. Roagă-l să vină cât poate de repede la 
cabana lui Johnny. 

— De ce nu-l aştepţi? întrebă neliniştită Paula. De ce te duci 
singur? 

— Nu fi îngrijorată! Comunică-i lui Brennan, şi închise 
telefonul. 

Însă acum, în timp ce se îndepărta de şoseaua principală şi 
înainta pe drumul acesta, ajungând în spatele tufişurilor, începu 
să-şi dea seama că ideea Paulei fusese una înţeleaptă. Locul 
unde trebuia să ajungă se afla la o distanţă de câţiva kilometri 
de orice aşezare şi era foarte izolat. 

Cobori din maşină, asigurându-se că nu putea fi văzut de pe 
şosea, apoi urcă drumul prăfuit spre cabana lui Johnny. La 
jumătatea drumului se opri şi-şi scoase revolverul, ridicându-i 
piedica. Era aproape sigur că nici un membru al bandei Grisson 
nu ajunsese înaintea lui, dar nu voia să rişte. Deşi era după- 
amiază, soarele ardea puternic şi Fenner, căruia nu-i plăcea să 
meargă pe jos, înjură încetişor şi, părăsind drumul prăfuit, porni 
de-a lungul unei cărări şerpuite care ducea drept la cabană. 

Cam la vreo două sute de metri în faţă, văzu că în pădurea 
deasă pe care o străbătea era un luminiş. Micşoră pasul, 
croindu-şi drum într-acolo, păşind fără zgomot, cu ochii în patru 
şi urechile la pândă. 

Dintr-un copac din apropiere, o gaiţă îşi luă zborul, fâlfâind 
puternic din aripi şi făcându-l pe Fenner să tresară. Privi în sus: 
se speriase puţin. Apoi rânji. 

„Sunt tot atât de agitat ca o fată bătrână care ştie că sub 
patul ei se află un bărbat”, îşi zise în sinea lui şi se îndreptă 
prudent spre marginea luminişului. 


Se părea că Johnny este acasă. Uşa era deschisă şi din 
singurul coş al cabanei fumul se ondula leneş. 

Ţinând revolverul îndreptat în jos ca să nu se vadă, Fenner 
păşi fără zgomot prin iarba aspră, până ajunse în faţa uşii. Se 
opri lângă şandrama trăgând cu urechea. Îl auzea pe Johnny 
fredonând. Făcu încă un pas şi se opri în pragul uşii. 

Întors cu spatele la uşă, Johnny stătea aplecat peste plită. 
Prăjea nişte slănină într-o tigaie. Mirosul slăninii îl făcu greață lui 
Fenner. 

Aruncă o privire rapidă prin camera mare şi murdară. Rastelul 
cu arme, unde se aflau două automate, era lângă uşă, la o 
distanţă destul de mare de Johnny. 

Intră în încăpere, ameninţându-l pe bătrân cu revolverul. 

— Salut, Johnny, spuse el încet. 

Johnny încremeni, apoi îl străbătu un fior. Se îndreptă de 
mijloc şi se întoarse încet. Faţa lui roşie deveni pământie de 
spaimă când îl văzu pe Fenner. Zărind revolverul, ochii lui apoşi, 
tulburi, se deschiseseră larg. 

— Uşurel, Johnny, zise Fenner. Îţi aminteşti de mine? 

Bătrânului parcă i se tăiase respiraţia. 

— De ce mă ameninţi cu revolverul? spuse el gâtuit. 

Fenner lăsă revolverul în jos. 

— Îţi aminteşti de mine? repetă el. 

Johnny se holbă la el, încruntându-se. 

— Eşti tipul de la ziar, nu? 

— Da. Stai jos, Johnny. Vreau să-ţi vorbesc. 

Johnny se lăsă pe o ladă întoarsă cu fundul în sus. Părea 
bucuros că stă jos. Impinse tigaia de pe plită, apoi, cu o mână 
tremurândă, îşi frecă obrazul nebărbierit, privindu-l chiorâş pe 
Fenner. 

— Johnny, acum ascultă-mă. Poţi să dai de bucluc. Poţi să intri 
la închisoare şi să stai acolo mult timp. Nu prea ţi-ar conveni, 
nu? Nu tu băutură, nu tu nimic. Trebuie doar să fii sincer cu 
mine şi eu o să te apăr. Vreau de la tine doar câteva informaţii. 

— Nu ştiu absolut nimic, răspunse Johnny. Nu vreau să te mai 
învârţi pe aici. Vreau să fiu lăsat în pace. 

— Acum trei luni au fost aici Riley şi banda lui, nu-i aşa? 
întrebă Fenner. 

Johnny înlemni. Îngrozit, îşi roti privirea prin cameră, căutând 
o modalitate de a scăpa. 


— Nu ştiu nimic de Riley. 

— Ascultă, bătrân nebun, dacă minţi nu rezolvi nimic, vorbi 
tăios Fenner. O aveau cu ei pe fata lui Blandish. Riley i-a 
telefonat tipei lui de aici. Ea a „ciripit”. Atât timp cât mi-a spus 
doar mie nu e nimic, dar dacă începe să le ciripească şi copoilor, 
o să dai de dracu'. Te vor sâcâi până când va trebui să-ți 
deschizi pliscul. Şi acum hai, dă-i drumul! Riley a fost aici, nu-i 
aşa? 

Johnny ezită, apoi, cu o expresie vicleană în ochi, dădu 
afirmativ din cap. 

— Mda, aşa este. El, Bailey, Bătrânul Sam şi o fată. N-au stat 
mult, cam vreo zece minute. N-am vrut să-i las să rămână aici. 
Era periculos. N-aveam chef să intru în vreo încurcătură şi le-am 
spus s-o întindă. Riley i-a telefonat drăguţei lui şi apoi s-au suit 
în maşină şi au şters putina! Nu ştiu unde s-au dus. 

După modul în care înşirase toate acestea şi după felul cum 
arăta, Fenner era convins că minte. 

— Bine, Johnny, zise el blând. Tot ce mi-ai spus te disculpă. 
Mai rău e că nu ştii unde s-au dus. Blandish oferă recompensă 
pentru orice informaţie. Nu ţi-ar plăcea să-ţi pice vreo 15.000 de 
dolari? 

Johnny clipi. Trecuseră trei luni de când îi înmormântase pe 
Riley, Bailey şi Bătrânul Sam şi ce păţise! Schultz îi promisese o 
parte din banii pe care-i primise drept răscumpărare, dar nu 
primise nimic. Ştia că răscumpărarea fusese plătită. Făcuse 
chiar efortul să meargă în oraş şi să cumpere un ziar. Fusese 
tras pe sfoară, lucru care-l înrăise şi-l acrise. 

— 15.000 de biştari? întrebă el. De unde ştiu eu c-o să-i 
capăt? 

— De asta am eu grijă, Johnny. 

„Mai bine mă lipsesc”, îşi zise Johnny în sinea lui. Era prea 
riscant să te joci cu banda Grisson. Clătină din cap. 

— Nu ştiu nimic, repetă el, fără tragere de inimă. 

— Minti, spuse Fenner şi se îndreptă spre bătrân. Johnny, vrei 
să te „aranjez” puţin? Cam aşa? Îi izbi un dos de palmă peste 
faţă, nu o lovitură puternică, dar destul de tare ca să-l facă pe 
bătrân să se clatine şi aproape să cadă de pe ladă. Hai, dă-i 
drumul! Spune odată! continuă Fenner, ridicând glasul. Unde e 
Riley? Poţi să primeşti 15.000 de dolari sau o chelfăneală! Ce 
alegi? 


De frică, Johnny se feri într-o parte. 

— Nu ştiu nimic, şopti el disperat. Dacă vrei să afli ceva, 
întreabă-i pe cei din banda Grisson. Au fost şi ei aici. Ei l-au 
aranjat pe Riley... se opri, iar faţa roşie îi deveni lividă. 

— Banda Grisson? se miră Fenner, încremenind şi ascultând 
cu atenţie. Cum l-au aranjat pe Riley? 

Dar Johnny privea dincolo de Fenner, spre uşa deschisă. 
Expresia lui de groază îl făcu să-i îngheţe sângele în vine. 
Fenner privi peste umăr. Văzu o umbră ce cădea pe prag: umbra 
unui om care avea în mână un automat Thompson. 

Apoi totul s-a petrecut parcă instantaneu. 

Fenner se aruncă pe podea, departe de Johnny. Se rostogoli 
până în spatele unui rezervor mare de metal, care zăcea într-un 
colţ al camerei, rezervor în care Johnny, când avusese cal, îi 
păstra hrana. Pe când se ascundea cu o mişcare rapidă în 
spatele rezervorului, auzi răpăitul violent şi continuu al 
automatului Thompson. 

Rafala de gloanţe despică pieptul lui Johnny. Bătrânul fu 
aruncat pe spate. Se rostogoli spasmodic, apoi corpul rămase 
fără viaţă. 

După vreo câteva minute, Fenner fu aproape asurzit de 
gloanţele trase în rezervor. Se ghemui, cu inima bătându-i 
puternic şi răsuflarea şuierându-i printre dinţii încleştaţi. 

Timp de trei sau patru minute gloanţele se izbiră de 
rezervorul de fier, producând acelaşi zgomot ca un ciocan de 
nituit. Apoi împuşcăturile încetară. Liniştea bruscă fu aproape la 
fel de violentă ca focul automatului. 

Fenner îşi şterse transpiraţia de pe faţă cu dosul mânecii. 
Ghicise că sosise banda Grisson. Era într-o situaţie a dracului de 
încurcată! Ştia că, dacă încerca să scoată capul şi să privească 
pe lângă rezervor, îi puteau zbura imediat creierii. Singura lui 
speranţă era Brennan, care urma să sosească în curând - dar 
dacă nu venea totuşi la timp? 

Se trânti în praf, lipindu-şi urechea de lemnul podelei. Nu se 
auzea nimic. Se întreba dacă vreunul din cei aflaţi afară ar fi 
avut curajul să intre şi să-l înhaţe. 

Apoi auzi murmurul vocilor bărbăteşti. Urmă o pauză şi cineva 
zbieră: 

— leşi afară! Ştim că eşti acolo! leşi afară cu mâinile ridicate! 

Fenner zâmbi strâmb. 


„Nu aşa!” îşi zise el. „Dacă mă vreţi, veniţi şi mă luaţi.” 

Aştepta. Începură din nou să tragă în rezervor. Zgomotul îl 
făcu pe Fenner să se crispeze. Auzi câteva gloanţe căzând în 
rezervor, care trecuseră prin peretele exterior. Automatul se 
opri. 

— leşi afară, lepădătură! strigă o voce. 

Stătea nemişcat, fără să scoată o vorbă. 

Auzi un bărbat spunând: 

— Dă-mi-o mie! Culcaţi-vă amândoi la pământ! 

Fenner încremeni. Ştia ce va urma. Voiau să arunce totul în 
aer cu o grenadă. Se lipi şi mai tare de podea, apărându-şi capul 
cu braţele. Cele câteva secunde de linişte i se părură o veşnicie. 
Apoi auzi ceva căzând pe duşumea. Grenada explodă şi avu un 
efect devastator. Forţa exploziei îl ridică şi-l izbi de rezervor. Se 
rostogoli pe spate, aproape sufocat şi făcu eforturi disperate să 
respire. Pentru o clipă, totul deveni clar şi bine conturat. Vedea 
sus tavanul cabanei, care se crăpa. În timp ce aştepta să vadă 
ce se întâmplă, auzi grinzile trosnind şi apoi acoperişul se 
prăvăli peste el. Ceva îl izbi puternic în cap. Văzu stele verzi şi 
apoi simţi cum se prăbuşeşte într-o groapă neagră, fără fund. 

Întunericul fu traversat de o lumină puternică, strălucitoare. 
Fenner se auzi gemând când îşi ridică mâna să-şi apere ochii. 

— E-n regulă, auzi el o voce din depărtare. Hai! Hai! Nu mai 
zăcea acolo plângându-ţi de milă! . 

Fenner făcu un efort. Deschise ochii şi-şi mişcă capul. Işi dădu 
seama că un bărbat era aplecat deasupra lui. Nu vedea bine 
chipul bărbatului, care parcă plutea şi care apoi i se fixă pe 
retină. Îl recunoscu pe Brennan şi se ridică cu greu. 

— Cam asta-i, spuse Brennan. Eşti teafăr! Pentru ce atâta 
tărăboi? 

Fenner se ţinea cu mâinile de cap. 

— Cine face tărăboi? întrebă el, apoi gemu, căci începea să-l 
doară îngrozitor capul. 

Cineva îl apucă şi-l ridică în picioare. 

— Nu mă zori, continuă el, sprijinindu-se de braţul unui 
poliţist. La dracu'! Parcă un cal mi-a tras o copită în cap. 

— Nu-i nici un cal pe-aici, răspunse bine dispus Brennan. Ce s- 
a întâmplat? 


Fenner respiră adânc. Acum se simţea mai bine. Îşi plimbă 
degetele prin păr şi-şi schimonosi faţa, dar, văzând că n-are nici 
o gaură în cap, reuşi să zâmbească strâmb. 

— Ai văzut pe cineva pe aici? întrebă el. 

— Numai pe tine şi ce-a mai rămas din Johnny, răspunse 
Brennan. Cine a aruncat grenada? 

— Johnny e mort? 

— Desigur. E mort de-a binelea. 

Fenner se întoarse şi se uită la dărâmături. Se simţea mai 
bine cu fiecare clipă ce trecea. Cu un mers şovăitor se dădu din 
soare, aşezându-se pe trunchiul unui copac căzut. In timp ce 
Brennan şi trei poliţişti îl priveau neliniştiţi, el îşi scoase un 
pachet de ţigări şi-şi aprinse una. 

Fenner nu voia să se grăbească. Se gândea. Deodată pocni 
din degete şi i se adresă lui Brennan: 

— Ştii ceva? Suntem pe cale să rezolvăm cazul răpirii lui Miss 
Blandish. lată ce trebuie să faci: o să-ţi pui oamenii să caute pe- 
aici. Să caute pământ de curând săpat. Grăbeşte-te! 

— Care-i ideea? întrebă Brennan. 

— Cineva a fost de curând îngropat aici. Haide, dă-i drumul! 
Vrei să rezolvi afacerea asta, nu? 

Brennan dădu ordine celor trei poliţişti, care plecară în direcţii 
diferite. Apoi, veni şi se aşeză lângă Fenner. 

— Cine a fost îngropat? întrebă el. Spune-mi, stimabile, şi nu 
mai face pe misteriosul! 

— Cred că Riley, Bailey şi Bătrânul Sam sunt îngropaţi pe 
undeva pe-aproape. S-ar putea să greşesc, dar nu prea cred. 

Brennan se holbă la el: 

— Cine a aruncat grenada? 

— Nu prea ştiu, dar pariez oricât că unul din banda Grisson. 

— De ce să facă ei aşa ceva? 

— Brennan, las-o moartă pentru moment, spuse Fenner. 
Fiecare lucru la timpul lui. 

Brennan se încruntă, apoi îşi aprinse o ţigară şi se uită la 
dărâmăturile cabanei. 

— Ai avut noroc c-ai scăpat cu viaţă. Am crezut c-ai încurcat- 
O. 

— La fel am crezut şi eu, zise Fenner. 

O pasăre zbură dintr-un copac într-un tufiş din apropiere. 
Fenner privea fără să vadă. Era transpirat şi-şi simţea gura 


uscată. Se gândea la cei 30.000 de dolari pe care i-i promisese 
Blandish dacă lămurea cazul. 

Un strigăt neaşteptat îi făcu pe amândoi să se întoarcă brusc. 

— Se pare că au găsit ceva, spuse Fenner, ridicându-se cu 
greu în picioare. 

Amândoi se îndreptară spre locul de unde se auzise strigătul, 
croindu-şi drum printre tufişuri. Peste puţin timp se întâlniră şi 
cu ceilalţi doi poliţişti. Intrară cu toţii într-un luminiş, unde cel 
de-al treilea poliţist arăta spre pământ. Solul fusese răscolit de 
curând, apoi acoperit cu frunze şi ramuri uscate. 

— Trebuie să începeţi să săpaţi aici, spuse Fenner şi se trase 
la umbră. 

Brennan le spuse poliţiştilor ce aveau de făcut. Doi dintre 
poliţişti plecară în grabă. După câtva timp, se întoarseră cu 
două cazmale pe care le găsiseră în magazia lui Johnny. Îşi 
scoaseră vestoanele şi începură să sape. Era o muncă grea şi 
obosiră înainte de a ajunge la ceea ce căutau. Deodată se opriră 
din săpat. Unul dintre ei îngenunche pe iarbă şi băgă mâna în 
groapă. Fenner se ridică şi se apropie să privească. Polițistul 
răscolea pământul cu mâinile. Din groapă se răspândi un miros 
de cadavru, care îi provocă greață lui Fenner. Văzu apărând 
brusc la suprafaţă un cap acoperit de noroi. Se trase înapoi. 

— Căpitane, e un om mort aici, zise polițistul, privind în sus la 
Brennan. 

— Vor fi trei, zise Fenner. Brennan, să plecăm de aici. Să ne 
întoarcem la sediu. Acum asta e urgent! 

Brennan le spuse celor trei poliţişti că o să trimită un 
autocamion şi un medic legist. Se îndreptară spre maşina lui 
Fenner. 

— Pentru mine treaba asta a fost evidentă de când Ma 
Grisson a luat Paradise Club, spuse Fenner, urcându-se în 
maşină şi făcându-i semn lui Brennan să treacă la volan. Puteam 
să ne dăm seama cum şi-a finanţat afacerea. A cumpărat clubul 
cu banii plătiţi de Blandish drept răscumpărare. 

Brennan tocmai era gata să pornească motorul, dar, 
ascultându-l, se opri. 

— Cum dracu' îţi închipui că a reuşit să facă asta? întrebă el. 

— Nu-i greu de ghicit. Ma a lansat zvonul că Schulberg i-a dat 
banii. Schulberg se ocupă de afaceri dubioase. Ştia probabil de 
banii de răscumpărare. Johnny mi-a spus, chiar înainte de a fi 


lichidat, că Grisson şi banda lui fuseseră împreună cu Riley la el. 
Într-un fel sau altul, se vede că Grisson a aflat că Riley a răpit-o 
pe fata lui Blandish. S-ar putea să fi bănuit că singurul loc unde 
putea s-o ascundă era la Johnny. El şi banda lui au venit aici, i- 
au lichidat pe Riley şi pe ceilalţi doi şi au luat fata. Blandish a 
plătit răscumpărarea lui Grisson, crezând că e Riley. Aşa s-a 
întâmplat! Îndată ce răscumpărarea a fost plătită, Ma Grisson a 
deschis Paradise Club-ul. Ce repede a ajuns sus! Toată lumea l-a 
acuzat pe Riley şi ei stau liniştiţi! 

— Unde-i dovada? întrebă Brennan. Chiar dacă băieţii mei i-au 
dezgropat pe Riley şi pe ceilalţi doi, asta nu înseamnă că i-a ucis 
banda lui Grisson. Acum, că Johnny e mort, noi nu mai avem nici 
o dovadă. 

Fenner aprobă: 

— E adevărat. Trebuie să găsim dovezi. Să nu facem treaba 
pe jumătate. Ştii ce cred eu? 

— Ei, ce crezi tu, deşteptule? întrebă sarcastic Brennan. 

Conducea cu viteză şi acum goneau pe autostradă. 

— Cred că fata lui Blandish se află la Paradise Club. 

Fenner strigă la Brennan pe când acesta se întoarse să se uite 
la el: 

— Vezi pe unde mergi! 

Brennan apăsă pe frână şi trase maşina la marginea şoselei. 

— Ce te face să crezi asta? 

— Adu-ţi aminte că Doyle zicea că la club, la etaj, se află o 
cameră pe care o ţin încuiată. Pun pariu că e acolo! 

— O să aflăm în curând, spuse Brennan, pornind din nou 
maşina. 

— Crezi? întrebă gânditor Fenner. Clubul e ca o fortăreață. Ai 
nevoie de timp ca să intri acolo. Între timp, ei pot omorî fata sau 
o pot duce în altă parte. Blandish o vrea vie. Dacă vrem să o 
scoatem în viaţă de acolo, trebuie să lucrăm cu mănuși. Trebuie 
să ne punem capul la contribuţie, Brennan. 

— Bine, hai să ne gândim! Ce crezi c-o să reuşim să găsim? 

— Nu ştiu, răspunse Fenner, aprinzându-şi o ţigară. Lasă-mă 
să mă gândesc! 

În următoarea jumătate de oră, Brennan continuă să conducă 
cu viteză, în timp ce Fenner se lupta cu durerea de cap şi cu 
gândurile. Pe când Brennan încetinea înainte să intre într-un 
orăşel, Fenner zise: 


— O umflăm pe Anna Borg. Ea ştie că Grisson şi Riley s-au 
întâlnit la Johnny. E singurul martor pe care-l avem. Nu vreau să 
fie scoasă din circulaţie. În afară de asta, ea petrece o groază de 
timp la club. S-ar putea ca ea să ştie că fata lui Blandish e acolo, 
dar să nu ştie că banda lui Grisson l-a lichidat pe Riley. Dacă o 
să-i spunem asta, există şansa ca ea să vrea să se răzbune. 

Brennan se opri în faţa unui drugstore. 

— Pun totul în mişcare, anunţă el. 

Fenner îl văzu intrând într-o cabină telefonică. Se uită la ceas. 
Era trecut de şase. Mai aveau încă trei ore până la Kansas City. 

Se întreba dacă într-adevăr Miss Blandish se afla în club. Dacă 
era aşa, atunci era prizoniera bandei Grisson de peste trei luni. 

Se strâmbă. 

Ce i se putuse întâmpla în acest răstimp? Se gândi la Slim 
Grisson şi dădu din cap cu tristeţe. 

Brennan ieşi şi se urcă în maşină. 

— Am dat ordin s-o aresteze pe Anna Borg. Câţiva băieţi vor 
supraveghea clubul. 

Fenner mormăi: 

— Să mergem. 

Brennan porni automobilul şi ieşiră în viteză din orăşel în 
autostradă. 

La ora cinci, Rocco plecă de acasă şi se îndreptă voios spre 
strada principală. După ce plecase Maisey, se mai odihnise o oră 
în patul lui mare. 

ÎI intrigase fata misterioasă despre care îi povestise Maisey. 
Hotărâse că trebuie să vadă ce se întâmpla acolo. Ştia că Slim, 
Flynn şi Woppy nu se întorceau până la unsprezece. La ora asta, 
Eddie Schultz nu se afla la club. Îl îngrijorau doar Doc Williams şi 
Ma Grisson. Trebuia să fie atent, dar credea că ar putea să-l 
fenteze pe Doc dacă ar fi nevoie. Ma îl îngrozea, însă, cu puţin 
Noroc, s-ar putea să nu dea de ea. 

Era sâmbătă şi depozitul de lângă club se închisese. Maisey îi 
spusese că există o intrare în club şi prin depozit. Voia să 
găsească tocmai această intrare. _ 

Depozitul se învecina cu un hotel mizer. Il cunoştea pe 
proprietar: un grec rotofei pe care-l chema Nick Papolos. Îi spuse 
lui Nick, făcându-i cu ochiul, că vrea să admire panorama 


oraşului de pe acoperişul hotelului. Nick îl fixă cu privirea, 
ridicând din umerii lui masivi şi îi spuse să se descurce singur. 

— Doar să nu mă bagi în vreo încurcătură, zise grecul. 

Rocco îl bătu uşurel pe braţ: 

— Nick, doar mă ştii. Nici un fel de încurcătură. 

Luă liftul până la ultimul etaj, deschise un luminator şi ieşi pe 
acoperişul plat. De aici se putea trece uşor în depozit. După 
douăzeci de minute de căutare minuțioasă, găsi uşa secretă 
care ducea în club. În câteva secunde reuşi să ridice zăvorul şi 
să o deschidă. Cu inima bătându-i puternic şi ţinând revolverul 
în mână, străbătu un coridor întunecat. La capătul coridorului, 
se afla o altă uşă încuiată. O deschise şi pe acesta fără greutate 
şi se trezi într-o cameră spațioasă, bine mobilată, cu un televizor 
mare. Tot acolo mai era o uşă şi Rocco se opri puţin, ezitând. Se 
îndreptă fără să facă zgomot spre uşă şi ascultă cu urechea 
lipită de toc. Nu auzi nimic şi deschise uşa, intrând într-un 
dormitor elegant. Miss Blandish stătea pe marginea patului, 
fixând podeaua cu ochii goi. Purta o rochie albă de bumbac pe 
care i-o cumpărase Slim. Între degetele ei subţiri şi albe fumega 
o ţigară. 

Rocco se holba la ea. Nu văzuse niciodată o fată atât de 
frumoasă. Faţa ei i se păru oarecum cunoscută. Era aproape 
sigur că o mai văzuse undeva pe această fată. 

Se mişcă tăcut prin cameră. 

Miss Blandish nu-şi ridică ochii. Brusc scăpă ţigara, care căzu 
pe covor; fata puse piciorul pe ea. 

— Bună, zise încet Rocco. Ce faci aici? 

Ochii ei, lipsiţi de viaţă din cauza drogurilor, îl priviră intens. 

— Te rog, pleacă, spuse ea. 

Rocco îi văzu pupilele mărite şi se lămuri. 

— Cum te cheamă, scumpo? întrebă el. 

— Cum mă cheamă? se încruntă ea. Nu ştiu. Te rog, pleacă. 
Lui nu i-ar plăcea să te găsească aici. 

Unde o mai văzuse? se întrebă el. Se uita la părul ei roşu- 
auriu. Apoi îl năpădi un val de emoție. Revăzu în minte o groază 
de fotografii ale fetei, care apăruseră în toate ziarele. Roşcata 
asta de pe pat, parcă lipsită de viaţă, e fiica lui John Blandish. 
Cum dracu' o înhăţase banda Grisson? Era aşa de emoţionat, 
încât abia putea să mai respire. Ce şansă să-şi regleze conturile! 


Şi, în afară de asta, exista şi o recompensă de 15.000 de dolari 
oferită pentru fată! 

— Numele tău e Blandish, nu-i aşa? spuse el, încercând să-şi 
stăpânească tremurul din glas. Ai fost răpită acum patru luni. Ţi- 
aduci aminte? 

Ea îl scrută atent. J 

— Blandish?! repetă ea. Asta nu-i numele meu. 

— Ba da, este. O să ţi-l aminteşti în curând. Hai, fetiţo, o să 
facem împreună o plimbare. 

— Nu ştiu cine eşti. Te rog, pleacă! 

Rocco îi atinse braţul, dar ea se smuci înapoi şi chipul i se 
schimonosi de spaimă. 

— Nu mă atinge! 

Vocea ei ascuţită îl băgă în sperieţi pe Rocco. Doc Williams 
sau Ma Grisson ar fi putut intra în orice clipă. Voia să ia fata şi s- 
o ducă în apartamentul lui. Era tentat s-o lovească ca să-şi 
piardă cunoştinţa şi s-o care în spate, dar ştia că era imposibil 
să facă asta la lumina zilei. 

— Vino, spuse el cu o voce amară. Te aşteaptă Slim. Am venit 
să te iau şi să te duc la el. 

Fusese o idee inspirată. Miss Blandish se ridică imediat în 
picioare. II lăsă pe Rocco s-o scoată în salon. O conduse în 
coridorul care ducea în depozit. Mergea ca o somnambulă. 

Rocco nu se linişti decât atunci când reuşi să iasă cu fata din 
depozit pe aleea care ducea din spatele clubului în stradă şi s-o 
urce într-un taxi. 

li dădu şoferului, care se uita curios la Miss Blandish, adresa 
apartamentului său. 

În acest timp, Ma Grisson vorbea la telefon cu Flynn. 

— Am aranjat totul, spunea Flynn. Ne întoarcem. N-a fost nici 
o problemă. 

— Amândoi? întrebă Ma. 

— Da! 

— Bine, bine! Grăbiţi-vă! 

Şi Ma închise telefonul. 

Uşa biroului se deschise şi intră Eddie Schultz. 

Avea o vânătaie pe obraz. 

Ma îl fulgeră cu privirea. 

— Tu şi cu afurisitele tale de muieri! mârâi ea. Blestemata aia 
ar fi putut să ne dea de gol! 


Eddie se aşeză. Îşi aprinse o ţigară, pipăindu-şi maxilarul. 

— N-a fost greşeala Annei. Ce s-a întâmplat? 

— Totu-i aranjat datorită mie. Flynn tocmai mi-a confirmat că 
i-a lichidat pe amândoi, pe Johnny şi pe lepădătura aia de 
Fenner. 

— N-a fost greşeala Annei, repetă Eddie. Tot ce i-a spus 
individul ăla... 

— Să n-o mai prind pe la club, zise Ma. N-am nevoie aici de 
cineva care ciripeşte. 

Eddie începu să spună ceva în apărarea Annei, dar se opri 
văzând flacăra diabolică din ochii lui Ma. Îşi aminti că Anna îl 
întrebase cine e fata din camera lui Slim. Dacă-i spunea Annei 
că Ma nu mai vrea s-o primească la club, s-ar putea ca Anna să 
facă urât. S-ar putea chiar să înceapă să bată toba în privinţa 
fetei. Ştia că, dacă-i spunea lui Ma la ce se gândea, Ma i-ar fi 
ordonat lui Flynn s-o lichideze pe Anna. 

Ma văzu după expresia de pe chipul lui că ceva nu era în 
regulă, că ceva îl neliniştea. 

— La ce te gândeşti? îl întrebă ea, uitându-se fix la el. 

— Ascultă, Ma, până acum nimeni nu ştie de crime. Avem 
clubul, avem bani câţi n-am fi visat vreodată şi suntem bine 
aranjaţi. Dar pentru cât timp? Uite, Anna a vorbit şi din cauza 
asta era gata să pierdem totul. l-am lichidat pe Johnny şi pe 
ziarist, aşadar acum iar suntem acoperiţi, dar pentru cât timp, 
Ma? 

Ma se foia neliniştită. Ştia unde bate Eddie. Auziră pe cineva 
bătând la uşă şi Doc Williams intră în cameră. Avea faţă aprinsă. 
Ma îşi dădu seama că iar băuse. 

— Ce s-a întâmplat? întrebă el şi se aşeză lângă Ma. 

— Totu-i aranjat, spuse Ma. N-aveţi de ce să vă temeţi! 

— Până data viitoare, zise Eddie. Ma, de ce te amăgeşti? Atât 
timp cât fata e aici, stăm ca pe dinamită. 

— Imi spui tu mie ce am de făcut? mârâi Ma, fulgerându-l cu 
privirea. 

— Asta încerc de mult să fac. Am fi în siguranţă, fără să ne 
pese de nimic, dacă n-ar exista fata lui Blandish. De ce a trebuit 
să-l lichidăm pe Johnny? Fiindcă ne-a fost teamă că vor năvăli 
copoii aici şi vor găsi fata. Dacă ea nu se afla la noi, puteam lăsa 
copoii să vină şi puteam chiar să le râdem în nas. 

Doc scoase o batistă şi-şi şterse transpiraţia de pe faţă: 


— Ma, are dreptate. Câtă vreme fata este aici, noi nu suntem 
în siguranţă. 

Ma se ridică şi începu să se plimbe înainte şi înapoi prin 
cameră, în timp ce Eddie şi Doc o priveau. 

— N-ar putea să aibă un atac de inimă? îl întrebă Eddie pe 
Doc. Slim n-ar bănui că tu ai avut vreo legătură cu asta. 

Pusese degetul pe rană. Ştia că Ma şi Doc se temeau amândoi 
de Slim. 

Ma se opri. Îl privi fix pe Doc. 

— Aş putea să-i dau ceva, spuse Doc. O privi întrebător pe 
Ma: Ma, mie nu-mi place să fac aşa ceva, dar n-o mai putem ţine 
aici. 

Ma ezita: 

— Slim ar putea să-şi dea seama? 

— N-o să poată dovedi nimic, o linişti Doc. Ar muri în somn. O 
s-o găsească moartă. 

Ma se uită la ceasul de pe birou: 

— În câteva ore se întoarce. 

Ezita, privindu-l când pe Eddie, când pe Doc. 

— Ma, ar trebui să facem asta, repetă Eddie. 

Ma se aşeză. Strânse pumnii. 

— Da, ar trebui. 

Se uită la Doc: 

— Doc, tu o să te ocupi de asta. După ce ai aranjat-o, şterge-o 
şi nu te întoarce până noaptea târziu. Să-l lăsăm pe el s-o 
găsească. Am să-i spun că nu m-am apropiat de ea. Eddie, ține- 
te şi tu deoparte. 

Eddie respiră adânc. 

„Acum totul o să fie în ordine, se gândi el. Dacă Miss Blandish 
nu va mai fi în viaţă, Anna s-ar putea întoarce la club.” 

Doc, transpirat şi înspăimântat, ezita. 

— Du-te! zise Ma. Cu cât mai repede, cu atât mai bine. Nu sta 
aici ca un tembel. Trebuia să facem asta mai demult. Şterge-o! 

Doc se ridică încet şi ieşi din cameră. 

— Şterge-o şi tu! îi ordonă Ma lui Eddie. Nu vreau să te mai 
văd decât deseară pe la zece. Du-te la cinema sau în altă parte, 
dar nu rămâne aici. 

— Bine, Ma, spuse Eddie şi se îndreptă spre uşă, apoi se opri: 
După ce-o să dispară, Anna o să poată să lucreze iar aici? 

— Da, răspunse Ma. 


Se îndreptă încet spre birou şi se aşeză. Eddie o privea atent. 

— Am să-i găsesc lui Slim o altă fată. Acum a prins gust 
pentru fete, spuse Ma. 

Eddie se strâmbă: 

— N-o să fie chiar atât de uşor. 

Faţa lui Ma se schimonosi într-un zâmbet cinic: 

— Am să-i găsesc eu pe cineva. Dacă ai bani, poţi obţine 
orice. A 

Eddie ieşi. II văzu pe Doc Williams urcând scările. Era bucuros 
că nu trebuie s-o lichideze el pe fată. Îi părea rău pentru Miss 
Blandish. Avusese ghinion. Traversând curtea spre locul unde îşi 
parcase maşina, se gândea că, în orice caz, pentru ea era mai 
bine să moară. 

Se urcă în maşină. Se gândea la ce urma să facă. 

Se va duce la cinematograf, apoi o va invita pe Anna la cină. 

Pe când Eddie pleca, doi detectivi se instalară, urmând 
instrucţiunile lui Brennan, într-un loc de unde puteau observa, 
fără să fie văzuţi, intrarea în club. 

Slim stătea la capătul scărilor şi se uita în sus către Ma. Flynn 
şi Woppy erau în spatele lui Slim, în dreapta. Ma avea pe chipo 
expresie pe care Slim n-o mai văzuse niciodată. Până atunci nu 
se gândise că Ma e bătrână. Avu un şoc privind-o şi dându-şi 
seama cât de bătrână era. 

Slim ştiu că se întâmplase ceva rău, fiindcă nu mai văzuse 
niciodată pe faţa roşie a lui Ma expresia aceea de înfrângere, de 
slăbiciune. 

— Ce-i? întrebă el. Ce-i cu tine? 

Ma nu răspunse. Se ţinea cu mâna de balustradă, strângând-o 
aşa de tare, încât i se albiră încheieturile. 

— Spune odată! ţipă Slim la ea. Ce s-a întâmplat? 

„Când am să-i spun, o să mă omoare. Măcar dacă Eddie ar fi 
aici! E singurul care ar fi putut să-l oprească. Flynn nu e în stare. 
Flynn o să stea şi o să se uite cum mă omoară”, se gândea ea. 

Se trezi vorbind cu o voce rece, fără vlagă: 

— A dispărut fata. 

Slim înlemni. Apoi făcu câţiva paşi înainte şi scrută faţa lui 
Ma. Buzele lui subţiri îi dezgoleau dinţii galbeni. 

— Minti! l-ai făcut ceva, nu-i aşa? 


— A dispărut. Acum câteva ore, m-am dus în camera ei şi n- 
am găsit-o acolo. 

Slim începu să urce scările. Ma îi privea cum se apropie. Când 
ajunse lângă ea, Ma îl privi fix. 

— Vacă bătrână, mârâi Slim, încerci să mă sperii, dar eu nu 
mă sperii chiar aşa de uşor. Dacă te-ai atins de ea, te omor. Ti- 
am spus asta, nu? Oricine se atinge de ea va avea de-a face cu 
mine. 

— A dispărut, repetă Ma. 

Slim trecu pe lângă ea şi traversă coridorul. Deschise uşa, 
izbind-o cu piciorul şi intră în salon. Privi în jur, apoi se duse în 
dormitor. ` 

Ma aştepta. Faţa ei fleşcăită lucea de transpiraţie. Il auzea pe 
Slim trecând dintr-o cameră într-alta. 

— Ma, cum a putut să plece? se miră Flynn. 

Ma privi în jos spre el. Pe faţa lui se citea o frică groaznică. 

— Nu ştiu. Am intrat în cameră. Ea nu mai era acolo. 

— Unde-i Doc? întrebă Woppy, cu o voce sinistră. 

— A plecat. Şi voi aţi face mai bine dacă aţi pleca. Am păţit-o. 
S-a terminat. Copoii au şi pus mâna pe ea. 

— Dacă puneau mâna pe ea, zise Flynn, până acum ar fi fost 
aici. 

Porni pe scări, în timp ce Slim ieşea în coridor cu cuțitul în 
mână. Ochii lui galbeni străluceau. Flynn se opri la jumătatea 
scării, privindu-l pe Slim, care se apropia uşor şi în tăcere de Ma. 

— Tu ai omorât-o, nu? întrebă Slim. Tu ai vrut întotdeauna să 
scapi de ea. Bine... deci ai ucis-o. Acum e rândul meu. Te omor 
eu pe tine. 

— Nu m-am atins de ea, spuse Ma, stând nemişcată ca o 
statuie. Cineva a luat-o. Nu putea pleca singură. Bine, Slim, dă-i 
drumul şi omoară-mă, dacă aşa vrei tu. Dar pe urmă n-o s-o mai 
ai nici pe fată, nici pe mine. Poate că aşa e mai bine pentru tine, 
să nu ne mai ai pe nici una dintre noi. 

Observă o ezitare în ochii strălucitori ai lui Slim. 

— Dă-i drumul, continuă ea. Şi o să vezi unde ajungi. O să 
vezi ce bine e să fii singur. Totdeauna ai vrut să fii vioara întâi, 
nu-i aşa, Slim? Dar ascultă ce-ţi spun! N-o să poţi avea încredere 
în nimeni. Va trebui să te dai la fund. Va trebui să-ţi găseşti un 
loc unde să te ascunzi. 

Îl privi fix. 


— Slim, unde o să te ascunzi? 

Cuţitul strălucitor îndreptat spre ea se lăsă în jos. Slim ezita. 
Dintr-o dată, părea pierdut şi se uită când la Ma, când la Flynn. 

— Ma, ce facem? întrebă el. Trebuie s-o găsim. 

Ma respiră adânc. Scăpase ca prin urechile acului. Chiar şi 
acum îi era frică să se mişte. 

Deodată, un zgomot la intrare îi făcu pe toţi să se întoarcă 
spre uşă. Flynn ridică piedica revolverului. 

Doc Williams urca gâfâind scările. Era roşu la faţă şi 
transpirat. Il văzu pe Slim stând cu cuțitul în mână lângă Ma, 
încremenită ca o statuie, pe Woppy livid, rezemat de perete, şi 
pe Flynn cu revolverul pe jumătate scos din buzunar. 

Se îndreptă şovăitor spre piciorul scării. 

— Rocco a luat-o! Ai auzit, Ma? Stârpitura aia blestemată a 
luat-o, spuse el. 

Slim cobori scările îmbrâncindu-l pe Flynn atât de tare, încât 
aproape îl dobori. Slim îl apucă pe Doc de piept şi-l scutură. 

— Unde e Rocco? urlă el. De unde ştii că el a luat-o? 

Ma coborî scara, aproape târându-se. Îl prinse pe Slim de 
încheietura mâinii şi-l împinse. 

— Lasă-l în pace, spuse ea. 

Apoi i se adresă lui Doc: 

— Să ne lămurim. Eşti sigur că Rocco a luat-o? 

Doc îşi şterse faţa transpirată. 

— Dă-mi ceva să beau, ceru el şi se aşeză pe unul din braţele 
canapelei. 

Ma îi făcu semn lui Woppy, care alergă către bar. 

— Ma, când am plecat, vorbi Doc, eram agitat. Mi-era rău. Am 
vrut să beau ceva. M-am dus la barul din colţ... 

Woppy se apropie de el şi-i dădu un pahar pe jumătate plin cu 
whisky. 

Doc îl dădu peste cap şi apoi puse paharul jos. 

— Continuă! mârâi Slim. 

— Discutam cu barmanul. M-a întrebat cine e roşcata pe care 
a văzut-o urcându-se cu Rocco într-un taxi. Am stat ca un prost, 
bând şi pălăvrăgind mai mult de o oră până să-mi pice fisa. M- 
am întors la timp, Ma. Aşa trebuie să fie, nu? Rocco şi o roşcată. 
Aşa o fi vrând el să-şi ia revanşa. 

Slim se îndreptă spre ieşire. 

— Aşteaptă! spuse Ma. Nu pleca aşa, ca un zănatic! 


Slim nici nu privi în jur. Coboriî scările, trase uşa şi, 
deschizând-o, ieşi în curtea interioară cufundată în întuneric. 

— Aleargă după el, îi zise Ma lui Flynn. Şi tu Woppy, la fel. 

— Ducă-se dracului, răspunse Flynn. Eu o şterg. M-am săturat. 
Dă-mi ceva bani. Părăsesc banda. 

— N-ai să pleci nicăieri! Imbecilule, n-ai unde să te duci! Nu 
capeţi nici o para de la mine! Du-te după el! Şi tu, Woppy! 
ordonă Ma. 

Flynn ezită, apoi, înjurând printre dinţi, îi făcu semn lui Woppy 
şi coborâră împreună treptele, îndreptându-se spre uşă. 

Când dispărură în întuneric, Ma puse mâna pe umărul lui Doc. 

— Doc, am crezut că te văd pentru ultima oară. Acum ce 
facem? 

Doc era puţin ameţit. 

— Ce să facem? Ma, am vrut să fug şi mi-am dat seama dintr- 
o dată că n-am unde. Slim o s-o aducă înapoi şi totul va fi la fel. 

— Incă n-a găsit-o. Doc, eşti alături de mine. O să ieşim 
cumva din încurcătura asta. Tu eşti alături de mine! 

Miss Blandish zăcea pe patul imens al lui Rocco, fixând 
tavanul cu ochii ei goi. 

Altădată Rocco s-ar fi considerat norocos că are o asemenea 
frumuseţe în camera lui, însă acum mintea i se întunecase de 
spaimă şi roşcata cu picioare lungi îl atrăgea tot atât de mult ca 
un manechin dintr-o vitrină care ar fi nimerit în patul lui. 

„Am să joc bine această carte”, îşi spusese el când, în sfârşit, 
o convinsese să intre în apartamentul lui. „La ce bun să chem 
copoii? Trebuie să iau legătura cu Blandish. Asta e singura mea 
speranţă să pun mâna pe cei 15.000 de dolari. Dacă mă duc la 
copoi, îmi suflă biştarii.” 

Căută încă o dată în cartea de telefon, dar numele lui 
Blandish nu figura. Sună la Informaţii, însă operatoarea n-a 
putut sau n-a vrut să-i spună numărul lui Blandish. Când eşti 
milionar, nu ţi se trece numărul în carte. Rocco nu ştia asta. 
Acum, după ce telefonase la cele mai importante cluburi şi 
restaurante întrebând dacă Blandish e acolo şi nu-l găsise, 
începea să-l cuprindă neliniştea. 

„Dacă nu-l găsesc urgent”, îşi spunea în sinea lui, „aş putea 
să dau de bucluc.” 


Nu se gândea decât la Slim. Nu-şi închipuia cum Slim ar putea 
să ghicească că el o luase pe fata lui Blandish, dar, dacă totuşi 
ghicea şi venea acolo, Rocco ştia că n-ar mai avea mult de trăit. 

Încerca să stimuleze memoria fetei, dându-i ziarele în ale 
căror pagini figurau ştiri despre răpirea ei. În timp ce el vorbea 
la telefon, ea se uita liniştită în ziare, dar era clar că nu făcea 
nici o legătură între ea, fotografii şi răpire. 

O privi. Continua, cu ochii ei de drogată, să fixeze tavanul, 
fără să-l vadă. 

— Hei, fetiţo, zise Rocco, dându-şi seama că se aflau în 
cameră de peste două ore. Încearcă să te concentrezi! Cum pot 
să intru în legătură cu tatăl tău? Am telefonat la fiecare 
nenorocit de număr la care credeam că-l pot găsi şi n-am dat 
încă de el. 

Miss Blandish îşi mişcă picioarele lungi, continuând să se uite 
în tavan. Arăta ca şi când nu-şi dădea seama că el se află acolo. 

Exasperat, Rocco se apropie şi-o apucă de braţ: 

— Hei! Trezeşte-te! 

Atingerea mâinii lui îi dădu o reacţie care-l înspăimântă. Se 
smuci într-o parte şi se ghemui lângă perete, cu ochii larg 
deschişi de spaimă. 

— Bine, bine, vorbi el liniştitor. N-ai de ce să te temi de mine. 
Mă auzi? Încerc să-l găsesc pe tatăl tău. Care-i numărul lui de 
telefon? 

Miss Blandish se chirci, departe de el. 

— Lasă-mă în pace! Nu mă atinge! 

Rocco încercă să-şi stăpânească panica: 

— Dacă nu-l găsesc pe babacul tău, amândoi dăm de dracu'! 
Nu înţelegi? O să ne trezim cu Slim aici. Cum îl găsesc pe taică- 
tu? 

Brusc ea se ridică din pat şi alergă la uşă. Rocco o ajunse 
când pusese deja mâna pe clanţă. 

— Dă-te la o parte! şuieră ea. Lasă-mă să ies! 

Rocco, transpirat, o aruncă înapoi pe pat. Se aplecă peste ea, 
apăsându-i mâna pe gură. 

— Gura! spuse el furios. Vrei să te găsească Slim? 

Ea încetă să se zbată şi, pentru prima dată de când se afla în 
cameră, ochii îi reveniră la viaţă. Îşi luă mâna de pe gura ei. 

— Da, îl vreau pe Slim! Vreau să vină aici! 


— Nu ştii ce vorbeşti, zise Rocco, holbându-se la ea. Nu vrei 
să te duci acasă? Ce-i cu tine? 

Scutură din cap: 

— N-am nici o casă. N-am pe nimeni. Numai pe Slim îl vreau. 

Rocco se ridică în picioare: 

— Am să chem copoii. Am suportat destule. 

Se apropie de telefon, gândindu-se: „Dacă mă trag copoii pe 
sfoară în privinţa recompensei, o să fie rău, dar în orice caz, ei 
trebuie să sosească aici înaintea lui Slim.” 

Incepu să formeze numărul sediului central al Poliţiei. Miss 
Blandish sări brusc din pat. Apucă firul telefonului şi-l smulse. 
Timp de câteva clipe, ţinând strâns în mână telefonul mut, 
Rocco se uită fix la ea, simțind un fior rece pe şira spinării. 

— Nebuno! mârâi el. Ce ţi-ai închipuit că faci? 

Ea se retrase departe de el. 

— Trebuie să-i spui /u/ că tu m-ai luat, trebuie să-i spui că n- 
am vrut să merg cu tine, spuse ea, frângându-şi mâinile. 

— De ce tu... tu... Rocco nu mai ştia ce să spună. Ce-i cu tine? 
Am încercat să te ajut. Nu vrei să pleci de lângă Slim? 

Ea se lipi de perete şi începu să plângă încetişor. 

— Nu pot să plec de lângă el. O să rămân cu el până la 
sfârşitul vieţii. 

— Vorbeşti prostii! strigă Rocco. Mă duc să chem poliţia. 

Fata se strecură de-a lungul peretelui spre uşă şi se lipi cu 
spatele de ea. 

— Nu! Trebuie să aştepţi aici până vine el! spuse ea, cu o 
voce ascuţită. Trebuie să-i spui că tu m-ai luat! 

Exasperat, Rocco o apucă de braţ şi o trase de lângă uşă. O 
aruncă pe pat. Pe când se întorcea spre uşă, ea se ridică. Apucă 
o scrumieră grea de sticlă, care se afla pe noptieră. O aruncă 
spre el. Il lovi în cap şi el căzu ametit, sprijinindu-se în mâini. 

Miss Blandish se lipi iar de perete, privindu-l. Rocco încercă să 
se ridice, apoi se prăbuşi pe o parte, ţinându-şi capul în mâini şi 
gemând. 

Zgomotul unei uşi care se deschidea o făcu pe Miss Blandish 
să privească în partea cealaltă a camerei. Uşa ce ducea la baie 
era întredeschisă. Rămase paralizată în timp ce uşa se 
deschidea larg şi în odaie pătrunse Slim. Intrase prin geamul de 
la mansardă şi pe urmă prin cel de la baie. Ochii lui galbeni 


strălucitori se plimbau de la Miss Blandish la Rocco, care se afla 
întins pe podea. 

Rocco, pe jumătate leşinat, îşi dădu seama de primejdie. 
Instinctul îl avertiza că nu mai are mult de trăit. Se rostogoli pe 
spate, ridicându-şi mâinile într-un gest inutil de apărare. 

Slim înaintă, rânjind. 

Miss Blandish văzu cuțitul lucind în mâna lui şi se întoarse, 
închizând ochii. 

Îl auzi pe Rocco scâncind. 

Zgomotele care urmară o făcură să se lase în genunchi şi să- 
şi astupe urechile cu mâinile. Fiecare lovitură de cuţit pe care 
Slim i-o aplica lui Rocco o cutremura şi o înţepenea de groază. 

Anna Borg era închisă de două ore, care i s-au părut 
interminabile, într-o celulă izolată de la subsolul poliţiei. Era 
speriată şi istovită. La început ţipase, urlase, înjurase, dar nu 
venise nimeni. Se simţea ca şi când ar fi fost îngropată de vie şi 
nervii îi cedară rapid. 

Se tot întreba de ce fusese arestată şi aruncată acolo. Când 
Eddie alergase la Ma să discute despre Johnny, Anna se 
hotărâse să-l părăsească. Se săturase de Eddie şi de Paradise 
Club. Îndată ce-i auzise maşina îndepărtându-se, aruncase 
câteva haine într-o valiză, luase banii pe care Eddie îi ţinea în 
apartament pentru cazuri de urgenţă şi luase un taxi până la 
gară. 

Se gândise că ar putea pleca la New York. Ştia că îşi putea 
găsi oricând o slujbă în vreo speluncă până şi-ar fi făcut timp să 
caute altceva. Orice era mai bine decât să fie cu Eddie şi să rişte 
să intre în vreo încurcătură din cauza lui Ma Grisson şi a fiului ei 
nebun. 

Însă, în timp ce achita taxiul, doi vlăjgani apărură ca din 
pământ şi se apropiară de ea. Unul dintre ei îi flutură prin faţă o 
insignă. 

— Anna Borg? 

— Nu poţi să spui „domnişoară”? mârâi Anna, fulgerându-i cu 
privirea pe cei doi detectivi. 

Chiar dacă se comporta recalcitrant, simţi totuşi un fior rece. 
Urangutanii ăştia aveau de gând s-o aresteze? 


— Fetiţo, căpitanul vrea să-ţi vorbească, spuse unul din ei. N- 
o să te ţină mult. 

O maşină a poliţiei se apropie. Anna îşi dădu seama că 
trecătorii se opriseră şi-i priveau. 

— Trebuie să prind un tren, zise ea furioasă. Puteţi să-i 
transmiteţi capului ăla pătrat să se ducă dracului! 

O mână uriaşă se lăsă pe braţul ei. 

— Hai, scumpo, vorbi insinuant detectivul. Doar nu vrei să ai 
necazuri, nu? N-o să dureze mult! 

— la-ţi labele de pe mine! se înfurie Anna. 

Încă ezita, însă, când celălalt detectiv înaintă, ea intră în 
maşină. Amândoi detectivii se urcară şi ei şi automobilul porni 
cu viteză. 

— O să daţi de dracu' amândoi, mârâi ea. Am să vorbesc cu 
avocatul meu să vă „aranjeze”. O să vă treziţi de acolo de unde 
aţi pornit-o, adică de jos! 

Detectivul mai în vârstă râse: 

— Ţine-ţi firea, fetiţo. Linişteşte-te! 

Anna îl înjură, apoi se cufundă într-o tăcere morocănoasă. 
Teama o învăluia. Făceau vreo legătură între ea şi moartea lui 
Alvin Heinie?! | se părea că trecuse o groază de vreme de când 
descoperise că Heinie stătea la acelaşi hotel ca ea şi că el îi 
turnase pe Riley. Sub impulsul furiei, intrase în camera lui şi-l 
împuşcase pe când îi deschidea uşa. Regretase chiar în clipa 
aceea. Dacă până acum fusese sigură că între asasinatul acela 
şi ea nu se putea face nici o legătură, în momentul de faţă 
această siguranţă dispăruse. 

La poliţie ceruse să vorbească cu avocatul ei, dar sergentul de 
serviciu o privise inexpresiv şi fix, apoi îi făcu semn unei 
gardiene cu o faţă aspră; aceasta o apucase strâns şi o 
împinsese, traversând un coridor, într-o celulă întunecoasă, în 
timp ce ea se împotrivea şi ţipa. In spatele ei uşa fu trântită şi 
încuiată. In timpul celor două ore de aşteptare, Anna se liniştise. 
Când zăvorul fu tras şi uşa se deschise, sări speriată în picioare. 

Gardianul îi făcu semn: 

— Vino! Căpitanul vrea să discute cu tine. 

— Cineva are să mi-o plătească! zise Anna fără prea multă 
convingere. 

Fu condusă sus pe scări, prin sala de aşteptare, în biroul lui 
Brennan. Se opri brusc în prag când îl văzu pe Fenner stând pe 


pervazul ferestrei, pe Brennan în spatele biroului şi pe cei doi 
detectivi rezemaţi de perete. Se uită fix, cu ochii mari, la 
Fenner. 

Gardianul o împinse şi ea înainta câţiva paşi împleticindu-se, 
apoi auzi uşa închizându-se în spatele ei. 

— O să-ţi pară rău pentru asta! ţipă Anna la Brennan. 
Cheamă-mi avocatul! 

— Stai jos, Anna, zise Brennan liniştit. Vreau să-ţi vorbesc. 

— De unde până unde îmi spui Anna? se zburli ea. Pentru 
dumneavoastră sunt domnişoara Borg. 

— Stai jos şi tacă-ţi gura! ordonă unul din detectivi. 

— Gorilă! ţipă Anna, dar se aşeză, privind neliniştită când la 
Brennan, când la Fenner. 

— Avem motive să credem că Miss Blandish, fata răpită acum 
patru luni, se află la Paradise Club, spuse Brennan. 

Anna se holbă la el. Arăta năucită. 

— Sunteţi nebuni? Toată lumea ştie că Frankie Riley a răpit 
fata. Ce urmăriţi? 

— Aşa am crezut şi noi, dar acum am aflat altceva, continuă 
Brennan. Banda Grisson a luat fata de la Riley. Suntem siguri că 
în momentul de faţă ea se află în club. 

— Vreţi să-l aranjaţi pe Eddie? întrebă Anna, încruntându-se. 
Copoiule, nu te-aştepta să te ajut. Habar n-am de nici o răpire. 

Fenner spuse: 

— Brennan, timpul trece. Las-o să vadă „exponatele”. Dacă 
nici ele n-o conving, apoi nimic n-o poate face să vorbească. 

Brennan fu de acord. Făcu semn unuia dintre detectivi, care 
se apropie de Anna. 

— Vino, scumpo! Am să-ţi arăt ceva. 

Anna se uită neliniştită la Brennan: 

— Să vină avocatul meu. Nu mă puteţi ţine aici... 

— Vino odată şi nu mai trăncăni atât, zise detectivul. 

Anna se ridică. leşi după detectiv. Fenner şi Brennan se uitară 
unul la altul. 

— Nu cred că ştie ceva, vorbi Brennan. S-ar putea să ne 
pierdem timpul. 

— S-ar putea, dar încercăm, răspunse Fenner, aprinzându-şi o 
ţigară. 

Aşteptară. După vreo zece minute, uşa fu împinsă şi se 
deschise. Detectivul o aducea înapoi pe Anna, care se sprijinea 


de el. Era palidă şi cu ochii măriţi de groază. Se lăsă într-un 
scaun şi-şi ascunse faţa în mâini. 

— ÎI poţi identifica? E Riley? o întrebă Brennan. 

Ea se cutremură. 

— Ticălosule! Cum ai putut să-mi faci una ca asta? 

Fenner se apropie de ea: 

— Nu-i aşa plăcut să-l vezi, nu-i aşa? Banda Grisson l-a 
aranjat. l-am găsit pe toţi trei, Riley, Bailey şi Bătrânul Sam. A 
fost o lucrătură grozavă din partea lui Ma Grisson şi cât de tare 
trebuie să mai fi râs Eddie când te-a convins că Riley te-a 
părăsit. Riley era învinuit pentru tot şi, în timpul acesta, el era 
de mult oale şi ulcele. Ai primit vreo parte din răscumpărare? 
Pariez că nu. Tot ce-ai căpătat a fost un apartament mizer la 
club şi un amant ca Eddie. Acum ai şansa să egalezi scorul. Ce 
zici, fetiţo? 

— Şterge-o de lângă mine! ţipă Anna. Habar n-am de nimic. 

— Fii deşteaptă! zise Fenner. Acum eşti în afara oricărei 
bănuieli şi e bine să rămâi aşa. Colaborează cu noi şi noi vom 
colabora cu tine. Ascultă: vrem să ştim dacă fata se află în club. 
Noi aşa bănuim, dar nu suntem siguri. Este în camera de sus, 
aceea încuiată, nu-i aşa? 

Albă la faţă şi tremurând, Anna îl fulgeră cu privirea: 

— Află şi singur! 

— Pune-te în locul fetei! spuse Brennan, aplecându-se peste 
birou. Ţie ţi-ar plăcea să fii închisă cu un monstru ca Grisson? 
Haide, Anna, dacă ştii ceva, dă-i drumul! Tatăl fetei acordă o 
recompensă de 15.000 de dolari şi o să am grijă s-o capeţi tu. 

— Oh! las-o baltă! vorbi cu răutate Anna. Niciodată n-am 
turnat nimic copoilor şi n-o s-o fac nici acum. 

Fenner întrebă: 

— Pot să vorbesc cu „domnişoara” asta cinci minute între 
patru ochi? 

Brennan ezită, apoi se ridică. Nu-şi puteau permite să piardă 
prea mult timp. leşi din cameră, făcându-le semn celor doi 
detectivi să-l urmeze. 

Anna îl înfruntă pe Fenner: 

— Îţi pierzi timpul degeaba! N-am nimic să-ţi spun. 

— Eu cred că da. În orice caz, eu am ceva să-ţi spun. Ne-am 
interesat în legătură cu tine. Brennan nu ştie că locuiai într-o 
cameră la Pa/ace Hotel în noaptea în care a fost împuşcat Alvin 


Heinie. Habar n-are că ai un revolver de calibru 25, dar ştie că 
Heinie a fost împuşcat cu unul de calibrul ăsta. N-o să-i ia prea 
mult să facă legătura între cele două informaţii şi să te 
învinuiască de crimă dacă îi spun şi lui ceea ce ţi-am spus ţie. Ai 
avut motiv, prilej şi armă. Colaborează cu mine şi-mi ţin gura. 
Însă, dacă nu vrei, îi spun lui Brennan că erai în hotel în noaptea 
aceea şi apoi el o să te „stoarcă” bine. 

Anna lăsă ochii în jos. 

— Ei, ce zici? o întrebă Fenner. Nu avem timp de pierdut. Fata 
lui Blandish se află în club? 

Anna ezită, apoi răspunse: 

— Nu ştiu, dar e o fată acolo, într-o cameră. N-am văzut-o 
niciodată. Nu ştiu dacă este ea sau alta. 

Fenner se îndreptă spre uşă şi-l chemă pe Brennan: 

— S-a răzgândit. Ştie că în camera încuiată se află o fată, dar 
n-a văzut-o niciodată. 

— Cum de ştii că e o fată acolo, dacă n-ai văzut-o? o întrebă 
Brennan. 

— l-am auzit pe băieţi vorbind, răspunse Anna morocănoasă. 
Am zărit-o pe Ma urcând acolo cu lucruri de la spălătorie. Şi pe 
Slim l-am zărit intrând cu sacoşe cu lucruri de la magazinele 
pentru femei. 

— Ei, pune-ţi acum mintea la contribuţie! spuse Brennan. 
Cum putem pătrunde acolo şi lua fata înainte s-o lichideze? 

Anna ridică din umeri: 

— Habar n-am! Nu eu conduc poliţia voastră împuţită. E 
treaba voastră! 

— Când clubul e deschis, ce şanse avem ca să pătrundem 
înăuntru? întrebă Fenner. A 

— Nici una. Sunt foarte bine organizaţi. Işi cunosc fiecare 
membru în parte. Până când nu îl identifică, uşa nu se deschide. 

— Mai există şi altă posibilitate de a intra? 

— Nu ştiu. 

Brennan şi Fenner schimbară priviri. Fenner ridică din umeri. 

— Bine, spuse Brennan. 

Se duse la uşă şi îl chemă pe gardian: 

— Du-o în biroul lui Doyle şi stai cu ea acolo. 

— Hei! exclamă Anna, sărind în picioare. N-o să mă ţii aici! 
Ascultă... 

— Rămâi aici până scoatem fata de acolo, zise Brennan. la-o! 


În timp ce protesta violent, Anna fu împinsă afară din cameră. 
Când ţipetele ei se stinseră, Brennan vorbi: 

— Nu ne-a spus nimic. 

— Doar că se află o fată în camera încuiată, răspunse Fenner. 
Şi nu poate fi alta decât fata lui Blandish, dar cum o scoatem de 
acolo? 

— Dacă pătrundem acolo, trebuie să ne asigurăm că în club 
nu e nici unul dintre membri. Prima mişcare e să înconjurăm 
„prăvălia” şi să oprim lumea să intre. Clubul se deschide pe la 
zece. Brennan se uită la ceas: nu e nici măcar opt. Dacă-l putem 
înhăţa pe vreunul din banda Grisson, vom putea să-l facem să 
vorbească. S-ar putea să existe şi altă intrare în club în afară de 
uşa aceea de oţel. 

Ridică receptorul: 

— Doyle, tu eşti? Vreau să-l arestezi pe unul din banda 
Grisson, rapid. Nu, nu mă interesează care din ei. Adu-i pe toţi 
dacă poţi, dar aş vrea cel puţin unul, cât se poate de repede. 
Bine! 

Închise telefonul. 

— Dacă vreunul din şobolanii ăia hoinăreşte prin oraş, pe ăla 
o să-l săltăm noi. N-avem altceva de făcut decât să aşteptăm. 

— Ar trebui să-i spunem lui Blandish ce avem de gând, zise 
Fenner. Mai ales că e vorba de fiica lui. 

Brennan ezită, apoi aprobă. Făcu un gest spre telefon: 

— Bine, dă-i drumul, spune-i. 

Eddie Schultz descoperi că nu e chiar aşa de dur cum îşi 
închipuise. Deşi filmul pe care-l vedea avea o acţiune palpitantă, 
nu reuşi să-i reţină atenţia. Gândurile îi reveneau la Miss 
Blandish. 

„Cred că e deja moartă, reflectă el. Oare ce-o să facă Ma cu 
cadavrul fetei? Cum o să reacționeze Slim?” 

Eddie se gândea că n-ar vrea să fie în pielea lui Ma pentru toţi 
banii din lume. 

Brusc nu mai putu suporta întunericul cinematografului. Se 
ridică şi îşi croi drum către ieşire, împingând brutal vreo trei 
persoane care se aflau pe scaunele de lângă interval. Era opt şi 
trei minute. Simţea nevoia să bea ceva. Traversând strada, intră 
într-un bar, comandă un whisky dublu, apoi se duse într-o 


cabină telefonică şi sună acasă. Voia să-i spună Annei să vină să 
se întâlnească la bar, ca să poată lua împreună cina mai 
devreme. Nu mai putea suporta singurătatea. Se enervă când 
nu-i răspunse nimeni. Era un lucru neobişnuit ca Anna să plece 
din apartament înainte de ora nouă. Unde s-o fi dus? Se întoarse 
la bar, dădu băutura pe gât, plăti şi plecă. Se hotărî să se 
întoarcă acasă. S-ar putea ca Anna să fi ieşit puţin şi să se 
înapoieze. 

Sosi în faţa blocului, parcă maşina şi intră în hol. 

Portarul, un negru solid, stătea în cuşeta lui, citind pagina cu 
informaţii despre cursele de cai. 

— Salut, Curly, spuse Eddie, oprindu-se. Ai văzut-o ieşind pe 
domnişoara Borg? 

Portarul lăsă ziarul: 

— Am văzut-o, domnule Schultz. A ieşit la zece minute după 
ce aţi plecat dumneavoastră. 

Se uită cruciş la el. 

— Avea cu dânsa o valiză. 

Eddie se încruntă: 

— Bine, Curly. 

Se îndreptă spre lift şi urcă. Ajunse în apartamentul lui, 
descuie şi intră. Pătrunzând în dormitor, văzu că uşa dulapului 
era deschisă. Dintr-o privire îşi dădu seama că multe dintre 
hainele Annei lipseau. 

Înjură în surdină. A şters-o! N-ar fi bine să-i spună lui Ma? 
Ezită. Ma trebuie totuşi să ştie. Când se îndrepta către telefon, 
se auzi soneria de la uşă. 

„Cine ar putea fi?” se întrebă el neliniştit. 

Mâna îi alunecă în buzunarul hainei şi strânse bine revolverul. 
Se îndreptă spre uşă. 

— Cine e? întrebă el. 

— Un mesaj de la domnişoara Borg, domnule Schultz, zise 
portarul. 

Eddie descuie grăbit uşa care se deschise brusc atunci când 
apăsă pe clanţă, aruncându-l cu putere înapoi în cameră. Inainte 
să-şi recapete echilibrul, doi bărbaţi solizi năvăliră în cameră şi-l 
ameninţară cu revolverele. 

— Uşurel, Schultz, spuse unul din ei. Sus mâinile! 

Portarul, cu ochii ieşiţi din orbite de uimire, privi camera, apoi 
se întoarse şi plecă grăbit. 


Eddie îi înfruntă pe poliţişti: 

— Nu mă puteţi acuza de nimic, zise el, simțind în stomac o 
durere ca de cuţit. De ce daţi buzna aşa? 

Unul dintre cei doi vlăjgani se apropie de el şi-i luă revolverul. 

— Schultz, ai permis pentru ăsta? întrebă el. 

Eddie tăcu mâlc. 

— Hai, vino! Doar nu vrei să dai de belea! Ai putea avea o 
groază de necazuri, dar la ce bun? 

— Nu vin cu voi, mormăi Eddie. Nu sunt vinovat de nimic. 

— La fel spuneţi toţi, zise unul dintre detectivi. Să mergem! 

Eddie ezită, dar până la urmă îi lăsă pe cei doi bărbaţi să-l 
urce în lift şi să-l ducă la maşina Poliţiei, care aştepta jos. Zece 
minute mai târziu se afla în biroul lui Brennan, faţă-n faţă cu el 
şi cu Fenner. 

— Ce vreţi de la mine? urlă Eddie. N-aveţi nici un drept să mă 
aduceţi aici. Vreau să vină avocatul meu. 

— Arată-i şi lui „exponatele”, apoi adu-l înapoi, ordonă 
Brennan. 

Ridicând din umeri, Eddie ieşi cu cei doi detectivi, încercând 
să facă pe grozavul, deşi nu se simţea deloc sigur. De ce au 
arestat-o pe Anna? Ce ştia Anna? Le-o fi spus ceva? 

Cinci minute mai târziu, livid şi tremurând, se înapoia în biroul 
lui Brennan. 

— Ştim că tu şi prietenii tăi i-aţi lichidat pe indivizii ăia, spuse 
Brennan. Johnny a vorbit înainte de a fi împuşcat. Ştim că tu şi 
gorilele tale aţi înhăţat-o pe fata lui Blandish. Schultz, ai însă o 
şansă să-ţi scapi pielea scârboasă. Vrem să scoatem fata din 
club. Spune-ne cum o putem scoate şi o să am grijă să nu ajungi 
în camera de gazare. O să capeţi zece, cincisprezece ani, dar cel 
puţin scapi cu viaţă. Ne-am înţeles? 

— Nu ştiu despre ce vorbeşti, copoiule, zise Eddie, în timp ce 
sudoarea îi curgea pe faţă. N-am răpit-o pe fata aia... Nu i-am 
ucis pe tipii ăia. Vreau să vină avocatul meu. 

— Schultz, n-avem timp să discutăm la nesfârşit cu tine, 
spuse Brennan. Asta e singura ta şansă să ieşi basma curată şi 
ai face bine să cauţi să „ieşi” cât mai repede, ca să nu doreşti 
ceva mai târziu să nu te fi născut niciodată. 

— Îți spun că nu ştiu nimic, urlă Eddie. Îl vreau pe avocatul 
meu. 

Brennan ridică receptorul: 


— Trimite-i sus imediat pe O'Flagherty şi Doogan, ordonă el şi, 
după ce puse receptorul jos, se apropie de Eddie: Băieţii ăştia 
doi au fost bătuţi rău de nişte brute ca tine. O'Flagherty a stat 
mai mult de patru luni în spital, iar Doogan şi-a pierdut un ochi. 
Îi ţinem în Poliţie pentru că ei nu s-ar pricepe să facă nimic 
singuri: chiar dacă nu sunt foarte utili în serviciul activ, ne sunt 
însă grozav de necesari pentru alte „treburi” ale noastre. li 
urăsc pe bandiți. Din când în când le cade în mâini o pasăre 
„dură” ca tine, care nu vrea să „colaboreze” cu noi. Il dau în 
grija lor şi lucrul ăsta îi bucură foarte mult. N-am întrebat 
niciodată cum îl tratează pe tip, dar totdeauna el „ciripeşte” 
după ce petrece câteva ore cu ei. Toţi arată ca dracu' când se 
întorc aici să-şi dea declaraţiile, dar nu mă prea sinchisesc de 
asta, pentru că ştiu că băieţii ăştia doi au fost aranjaţi de bandiți 
într-un hal fără de hal. 

Eddie auzise de O'Flagherty şi Doogan. Ştia că nişte „băieţi” îi 
snopiseră în bătaie pe cei doi poliţişti şi atunci când aflase ştirea 
îşi frecase mâinile de bucurie, dar acum ideea că aceste două 
gorile vor „lucra” cu el îl îngrozea. 

— Nu poţi să-mi faci una ca asta! exclamă el, trăgându-se 
spre perete. Am prieteni! Atinge-te de mine şi-o să vezi cum îţi 
pierzi slujba! 

Brennan rânji ca un lup: 

— Toţi şobolanii de teapa ta spun acelaşi lucru şi iată că încă 
mă aflu aici. 

Uşa se deschise brusc şi intrară doi bărbaţi. Eddie nu mai 
văzuse niciodată oameni atât de solizi, în afară doar de 
luptătorii profesionişti. Erau îmbrăcaţi în pantaloni albaştri, iar 
cămăşile lor erau transpirate. Se cutremură văzându-le muşchii 
uriaşi şi feţele aspre, brutale. Stăteau lângă uşă, măsurându-l cu 
privirea. Doogan, a cărui orbită roşie, goală părea că-l fixează pe 
Eddie, îşi strânse pumnii enormi. 

O'Flagherty, cu faţa brăzdată de cicatrici şi cu nasul turtit, 
aştepta privindu-l pe Brennan. 

— Băieți, ăsta-i Eddie Schultz, vorbi Brennan. Ştim că e 
implicat în răpirea fetei lui Blandish. El zice că nu există nimeni 
în poliţie care să-l facă să vorbească. Vreţi să încercaţi voi? 

O'Flagherty rânji, descoperindu-şi dinţii sparţi. Se uită la Eddie 
la fel cum se uită un tigru la prada lui. 


— Sigur, căpitane, răspunse el. Ne-ar face plăcere să 
încercăm. Nu arată chiar aşa de „tare”. 

Doogan se apropie de Eddie: 

— lubitule, eşti rezistent? întrebă el, măsurându-l pe Eddie cu 
singurul lui ochi şi, ridicând mâna dreaptă, îl izbi peste faţă. 

Acesta arăta de parcă fusese lovit de un baros. Căzu în patru 
labe şi se rostogoli prin cameră; îi huruia capul şi faţa parcă-i 
luase foc. 

— Ei! Nu în biroul meu! protestă Brennan. Nu vreau sânge 
chiar peste tot. Luaţi-l de aici! 

Eddie se ridică cu greu în picioare. Când Doogan şi 
O'Flagherty se apropiară de el, nervii îi cedară. 

— Spune-le să plece! ţipă el. Am să vorbesc! Nu-i lăsa să mă 
atingă! 

— Băieți, lăsaţi-l, spuse Brennan şi se ridică. 

Cei doi poliţişti se retraseră, uitându-se la Eddie miraţi şi 
dezamăgiţi. 

— Am să vorbesc, repetă Eddie, ţinându-se de obrazul 
învineţit şi umflat. Nu-i lăsa să mă mai atingă. 

— Bine. Asta chiar e o surpriză! comentă Brennan. Bine, 
băieţi, aşteptaţi afară! Dacă voi crede că e nevoie să fie 
„Îmboldit”, o să vă chem. 

Doogan, dezgustat, îşi şterse nasul cu dosul palmei: 

— Căpitane, nu pot să-l mai ating o dată? întrebă el cu 
speranţă, strângând pumnii. 

Eddie se trase deoparte, acoperindu-şi faţa cu mâinile. 

— Nu acum, răspunse Brennan. Poate mai târziu. 

Cei doi poliţişti părăsiră fără tragere de inimă biroul. 

— Stai jos, zise Brennan. 

Eddie se prăbuşi într-un scaun, în faţa lui Brennan. 

— Fata lui Blandish e în club? întrebă Brennan. 

Eddie îşi umezi buzele: 

— Căpitane, înţelegerea rămâne valabilă? O să mă scapi de 
camera de gazare? 

— E acolo? 

— Da. 

— Cum o scoatem? 

Eddie ezită, apoi spuse brusc: 

— Căpitane, acum e moartă. N-am putut să fac nimic. Ma este 
cea care a aranjat totul. L-a obligat pe Doc s-o lichideze. 


Fenner şi Brennan, amândoi, se ridicară în picioare. 

— Minţi? întrebă Brennan cu o voce tăioasă, rece. 

— Crede-mă că n-am nici în clin, nici în mânecă cu chestia 
asta, vorbi precipitat Eddie. Ma a vrut întotdeauna să scape de 
fată, dar Slim o iubea. Apoi noi am aflat că individul ăsta de aici 
s-a dus să vorbească cu Johnny şi atunci Ma l-a trimis pe Slim cu 
băieţii să-l aranjeze pe Johnny. În timp ce Slim se afla acolo, Ma 
s-a decis să se descotorosească de fată. Am încercat s-o opresc, 
dar nu poţi face nimic atunci când Ma hotărăşte ceva. Ea i-a 
spus lui Doc să-i facă fetei o injecție. 

Brennan şi Fenner se priviră. Fenner făcu un gest de 
neputinţă. El se aşteptase tot timpul să audă că Miss Blandish 
nu mai e în viaţă, aşa că acum nu părea deloc surprins. 

— În afară de uşa din oţel mai există vreo altă intrare în club? 
întrebă Brennan. 

— Prin depozitul de alături. Cum intri, în stânga, e o uşă în 
perete, răspunse Eddie. 

Brennan îl strigă pe Doogan: 

— Du-l pe şobolanul ăsta jos în celulă, îi ordonă lui Doogan 
când acesta intră, şi lasă-l în pace, ai auzit? 

Doogan îl luă pe Eddie şi ieşi cu el. 

Fenner zise: 

— Poate că aşa e cel mai bine. Până şi taică-su dorea să fie 
moartă, spre binele ei. Mai bine îi spun şi lui. 

— Da, bine, o s-o aranjez eu pe javra aia bătrână. Vrei să vii 
cu mine? 

— Sigur. Însă am să-l sun mai întâi pe Blandish. 

În timp ce Fenner întindea mâna după receptor, Brennan ieşi 
în fugă, dând ordine sergentului de serviciu. 


CAPITOLUL V 


1 

Miss Blandish se rezemase de perete, muşcându-şi degetele, 
fiindcă, deşi ar fi vrut, nu putea să țipe. Se uita înspăimântată la 
Rocco, care zăcea întins pe jos. Corpul îi era brăzdat de 
numeroase răni şi sângele se scurgea pe covor. Slim stătea 
aplecat peste el, respirând cu greutate. Îşi trecu lama cuţitului 
printre degetele mari şi apoi îşi şterse cuțitul pe haina lui Rocco. 

— N-o să te mai supere, se adresă el rânjind lui Miss Blandish. 
Cât timp sunt lângă tine, nimeni n-o să te supere. 

Se apropie de fereastră şi privi în stradă. Circulaţia era 
intensă şi trotuarele erau pline de oameni care se îndreptau 
spre case. Îşi dădu seama că nu putea să iasă cu fata pe stradă. 
Putea fi recunoscută uşor. Se întreba cum ar rezolva Ma această 
situaţie, îl mai privi o dată pe Rocco şi îi veni o idee. Dintr-odată 
fu mulţumit de el însuşi. O să-i arate lui Ma că nu era singura 
care avea creier. 

Traversă camera, căutând un costum de-al lui Rocco. Găsi o 
cămaşă şi o cravată. Aruncă hainele pe divan. 

— Îmbracă-le, îi spuse lui Miss Blandish. Într-un fel sau altul 
trebuie să te duc acasă. Hai, dă-i drumul, îmbracă-te. 

Miss Blandish clătină din cap şi se trase înapoi. Nerăbdător, 
Slim o împinse spre pat. ` 

— Fă ce ţi-am spus! zise el, ciupind-o de braţ. Imbracă-te! 

Înspăimântată şi fără nici o tragere de inimă, fata îşi scoase 
rochia ieftină de bumbac şi o lăsă să cadă pe podea. Apoi se 
întinse repede după cămaşă, ştiind că Slim o privea intens. 

Se uitară unul la altul. Înţelese ce spuneau ochii lui şi, 
strângând cămaşa pe ea, se dădu înapoi. 

— Te rog...nu... 

Slim se apropie de ea şi-i smulse cămaşa. Respira cu 
greutate, cu gura încleştată şi ochii lipsiţi de orice expresie. 

Tremurând şi fără să opună nici o rezistenţă, ea se lăsă 
condusă spre pat. Se auzea tic-tacul ceasului de pe cămin. Jos, 
în stradă, traficul se opri, porni iar şi apoi se opri din nou. 

Brusc, Miss Blandish ţipă ascuţit. 

Timpul trecea şi întunericul se lăsa în cameră, în 
apartamentul vecin cineva deschise televizorul. O voce 
inexpresivă începu să explice cum se prepară o prăjitură. Vocea 


insistentă, puternică, îl trezi pe Slim, care deschise încet ochii. 
Întoarse capul şi o privi pe Miss Blandish, care zăcea pe spate 
lângă el. Privea fix, fără să vadă, tavanul. 

— Dobitocul ăla crede că cel mai important lucru în lume e să 
faci o prăjitură, zise Slim. 

Ridică capul şi se uită la ceas. Era opt şi douăzeci. Asta-l 
surprinse. Nu-şi dăduse seama că dormise atât de mult. Se dădu 
jos din pat. Zgomotul circulaţiei nu se mai auzea. Nu mai era oră 
de vârf. 

— Trebuie să mergem. Ma s-o fi întrebând unde suntem. Hai, 
scumpo, pune-ţi hainele astea! 

Fata cobori din pat, mişcându-se ca o somnambulă. Se 
îmbrăcă cu cămaşa şi costumul lui Rocco. Avea necazuri cu 
cravata. Slim, aşezat pe pat, o privea, amuzându-se ca un copil. 

— E greu, nu? Totdeauna am avut de furcă cu cravata. Te vei 
obişnui. Arăţi bine ca băiat. 

Se uită la cadavrul lui Rocco. 

— A fost jocheu. Nu-mi plac indivizii care se „joacă” cu caii. 

Atinse uşor cu piciorul cadavrul lui Rocco. 

— Ce-a căutat, a găsit. 

Miss Blandish se îmbrăcase. Costumul lui Rocco îi venea într- 
adevăr bine. Slim o măsură, dând din cap satisfăcut. 

— Eşti un băiat pe cinste. Se ridică, îndreptându-se către 
dulap, unde găsi o pălărie de-a lui Rocco: Pune-o! Ascunde-cţi 
părul tău frumos! Ai putea fi fratele meu mai mic. 

Îl lăsă să-i aranjeze pălăria, stând ca o păpuşă, dar 
cutremurându-se de fiecare dată când degetele lui umede şi 
fierbinţi o atingeau. 

— Vino! Trebuie s-o ştergem! zise Slim. 

O conduse în baie, se opri să se uite pe fereastră în curtea 
interioară şi fu mulţumit că acolo nu se afla nimeni. O ajută pe 
fată să iasă prin ferestruică pe scara de incendiu. Coborâră pe 
scară, Slim ţinând-o de braţ şi împingând-o repede în jos. La 
ultimul etaj, un bărbat se uita pe fereastră când trecură pe 
lângă el. Era în vârstă, gras şi chel. 

— Hei! Ce faceţi acolo? întrebă el. 

Slim îl privi cu ochii lui galbeni scăpărând. Bărbatul se trase 
speriat înăuntru. Faţa lui Slim, palidă şi slabă, gura lui băloasă, 
ochii strălucitori şi părul lung şi neîngrijit atârnând de sub 
pălărie îl înspăimântaseră. 


Slim parcase Buick-ul la capătul aleii. O trase pe Miss Blandish 
spre maşină, apoi o împinse înăuntru. Se aşeză la volan şi porni. 
Se opri doar să deschidă torpedoul, de unde scoase revolverul 
de calibru 45 pe care-l ţinea întotdeauna acolo. Puse revolverul 
pe banchetă în dreapta lui, apoi porni motorul şi ieşi în strada 
principală. 

In timp ce se îndrepta spre club, sirena poliţiei îl făcu să 
înlemnească. Se uită în oglinda retrovizoare. Văzu maşinile din 
spatele lui mutându-se pe banda din dreapta şi lăsând liber 
culoarul din mijloc. Se trase şi el în partea dreaptă şi văzu trei 
maşini de poliţie gonind din urmă. Îl depăşiră în mare viteză. 
Neliniştit, se întrebă unde se duceau şi le urmări cu privirea. 
După câteva minute, îşi dădu dintr-o dată seama că ele 
încetiniseră şi se opriseră în faţa curţii în care se afla intrarea în 
Paradise Club. 

Cuprins de o panică nebună, viră brusc într-o stradă laterală, 
tăind faţa unui automobil care frână cu un zgomot puternic. 
Acceleră şi, uitându-se înapoi, văzu o groază de poliţişti 
coborând din maşini şi alergând prin curte spre club. 

Simţea cum sudoarea îi şiroia pe faţă. Ce putea face? Unde să 
se ducă? Se uită la Miss Blandish, care privea în gol prin parbriz. 
Fără Ma, fără uşa şi obloanele de oţel ale clubului, se simţea 
pierdut şi înfricoşat. Mintea lui atrofiată încerca să facă faţă 
situaţiei. 

— Hei, tu! 

Se uită în dreapta. Un copoi se holba la maşină, privindu-l 
întâi pe Slim, apoi pe Miss Blandish. Slim îl recunoscu. Era unul 
din patrula de cartier: masiv, cu o faţă agresivă, care, ori de 
câte ori avea ocazia, îi „aranja” pe cei din banda Grisson. 

— Cu tine am treabă, zise copoiul şi mâna lui alunecă spre 
tocul revolverului. 

Mâna lui Slim apucă revolverul de calibru 45, îl ridică şi-l 
împuşcă pe poliţist dintr-o singură mişcare. Rafala îl lovi în 
piept, aruncându-l pe trotuar. 

Miss Blandish ţipă. Tresărind, Slim o izbi cu dosul palmei, o 
lovi apoi peste gură şi o aruncă înapoi pe banchetă. Mai mulţi 
trecători se trântiră pe jos pe trotuar. Injurând, Slim dădu 
drumul armei pe banchetă, apoi porni maşina şi acceleră 
puternic, în timp ce un om striga după el. 


Slim era turbat de spaimă. Singurul lui gând era să iasă la 
drum deschis, unde se putea folosi de viteza fantastică a 
maşinii. 

Când Slim îl împuşcase pe poliţist, Fenner şi Brennan coborau 
dintr-o maşină a poliţiei care tocmai sosise. Împuşcătura îi făcu 
pe amândoi să se oprească. Văzură Buick-ul ţâşnind în stradă, 
celelalte automobile făcându-i loc în grabă. 

Fenner alergă spre polițistul împuşcat, în timp ce Brennan 
ordonă altor trei poliţişti pe motociclete să urmărească Buick-ul. 
Aceştia porniră cu un hârâit de eşapament. Apoi Brennan se 
apropie de Fenner, care clătină din cap: 

— E mort, zise el. Cine ar putea să fie asasinul? 

— Unul din banda Grisson, răspunse aspru Brennan. Vino să-i 
săltăm pe ceilalţi. Şobolanul ăla n-are s-ajungă prea departe. 

Soseau încontinuu poliţişti. Strada se umpluse de o mulţime 
de gură-cască. 

În club, Ma Grisson urmărea ce se întâmpla afară printr-o 
gaură din oblonul de oţel de la fereastra biroului ei. Flynn privea 
printr-o altă gaură. Woppy se ghemuise lângă perete. Doc 
Williams stătea aproape de biroul lui Ma. Avea în mână un pahar 
plin până la jumătate cu whisky. Ochii îi erau sticloşi, iar faţa îi 
lucea din cauza transpiraţiei. 

Ma se întoarse încet şi se uită întâi la Doc şi apoi la Woppy. 
Flynn se trase înapoi, cu ochii la ea. 

— Asta e! zise ea cu o voce rece, dură. Am ajuns la capătul 
drumului! Cred că nu-i nevoie să vă spun ce ne aşteaptă! 

Flynn era calm. Îşi rotea privirea prin cameră; era neliniştit, 
dar n-arăta înspăimântat. Woppy părea că e gata să se 
prăbuşească. Ochii i se mişcau îngroziţi. Doc sorbi o înghiţitură, 
ridicând din umeri. Era prea beat ca să mai simtă vreo emoție. 

Ma, târâindu-se cu greu prin cameră, deschise un dulap şi 
scoase un automat Thompson. 

— Voi, băieţi, faceţi ce vreţi, continuă ea. Eu ştiu ce am de 
făcut. Copoii n-or să mă înhaţe vie. Simt o plăcere nebună să iau 
câţiva din nenorociţii ăştia cu mine. 

Flynn se apropie de ea. Luă şi el un automat din dulap. 

— Ma, sunt alături de tine. Să „lucrăm” repede şi fără milă. 

Se auzi o lovitură puternică în uşa de oţel. Apoi o voce 
amplificată de un megafon ordonă: 

— Voi, cei de acolo, ieşiţi afară! leşiţi afară cu mâinile sus! 


— O să le trebuiască ceva timp până să pătrundă în club, zise 
Ma. 

Se duse la birou şi se aşeză. Puse Thompson-ul cu ţeava spre 
uşă şi le spuse: 

— Băieți, lăsaţi-mă singură. Asta-i camera mea şi aici vreau să 
mor. O să vă găsiţi şi voi ascunzători! Ştergeţi-o! 

— De ce nu le dăm drumul înăuntru? întrebă Doc. 

Sfârşise de băut whisky-ul şi puse paharul pe birou. 

— Ma, avem bani. Putem angaja cei mai buni avocaţi. Mai 
avem o şansă. 

Ma zâmbi dispreţuitor: 

— Crezi? Biet bătrân nebun şi beţiv! Dă-i drumul, dacă îţi 
închipui că ai vreo şansă. Caută-ţi singur un avocat şi ai să vezi 
unde ajungi. Ştiu eu ce-o să se-ntâmple. Acum ieşiţi şi lăsaţi-mă 
singură! 

Intre timp, Flynn deja plecase. Fugi către scară, prin 
restaurantul cufundat în întuneric. Zgomotul loviturii în uşa de 
oţel îl făcu să se oprească în hol. Privi în jur, apoi se strecură în 
spatele tejghelei de la garderobă, lângă scară. Puse Thompson- 
ul pe tejghea şi aşteptă, cu mâinile tremurându-i puternic şi cu 
buzele subţiri deschise într-un rânjet înrăit. 

Woppy apăru alergând în hol. Arăta ca un animal vânat. Când 
se îndreptă spre intrarea din faţă, Flynn urlă la el: 

— Dacă faci asta, te tai în bucăţi! 

Woppy se roti şi se uită înnebunit la Flynn: 

— Trebuie să ies de aici! ţipă el isteric. Nu vreau să fiu ucis! 
Vreau numai să ies de aici! 

— Acum n-ai unde să te duci, îi răspunse Flynn. Nu mai poţi 
face nimic. Vino aici! 

Din spatele lui Flynn răsună o împuşcătură. Brusc, faţa lui 
Woppy se umplu de sânge. Căzu înainte şi se rostogoli, cu mâna 
bătând aerul. 

Ghemuindu-se, Flynn se întoarse. În capătul scărilor apărură 
doi poliţişti cu revolverele în mână. 

Trăgând piedica Thompson-ului, Flynn îşi dădu seama că 
aceştia găsiseră în depozit intrarea în club şi înţelese că acum 
într-adevăr venise sfârşitul, începu să tragă cu automatul 
Thompson. Cei doi poliţişti fură retezaţi de rafală. De undeva, de 
sus, de pe scări, începu să tragă alt Thompson. 


Flynn se ghemui şi mai tare în timp ce o salvă de plumb îi 
zbură pe deasupra capului. Transpirând şi rânjind, se gândea că 
aşa-i bine să mori: să împuşti şi să fii împuşcat. 

Se întoarse ridicând ţeava automatului şi se uită cu grijă de 
după tejghea. Thompson-ul de sus trăgea încontinuu. Patru 
salve îi raseră aproape creştetul capului. Flynn nu opri focul nici 
când se prăbuşi pe covor într-un lac de sânge, cu creierii 
împrăştiaţi peste tot. 

Apărură patru poliţişti, privind cercetător. Se uitară jos în hol. 
Brennan li se alătură: 

— Au mai rămas Doc, bătrâna şi Slim, îi spuse Brennan lui 
Fenner când acesta ajunse sus. 

— Unul dintre ei a şters-o cu Buick-ul, îi aminti acesta. S-ar 
putea să fi fost Slim. 

Brennan se îndreptă spre mijlocul clubului. Făcându-şi mâinile 
pâlnie la gură, strigă: 

— leşiţi afară! N-aveţi nici o şansă! leşiţi cu mâinile în sus! 

Doc Williams se ridică din scaun: 

— Ei bine, Ma, cum ai spus şi tu, am ajuns la capătul 
drumului. Nu sunt un luptător. Mă duc să mă predau. 

Stând în spatele biroului, cu mâna ei mare pe automat, Ma 
rânji, arătându-şi dinţii galbeni: 

— Fă ce vrei. Te vor închide pe viaţă sau te vor trimite în 
camera de gazare. E de preferat, căci merge mai repede. 

— Nu sunt un luptător, repetă Doc. La revedere, Ma. A fost 
bine, nu-i aşa? Da' adu-ţi aminte că tot timpul ţi-am spus că nu- 
mi place răpirea asta. Uite unde ne-a adus! 

— leşiţi afară! ţipă Brennan. Pentru ultima oară vă spun! leşiţi 
afară sau venim noi acolo! 

— Salut, Doc, zise Ma. leşi încet cu mâinile sus. Acestor 
indivizi le cam place să tragă. 

Doc se întoarse şi se îndreptă încet spre uşă. O deschise şi 
apoi se opri: 

— Vin, îi avertiză el. Nu trageţi! 

Ma rânji batjocoritor. Ridică Thompson-ul şi ţinti spatele lui 
Doc. 

Pe când Doc se îndrepta spre restaurantul slab luminat, Ma 
apăsă pe trăgaci. Automatul răpăi violent, o singură dată, şi Doc 
fu azvârlit în faţă. Se prăbuşi, dându-şi sufletul înainte să se 
prăbuşească pe covor. 


— Sărmane bătrân nebun, mai bine că ai murit, spuse Ma şi 
se ridică în picioare. 

Ţinând automatul cu amândouă mâinile, păşi în tăcere şi cu 
hotărâre spre uşă. Acolo se opri. 

— Veniţi şi luaţi-mă! ţipă ea. Haideţi, gorile laşe! Veniţi şi 
luaţi-mă! 

Strângând cu putere volanul, Slim se aplecă peste el, privind 
concentrat în timp ce conducea Buick-ul cu o viteză nebună pe 
şoseaua principală care ieşea din oraş. Gura îi era întredeschisă, 
buzele îi atârnau, faţa palidă, murdară îi lucea de transpiraţie. 
Auzea sirenele poliţiştilor, care-l urmăreau pe motociclete. După 
câţiva kilometri, ar fi putut ieşi în autostradă şi, dacă ajungea 
acolo, era sigur că motorul Buick-ului său ar fi lăsat în urmă pe 
oricine se ţinea după el. In dreptul unei cotituri, îi apăru în faţă 
un automobil. Ciocnirea părea inevitabilă. Miss Blandish ţipă, 
ascunzându-şi faţa în mâini. Rânjind, Slim apăsă pe acceleraţie, 
în timp ce şoferul celălalt frână nebuneşte. Buick-ul trecu la 
câţiva centimetri. 

O sută de metri mai departe apăru o altă intersecţie şi, pe 
când Buick-ul se îndrepta spre ea, culoarea semaforului se 
schimbă, arătând roşu. 

Slim apăsă pe claxon. Poliţiştii de pe motociclete, văzând că 
n-are de gând să oprească, porniră sirenele, prevenind celelalte 
maşini să elibereze sensul de mers. 

Buick-ul ţâşni în intersecţie, în timp ce circulaţia se opri cu un 
vacarm teribil. Un singur şofer nu fusese destul de rapid. Buick- 
ul îl izbi în aripă, spărgându-i farurile din spate. 

Înjurând, Slim redresă Buick-ul cu o răsucire de volan şi îşi 
văzu de drum. Deodată intră pe autostradă. Se relaxă şi apăsă 
pe acceleraţie, simțind cum maşina capătă viteză. 

Lumina pălea. Peste puţin timp avea să fie întuneric. 
Zgomotul sirenelor îl enerva. Acum era sigur că, datorită vitezei 
pe care o putea atinge maşina lui, poliţiştii nu vor mai fi în stare 
să-l ajungă. Se uită în retrovizor. Văzu la vreo două sute de 
metri în spate doi copoi pe motociclete, aplecaţi pe ghidoane, 
gonind după el. Al treilea copoi dispăruse. Deodată zări o flacără 
şi auzi o pocnitură. Unul dintre copoi trăsese. Slim mârăi. 


— Lasă-te jos lângă banchetă, îi spuse el lui Miss Blandish. 
Hai, fă ce ţi-am spus! 

Tremurând, ea alunecă de pe banchetă. Slim aprinse farurile. 
Poliţia elibera şoseaua. Circulaţia spre oraş încetinise deodată, 
maşinile trăgându-se pe margine. Se uită din nou în retrovizor. 
Unul din copoi rămăsese în urmă, însă celălalt se ţinea scai de 
el. 

Slim ridică brusc piciorul de pe acceleraţie. Buick-ul pierdu din 
viteză. Uitându-se în retrovizor, îl văzu pe poliţist ajungând în 
spatele lui. Aşteptă, în timp ce faţa lui vicioasă se strâmbă. 
Copoiul trecu pe lângă el ţipând, însă Slim nu putu să distingă 
ceea ce-i spunea din pricina zgomotului produs de motorul 
motocicletei. Rânjind, Slim manevră violent Buick-ul într-o parte. 
Simţi cum maşina loveşte motocicleta. Se lăsă nebuneşte pe 
volan, încercând să evite deraparea. Cu coada ochiului, văzu 
cum motocicleta zboară de pe şosea, lovindu-se de bordură şi 
cum dispare într-un nor de praf. 

Redresă Buick-ul şi apăsă pe acceleraţie. Maşina se topi în 
întuneric. Nemaifiind deranjat de sunetul sirenelor, Slim avea 
linişte să se gândească la ce avea de făcut. 

„Sunt pe urmele mele”, îşi spunea în gând. Nu ştia ce să facă. 
Era riscant să mai ţină fata cu el, dar în clipa asta nici prin gând 
nu-i trecea să scape de ea. Privi indicatorul de benzină. Avea 
destulă. Dar unde să se ducă? Nu avea cine să-l ascundă. Se 
aplecă şi o atinse pe umăr pe Miss Blandish. 

— Ridică-te! E-n regulă! 

Miss Blandish se ridică cu greu şi se aşeză lângă el. Se retrase 
într-un colţ al scaunului, uitându-se prin parbriz la şoseaua 
lungă, pustie, care se întindea la nesfârşit în faţa lor. 

De vreo cincisprezece ore nu mai primise droguri şi mintea i 
se limpezea încet. Încerca să-şi amintească ce căuta în acest 
automobil de curse. Neclar, în subconştient, îi apărea imaginea 
unui bărbat micuţ, cu tenul închis, cu haina pătată de sânge. 

— Vor veni după noi, zise Slim. Ne vor urmări. Tu şi cu mine 
vom fi împreună până la capăt N-avem unde să mergem. 

Miss Blandish nu înţelese vorbele lui. Auzindu-i glasul, simţea 
doar o spaimă nebună. 

Slim ridică din umeri. Era obişnuit cu tăcerea ei, dar acum ar 
fi vrut s-o audă vorbind. Ar fi vrut să-l ajute. Ştia că, în cel mai 
scurt timp, copoii aveau să blocheze drumurile şi nici măcar 


autostrada n-o să mai fie sigură. Ar trebui să abandoneze 
autostrada şi să dispară undeva la ţară. Ar fi vrut ca Ma să fie 
lângă el. Ea ar fi ştiut ce-i de făcut. 

După câţiva kilometri, ajunse la o intersecţie; părăsi 
autostrada, luând-o pe un drum secundar care, după alţi câţiva 
kilometri, îl scoase într-o şosea prăfuită. Conduse pe drumul 
murdar, şerpuitor, care ducea într-o regiune împădurită. 

Se făcuse întuneric şi Slim simţi că îi e foame. După ce mai 
merse vreo câţiva kilometri, zări în faţa lui ferestrele luminate 
ale unei ferme. Incetini, apoi, observând că porţile fermei erau 
deschise, schimbă direcţia Buick-ului, intrând pe o cărare care 
ducea într-acolo. 

— Plec să fac rost de ceva mâncare, zise el. Aşteaptă-mă în 
maşină. 

Puse palma lui umedă şi fierbinte pe încheietura mâinii lui 
Miss Blandish: 

— Fetiţo, să nu fugi! Tu şi cu mine trebuie să fim alături. Stai 
liniştită! 

Opri maşina şi coborî. Luându-şi revolverul, se îndreptă fără 
zgomot spre ferestrele luminate şi privi înăuntru. 

La masă stăteau trei oameni: un bărbat de vreo cincizeci de 
ani, mic de statură şi bine legat, îmbrăcat într-o cămaşă în 
carouri şi pantaloni albaştri, o femeie cu chipul ascuţit, probabil 
nevasta lui, şi o fată blondă, de vreo douăzeci de ani, desigur 
fiica lor. Mâncau şi, văzând bucatele de pe masă, lui Slim îi lăsă 
gura apă. 

Se îndreptă spre uşă, întoarse fără zgomot clanţa şi împinse. 
Uşa cedă. 

Cei trei ridicară privirea când el deschise uşa. Slim rânji, 
văzând teama întipărită pe feţele lor. Îi ameninţă cu revolverul, 
cu ochii galbeni lucind. 

— Staţi liniştiţi şi n-o să păţiţi nimic! 

Când intră în cameră, bărbatul încercă să se ridice, lăsându- 
se imediat înapoi în scaun când Slim îl ameninţă cu revolverul. 

— Îmi trebuie asta, zise Slim, luând plăcinta de carne care 
mai rămăsese pe masă. Aveţi telefon? 

Bărbatul făcu semn cu capul în direcţia telefonului aşezat pe 
masa de lângă perete. Slim se îndreptă spre el. Puse jos tava şi 
smulse firul telefonului. 

— Calmaţi-vă, spuse el. Uitaţi că m-aţi văzut! 


Se uită la fată, măsurându-o din ochi. Avea silueta lui Miss 
Blandish. 

— Tu! Revolverul se îndreptă spre ea: Dă-mi rochia de pe tine. 
Grăbeşte-te! 

Fata se făcu albă. Se uită la taică-su. 

— Doreşte vreunul din voi să fie împuşcat? mârâi Slim. 

— Fă cum ţi-a spus, zise tatăl ei. 

Fata se ridică, îşi descheie rochia şi şi-o scoase. Tremura atât 
de tare, încât abia se putea ţine pe picioare. 

— Aruncă-mi-o, porunci Slim. 

Fata îi aruncă rochia. El o ridică, punând-o sub braţ. 

— Să nu suflaţi o vorbă nimănui, spuse el. 

Luă plăcinta şi pieri în întuneric. Se grăbi spre Buick şi se sui 
în el. 

Miss Blandish se trase într-o parte pe când el îi azvârli rochia 
în poală. 

— Ţi-am adus ceva. 

Puse cu grijă plăcinta jos, apoi porni maşina. 

— O să ţi se potrivească. Când o să ne îndepărtăm puţin, o să 
ţi-o pui. Nu-mi face plăcere să te văd în costumul individului ăla. 

Conduse cam doi kilometri şi apoi opri. Se uită înapoi de-a 
lungul şoselei, dar nu zări nici o maşină urmărindu-l şi nici nu 
auzi vreun zgomot care să-l neliniştească. 

— Hai să mâncăm, zise el. Miroase bine. 

Cu degetele lui murdare, rupse o bucată din plăcintă şi începu 
să mănânce. 

Miss Blandish stătea ghemuită departe de el. 

— la! spuse el nervos. E bună! 

— Nu. 

Ridică din umeri şi continuă să înfulece plăcinta. În nici cinci 
minute o terminase şi aruncă tava goală afară. 

— Acum parcă mi-e mai bine. Işi şterse degetele unsuroase 
de pantaloni. Pune-ţi rochia aia! Hai, grăbeşte-te! 

— Nu vreau! 

O apucă de ceafă şi o zgâlţăi. 

— Fă ce ţi-am spus! 

Vocea lui se prefăcu într-un urlet: 

— Îmbracă-te! 

O împinse din maşină, ţinând-o încă de ceafă. 

— Vrei să-ţi scot eu hainele de pe tine? 


— Nu. 

Îi dădu drumul: 

— Îmbracă-te! 

Stând în Buick-ul luminat de plafonieră, o urmărea cum se 
străduia să-şi scoată costumul lui Rocco şi să-şi pună rochia. 
Adună hainele şi le aruncă pe bancheta din spate a maşinii. O 
îmbrânci pe Miss Blandish înapoi pe locul ei. Ea se aplecă, 
ţinându-şi capul în mâini. Tremura. Trupul ei tânjea după 
amorţeala produsă de stupefiantele administrate cu regularitate 
de Doc. În faţa ochilor îi reveneau încet-încet imagini confuze 
ale întâmplărilor din ultimele patru luni şi mai bine. 

Slim o privea neliniştit. Ghici ce se petrecea cu ea. Văzuse în 
închisoare oameni drogaţi care-şi zdrobeau capetele de pereţi 
pentru că nu-şi luau doza de stupefiante. Dacă ar fi putut 
schimba o vorbă cu Ma! Ea l-ar sfătui ce să facă. Apoi îi trecu 
prin minte un gând tulburător. Ce se întâmplase oare cu Ma? 
Fugise? Fusese încolţită în club? Toată viaţa îşi închipuise că 
nimeni n-o putea învinge. Nu putea să creadă că i s-ar întâmpla 
ceva rău. 

Drumul prăfuit se sfârşi brusc într-o şosea secundară şi Slim 
se trezi din nou conducând alături de alte maşini, ceea ce îl 
neliniştea. Traficul nu era intens, însă depăşea mereu câte un 
autocamion sau un automobil şi se întreba dacă Buick-ul n-o să 
fie cumva recunoscut. 

Ceva mai târziu se apropie de o benzinărie aflată la o 
intersecţie a şoselei cu alt drum prăfuit. Întoarse maşina pe 
drumul prăfuit şi o trase pe margine. Privi înapoi spre staţia de 
benzină. Văzu un bărbat care stătea în biroul luminat şi citea un 
ziar. 

„S-ar putea ca acolo să fie un telefon”, se gândi Slim. „Oare 
aş putea afla ceva de Ma?” Pe cine să întrebe, oare? Işi aduse 
aminte de Pete Cosmos. Cosmos şi Eddie Schultz au fost 
întotdeauna prieteni buni. Nu era exclus ca Pete să ştie ceva. 

— Mă duc să dau un telefon, îi zise el lui Miss Blandish. Aştepţi 
aici... ai înţeles? Mă aştepţi aici! ` 

Ea rămase mai departe ghemuită cu capul în mâini. Işi dădu 
seama cât de puternic tremura şi că, în halul în care era, nu se 
putea ține nici măcar pe picioare, darmite să fugă. 

Coborî din maşină, îşi prinse pistolul de calibru 45 de cureaua 
pantalonilor şi se îndreptă cu paşi grăbiţi spre benzinărie. Intră 


în birou. Bărbatul, gras şi prostănac, ridică privirea când Slim 
împinse uşa, deschizând-o. Păru foarte surprins să-l vadă. Se 
ridică în picioare. 

— Amice, vreau să dau un telefon, spuse Slim. E-n regulă? 

Figura lui Slim îl înspăimântă pe bărbat. 

— Poftim! Vrei şi benzină? 

— Nu... numai de telefon am nevoie. Slim se îndreptă spre 
birou: Amice, ştii ce? Umflă-mi cauciucurile! 

Bărbatul plecă din birou şi se opri lângă pompe. Se uita 
neliniştit la Slim prin geam şi apoi, plin de speranţă, la drumul 
cufundat în întuneric. 

Lui Slim îi luă câteva minute ca să găsească în cartea de 
telefon Cosmos Club. Nu era obişnuit să folosească o carte de 
telefon şi începu să năduşească şi să înjure, dar, până la urmă, 
găsi numărul. 

La telefon răspunse chiar Pete. 

— Pete, aici e Grisson, spuse Slim. Spune-mi repede. Ce se 
întâmplă? 

— Totu-i pierdut, răspunse Pete îndată ce-şi reveni din şocul 
iniţial pe care-l avu când auzi vocea lui Slim. Eddie a fost 
arestat. Poliţia a intrat în club. A fost ca-n iad. Woppy, Flynn şi 
Doc au fost lichidaţi în timpul luptei. 

Slim îşi dădu seama de încordarea din vocea lui. Sudoarea 
rece îi picura de pe faţă pe mâini. 

— Nu mă interesează gorilele alea. Ce-a făcut Ma? 

Urmă o pauză. Slim auzea muzica stridentă, şuierătoare a 
orchestrei clubului şi răsuflarea greoaie a lui Pete. 

— Trezeşte-te! urlă el. Ce s-a întâmplat cu Ma? 

— A murit, Slim. Îmi pare rău. Poţi să fii mândru de ea. Le-a 
venit de hac, înainte de a muri, la patru copoi. S-a bătut ca un 
bărbat adevărat. 

Slim îşi simţi gura amară. Picioarele i se înmuiară. Dădu 
drumul receptorului şi acesta căzu pe podea. Ma era moartă! 
Nu-i venea să creadă. Se simţi deodată fără apărare, pierdut, 
înconjurat. 

Zgomotul unei motociclete care se apropia îl făcu să 
încremenească. Se uită repede pe geam. Un poliţist pe 
motocicletă încetini trecând pe lângă benzinărie şi se îndreptă 
spre Buick. 


Slim sări la uşă şi-o deschise. Polițistul se oprise lângă Buick, 
coborâse de pe motocicletă şi se aplecase spre parbrizul 
maşinii. 

Slim scoase pistolul. 

Omul care se afla de serviciu la benzinărie, de care Slim 
uitase, scoase un strigăt când văzu pistolul în mâna lui. 

Polițistul se întoarse, privi în jur, îşi duse mâna spre tocul 
automatului, dar totul fu inutil. 

Slim ridică piedica pistolului de calibru 45 şi apăsă pe trăgaci. 
În liniştea nopţii, rafala răsună puternic, violent. Polițistul se 
prăbuşi, lovindu-se de motocicletă. 

Înjurând, Slim privi în jur, dar nu mai era nici urmă de 
bărbatul de la benzinărie. Ezită câteva clipe, apoi fugi spre 
Buick. Păşi peste cadavrul poliţistului şi urcă în maşină, în timp 
ce Miss Blandish deschidea portiera şi încerca să coboare. Slim o 
înşfăcă de braţ şi o trase înapoi. Se lăsă peste ea şi închise 
portiera. 

— Stai liniştită! ordonă el, cu vocea tremurând de panică şi 
furie. 

Porni maşina şi conduse nervos pe drumul prăfuit, 
îndreptându-se spre pădure. Bărbatul de la benzinărie apăru în 
spatele unei pompe de ulei. Alergă către poliţist, se aplecă spre 
el, apoi se întoarse şi fugi în birou, punând mâna pe telefon. 

Brennan şi Fenner stăteau aplecaţi peste o hartă mare întinsă 
pe un birou din Serviciul operaţional al sediului general al 
Poliţiei, când îşi făcu apariţia un ofiţer. 

— Domnule, vă caută domnul Blandish. 

Brennan făcu o mişcare de nerăbdare. 

— Mă ocup eu de el, zise Fenner, plecând din cameră şi 
urmându-l pe ofiţer într-una din sălile de aşteptare. 

John Blandish stătea lângă fereastră, privind luminile clădirilor 
din oraş. Cum întră Fenner, se întoarse. 

— Am primit mesajul dumitale, spuse el scurt. Era tras la faţă 
şi livid. Ce se întâmplă? 

— Suntem aproape siguri că fiica dumneavoastră trăieşte, îi 
comunică Fenner venind lângă el la fereastră. În ultimele trei 
luni a fost închisă la Paradise Club. Acum o oră am pătruns 
acolo. Avem dovezi că a fost ţinută în interiorul clubului. 


Faţa lui Blandish se înăspri. 

— Ce dovezi? 

— Un apartament, o uşă încuiată, rochii. 

— Atunci, unde este? 

— Chiar înainte de raidul nostru, Grisson a scos-o din club. Era 
îmbrăcată într-un costum bărbătesc. Mai târziu, ni s-a raportat 
că Grisson a pătruns într-o fermă şi a luat o rochie. Pe moment, 
i-am pierdut urma, dar măcar ştim cât de cât pe ce drum au 
apucat. Nu pot fi departe. Avem echipaje care supraveghează 
toate şoselele. Indată ce o să se lumineze puţin, o să-i căutăm şi 
cu ajutorul elicopterelor. E doar o chestiune de timp. 

Blandish se întoarse şi privi pe fereastră. 

— După atâta timp... în viaţă, murmură el. Am sperat, pentru 
binele ei, că e moartă. 

Fenner nu scoase nici un cuvânt. Urmă o pauză lungă, apoi 
Blandish întrebă, fără să se întoarcă: 

— Mai ai ceva să-mi spui? 

Fenner ezită. Blandish, cu ochii lipsiţi de expresie, se întoarse: 

— Nu-mi ascunde nimic, vorbi el tăios. Mai ai ceva să-mi spui? 

— Au drogat-o şi Grisson a trăit cu ea. El e un caz patologic. 
Domnule Blandish, când o vom găsi, va avea nevoie de îngrijire 
specială. Am discutat cu medicul poliţiei. El vrea ca nimeni să 
nu-i amintească în nici un fel de trecut până când nu o va 
consulta. M-am exprimat prost. Poate că-i mai bine să vorbiţi cu 
el. Crede că n-ar trebui să fiţi aici când o vom aduce, că ar fi mai 
bine ca dumneavoastră s-o aşteptaţi acasă şi să venim noi cu 
ea. Are nevoie de câteva ore ca să-şi revină din şocul că şi-a 
recăpătat libertatea şi ar fi mai bine să i se întâmple asta printre 
străini. Şi încă ceva: Grisson nu se predă... Va trebui să-l 
omorâm. Este o treabă a dracului de grea pentru că e şi ea cu 
el. Dumneavoastră vă daţi seama... 

— Bine, bine, spuse nerăbdător Blandish. M-aţi convins. Am s- 
o aştept acasă. 

Porni spre uşă, se opri şi apoi continuă: 

— Inţeleg că dumneata ai găsit pista care a dus la individul 
acela. N-am uitat înţelegerea noastră. Când îmi aduceţi fata, 
dumneata îţi vei primi banii. Am să aştept acasă. Ţine-mă la 
curent cu toată operaţiunea şi anunţaţi-mă când o găsiţi. 

— Am să aranjez totul, răspunse Fenner. 

Blandish fu de acord şi ieşi. 


Fenner clătină din cap, aşteptă câteva secunde până ce 
Blandish se îndepărtă şi apoi se întoarse în biroul Serviciului 
operaţional. li spuse lui Brennan ce discutase cu Blandish şi 
căpitanul îl aprobă. 

— Ai dreptate. Tocmai am dat de o nouă urmă a gorilei ăleia. 
Puse degetul pe hartă. Acum zece minute era aici cu fata. A 
rănit grav un poliţist pe motocicletă, care a văzut fata şi chiar a 
vorbit cu ea. Am strâns cercul. Ne vine în ajutor şi armata. Nu 
mai poate dura mult. Am ordonat postului de radio şi televiziunii 
locale să-şi întrerupă emisia şi să-i anunţe pe toţi locuitorii din 
district să caute maşina. 

Fenner stătea pe marginea biroului. Era surprins că 
perspectiva de a obţine 30.000 de dolari nu-l bucura aşa cum s- 
ar fi aşteptat. Se gândea mereu la fata lui Blandish şi la 
suferinţele pe care le îndurase cât timp se aflase în mâinile lui 
Grisson. 

— Când o să-l încolţiţi, în sfârşit, pe şobolanul ăsta, o să aveţi 
de furcă. Pentru că e şi ea cu el, n-o să-i puteţi face de 
petrecanie. 

— O să-mi bat capul abia când o să-l încolţim, zise Brennan. 

Luă o ceaşcă de cafea de pe tava adusă de un funcţionar. 

— O mai reţii pe Anna Borg? întrebă Fenner, luându-şi şi el o 
cafea. 

— Numai până îl prind pe Grisson. Apoi îi dau drumul. N-avem 
nimic cu ea. Mă bucur că i-am eliminat pe cei din banda Grisson! 
Oh! Bătrâna aia! Cât timp o să trăiesc o să-mi amintesc de ea. 
Am crezut că n-o să terminăm niciodată cu ea. Avea cinci 
gloanţe în corp şi tot a mai tras până ce şi-a golit automatul, îmi 
pare bine că Slim nu-i seamănă. Pariez că, atunci când îl 
încolţim, va ceda. Sunt sigur. 

Fenner se aşeză pe scaun şi-şi puse picioarele pe birou. 

— Fata asta mă obsedează, zise el, încruntându-se. A fost un 
iad pentru ea. Imaginează-ţi-o închisă într-o cameră cu 
degeneratul ăla timp de patru luni. 

— Da! Brennan îşi termină cafeaua: Drogurile pe care i le-au 
dat au transformat-o într-un manechin. Îmi pare rău pentru ea. 
S-ar putea ca efectul lor să fie înlăturat, dar după o asemenea 
experienţă mă îndoiesc că o să mai fie în toate minţile. 

— Tatăl ei gândeşte la fel. Mi-am dat seama după cum mi-a 
vorbit. După el, ar fi fost mai bine să moară. 


Cei doi bărbaţi continuară să discute liniştiţi, în timp ce 
activitatea biroului operaţional era în toi. Timpul trecea. La 
douăsprezece şi douăzeci, un ofiţer care asculta şuvoiul de 
informaţii transmise la radio mâzgăli repede ceva pe o bucată 
de hârtie şi-i întinse mesajul lui Brennan. 

— Au găsit maşina lui Grisson abandonată la Pine Hill, îl 
informă Brennan. Se pare că au luat-o prin pădure. 

Se aplecă peste hartă şi Fenner, sărind în picioare, se apropie 
şi el. Studiară împrejurimile. 

— Hm! Pădure de jur-împrejur şi doar câteva ferme. 

Se întoarse spre oamenii lui. 

— Aflaţi dacă fermele astea două au telefon. Dacă au, 
înştiinţaţi-i că Grisson s-ar putea să se îndrepte spre ei. 

Ofiţerul formă un număr şi ceru informaţiile. După o oarecare 
întârziere, raportă: 

— Ferma lui Waite, care e cea mai îndepărtată, nu are telefon. 
A lui Hammond are. 

— Sună-l pe Hammond şi anunţă-l. 

— Nu putem merge acum acolo? întrebă Fenner. Mă 
enervează statul ăsta pe loc. 

— Am acolo două sute de oameni, zise Brennan. Ce să mai 
facem şi noi? Cum aflăm că l-au încolţit, o să dăm fuga. 

Înştiinţarea mult aşteptată veni abia pe la cinci dimineaţa, 
când răsărea soarele. 

Ofiţerul comunică: 

— Grisson a fost văzut la ferma lui Waite, spuse el, vorbind 
repede. Acum cinci minute, Waite l-a zărit plecând dintr-un 
şopron şi ducându-se după apă. Nu încape nici o îndoială că e 
vorba de el. 

— Dar ce-o fi cu fata? întrebă Brennan, apropiindu-se. Dă-mi 
telefonul. Apucă receptorul: Aici căpitanul Brennan. Raportează! 

— Sergent Donaghue la telefon, răspunse o voce. Domnule, 
încă nu ştim nimic de fată. Ferma e înconjurată. Nu poate scăpa. 
Intrăm şi-l luăm? 

— Aşteptaţi-mă pe mine. Dacă încearcă să fugă, omorâţi-l, 
altfel staţi ascunşi până vin eu. Ajung acolo în mai puţin de o 
oră. Trânti apoi receptorul şi-i ordonă ofițerului: Cheamă 
elicopterul! Am plecat! Îl privi pe Fenner. Vrei să mergi cu mine? 

— AŞ vrea să văd cum ai putea să mă opreşti, răspunse 
acesta şi ieşi primul din cameră. 

Slim se trezi din somn tresărind. Dintr-o dată, mintea îi intră 
în alertă. Luă revolverul în mână, în timp ce se ridica în capul 
oaselor, clipind în lumina slabă a soarelui care se strecura prin 
găurile din perete. Timp de câteva clipe, nu putu să-şi dea 
seama unde se afla, apoi îşi aminti cum au mers noaptea printre 
copaci şi cum, zărind luminile fermei, a intrat în şopron, fiind 
prea obosit ca să poată merge mai departe. Avusese probleme 
cu Miss Blandish până ce reuşise să o bage în şopron. Era într- 
un asemenea hal de extenuare, încât nu mai putea să se ţină pe 
picioare. O târâse în pod. O îmbrâncise pe paiele care 
acopereau podeaua, apoi închisese uşa podului şi pusese 
deasupra o legătură de fân. 

Adormise greu. Acum, stând pe jumătate ridicat, îl dureau 
oasele din pricina podelei. | se făcuse foame şi sete. Se uită la 
ceas: era cinci. Dacă nu va putea să iasă din şopron toată ziua? 
Ar trebui să facă rost măcar de apă. Se uită spre locul unde 
dormea Miss Blandish, apoi dădu la o parte legătura de fân, 
deschise uşa podului şi cobori încet pe scară în mijlocul 
şopronului. Se îndreptă spre uşă ţinând revolverul în mână şi 
privind cercetător spre ferma care se afla la vreo cincizeci de 
metri. 

Nu se vedea nici un semn de viaţă. Perdelele murdare, din 
plasă, acopereau toate ferestrele. Rămase la pândă câteva 
minute, apoi, mulţumit că nu era nimeni treaz, porni atent 
înainte. 

Bătrânul Waite, cu cei doi fii ai săi, care vegheaseră toată 
noaptea în spatele perdelelor, încremeniră văzând silueta înaltă, 
slabă, în costum negru jerpelit, ieşind din şopron cu revolverul în 
mână. 

— Asta-i, zise Waite. Harry, sună la Poliţie! Repede! 

Slim, cu o găleată în mână, se îndreptă spre rezervorul de 
apă. Băgă găleata în rezervor, apoi se întoarse grăbit în şopron, 
fără să ştie că între timp se dăduse alarma şi că maşinile 
poliţiei, pline de oameni înarmaţi, se îndreptau din toate părţile 
către ferma izolată. Cără găleata în pod şi închise uşa. Ar fi vrut 
să poată face rost şi de mâncare, căci îi era foame. Bău puţină 
apă, apoi se aşeză. 


Privea fix acoperişul şopronului încercând să se hotărască ce 
să facă mai departe. li părea rău că abandonase maşina, dar n- 
avusese încotro, căci toţi poliţiştii căutau acum Buick-ul. Totuşi, 
marşul de câţiva kilometri prin pădure îl făcuse să simtă nevoia 
unei maşini. Poate că la fermă se afla una pe care ar putea-o 
lua. Se întrebă câţi oameni locuiau oare la fermă. Poate că vor 
pleca la câmp mai târziu şi el va putea să ia maşina! Inchise 
ochii. Trecu o oră şi, pe măsură ce minutele se scurgeau, panica 
ce-l cuprinsese creştea. Se întreba ce simţi când mori. Ce se 
întâmplă când nu mai exişti? Era un lucru pe care nu-l putea 
înţelege. Pur şi simplu nu putea. 

O auzi pe Miss Blandish mişcându-se şi se ridică, sprijinindu- 
se în cot. Fata se trezea încet, mormăind. 

Pe când o privea cum deschide ochii, auzi vag zgomotul unui 
elicopter. Se uitară unul la celălalt. Văzu cum ea se trage înapoi, 
cu ochi înspăimântați, astupându-şi gura cu mâna. 

— Să nu faci nici un zgomot! mărâi el. 

Simţise instinctiv că era gata să ţipe. 

— Mă auzi?! Nu te mişca! Nu mă apropii de tine, aşa că stai 
liniştită! 

Ea rămase nemişcată, privindu-l cu ochi mari. Zgomotul 
elicopterului deveni din ce în ce mai puternic; acum părea că 
zboară chiar deasupra şopronului. 

Lui Slim îi îngheţă inima. Dintr-o dată pricepu ce însemna 
zgomotul ăsta. Se sculă cu greutate în picioare, împinse 
legătura de fân şi ridică uşa podului. 

Se opri să-i spună fetei să rămână pe loc, apoi se târî pe 
scară, alergă spre uşă şi privi afară. 

Ajunse la timp ca să vadă că un elicopter purtând sigla 
armatei, steaua albă, ateriza pe câmp, în spatele fermei. 

Inţelese îndată că poliţia le descoperise ascunzătoarea şi în 
mână îi apăru imediat pistolul. Inchise uşa şopronului şi lăsă 
drugul. Printr-o crăpătură a uşii, cercetă curtea fermei. 

Nu era o fermă prea bine gospodărită şi în curte era 
harababură: două tractoare vechi, o şaretă şi un autocamion 
erau aşezate alandala, fiecare din ele putând constitui un bun 
adăpost pentru oricine voia să se apropie de şopron. 

Deodată văzu un copoi care, fără să fie observat, făcuse o 
săritură rapidă de la autocamion către unul dintre tractoare. Se 
mişcase cu o asemenea iuţeală, încât Slim n-avusese timp să-l 


ochească, ceea ce îl făcu să înţeleagă că nu mai avea nicio 
scăpare, întrucât se apropiaseră prea mult. 

Brennan şi Fenner coborâră din elicopter în spatele fermei, 
într-un loc ferit. Au fost întâmpinați de un sergent solid, roşu la 
faţă, şi de un locotenent din armată, înalt şi slab. 

— Nu şi-a părăsit încă ascunzătoarea, domnule, raportă 
sergentul Donaghue. E ca şi prins. Ferma e înconjurată. Vi-l 
prezint pe locotenentul Hardy. 

Brennan dădu mâna cu locotenentul. 

— Unde l-aţi încolţit? întrebă el. 

— Veniţi pe aici, domnule căpitan, zise Donaghue. 

Cei patru bărbaţi se îndreptară pe câmp spre fermă. Brennan 
observă, mulţumit, că ferma era înconjurată de poliţişti înarmaţi, 
camuflaţi, culcaţi la pământ, cu puştile în mână. 

— Aveţi grijă cum mergeţi pe aici, sir, spuse Donaghue, 
oprindu-se la colţul casei. 

Se strecurară pe lângă clădire până se apropiară de curtea 
fermei. Sergentul le arătă şopronul imens aflat la câţiva metri în 
faţa lor. 

— Acolo e! 

Brennan studie terenul. Primii treizeci de metri ofereau o 
acoperire perfectă, însă ultimii douăzeci se aflau în câmp 
deschis. 

— Sergent, nu ştii dacă are vreun automat Thompson? 

— Nu ştiu, domnule căpitan. 

— Dacă are, ar putea să facă o groază de victime. Nu aţi 
văzut încă fata? 

— Nu, sir. 

— O să încerc să iau legătura cu el. E vreo portavoce pe aici? 

— Imediat vă aducem una, domnule. 

Apoi bărbaţii se retraseră. Câteva minute mai târziu, de-a 
lungul câmpului sosi o maşină cu megafon, care se opri lângă ei. 
Brennan luă microfonul. 

— Locotenent, poţi trimite câţiva dintre oamenii dumitale în 
spatele celor două tractoare şi al autocamionului? 

— Sigur, răspunse Hardy. l-aş fi trimis acolo de mult, dar 
Donaghue mi-a spus să aşteptăm. 

Se întoarse spre sergent şi-i dădu instrucţiuni. 

— Nici o împuşcătură, recomandă Brennan. Dacă fata e 
înăuntru, nu putem risca. 


— Am înţeles. 

Zece soldaţi porniră fără zgomot din preajma fermei. Întinşi 
pe burtă, începură să se târască spre autocamion şi tractoare. 

Tremurând şi asudând, Slim îi văzu cum înaintează. 
Uniformele lor kaki, căştile lor de oţel şi carabinele îl înfricoşară. 
Ridică pistolul şi încercă să-l ochească pe unul din soldaţi, aflat 
în raza lui vizuală, dar arma parcă juca în mâna lui şi, înjurând 
de furie şi teamă, trase orbeşte. Văzu praful ridicându-se la 
vreun metru de cel mai apropiat soldat, care sări şi, făcând doi 
paşi, se adăposti în spatele camionului. Ceilalţi soldaţi se 
mişcară şi ei cu repeziciune spre obiectivele indicate şi 
dispărură. 

Brennan mormăi: 

— Dacă avea un Thompson, îl folosea, îi spuse el 
locotenentului. Depinde câte gloanţe mai are. Am să-l somez! 

Ridică microfonul: 

— Grisson! Eşti înconjurat. leşi cu mâinile sus! Grisson! N-ai 
nici o şansă! leşi afară! 

Vocea puternică, metalică se auzi clar în aerul proaspăt al 
dimineţii. Slim ascultă, în timp ce gura i se strângea pungă. Şi-ar 
fi dorit foarte mult un Thompson. Se blestema că s-a lăsat prins 
aşa. Se gândea la Ma. Pete îi spusese că se luptase ca un 
bărbat. Se uită la pistol. Mai avea doar cinci gloanţe. Bine, o să 
ia cu el cinci gorile. N-o să-l prindă viu niciodată. 

Sus în pod, Miss Blandish auzi întâi împuşcătura şi apoi vocea 
metalică. Semiconştientă, îşi dădu seama că se apropia 
momentul de care, de-a lungul celor patru luni, se temuse doar 
vag. În scurt timp o să fie liberă şi abia atunci vor începe pentru 
ea momentele grele, urmările experienţei prin care trecuse. Se 
târî spre gura podului şi privi în jos. Îl văzu pe Slim stând cu 
spatele la ea, pândind prin crăpătura uşii şopronului. Spatele-i 
slab era încordat. Zări revolverul din mâna lui. Îl auzi vorbind 
singur. Acum afară era linişte. Privirea ei concentrată îl făcu pe 
Slim să se întoarcă. Se întoarse încet şi se uitară lung unul la 
altul. El, stând rezemat de uşă, transpirând şi tremurând, ea, 
întinsă pe duşumea, cu capul şi umerii ieşindu-i prin gura 
podului, privind în jos la el. Se priviră multă vreme. Faţa lui 
strălucea în lumina slabă din şopron. Începu să o înjure, 
împroşcând-o cu toate vorbele murdare posibile, pe care le 
rostea cuprins de panică. 


Ea asculta, sperând că o s-o împuşte. Dorea din răsputeri ca 
el să ridice revolverul şi să tragă un glonte în ea, dar el nu făcea 
altceva decât s-o înjure, privind-o cu ochii lui galbeni, febrili. 

Un zgomot de afară îl făcu să se întoarcă. Văzu o mişcare în 
spatele şaretei şi trase. In liniştea care domnea, împuşcătura se 
auzi până departe. Zări un nor de praf şi aşchii albe de lemn 
sărind dintr-o parte a şaretei. 

Incă o dată, vocea metalică îl somă să iasă: 

— Grisson! Te aşteptăm! N-ai nici o şansă! leşi afară cu 
mâinile sus! 

Creierul îi fu cuprins de panică. Picioarele i se înmuiară. Faţa 
lui ascuţită, de lup, începu să se schimonosească, întocmai ca a 
unui copil înainte să înceapă să plângă. Se lăsă în genunchi, 
aruncând revolverul. 

Miss Blandish îl privea cu atenţie. O clipă crezu că fusese 
împuşcat, dar, când începu să geamă, ea se trase înapoi, 
ascunzându-şi faţa în mâini. 

Brennan, nerăbdător ca totul să se sfârşească odată, dădu noi 
ordine poliţiştilor. Câţiva soldaţi şi doi ofiţeri de poliţie se 
ascunseră în spatele şaretei, folosind-o ca pavăză împotriva 
gloanţelor. Incepură s-o împingă prin curte spre uşa şopronului. 

Slim văzu cum şareta se apropie. Se sculă clătinându-se şi 
apucă revolverul. Cuprins de o panică şi de o disperare fără 
margini, ridică drugul care ţinea uşa, o deschise larg şi ieşi în 
fugă afară. Trase orbeşte în şareta care înainta, stând în soarele 
arzător cu spaima întipărită pe faţă. 

Două automate deschiseră focul. Deodată, pe cămaşa lui 
albă, murdară, apăru sângele. Revolverul îi căzu din mână. 
Focul automatelor se opri tot atât de brusc cum porni. 

Brennan şi Fenner îl priveau cum se prăbuşea încet. Picioarele 
lui subţiri se mişcau convulsiv, dezordonat, la fel cum se zbate 
un şarpe când moare. Spatele i se arcui, mâinile i se încleştară 
în pământul uscat, apoi căzu înţepenit. 

Cei doi bărbaţi, cu revolverele în mâini, traversară curtea. 
Fenner ştiu, înainte de a ajunge lângă el, că Slim murise. Se opri 
o secundă lângă el. Ochii acestuia, galbeni, îl priveau fără nici o 
expresie. Faţa lui albă, ascuţită, ridicată în sus, părea uimită şi 
lipsită de apărare. Gura-i era larg deschisă. Fenner se întoarse 
cu o tresărire de dezgust. 

— S-a terminat cu el, spuse Brennan. Bine că am scăpat. 


— Da, răspunse Fenner. 
Răsuflă adânc, apoi se îndreptă încet spre şopron. 

Miss Blandish coborâse din pod. Cele două salve scurte o 
avertizaseră că Grisson era mort. Acum, fără nici o speranţă, se 
îndreptă spre cel mai întunecos colţ al şopronului şi se aşeză pe 
un butoi întors cu fundul în sus. Desluşi afară voci de bărbaţi şi, 
la auzul lor, tresări. Îi era groază de clipa care se apropia cu 
repeziciune, când va trebui să iasă în lumina soarelui, înfruntând 
privirile curioase, cercetătoare ale salvatorilor ei. 

Timp de o secundă, Fenner n-o zări. Stătea în pragul 
şopronului, uitându-se în jur şi o văzu abia după ce ochii i se 
obişnuiră cu întunericul dinăuntru. Îşi dădu seama imediat de 
starea de tensiune în care se afla fata în aşteptarea acestui 
moment greu. Intră în şopron şi se opri la câţiva metri de ea. 

— Bună, spuse el calm, cu o voce obişnuită. Sunt Dave 
Fenner. Tatăl dumneavoastră m-a rugat să vă duc acasă îndată 
ce veţi fi în stare să mergeţi. Nu e nici o grabă. Acum sunteţi 
liberă. Îmi veţi spune ce doriţi să faceţi şi eu voi aranja totul. 

O văzu relaxându-se uşor. Se feri să se apropie prea mult de 
ea. Îi amintea de un animal încolţit, înfricoşat, gata să intre în 
panică la cea mai neînsemnată mişcare. 

— Cred că ar fi bine, continuă el, dacă v-aş duce la un hotel 
liniştit, ca să vă puteţi odihni un pic, să vă schimbaţi hainele şi 
apoi, dacă vreţi, să mergem acasă. Am rezervat o cameră la un 
hotel, care nu e prea departe de aici. N-o să fie nici un fel de 
problemă. Presa nu ştie nimic de asta. Nu veţi fi deranjată. 
Puteţi intra prin uşa din spatele hotelului, de unde o să ajungeţi 
direct în cameră. Vă convine aranjamentul? 

Ea îl privi intens câteva clipe, apoi zise: 

— Da. 

— Afară se află un doctor, continuă Fenner. E un domn 
amabil. Vrea să vă vadă. Pot să-l aduc? 

Miss Blandish înlemni brusc, iar panica i se oglindi în ochi. 

— Nu vreau nici un doctor! spuse ea sălbatic. Pentru ce să 
vreau un doctor? Nu vreau să văd pe nimeni! s 

— E-n regulă. N-o să vedeți pe nimeni dacă nu vreți. Imi dați 
voie să vă conduc la hotel? 

Din nou îl fixă, ezitând, apoi încuviinţă. 


— Am să aduc o maşină, spuse Fenner. Rămâneţi aici şi nu 
intraţi în panică. N-o să vedeţi pe nimeni. Nimeni n-o să vă 
deranjeze. 

Se întoarse şi ieşi, îndreptându-se spre locul unde aştepta 
Brennan. O mulţime de soldaţi şi poliţişti stăteau şi se uitau 
curioşi spre şopron. Bătrânul Waite cu cei doi fii ai săi se holbau 
din uşa casei. Patru soldaţi cărau corpul lui Grisson spre un 
camion. i 

În timp ce Fenner se apropia de Brennan, sosi şi doctorul. În 
spatele lui păşea o soră. 

— E agitată, comunică Fenner. Nu vrea să vadă pe nimeni. Nu 
vrea doctor. E de acord să meargă la hotel. Vrea s-o duc acolo. 

Doctorul ridică din umeri. 

— Perfect. Trebuie să fi suferit un şoc. E mai bine s-o lăsăm să 
facă ce vrea. Eu plec înainte să rețin o cameră la hotelul 
Bohnam. Când o să se obişnuiască cu gândul că e liberă, am s-o 
examinez. Ce spui dacă ai lua-o pe soră cu dumneata? 

— N-am nimic împotrivă, răspunse Fenner, dar nu cred că fata 
va fi de acord. A făcut nazuri când i-am spus că ar trebui s-o 
vedeţi. 

— Bine. În regulă. Eu plec. Sora va rămâne totuşi aici, în caz 
că fata o să aibă nevoie de ea. Când veţi sosi la hotel, totul va fi 
aranjat. Trebuie să fim atenţi să nu ajungă la ea ziariştii. Odată 
ce se află că trăieşte şi că a fost salvată, vor roi în jurul ei. 

— O să am eu grijă să n-ajungă până la ea, spuse hotărât 
Brennan. 

În timp ce doctorul pleca grăbit, Fenner zise: 

— Poţi să le spui tuturor acestor oameni să se retragă şi să 
laşi o maşină afară lângă şopron? 

— E-n regulă! Du-te şi stai cu ea. 

Fenner aşteptă până când îl văzu pe Brennan dând dispoziţie 
poliţiştilor şi militarilor să se retragă, apoi se întoarse la şopron. 

Miss Blandish stătea tot pe fundul butoiului. Ridică privirea 
când se apropie de ea. 

— Am aranjat totul, vorbi el, scoțând un pachet de ţigări. N- 
aveţi de ce să vă temeţi. 

Îi oferi o ţigară şi, după o clipă de ezitare, ea o luă şi acceptă 
ca el să i-o aprindă. 


— Tatăl dumneavoastră s-a gândit că ar fi mai bine să vă 
aştepte acasă, continuă Fenner, aprinzându-şi şi el o ţigară. 
Dacă doriţi, îl pot aduce aici. 

Din nou văzu panica apărând în ochii ei: 

— Nu vreau, răspunse ea, fără să-l privească. Vreau să fiu 
singură. 

— Bine. O să vină când o să vreţi dumneavoastră. 

Se aşeză jos pe o grămadă de paie, la câţiva metri de ea. 

— Probabil că vă întrebaţi cine sunt, vorbi el, fiind convins că 
ea nu se întreba de fapt nimic, dar ştiind că e necesar să creeze 
cât de cât o atmosferă normală. Îmi câştig existenţa ca detectiv 
particular. Tatăl dumneavoastră a venit la mine... continuă el să 
vorbească încet şi firesc, privind-o cercetător. 

La început nu observă nici urmă de interes pe faţa ei, dar pe 
urmă, când îi povesti despre viaţa lui de ziarist, despre Paula şi 
despre unele din cazurile lui, o văzu că se destinde şi, după vreo 
douăzeci de minute, timp în care îi vorbise neîntrerupt, realiză 
că ea chiar îl asculta. La sfârşit îşi spuse că doctorul avusese 
suficient timp ca să rezerve o cameră la hotel şi zise: 

— Bine, nu vreau să vă plictisesc mai mult vorbind despre 
mine. Cred că putem merge. Nu trebuie să fiţi îngrijorată. Afară 
nu e nimeni. Sunteţi gata de plecare? 

Fenner văzu încă o dată cum se lasă cuprinsă de panică, însă 
se ridică şi se apropie de uşa şopronului, deschizând-o larg. 
Afară aştepta un automobil. Nu se zărea nici un om. 

— Bine, spuse el fără s-o privească. Să mergem! 

Deschise portiera maşinii, lăsând-o aşa, apoi se aşeză la 
volan. Aşteptă. După câteva minute, Miss Blandish apăru încet şi 
încă nehotărâtă în uşa şopronului. Fenner n-o privi. Miss 
Blandish se apropie de maşină şi se urcă, trântind portiera. 
Fenner conduse pe drumul accidentat al fermei până ce ajunse 
în şoseaua prăfuită. Miss Blandish stătea departe de el, privind 
înainte cu ochi inexpresivi. După vreo patruzeci de minute 
sosiră la hotelul din Pine Hill. Fenner, care cunoştea hotelul, 
trase la intrarea din spate. Nu se afla nimeni în jur. Opri şi 
cobori. 

— Aşteptaţi aici. Mă întorc în două secunde, spuse el şi intră 
repede în hol, unde îl găsi pe doctor. 

— Camera 860, îi comunică el lui Fenner, dându-i cheia. E 
ultimul etaj. Sora îi va aduce nişte haine. Cum se simte? 


Fenner ridică din umeri. 

— N-a vorbit prea mult. E nervoasă, dar cel puţin se pare că a 
acceptat compania mea. Dumneata, doctore, trebuie să dispari. 
O duc sus! 

— Încearcă, dacă poţi, s-o convingi să mă vadă, spuse 
doctorul. E important să o examinez cât mai repede. 

— Bine. Am să văd ce pot face, răspunse Fenner şi se întoarse 
la maşină. 

Miss Blandish stătea nemişcată, frământându-şi mâinile. Când 
Fenner se apropie, ridică privirea. 

— Totul e gata, spuse el. Nimeni n-o să vă sâcâie. 

Fata cobori din maşină şi amândoi intrară în hol, iar de aici în 
lift. Pe când urcau spre ultimul etaj, ea întrebă deodată: 

— Am auzit împuşcăturile. El e mort, nu-i aşa? 

Tresărind, Fenner răspunse: 

— Da. Nu trebuie să vă mai gândiţi la el. Toate astea sunt de 
domeniul trecutului. 

Nici unul dintre ei nu mai scoase o vorbă. O conduse de-a 
lungul coridorului pustiu până la camera 860, descuie uşa şi se 
dădu la o parte. Ea intră în cameră. Doctorul făcuse o treabă 
bună. Camera era plină de flori şi îi aşteptau tăvi cu mâncare şi 
băutură. Ferestrele erau deschise şi soarele lumina covorul 
albastru. Miss Blandish se apropie încet de o vază imensă cu 
trandafiri. Se opri lângă ea, atingând bobocii sângerii. 

Fenner închise uşa. 

— Doctorul Heath ar vrea să vă vadă. Aţi fi de acord? 

Ea îl privi. Fu bucuros să observe, când îi răspunse, că în ochi 
nu i se mai citea frica. 

— Deocamdată nu vreau să văd pe nimeni. Doctorul nu poate 
să mă ajute cu nimic. 

— Ştiţi ce aş face dacă aş fi în locul dumneavoastră? întrebă 
Fenner liniştit. Aş face un duş şi mi-aş schimba hainele. Veţi găsi 
altele în dulap. 

Deschise dulapul şi scoase lucrurile puse acolo de soră. | le 
dădu. 

— Duceţi-vă şi faceţi un duş. Eu vă aştept aici şi nimeni n-o să 
vă deranjeze. E bine? 

Se uită cercetător la el, cu o expresie încurcată: 

— Mereu trataţi oamenii aşa? întrebă ea. 


— N-am avut prea multe ocazii de acest fel, răspunse el 
zâmbind. Puteţi să mergeţi la baie. 

Ea intră în baie şi încuie uşa. 

Clătinând din cap, Fenner se apropie de fereastră şi privi în 
stradă la circulaţia care, de sus, părea să se desfăşoare departe 
şi lent. Maşinile parcă erau nişte jucării. Puțin mai jos de poarta 
hotelului văzu un grup de bărbaţi, câţiva cu bliţuri şi aparate de 
fotografiat, discutând cu trei poliţişti care păzeau intrarea. 

„Aşadar se aflase, se gândi el. S-ar putea ca de acum încolo 
să înceapă necazurile. În scurt timp, oraşul o să geamă de 
ziarişti.” 

Se întoarse pe coridor. Trei poliţişti stăteau de pază la capătul 
scărilor. Brennan îi spusese fetei că o să-i ţină pe cei din presă 
departe de ea. Îşi respectase promisiunea, dar Fenner ştia că, 
mai devreme sau mai târziu, când vor pleca de la hotel, ziariştii 
or să se repeadă la ea ca nişte şacali. 

Peste un sfert de oră, uşa băii se deschise şi Miss Blandish 
ieşi. Îşi pusese rochia înflorată pe care i-o cumpărase sora şi 
care i se potrivea. Fenner se gândi că nu văzuse niciodată o fată 
atât de frumoasă. 

— Pariez că acum vă simţiţi mai bine, nu-i aşa? întrebă el. 

Ea se îndreptă spre fereastră înainte ca el s-o poată opri şi se 
uită în jos. Se trase repede înapoi, întorcându-se spre el, cu ochii 
înspăimântați. 

— E-n regulă, vorbi el liniştitor. N-aveţi de ce să fiţi îngrijorată. 
Nu vor putea urca până aici. Mai bine staţi jos şi relaxaţi-vă. N- 
aţi vrea să mâncaţi ceva? 

— Nu. 

Ea se aşeză, ascunzându-şi faţa în mâini. 

Fenner o privi. Se aşternu o tăcere lungă, apăsătoare, apoi ea 
rosti deodată cu un glas disperat: 

— Nu ştiu ce-am să mă fac! 

— Nu vă gândiţi acum la asta, spusese Fenner blând. O să 
vedeţi că lucrurile se vor aranja. Oamenii uită. O să fie mai greu 
în primele trei sau patru zile, apoi cazul dumneavoastră va fi 
uitat. Acum întâmplările prin care aţi trecut dumneavoastră sunt 
în centrul atenţiei tuturor, dar după o vreme interesul pentru ele 
o să scadă şi n-o să se mai ocupe nimeni de dumneavoastră. 
Aveţi o groază de lucruri de făcut. 


Vorbea ca să se afle în treabă, simțind că trebuie să spună 
ceva. Nici el nu credea în ceea ce spunea. Era sigur că nici ea nu 
credea. 

— Mi-aţi spus că el a murit, dar nu-i adevărat. 

Se înfioră toată. 

— Acum el e cu mine. 

Făcu un gest de neputinţă. 

— Nu ştiu ce-o să spună tata. La început m-am gândit că aşa 
ceva nu poate să se întâmple, dar acum văd că totuşi s-a 
întâmplat. Nu ştiu ce să fac. 

Fenner simţi că faţa i se acoperă de o sudoare rece. Erao 
complicaţie pe care n-o bănuise nici în vis, o situaţie pe care se 
simţea incapabil să o rezolve. 

— N-ar fi mai bine să trimitem după tatăl dumneavoastră? 
întrebă el stingherit. Nu puteţi rezolva o astfel de problemă 
singură. Lăsaţi-mă să trimit după dânsul. 

Ea clătină din cap: 

— Nu. Privi în sus. Ochii ei păreau nişte găuri decupate într-o 
coală de hârtie albă. N-o să fie în stare să mă ajute. O să fie 
doar teribil de stingherit şi de emoţionat. E ceva ce trebuie să 
îndur singură, dar mi-e ciudă că nu sunt capabilă să fac faţă 
încercărilor la care mă supune viaţa. N-am fost pusă niciodată în 
situaţia de a ţine piept vreunei probleme. N-am ştiut niciodată 
preţul lucrurilor. Am petrecut grozav până s-au întâmplat toate 
astea. Cred că e un test pentru mine, nu-i aşa? Dar simt mai 
curând că am intrat într-o capcană. Nu ştiu dacă am putere să 
ies din ea. Mi-e ruşine de mine. Sunt o persoană fără nici un fel 
de fond, lipsită de caracter şi de credinţă. Unii oameni pot să 
ţină piept încercărilor, deoarece cred în Dumnezeu. N-am crezut 
niciodată în nimic, mi-a plăcut doar să mă distrez. 

Strângea şi-şi desfăcea pumnii, apoi ridică ochii, iar zâmbetul 
ei forţat îl făcu pe Fenner să se simtă prost. 

— Poate că e mai bine să-l văd pe doctor. O să-mi dea ceva. 
Apoi, după cum aţi spus şi dumneavoastră, în câteva zile o să fiu 
în stare să înfrunt toate astea. 

Se uită într-o parte, continuând să vorbească ca pentru sine. 

— Vedeţi cât de slabă sunt. Am nevoie să mă sprijin de 
cineva. N-am putere să rezist singură. Mi se întâmplă asta 
fiindcă am fost crescută cu convingerea că întotdeauna mă vor 


ajuta alţii, dar vina e numai a mea. Nu acuz pe nimeni, ci numai 
pe mine. 

— Am să-l aduc pe doctor, spuse Fenner. Nu trebuie să fiţi 
aspră cu dumneavoastră. O să treceţi peste asta. E bine să vă 
obişnuiţi cu gândul că la început e nevoie să vă ajute cineva, 
mai ales după ce-aţi trecut prin ce-aţi trecut. Pe urmă, totul va 
merge bine. Trebuie să mai rezistaţi câteva zile. 

Zâmbetul ei se prefăcu într-o grimasă. 

— N-aţi vrea să vă grăbiţi? interveni ea politicoasă. Simt 
nevoia să iau ceva. Doctorul ştie ce să-mi dea. Altfel, îmi va fi 
foarte rău. De luni de zile trăiesc numai cu droguri. 

— O să-l aduc, spuse Fenner şi se îndreptă spre uşă, lăsând-o 
deschisă. 

leşi pe coridor şi strigă spre unul din poliţişti: 

— Ei, tu! Adu-l repede pe doctor aici! 

Intre timp, uşa se trânti în spatele lui, făcându-l să se întoarcă 
repede. O auzi trăgând yala. 

Cuprins de o panică nebună, bătu în uşă, dar Miss Blandish nu 
deschise. Se trase înapoi, apoi izbi cu umărul în uşa din lemn, 
dar acesta nu cedă. 

Cei doi poliţişti veniră în fugă: 

— Deschideţi-o! strigă Fenner, simțind cum sudoarea îi curge 
pe faţă. Repede! 

Pe când cei doi poliţişti, unindu-şi forţele, izbeau amândoi 
deodată, Fenner auzi un țipăt slab, ca un scâncet, care părea să 
vină de departe. Şi mai auzi cum, jos în stradă, oamenii 
începură să ţipe şi cum circulaţia se întrerupea. 

lar el stătea neputincios în prag şi se uita la camera goală. 

